
Cuvânt înainte 


AVUŢIA NAŢIUNILOR este una dintre cele mai importante 
şi influente cărţi scrise vreodată. Ea a transformat modul în 
care gândim natura vieţii economice, transformându-i struc¬ 
tura antică într-una modernă şi recognoscibilă. 

Smith ne-a schimbat într-atât ideile, încât acum este dificil 


chiar şi să mai descriem sistemul economic care era prevalent 
înainte de epoca sa. Avuţia naţională era măsurată în termenii 
stocului de aur şi argint al ţării. Despre comerţ se credea că 
este benefic doar pentru cel care vinde, nu şi pentru cel care 
cumpără. O naţiune putea deveni mai bogată doar dacă altele 
sărăceau şi mai mult. Importurile erau descurajate întrucât 
acele metale preţioase trebuiau să fie trimise în afară, pentru 
a le plăti. Exporturile erau favorizate pentru că le aduceau 
înapoi. 

Pe aceste baze, a fost pus la punct un vast edificiu de îngră¬ 
diri comerciale, destinat să împiedice scurgerea metalelor pre¬ 
ţioase ale naţiunii - taxe asupra importurilor, subvenţii pentru 
exportatori, protejarea muncii autohtone. Chiar şi coloniile 
americane ale Marii Britanii erau penalizate, în acest sistem, 
cu rezultate dezastruoase. Intr-adevăr, tot comerţul era privit 
cu suspiciune, iar cultura protecţionismului invadase şi eco¬ 
nomia internă. Oraşele îi împiedicau pe meseriaşii din alte 
oraşe să se mute şi să-şi desfăşoare meşteşugul; negustorii 
făceau petiţii adresate regelui, cerând monopol protector; 




noua maşină de tricotat, erau interzise fiind văzute ca o ame¬ 
ninţare pentru producătorii existenţi. 

Smith ne-a arătat că acest edificiu era construit pe o greşea¬ 
lă şi că ridicarea de bariere împotriva comerţului liber îi sără¬ 
cea pe toţi. In cadrul liberului schimb, explică el, ambele părţi 
ies câştigate. Pur şi simplu, niciuna din părţile implicate în 
comerţ n-ar intra într-o tranzacţie dacă ar fi să piardă. 
Cumpărătorul profită la fel de mult ca vânzătorul. Importurile 
sunt la fel de valoroase pentru noi precum sunt exporturile 
pentru destinatarii acestora. Nu e nevoie să îi sărăcim pe alţii 
pentru a ne îmbogăţi noi. In fapt, avem mai mult de câştigat 
în cazul în care clienţii noştri sunt bogaţi. 

Realizarea lui Smith a fost aceea de a înţelege că, întrucât 
toată lumea beneficiază de pe urma lui, liberul schimb ne creş¬ 
te prosperitatea la fel de sigur precum o fac agricultura sau 
manufacturile. Avuţia unei naţiuni nu stă în cantitatea de aur 
din vistieria sa, ci în volumul producţiei sale şi al comerţului 
său - adică ceea ce numim, astăzi, produsul naţional brut. 

Aceste idei noi, dar puternice au creat o breşă intelectuală 
masivă în zidurile comerciale ale Europei. Iar stilul direct şi 
provocator al lui Smith, inteligenţa sardonică şi gama largă de 
exemple l-au făcut accesibil politicienilor practici, care au pus 
în aplicare ideile sale, creând marea eră a pieţelor libere, a 
competiţiei şi a prosperităţii din secolul al XlX-lea. 

Chiar şi astăzi, ideea de bun-simţ a comerţului liber este 
acceptată peste tot în lume, indiferent de dificultăţile practice 
de atingere a acesteia. Competiţia ne apare, acum, ca fiind 
evident superioară monopolului. Treptat, economia lumii s-a 
deschis către noi naţiuni, scoţând miliarde de oameni din sără¬ 
cia cea mai abjectă. 

Ultima idee exprimată i-ar fi produs o plăcere deosebită lui 
Smith. Avuţia naţiunilor nu este apărătoarea unei economii 

bazate pe principiul „lăcomia este bună"; umanismul autoru¬ 
lui şi bunăvoinţa sa animă fiecare pagină. El pledează pentru 
piaţa liberă, pentru o guvernare limitată, pentru libertatea per¬ 
sonală şi pentru domnia legii tocmai pentru că, de pe urma 
acestora, cei săraci, şi nu cei bogaţi şi puternici, vor beneficia 
în cel mai înalt grad. Iar acesta este un mesaj la fel de relevant 
şi în zilele noastre. 


Eamonn Butler, 
director al Institutului „Adam Smith" 


Cuvânt înainte Avuţia naţiunilor 

Prefaţă 


AVUŢIA NAŢIUNILOR este, pur şi simplu, cea mai bună 
carte de economie politică scrisă vreodată. Este cu adevărat 
o carte deschizătoare de drumuri, al cărei scop magistral şi a 
cărei sinteză nu au fost depăşite, în cele două secole şi un sfert 
care au trecut de când a fost scrisă. Geniul lui Adam Smith 
nu stă în originalitate - el se trage, mai degrabă, dintr-un şir 
de reflecţii produse înaintea sa, asezonate cu un acut simţ al 
observării istoriei şi al lumii din jurul său, pentru a veni cu o 
sinteză a sistemelor economice şi a părţilor sale componente, 
interconectate, care a măturat totul în cale. El s-a inspirat din 
analizele economice anterioare (în special de la fiziocraţi) - 
deşi, după standardele academice moderne, este şocant de 
neglijent când vine vorba măcar de citarea lucrărilor anteri¬ 
oare. S-a inspirat la fel de mult din tradiţia scoţiano-engleză 
de filozofie morală - inclusiv din propria sa Teorie a sentimen¬ 
telor morale. 

Principiul care guvernează sistemul economic smithian 
este „libertatea naturală" (sau non-intervenţia), care permite 
„fiecărui om să-şi urmărească interesele după cum doreşte, 
conform unui plan liberal de egalitate, libertate şi echitate". 
Smith spune mai departe: „Toate sistemele economice bazate 
fie pe privilegii, fie de restricţii, fiind, astfel, total înlăturate, 
un sistem extrem de evident şi simplu, sistemul libertăţii 
naturale, s-a instaurat, prin urmare, cu de la sine putere". 

Astfel, interesul propriu (conceput la modul general), dacă 
este lăsat să acţioneze liber, va conduce la realizarea binelui 
public, în special prin maximizarea avuţiei naţiunii. 

Amendamentul crucial care trebuie făcut este că sistemul 
smithian nu este echivalent cu o viziune anarho-capitalistă şi 
nici cu cea a unui laissez-fciire pur. Mai degrabă, el depinde în 
mod fundamental de un cadru adecvat de reguli („justiţie" în 
terminologia lui Smith) pe care statul este însărcinat să le insti¬ 
tuie, să le adapteze constant şi să le aplice. într-adevăr, rolul 
guvernului depăşeşte cu mult conceperea minimalistă a statu¬ 
lui ca „paznic de noapte" din reprezentările caricaturale ale 
secolelor al XlX-leă şi XX. Smith îi cere statului să fie „puter¬ 
nic" în „arbitrarea" „Marelui Joc" al economiei de piaţă (cum 
îl denumeşte el în Teoria sentimentelor morale) şi să furnizeze 
ceea ce noi numim astăzi „bunurile publice", inclusiv educa¬ 
rea celor săraci. însă - şi în acest punct diferă de socialişti şi 
de social-democraţi - el ar trebui să fie „limitat", astfel încât 
să nu încalce libertatea naturală (adică libertatea economică a 
indivizilor) şi să nu intervină în activităţile cotidiene ale pieţei. 
Aceasta ar însemna să fie partizan şi să distorsioneze „jocul", 
pe presupoziţia teribil de eronată că guvernul are o înţelep¬ 
ciune şi o cunoaştere superioare faţă de cele ale indivizilor 
aflaţi realmente pe piaţă. 

Avuţia naţiunilor merge de la o expunere plină de culoare 
a diviziunii muncii şi a câştigurilor rezultate de pe urma spe¬ 
cializării la prezentarea raţiunilor psihologice care guvernează 
comportamentul pieţelor, a noţiunilor de valoare şi preţ, a 
operaţiunilor capitalului şi creditării, a evoluţiei istorice a 
societăţii de piaţă şi până la rolul guvernării în economie. 
Avem un nucleu de economie teoretică ce leagă părţile şi func¬ 
ţiile economiei unele de altele, care însă este condimentat cu 
expuneri în culori vii ale istoriei lumii reale, ale politicii şi 

instituţiilor, cu exemple şi anecdote ilustrative şi amuzante 
prezentate pe parcurs. Smith are propriile sale reguli şi pre¬ 
cepte, dar sistemul său este departe de a fi unul rigid şi doc¬ 
trinar. De fapt, este chiar flexibil, prin aceea că ia în calcul 
imperfecţiunile naturii umane („lutul nefinisat din care este 
format miezul umanităţii", cum spunea Smith) şi este sensibil 
la realităţile politice. Acestea din urmă I-au condus pe Smith 
la a face nişte excepţii de la prezumţia sa de non-intervenţio- 
nism, de exemplu, atunci când pledează pentru restricţiile 
impuse de guvern asupra comerţului internaţional în cazul în 
care siguranţa naţională ar putea fi ameninţată („întrucât apă¬ 
rarea este mai importantă decât avuţia", argumentează el). 

Smith extinde acest sistem economic animat de libertatea 
naturală dinspre spaţiul intern spre cel global, de la comerţul 
intern spre cel internaţional. Cartea a IV-a din Avuţia naţiunilor 
prezintă un sistem cuprinzător al comerţului internaţional, 
unul care face o apologie bine flancată a comerţului liber, una 
care a rămas încă neegalată. Prietenul apropiat al lui Smith, 
David Hume, care a fost contemporan cu acesta, are câteva 
schiţe strălucite pe tema comerţului internaţional, însă cel care 
i-a furnizat imaginea de ansamblu este Smith. 

Atât Hume, cât şi Smith au făcut din atacul frontal al mer¬ 
cantilismului punctul lor de plecare. Cei doi scoţieni îşi rezer¬ 
vă partea cea mai intensă a discursului lor pentru a denunţa 
viziunea mercantilistă de tip „care pe care"' sau de joc cu sumă 
zero asupra schimburilor internaţionale. Ei vor respinge însuşi 
fundamentul mercantilismului - acumularea de grămezi de 
aur şi argint, protejarea importului şi promovarea exportului, 
surplusul comercial, superioritatea producţiei manufacturiere 
în faţa oricărei alte forme de activitate economică şi relaţiile 

* în original: Dog-eat-dog (n±). 

internaţionale bazate pe „aducerea la sapă de lemn" a vecini¬ 
lor - drept un nonsens economic şi o otravă politică. 

Smith scoate în evidenţă câştigurile în ceea ce priveşte efi¬ 
cienţa comerţului liber, întrucât importurile înlocuiesc o pro¬ 
ducţie autohtonă costisitoare, eliberând resursele autohtone 
pentru utilizări mai productive, inclusiv pentru export. însă 
pentru el, chiar mai importante de atât sunt câştigurile dina¬ 
mice, pe termen lung, ale comerţului liber, care impulsionează 
progresul unei societăţi bazate pe comerţ. Extinderea pieţelor, 
geografic vorbind, permite o diviziune a muncii mai speciali¬ 
zată şi mai productivă. Ea mai stimulează şi îmbunătăţirea 
infrastructurii, a dreptului de proprietate şi a altor bunuri 
publice, aşa încât câştigurile din comerţ să poată fi maximiza¬ 
te. în plus, duce la acumularea de capital, la investiţii, la antre- 
prenoriat şi la diversificarea unei economii în creştere. Aceasta 
este viziunea lui Smith despre „dezvoltare". Modelul său este 
cel al unei economii deschise, dinamice, bogate în instituţii. 
Presupoziţiile sale sunt realiste - departe de modele competi¬ 
ţiei perfecte, ale echilibrului general şi antiregularizatoare care 
au dominat în secolele al XlX-lea şi XX. 

în final, Smith ne avertizează cu privire la guvernele care 
nu sunt decât nişte reprezentanţi ai „insistenţelor zgomotoase 
ale intereselor partizane". El este îngrijorat în special de faptul 
că lobby-ul făcut de interesele organizate, puternice politic, 
care caută să-şi protejeze „rentele" de competitorii mai efici¬ 
enţi, vor lua guvernul captiv şi vor duce la protecţionism. 
Pornind de aici, acesta din urmă reprezintă o trăsătură struc¬ 
turală a politicii autohtone care va irupe sub forma conflictelor 
internaţionale, economice şi politice. în schimb, comerţul liber 
înclină balanţa în defavoarea intereselor producătorilor care 
caută să-şi „garanteze" rentele, înspre cele ale maselor de 
consumatori. Limitarea guvernului, menţinerea acestuia 

transparent şi curat reprezintă o parte a unui pachet consti¬ 
tuţional mai larg, care ne permite să ne concentrăm mai bine 
asupra binelui public. 

Din zilele lui Smith şi până astăzi, norocul pieţelor şi (ceea 
ce numim acum) al globalizării a înflorit (în secolul al XlX-lea), 
a apus (în prima jumătate a secolului XX) şi a înflorit din nou 
(din 1945 şi mai ales în ultimele trei decenii, prin deschiderea 
Chinei, a Indiei şi a altor naţiuni în dezvoltare). Sloganurile 
mercantiliste continuă să-şi păstreze puternica atractivita- 
te ideologică. Analiza economică specializată a fost revolu¬ 
ţionată, făcând ca bucăţi întregi din Avuţia naţiunilor să pară 
arhaice. 

Cu toate acestea, „presupoziţia-cadru" clasic-liberală a 
Avuţiei naţiunilor încă mai subzistă şi aruncă o lumină asupra 
pieţelor şi a economiei lumii de astăzi şi înspre viitorul secol 
XXI. Libertatea şi alegerea individuală - libertatea naturală - 
reprezintă motorul pieţei şi al unei societăţi progresiste bazate 
pe comerţ, la modul mai general. Ea dă naştere la ceea ce 
Hume numeşte „spiritul antreprenorial" şi duce la şanse mai 
bune în viaţă nu doar pentru câţiva oameni speciali, ci pentru 
indivizii din masa largă a populaţiei, care simt capabili acum 
să ducă vieţi mult mai variate şi mai interesante. Acestea nece¬ 
sită ca instituţiile publice şi în special cele care apără dreptul 
la proprietate al individului să fie protejate, însă, în acelaşi 
timp, ele au nevoie să fie protejate de guvern, care-şi încalcă 
limitele şi intervine peste tot. Prin urmare, guvernele trebuie 
să fie „puternice, dar limitate". In fine, comerţul liber dincolo 
de graniţele ţării sporeşte câştigurile pieţelor libere autohtone. 
In plus, ele produc o viziune cosmopolită prin favorizarea 
contactului şi a înţelegerii dintre oameni şi naţiuni. Aceasta 
încurajează, deşi nu poate garanta, relaţii internaţionale paş¬ 
nice şi sigure. 

De aici şi sfânta treime a comerţului liber şi a pieţelor libe¬ 
re, în viziunea lui Adam Smith: libertate, prosperitate şi secu¬ 
ritate. Nu pot rezuma mai bine de atât Avuţia naţiunilor într-un 
slogan. 


Dr. Razeen Sally, 

conferenţiar senior în Economie politică internaţională 

London School of Economics 
codirector al Centrului European de Economie Politică 

(ECIPE) 

O introducere 

de Tom Butler-Bowdon 


E uşor să uiţi că, atunci când Adam Smith scria Avuţia naţi¬ 
unilor, la sfârşitul secolului al XVIII-lea, cuvântul „economie" 
nu era, de fapt, în uz. In locul său, „economia politică" era o 
ramură a filozofiei care se preocupa, în general, de felul în care 
guvernele colectează şi cheltuiesc banii - ca profesor de filo¬ 
zofie morală, Smith conferenţia pe acest subiect. 

Prin natura sa, economia politică se baza pe presupoziţia 
că statul era, în mod absolut necesar, cel care gestiona avuţia 
naţională sau sursa acestei avuţii. Geniul lui Smith a fost că 
s-a depărtat de această presupoziţie, arătând cum economia 
privată şi hărnicia indivizilor au creat avuţia naţiunilor - şi nu 
statul. Ca să folosim o expresie la modă, în ochii lui Smith, 
guvernul era o parte a problemei, nu a soluţiei. Sătui de nesfâr¬ 
şitele regulamente oficiale, de restricţiile asupra comerţului şi 
de obişnuitele interese venale ale oficialilor, oamenii erau pre¬ 
gătiţi pentru mesajul lui Smith, iar, prin relevarea aproape 
clinică a politicilor de stat care au stat în calea progresului 
„natural" al omenirii spre „bunăstare". Avuţia naţiunilor a ofe¬ 
rit o alternativă atractivă la starea de atunci a lucrurilor. Ce e 
uimitor este că lucrarea continuă să furnizeze o alternativă 
atractivă la starea de acum a lucrurilor, oferind un instrument 
de măsură util cu ajutorul căruia să judecăm infiltrarea guver¬ 
nului în societatea civilă. 

In această introducere mă voi apleca asupra locului şi a 
timpului în care a apărut Adam Smith şi asupra modului în 

care a luat viaţă Avuţia naţiunilor. Acestea vor fi urmate de o 
discutare a unora dintre principalele teme ale lucrării, care se 
vor concentra asupra unor aspecte ce ar putea fi relevante pen¬ 
tru cititorul de astăzi. 

Smith şi vremurile sale 

Pentru a înţelege această carte, ne este de folos să cunoaş¬ 
tem câte ceva despre mijlocul secolului al XVIII-lea şi despre 
viaţa lui Smith. 

Smith a crescut'în nişte vremuri în care unui vagon tras de 
cai îi trebuiau şase săptămâni să facă o cursă între Londra şi 
Edinburgh şi înapoi - şi în care revoluţia industrială abia dacă 
se întrezărea. Primele motoare cu aburi tocmai fuseseră inven¬ 
tate, America era doar o colonie a Marii Britanii, iar Australia 
încă nu devenise astfel. De-a lungul şi de-a latul Europei, 
vechile structuri feudale se erodau, în timp ce fabricanţii şi 
negustorii erau pe val. 

Deşi Scoţia era săracă şi destul de înapoiată faţă de Anglia, 
cu care tocmai se unise într-un ultim efort de a obţine prospe¬ 
ritatea şi stabilitatea, în vremurile lui Smith tocmai făcea paşi 
remarcabili. Portul din Glasgow avea să facă din acesta unul 
dintre oraşele cu cea mai rapidă creştere din lume, deservind 
atât coloniile din India ale Marii Britanii, cât şi pe cele ameri¬ 
cane, iar filozofii Henry Home, David Hume şi Adam Ferguson, 
precum şi oamenii de ştiinţă din domeniul ştiinţelor naturale 
James Hutton şi Joseph Black, au fost, cu toţii, atât contempo¬ 
rani de-ai lui Smith, cât şi prieteni de-ai săi, într-un curent care 
a devenit cunoscut sub numele de Iluminismul Scoţian. 

Născut în 1723 în Kirkcaldy, dincolo de fiordurile din 
Edinburgh şi de estuarul râului Forth, lângă Edinburgh, Adam 

Smith avea o genealogie respectabilă. Tatăl său fusese avocat 
şi funcţionar la vamă şi murise cu câteva luni înainte să i se 
nască fiul. Drept urmare, Adam şi mama sa au rămas într-o 
relaţie extrem de strânsă, pe tot parcursul lungii ei vieţi, iar 
cea mai mare parte a acesteia au trăit sub acelaşi acoperiş. 

La numai 14 ani, a fost trimis la Universitatea din Glasgow, 
unde a avut norocul să studieze sub îndrumarea lui Francis 
Hutcheson, filosoful a cărui concepţie despre „bunăvoinţă" şi 
despre „cel mai mare bine pentru cel mai mare număr de 
oameni" avea să aibă o influenţă semnificativă asupra utilita- 
ristului Jeremy Bentham. Accentul pus de Hutcheson asupra 
libertăţii avea să aibă, de asemenea, un efect major asupra 
minţii în plină dezvoltare a lui Smith. Student eminent la 
Glasgow, Smith, care ştia bine greaca şi latina, a câştigat o 
bursă la Oxford. Şi-a petrecut şase ani acolo, la Colegiu Balliol, 
dar a ajuns să considere că universitatea era ultraconservatoa- 
re şi că predarea era săracă, iar ca scoţian se simţea un străin 
pe acolo. 

întors în Edinburgh, pe parcursul următorilor trei ani, 
Smith a fost plătit pentru a ţine o serie de conferinţe despre 
retorică. Acestea l-au ajutat să obţină un post la Universitatea 
din Glasgow, în 1751, la Catedra de Logică şi retorică, iar mai 
apoi, la cea de Filozofie morală. A rămas în Glasgow pentru 
încă 13 ani, o perioadă pe care a considerat-o drept cea mai 
utilă şi mai fericită din viaţa sa. 

Filozofia morală acoperea, în vremurile acelea, teme juridi¬ 
ce şi economice, chestiuni legate de politici publice, iar confe¬ 
rinţele date de Smith pe teme de jurisprudenţă sau de „politici, 
venituri şi arme" au delimitat rolul adecvat al statului cu pri¬ 
vire la păstrarea ordinii şi la apărarea naţională şi s-a ocupat 
de modul în care aceste roluri ar trebui finanţate. Chiar din 
aceste conferinţe iniţiale transpare lipsa sa de încredere în 

reglementare. De exemplu, el nota că cea mai bună cale de 
reducere a criminalităţii din stradă este asigurarea unui comerţ 
înfloritor sau existenţa „bogăţiei publice". „Nimeni nu va fi 
atât de nebun încât să se expună pe stradă, dacă ar putea 
câştiga o pâine mai bună într-un mod onest, prin muncă", 
remarca el. 

Avuţia naţiunilor, origini şi influenţe 

Totuşi, când avea 20-30 de ani, interesul lui Smith, ca al 
multora dintre contemporanii săi, era acela de a descifra natu¬ 
ra umană şi de a încerca să identifice legile generale care o 
guvernează. Prima sa lucrare. Teoria sentimentelor morale, a izo¬ 
lat sentimentul de „simpatie", adică sentimentul de bunăvo¬ 
inţă faţă de ceilalţi, drept cel mai puternic factor de motivaţie 
pentru activitatea umană - împreună cu dragostea de sine. 
Teoria, îl arată pe Smith drept un gânditor orientat spre filozo¬ 
fia morală pură, disecând viaţa interioară şi pe cea socială a 
omului. Scrisă într-un stil accesibil, s-a vândut bine şi a fost 
influentă, iar Smith ar fi putut foarte bine să se culce pe laurii 
săi de filosof. 

Insă mintea lui Smith se ocupa de o arie mult mai largă ca 
să rămână doar la probleme de percepţie şi motivaţie. El îşi 
dorea să clarifice câteva dintre marile probleme politice ale 
zilei. Care era nivelul adecvat al taxelor şi cum ar fi trebuitele 
să fie percepute? Monopolul comercial şi coloniile erau o bine¬ 
cuvântare sau o gaură neagră, financiar vorbind, pentru stat? 
Ar trebui agricultura să lase locul industriei? 

Gânditorii francezi, precum Franţois Quesnay ( Tableau 
Economique, 1758), doctor la curtea Franţei, şi 
Anne-Robert-Jacques Turgot ( Reflections on the Formation and 

Distribution ofWealth, 1776), care a devenit ulterior principalul 
ministru de finanţe al Franţei, creaseră deja un fundament 
pentru problematicile economice, iar Smith avea să-i cunoască 
pe amândoi şi să fie puternic influenţat de ambii. în bibliotecă 
mai avea Origin of Commerce (1762) de Adam Anderson şi 
Universal Dicţionar}/ of Trade and Commerce (1757). Prin urmare, 
nu a fost chiar primul din acest domeniu. 

în plus, în Marea Britanie fusese publicată, în 1767, An 
Inquiry Into the Principles of Political Economy, cartea lui James 
Steuart - care a fost primul tratat cuprinzător de economie 
politică, analizând majoritatea problemelor de care era intere¬ 
sat şi Smith, printre care munca, preţurile, arenda pentru 
pământ şi mecanismele de cerere şi ofertă. Cum erau amândoi 
din Edinburgh, Smith îl cunoştea pe Steuart, dar asupra mul¬ 
tor chestiuni aveau păreri cum nu se poate mai diferite. Acolo 
unde Steuart sprijinea, în esenţă, statu-quoul, cu bariere asu¬ 
pra comerţului liber care să sprijine puterea statului şi finan¬ 
ţele acestuia, Smith făcea o critică puternică a acestui sistem 
„mercantilist", privind, în schimb, către un model bazat pe 
puterea şi libertatea individuală. 

Dar Smith lucra anevoie. Spre deosebire de colegii săi care 
au construit sisteme, - cum ar fi Charles Darwin, care s-a gră¬ 
bit să-şi publice marea capodoperă. Originea speciilor, la 16 luni 
după ce a fost incitat de publicarea unei lucrări a colegului 
său, naturalistul Alfred Wallace, despre selecţia naturală - 
Smith pare să nu fi fost prea neliniştit de cartea lui Steuart. 
Abia după nouă ani, în 1776, a fost publicat primul volum al 
Avuţiei naţiunilor. 

Şi totuşi, dat fiind că Smith n-a fost în niciun caz primul 
care să scrie pe probleme de economie politică, de ce lucrarea 
sa a devenit standardul în acel nou domeniu? Dincolo de ana¬ 
lizele sale pătrunzătoare şi echilibrate asupra economiei de 

piaţă moderne, un factor important a fost însăşi scriitura. 
Teoria sentimentelor morale avusese un public destul de larg, 
dincolo de cel academic, iar, odată, prietenul său, David 
Hume, a strâmbat din nas cum că cercul de cititori al lui Smith 
era prea larg. Dar Smith dorea în mod evident ca lucrarea lui 
să aibă impact, aşa că s-a asigurat că Avuţia naţiunilor era acce¬ 
sibilă pentru orice cititor educat. Ea nu presupunea cunoştinţe 
anterioare pe teme economice, fiind, după cum sugera Edwin 
Seligman, mai degrabă o operă literară decât un manual. 
Treceţi cu vederea frazarea învechită şi veţi descoperi că tonul 
cărţii este surprinzător de relaxat. Smith nu ne împunge cu 
pronumele „eu"Vi această lucrare şi nici nu se abţine de la a 
include anecdote care, deşi cu greu s-ar putea numi ştiinţifice, 
au forţă retorică. 

Un argument final pentru succesul cărţii trebuie să fi fost 
genialitatea titlului. Smith a avut acelaşi editor londonez ca 
Steuart, aşa încât n-ar mai fi putut să vină cu o carte care să 
aibă „economia politică" în titlu. Iar aceasta a fost, de fapt, o 
binecuvântare, şi nu un ghinion. Alăturând conceptul atât de 
atractiv de „avuţie" şi de grandoare a „naţiunii", Smith a creat 
o expresie care avea să fie şi perenă, şi plină de forţă. 

Titlul pare să sugereze că lucrarea este despre bogăţia sta¬ 
telor şi, într-adevăr, părţi extinse din carte sunt despre politi¬ 
cile guvernamentale. Insă ea demonstrează că, de fapt, bogăţia 
unei naţiuni este însăşi bogăţia poporului, care ar trebui să fie 
lăsată să crească fără intervenţia diverselor reglementări tem¬ 
porare ale guvernului şi ale suveranului. Aceasta nu înseamnă 
însă că Smith ar fi cu totul împotriva guvernului - de fapt, el 
chiar face apel la un cadru legislativ puternic şi totuşi lejer, în 
special pentru protecţia fizică a individului, dar şi pentru pro¬ 
tejarea contractelor comerciale. în plus, spre deosebire de 
faimoasa remarcă a lui Margaret Thatcher: „Societatea nu 

există", Smith credea sincer în puterea relaţiilor sociale de soli¬ 
daritate, preconizând o societate paşnică, prosperă şi stabilă, 
care se sprijină pe libertăţile individuale. El credea că doar în 
acest tip de societate politică şi socială s-ar putea găsi acel înalt 
grad de „bunăvoinţă" arătat de o fiinţă umană alteia. 

Mai jos se află o analiză a temelor din Avuţia naţiunilor, 
precum: specializarea prin diviziunea muncii, principiul inte¬ 
resului propriu, rolul capitalului, legea cererii şi a ofertei, 
funcţia banilor, beneficiile comerţului şi rolul adecvat al 
guvernului. 

Aceste teme vor urma, în linii mari, ordinea din cele cinci 
Cărţi care alcătuiesc această magnifică lucrare. 

Specializarea, cheia prosperităţii 

„Nu aurul şi argintul, ci munca a fost cea care putea cumpăra, 

la origini, toată bogăţia lumii." 

Cartea I ne prezintă o superbă analiză a modului în care 
funcţionează o economie de piaţă „modernă", iar pentru 
aceasta, este esenţial modul în care Smith a înţeles rolul mun¬ 
cii. Avuţia unei ţări, scria el, depinde de aptitudinile şi jude¬ 
cata muncitorilor săi şi de procentul din populaţie care este 
angajată în munca productivă. 

Cât costă un produs sau un serviciu, în general, depinde 
de cantitatea de muncă depusă pentru realizarea lor sau de 
„osteneala" de care se scuteşte cumpărătorul, prin aceea că nu 
trebuie să o facă el însuşi. „Ceea ce cumpărăm pe bani cum¬ 
părăm, de fapt, contra muncă", observa el. Şi, chiar dacă o 
tranzacţie este facilitată de bani, ceea ce schimbăm noi de fapt 
este valoarea muncii noastre contra valorii muncii altcuiva. 

Ceea ce distinge o naţiune avansată de una săracă este 
„diviziunea muncii". Smith îi menţionează pe oamenii din 
vremea sa, care trăiau în îndepărtatele ţinuturi înalte ale Scoţiei 
şi care, pentru că trăiau foarte departe de orice oraş, trebuiau 
să fie „propriii lor măcelari, brutari şi berari" şi să se ocupe de 
toate nevoile lor. Spre deosebire de ei, oraşele şi târgurile foar¬ 
te dezvoltate sunt caracterizate de o mare diviziune a sarcini¬ 
lor şi a rolurilor. O persoană se concentrează asupra unui 
singur lucru, dar o face atât de eficient, încât veniturile din 
vânzarea acelui lucru sunt mai mult decât suficiente pentru a 
cumpăra bunuri pe care, altminteri, ar trebui să le facă ea 
însăşi. Intr-o societate bine condusă, diviziunea muncii duce, 
astfel, la „o bunăstare universală", care îi permite chiar şi celui 
mai modest dintre lucrători să-şi satisfacă toate nevoile. 
Intr-adevăr, notează Smith, aceşti muncitori se pot bucura de 
tot „ confortul" la care regii din ţări mai puţin dezvoltate abia 
dacă îndrăznesc să viseze. 

Faimosul exemplu al lui Smith despre diviziunea muncii 
este fabrica de ace cu gămălie care exista în apropiere de casa 
sa, în Scoţia. In loc ca o persoană să facă un ac de la un capăt 
la altul, a observat el, atelierul şi-a împărţit producţia în câteva 
etape, având câte un muncitor responsabil pentru fiecare 
etapă. O persoană îndeplineşte operaţiunea de trefilare, alta le 
îndreaptă, alta le taie şi aşa mai departe. Rezultatul este uimi¬ 
tor: ne-am putea aştepta probabil la dublarea productivităţii, 
însă, de fapt, efectul este exponenţial. Astfel, într-o săptămână, 
se pot crea multe mii de alte ace cu gămălie în plus decât 
într-un atelier unde o persoană trebuie să efectueze toate acţi¬ 
unile, de vreme ce lucrătorul specializat devine foarte bun Ia 
efectuarea unei singure sarcini şi nu-şi pierde timpul mutân- 
du-se de la o sarcină la alta. Rezumând puterea pe care o are 
specializarea în transformarea perspectivei economice a 

societăţii, Smith remarcă: „Este mult mai probabil ca oamenii 
să descopere modalităţi mai uşoare şi mai la îndemână de a 
obţine un obiect, atunci când întreaga atenţie a minţii lor se 
îndreaptă spre acel obiect - decât atunci când este disipată 
într-o grămadă de direcţii". în plus, când o economie devine 
intens specializată, produsele devin nu doar mai bune şi mai 
uniforme, ci şi mai ieftine, deoarece aceeaşi cantitate de muncă 
poate produce mai multe obiecte. Diviziunea muncii face ca 
toată lumea să iasă în câştig. 

Cu cât o economie este mai mare şi mai dezvoltată, cu atât 
forţa de muncă este mai specializată şi cu atât mai mari tran¬ 
zacţionarea şi cererea de bunuri şi servicii. Marile oraşe sunt 
bogate tocmai datorită diviziunii tot mai mari a muncii fizice 
şi mentale ; acolo întâlnim nu doar lucrători şi muncitori, ci şi 
inventatori, filozofi şi avocaţi. Aceasta înseamnă că, de vreme 
ce majoritatea oamenilor sunt ocupaţi să-şi câştige traiul fără 
a practica o muncă intelectuală, ei îşi permit să plătească pe 
altcineva să „proiecteze", să „gândească" şi să „vorbească" 
pentru ei. „Această subdiviziune a muncii din zona filozofiei, 
scrie Smith, duce, ca şi în cadrul altor activităţi, la îmbunătăţi¬ 
rea dexterităţii şi la economisirea timpului. Fiecare individ 
devine mai bun în ramura sa proprie; per total, se munceşte 
mai mult, iar cantitatea de ştiinţă creşte în consecinţă." Smith 
întrevede, astfel, apariţia societăţii cunoaşterii, unde o „clasă 
creatoare", care se îmbogăţeşte pe sine şi îşi îmbogăţeşte pro¬ 
pria ţară prin capacitatea sa de a crea legături, oferă analize 
aprofundate şi sporeşte cunoaşterea. Dincolo de capacitatea 
lor de a scrie şi de a vorbi, munca acestor „analişti simbolici", 
cum i-ar fi denumit Peter Drucker în vremurile noastre, nu 
implică manevrarea de obiecte fizice. 

Dat fiind că oamenii sunt mai potriviţi pentru un anumit 
tip de muncă decât cu altul, într-o societate foarte specializată. 

ei îşi pot găsi, de obicei, o piaţă de desfacere pentru talentul 
propriu. Smith observa, de exemplu, că, în loc să ne distrăm 
la un foc de tabără, într-o ţară bogată, plătim actori şi cântăreţi 
profesionişti care să ne distreze. Alegând acea muncă ce ni se 
potriveşte mai bine şi oferindu-ne o şansă mai mare de câşti¬ 
guri, societatea va fi cea câştigată, pentru că va avea acces la 
aptitudinile şi la creaţiile noastre rafinate şi unice. Deşi Smith 
credea că oamenii nu diferă în mod fundamental unii de cei¬ 
lalţi, totuşi, diferenţa dintre ei vine din ceea ce produc. 

Această concepere a omului ca producător, ale cărui efor¬ 
turi ar putea fi reduse la valoarea lor monetară, i-a deranjat pe 
mulţi. Criticul detirtă şi gânditorul social englez John Ruskin 
l-a portretizat pe Smith ca fiind cel care l-a împins deoparte 
pe Dumnezeu şi a făcut din bani măsura tuturor lucrurilor. La 
această acuză, Smith trebuie să pledeze „vinovat" - şi, totuşi, 
la fel de adevărat este că, atribuind inventivităţii, unicităţii şi 
originalităţii o valoare monetară, ideea lui Smith a dus la creş¬ 
terea cantităţii tuturor acestora. Prin intermediul diviziunii 
muncii, se plăteşte un bonus pentru diferenţă, obligându-i, 
astfel, pe oameni, să producă mereu ceva nou şi valoros. Smith 
a admis că sistemul fabricilor moderne ar putea foarte bine 
să-i lobotomizeze pe lucrătorii care trebuie să presteze aceeaşi 
acţiune oră de oră, zi de zi, dar, pe de altă parte, diviziunea 
muncii a permis ca muncile singulare să fie recunoscute şi 
recompensate. 

Interesul propriu 

si cea mai bună alocare a resurselor 

* 

Diviziunea muncii a apărut, spune Smith, prin intermediul 
înclinaţiei naturale a omului de a „face troc, schimb sau 

barter". Pur şi simplu, acţionăm pentru a obţine ceva de valoa¬ 
re la schimb pentru ceea ce producem noi înşine. Totuşi, obser¬ 
va el, nimeni nu s-a aşteptat ca sistemul propriului interes să 
producă atâta avuţie la nivel de naţiune. 

Smith a fost influenţat în ideea sa cum că „interesul pro¬ 
priu" ar putea duce la un bine general de satiristul britanic 
Bemard Mandeville, care, în Fabula albinelor (1723), afirma că 
„viciile private duc la beneficii publice". Dar cum ar putea 
Smith să reconcilieze această noţiune scandaloasă cu ideile sale 
de „simpatie" şi „bunăvoinţă", aşa cum au fost ele exprimate 
în Teoria sentimentelor morale ? Fiind preocupat de modul de 
funcţionare efectivă a economiilor şi de modul în care acţio¬ 
nează oamenii într-un context economic, în Avuţia naţiunilor, 
el a fost, probabil, obligat să admită că interesul propriu, şi nu 
grija faţă de alţii a reprezentat motorul crucial al prosperităţii. 
Smith observa că, spre deosebire de majoritatea celorlalte ani¬ 
male, „omul are aproape constant nevoie de ajutor din partea 
semenilor săi" şi, totuşi, nu se poate baza pe bunăvoinţa lor 
naturală. Pentru a obţine ce are nevoie, el va trebui să-şi tra¬ 
ducă nevoile proprii în termenii interesului propriu al celor¬ 
lalţi. Astfel, într-o economie avansată, cu toţii obţinem ce avem 
nevoie făurind acele lucruri de care au nevoie sau duc lipsă 
ceilalţi - şi oferindu-li-le. Cartea I conţine următoarele rânduri 
faimoase: 

Nu ne aşteptăm să primim bucatele pentru cină prin bunăvoinţa 
măcelarului, a berarului sau a brutarului, ci datorită faptului că ei îşi 
urmăresc propriile interese. Nu ne adresăm umanităţii din ei, ci 
iubirii lor de sine - şi nu le vorbim niciodată despre nevoile noastre, 
ci despre avantajele lor. 

In general, nu acţionăm în „interesul societăţii", ci mai 
degrabă suntem mereu în căutarea celui mai mare avantaj pe 

care-1 putem obţine din capitalul pe care-1 avem. Dar, căutând 
cel mai mare câştig posibil, de fapt nu facem altceva decât să 
asigurăm cea mai bună alocare a capitalului, pentru societate. 
Smith afirma - un alt citat faimos - că cetăţeanul „este condus 
de o mână invizibilă să promoveze un scop care nu făcea 
nicicum parte din intenţiile sale". Iar când milioane de indi¬ 
vizi sunt lăsaţi să-şi determine propriile destine, prin inter¬ 
mediul încercării şi al eşecului, ei vor tinde să ia decizii mai 
bune, iar rezultatul colectiv va fi mult mai bun decât în cazul 
în care societatea ar fi planificată de la centru. Folosindu-se 
de contrastul evident dintre sănătatea poporului şi şarlatania 
politicilor de stat destinate a „ajuta" o ţară în drumul ei către 
prosperitate, Smith scria: 

Efortul uniform, constant şi neîntrerupt al fiecărui om de a-şi 
îmbunătăţi condiţia, adică principiul din care derivă iniţial atât 
bogăţia publică şi naţională, cât şi cea privată, este adesea destul 
de puternic încât să menţină progresul natural al lucrurilor spre mai 
bine, în ciuda atât a extravaganţelor guvernului, cât şi a celor mai 
mari greşeli ale administraţiei. Adesea, el este cel care redă 
sănătatea şi vigoarea constituţiei, nu doar în pofida bolii, ci şi a 
prescripţiilor absurde ale doctorului. 


Rolul crucial al capitalului 

Deşi diviziunea muncii a reprezentat mecanismul prin 
care a apărut prosperitatea naţională, a fost nevoie, mai întâi, 
de o acumulare de capital pentru ca ea să se ivească într-o 
primă instanţă. Aşa cum explică Smith în Cărţile a II-a şi a 
IlI-a, numărul oamenilor angajaţi într-o muncă utilă în cadrul 
societăţii, productivitatea lor şi tehnologia pe care o au la dis¬ 
poziţie nu pot ajunge nicicând la o stare mai bună decât 

cantitatea de capital disponibilă prin care sunt obţinute aces¬ 
te lucruri. Un ţesător, de exemplu, nu se poate extinde dacă 
nu are un stoc suficient de materiale sau suficienţi bani pen¬ 
tru a plăti salariile, astfel încât să menţină toate operaţiunile 
în funcţiune, până ce nu îi apar venituri din vânzarea 
producţiei anterioare: 

Un ţesător nu se poate dedica în întregime ocupaţiei sale, 
până ce nu are în avans, fie în posesia sa, fie în cea a unei alte 
persoane, un stoc suficient pentru a se întreţine şi pentru a se 
aproviziona cu materiale şi uneltele meseriei sale, până la 
momentul la care nu doar va fi terminat de ţesut pânza, ci va fi şi 
vândut-o. 

în activitatea manufacturieră, este pus în mişcare un cerc 
virtuos atunci când sumele semnificative ale capitalurilor îl 
aduc pe proprietarul lor în situaţia de a-şi maximiza investi¬ 
ţia prin intermediul celei mai eficiente utilizări a materialelor 
şi a muncii. Aceasta duce la o mai mare specializare a sarci¬ 
nilor de muncă şi la folosirea sau dezvoltarea de maşinării 
care ajută la producerea unei mai mari cantităţi de produse 
de calitate şi uniforme, în cea mai scurtă perioadă cu putinţă. 
Această dorinţă de a utiliza la maximum capitalul care con¬ 
duce în mod natural spre o specializare şi o inovaţie tehno¬ 
logică permite unei firme particulare, unui oraş sau unei ţări 
mai mari ca, în decurs de câţiva ani, să devină liderul mon¬ 
dial pentru piaţa unui anumit bun pe care îl produce. Totuşi, 
cu cât complexitatea unei operaţiuni este mai ridicat, cu atât 
capitalul de care este nevoie la început este mai mare. 
Producătorii de avioane din zilele noastre depind de abilită¬ 
ţile şi maşinăriile extrem de specializate ale câtorva mii de 
producători de componente - pentru a produce un singur 
avion. Această diviziune extremă a muncii necesită un capital 

iniţial şi circulant enorm plus o perioadă foarte mare de la 
luarea comenzii până la livrarea ei. Smith a observat că sto¬ 
curile combinate ale societăţii - sau capitalul său - pot fi 
împărţite în trei: 

1. Acelea care sunt consumate imediat, care includ şi lo¬ 
cuinţa. Oamenii consideră, în mod eronat, că locuinţa 
lor ar fi un „capital", observă Smith, dar, dacă nu este 
închiriată la modul activ altcuiva, nu poate fi descrisă 
astfel, de vreme ce nu generează vreun venit sau profit. 
De fapt, reprezintă un cost; 

2. Capitalul fix, care produce un venit sau un profit, indi¬ 
ferent de cine îl deţine. Capitalul fix include: maşinări¬ 
ile sau instrumentele profesiei; locuinţele sau clădirile 
comerciale închiriate; pământul îmbunătăţit care poate 
produce o recoltă sau o producţie vandabilă şi nişte 
lucrători capabili şi pregătiţi, a căror cunoaştere poate 
fi utilizată în mod productiv. Dimensiunea segmen¬ 
tului de astfel de muncitori poate determina avuţia 
unei naţiuni în aceeaşi măsură în care o face mărimea 
suprafeţelor sale arabile; 

3. Capitalul circulant, care include: bani, prin intermediul 
cărora celelalte forme de capital pot trece cu uşurinţă 
de la un om la altul; rezerve de marfă, adică acele lu¬ 
cruri care sunt pregătite să fie vândute; materiale - sau 
acele lucruri necesare pentru a realiza bunurile care 
se află în mâinile furnizorilor şi produsele care stau în 
magazine, în show roomuri sau în depozite, aşteptând 
să fie cumpărate. 

Orice capital fix este derivat, la origini, din capitalul cir¬ 
culant; capitalul fix necesită o injectare continuă de noi 

capitaluri circulante, care să-l menţină. Adică nu poţi câştiga 
bani dintr-o fermă decât dacă poţi cumpăra seminţe pe care 
să le semeni sau să le plantezi; nu poţi scoate profit din maşi¬ 
nării, dacă nu cumperi combustibilul care să le facă să mear¬ 
gă şi un om care să le manevreze. 

Orice economisire din capitalul fix, observa Smith, e bună 
nu doar pentru fermier sau fabricant, ci şi pentru societate, 
de vreme ce capitalul economisit poate fi cheltuit în mod 
productiv în altă parte. Toată lumea iese câştigată din folosi¬ 
rea mai productivă a capitalului. Şi doar atunci când guver¬ 
nul interferează cu acest proces natural, creşterea şi 
dezvoltarea unei societăţi se clatină. 

Smith admite că omul obişnuit nu are prea mult capital, 
ci trebuie să muncească cu ora sau cu săptămâna ca să-şi 
satisfacă nevoile; mijloacele de trai îi vin din muncă, şi nu 
din ceva ce ar deţine. Aceasta, remarcă el, „este situaţia celei 
mai mari părţi a muncitorilor săraci din toate ţările". S-ar 
putea spune că, astăzi, lucrurile nu s-au schimbat prea mult. 
Majoritatea oamenilor - chiar dacă trăiesc într-o ţară bogată 
şi nici nu visează să gândească despre ei că ar fi „sărăcimea 
muncitoare" - încă mai câştigă un salariu pe baza faptului 
că trebuie să meargă la locul de muncă şi să îndeplinească 
anumite sarcini într-un anumit număr de ore. Şi, chiar dacă 
ar putea avea un fond de pensii sau o formă de investiţie, 
dacă ar fi să nu mai muncească, într-un număr de săptămâni 
sau luni, n-ar mai avea nimic de pe urma căruia să trăiască. 
Totuşi, dacă s-ar urma logica Avuţiei naţiunilor, indivizii ar 
putea deveni ei înşişi capitalişti, prin intermediul cumpătării 
lor, ajungând, treptat, să trăiască de pe urma profiturilor unei 
afaceri, a chiriei obţinute pentru vreo proprietate sau a 
dobânzii aferente unor bani investiţi, în locul salariului zilnic, 
obţinut cu sudoarea frunţii. 

Diferenţa dintre bani şi avuţie 


Smith face o distincţie importantă între avuţia reală a unei 
naţiuni, care constă în puterea sa productivă, şi sistemul de 
bani de care este nevoie ca modalitate facilă de schimb şi ca 
simbol al valorii. „Marea roată a circulaţiei monetare", spunea 
el, „este întru totul diferită de bunurile care circulă prin inter¬ 
mediul ei. Venitul unei societăţi constă doar din acele bunuri, 
şi nu din roata pe care circulă ele." 

Cu alte cuvinte, cât de mulţi bani se află într-o societate 
(platforma gândirii mercantiliste) contează cu mult mai puţin 
decât puterea de cihnpărare a acelor bani - sau cât de bine pot 
locuitorii acelei ţări să trăiască cu ceea ce au, inclusiv cu ceea 
ce pot cumpăra de la celelalte naţiuni. Acei bani reprezintă 
expresia valorii, dar a unei valori limitate, care, şi ea, se afla 
oarecum în opoziţie cu viziunea prevalentă în timpul vieţii lui 
Smith, cum că avuţia unei naţiuni consta din cantitatea de aur 
şi argint pe care era capabilă să o adune în trezoreriile sale. 
Din contră, el a sugerat că era mai important să ţii banii într-o 
continuă mişcare, astfel încât ei să poată fi puşi la lucru, pentru 
dezvoltarea de ferme şi crearea de afaceri. 

în secţiunea despre bănci, Smith ne arată cum dezvoltarea 
acestora este benefică pentru societate, în special prin modul 
în care banii de hârtie, care reprezintă adevăratele mijloace de 
schimb - aurul şi argintul -, fac ca roata unei economii să se 
întoarcă mai uşor şi cu costuri mai mici. El omagiază inventa¬ 
rea conturilor bancare curente, care-i ajută pe oameni să nu 
mai trebuiască să ţină banii în propriile seifuri şi care face ca 
tranzacţiile de afaceri să fie mult mai uşoare, dar şi facilităţile 
descoperitului de cont, care le permite manufacturierilor să 
aibă mereu destui bani să plătească materialele când au nevoie 
de ele şi să-i plătească pe furnizori, chiar înainte ca facturile 

proprii să le fie plătite. Smith observă că o societate care folo¬ 
seşte bani de hârtie îşi construieşte „autostrada" suspendată 
deasupra economiei actuale, care-i va grăbi activitatea comer¬ 
cială. Cu cât banii circulă mai uşor, cu cât cresc calitatea şi 
profunzimea sistemului bancar aflat în serviciul societăţii, cu 
atât mai prosperă va fi o naţiune. 

Munca productivă şi cea neproductivă 

In capitolul al III-lea din Cartea a Il-a, Smith ne prezintă 
controversata sa distincţie dintre munca productivă şi cea 
neproductivă. 

El sugerează că doar munca din care rezultă un „lucru" 
tangibil poate fi considerată cu adevărat productivă. Munca 
unui lucrător dintr-o manufactură este „absorbită" în lucrul 
făcut de acesta, prin urmare, munca sa reprezintă un bun cu 
o valoare reală. Din contră, munca unui servitor domestic va 
„pieri în însuşi momentul efectuării sale", rareori lăsând vreo 
fărâmă de valoare în urma sa, care să poată fi ulterior recupe¬ 
rată în termenii cumpărării unei cantităţi de muncă de-a alt¬ 
cuiva. Smith observa că „un om se poate îmbogăţi dacă 
angajează un număr mare de meseriaşi şi poate sărăci dacă 
întreţine un număr mare de servitori domestici". 

Insă Smith percepe şi munca clerului, a avocaţilor, a cântă¬ 
reţilor de operă şi a soldaţilor ca fiind „neproductivă", deoa¬ 
rece tot ce fac ei dispare, de asemenea, în momentul producerii, 
i.e., cuvintele preotului sau ale avocatului, cântecul cântăreţu¬ 
lui, siguranţa oferită de soldat. S-ar putea argumenta că, deşi 
aceşti oameni ar putea să nu producă niciodată un lucru fizic, 
ei oferă totuşi ceva (sprijin moral, divertisment, ajutor domes¬ 
tic, siguranţă) pentru care oamenii sunt dispuşi să plătească şi 

care, la rândul lui, poate cumpăra produsul muncii altor 
oameni? Argumentul lui Smith este că toţi banii plătiţi lucră¬ 
torilor „neproductivi" trebuie să provină, la origini, fie din 
capitalul investit în manufacturi, fie din arenda primită pe 
pământ. Adică ne permitem să plătim salariile unui avocat, 
cântăreţ, soldat sau servitor doar pentru că, în jurul nostru, se 
află acei bani din veniturile utilizării cu adevărat productive a 
capitalului. Cu alte cuvinte, dacă n-ar exista ferme şi fabrici, o 
societate nu şi-ar permite siguranţă naţională, divertisment 
sau să-şi plătească oamenii care fac curăţenie. 

în ceea ce-i priveşte pe soldaţi, ei sunt întreţinuţi prin taxe 
asupra rezultatelor producţiei şi, în mod absolut natural, cu 
cât o guvernare va cheltui mai mulţi bani pe lucruri neproduc¬ 
tive, cum ar fi securitatea sau luxul statului, cu atât mai puţini 
vor fi disponibili în societate, pentru a li se da utilizări cu 
adevărat productive. Smith menţionează diferitele războaie în 
care s-a implicat Marea Britanie în vremurile sale şi care au 
dus la o cheltuială de 200 de milioane de lire. El îşi imaginează 
„la ce înălţimi ameţitoare s-ar fi ridicat avuţia reală şi venitu¬ 
rile ţării" dacă Marea Britanie ar fi ales să nu se implice în nişte 
întreprinderi atât de evident neproductive. Această aversiune 
a sa faţă de război se întrevede pe tot parcursul Avuţiei naţiu¬ 
nilor, în special pentru că Smith resimţea că reprezintă o risipă 
şocantă a resurselor societăţii. 

Smith accentuează faptul că oraşele şi târgurile susţinute 
din venituri publice (de exemplu, Fontainbleau, de Ia periferia 
Parisului, reşedinţa curţii regale) tind să nu fie înclinate spre 
antreprenoriat şi chiar să fie corupte. Din contră, oraşe precum 
Rouen sau Bordeaux, marile depozite comerciale ale timpuri¬ 
lor sale, au o populaţie sobră şi muncitoare, de vreme ce sunt 
implicate într-o utilizare productivă a capitalului şi nu se 
bazează pur şi simplu pe venituri de stat sau regale. Aceeaşi 

concluzie s-ar putea trage şi astăzi. Washington DC şi oraşul 
Canberra, din Australia, se sprijină pe armate de funcţionari 
care servesc în administraţia publică. Ele nu sunt mari centre 
de producţie pentru că nu au nevoie să facă asta. După cum 
explică Smith atât de categoric: „Oriunde predomină capitalul, 
prevalează hărnicia; oriunde predomină privilegiile, prevalea¬ 
ză lenea". 

Preţul şi cererea într-o economie de piaţă 

Smith observă că toate sursele de venit pot fi reduse la trei 
elemente: salariile, profitul sau renta. Preţul natural al oricărui 
produs nu ar fi, astfel, decât o reflectare directă a costurilor 
apărute pentru aducerea acelui produs pe piaţă, inclusiv chiria 
pentru pământ sau pentru proprietate, salariile muncitorilor 
şi profiturile cerute de capitalistul care a investit într-o 
afacere. 

în orice întreprindere, recompensa muncii nu se duce doar 
Ia muncitor - şi nici măcar la cei care o „proiectează" şi o 
„inspectează" (adică managerii) -, ci trebuie să meargă spre 
proprietarul capitalului de care depinde întreaga operaţiune. 
Bineînţeles, aceasta a fost şi problema lui Marx legată de capi¬ 
talism: că o persoană care nu participă cu muncă şi care, ade¬ 
sea, nu oferă nici măcar vreo directivă semnificativă în crearea 
unui produs primeşte o parte atât de mare din produsul mun¬ 
cii. Dar, în mintea lui Smith, acest lucru este corect, de vreme 
ce, dacă acele stocuri sau acel capital nu sunt mai întâi furni¬ 
zate, salariul muncitorului nu poate fi plătit. 

Capitalul, observă Smith, este direcţionat în mod natural 
spre cultivarea sau producerea de bunuri care vor satisface o 
cerere şi care, în acest proces, vor aduce un preţ bun şi, prin 

urmare, un venit pentru capitalul investitorului. într-o econo¬ 
mie liberă, această ajustare constantă a producţiei, pentru a se 
suprapune pe nevoile şi trebuinţele publice, a reprezentat un 
proces pe care se putea pune destul de mult bază, iar el a ajuns 
să fie cunoscut sub numele de „legea cererii şi a ofertei". 

Smith mai notează şi factorii care afectează cererea şi oferta 
de muncă. El observă preţul comparativ mai mare al muncii 
din America, deşi aceasta nu era o ţară la fel de bogată ca 
Marea Britanie, în timpul vieţii sale. Salariile nu depind per se 
de avuţia unei naţiuni, argumentează el, ci de cât de rapid 
creşte aceasta şi de cererea de muncitori. în America, lipsa de 
muncitori calificaţr are un efect colateral interesant: o creştere 
rapidă a populaţiei. Un fermier s-ar putea să nu-şi poată per¬ 
mite să angajeze mână de lucru la fermă, însă ar putea să aibă 
o familie mare, ca un fel de „capital de muncă" propriu. 

Preţul muncii mai depinde şi de factori precum nivelul de 
duritate a muncii sau de ingeniozitate implicat în crearea unui 
lucru. De exemplu, ceva care poate fi creat doar într-o oră de 
un meşter care a petrecut douăzeci de ani perfecţionându-se 
pe acea sarcină ar putea costa mai mult decât ceva care a fost 
produs „într-o lună de muncă obişnuită şi vădită". Un alt fac¬ 
tor este uşurinţa: un croitor câştigă mai puţin decât un miner, 
deoarece munca acestuia din urmă este dificilă şi murdară, aşa 
încât efectuarea ei merită un bonus. Un călău public este foarte 
bine plătit deoarece munca sa este oribilă şi nu prea există 
oameni care ar vrea să o facă. Alte profesii sunt bine plătite, 
notează Smith, datorită factorului „încredere": „Ne încredin¬ 
ţăm sănătatea doctorului, averea şi, câteodată, viaţa sau repu¬ 
taţia, avocatului". 

Smith ne mai oferă o explicaţie şi pentru faptul că puţini 
oameni din câteva domenii câştigă sume imense de bani: 

într-o profesie, acolo unde douăzeci eşuează pentru ca unul să 
câştige, acesta ar trebui să câştige ceea ce ar fi câştigat toţi ceilalţi 
douăzeci lipsiţi de succes. Avocatul care începe, probabil, cam pe la 
40 de ani să câştige ceva de pe urma profesiei sale ar trebui să 
primească o retribuţie nu doar pentru educaţia sa atât de lungă şi 
costisitoare, ci şi pentru educaţia altor douăzeci de persoane care nu 
au reuşit să facă nimic cu ea. 

Prin urmare, situaţia din economiile de piaţă libere în care 
câştigătorul pare că ia totul este corectă. Preţul muncii unui 
avocat de top sau a unui artist reflectă perfect cererea publi¬ 
cului pentru serviciul oferit. Totuşi, dacă ar cădea în dizgraţie 
sau dacă ar apărea alţii care să ofere ceva mai bun sau ceva 
diferit, legea cererii şi a ofertei le va ajusta în mod natural 
retribuţiile. Şi, deşi această observaţie poate să pară evidentă. 
Avuţia naţiunilor a fost una dintre primele cărţi care au pus în 
scris, folosind exemple pline de culoare, acest gen de logică 
populară. 

în fine, Smith argumentează în favoarea deregularizării 
pieţelor muncii din vremea sa, care, în mod special în sistemul 
breslelor din oraşe, au creat bariere inutile pentru oamenii ce 
voiau să se mişte pe teritoriul Marii Britanii în căutarea unei 
pieţe de desfacere pentru abilităţile lor. O piaţă eficientă a 
muncii, argumentează el foarte convingător, depinde de abi¬ 
litatea indivizilor de a-şi vinde serviciile pe principiul licitaţiei 
şi ar trebui să nu aibă nimic de-a face cu apartenenţa la vreo 
organizaţie exclusivistă. 


Despre avuţia din comerţ 

în ciuda imaginii sale populare de ghid al revoluţiei indus¬ 
triale incipiente, cititorii Avuţiei naţiunilor vor observa rapid 

„aplecarea sa agrariană". Avuţia naţională urinează o cale 
„naturală", observa Smith în Cartea a IlI-a, de la agricultură 
spre manufacturi şi apoi spre comerţ, astfel că el argumentea¬ 
ză constant în favoarea beneficiilor pe care le poate avea o ţară 
din dezvoltarea, mai întâi, a agriculturii sale. în acelaşi timp, 
este critic faţă de comercianţi, care, în goana după cele mai 
mari venituri de pe urma banilor proprii, sunt atraşi de pieţele 
externe, fără nicio preocupare faţă de dezvoltarea propriei ţări. 
Totuşi, ei nu pot fi blamaţi decât până la acest punct, de vreme 
ce întregul sistem mercantil din vremurile sale se baza pe 
puterea statelor şi pe urmărirea de către ele a noilor surse de 
înavuţire din colonizare. Prin intermediul monopolurilor de 
stat asupra comerţului cu aceste colonii, guvernele pot câştiga 
majoritatea beneficiilor comerţului extern. Smith scrie extrem 
de usturător la adresa Companiei engleze a Indiilor de Est, 
care a folosit împuternicirea din partea guvernului pentru a 
produce averi pentru membrii săi - el de fapt susţinând chiar 
că Marea Britanie ar trebui să se retragă din coloniile ameri¬ 
cane. Conducătorii Marii Britanii, scrie el, şi-au imaginat întot¬ 
deauna America drept o mină de aur, dar, de fapt, aceasta nu 
a fost decât „proiectul unei mine de aur". Iar pe contribuabilul 
britanic Ta costat mai mult decât făcea. 

Drept urmare a unor astfel de aventuri, observa Smith, 
modul „natural" în care oamenii şi comunităţile se ocupau de 
pământ a fost corupt, întrucât resursele care ar fi fost altmin¬ 
teri folosite în agricultură au fost direcţionate spre expansiu¬ 
nea peste mări şi ţări, care s-a dovedit adesea lipsită de 
rezultate. Cum sugera şi Laurence Dickey, în ciuda reputaţiei 
sale de comerciant liber şi de cosmopolit, Smith era, înainte de 
toate, un scoţian patriot şi credea că o ţară ar trebui să-şi cul¬ 
tive mai întâi propria grădină. Un mod cumpătat şi inteligent 
de administrare a pământului, credea el, reprezenta sursa 

originală a avuţiei naţionale. Profiturile mari din această acti¬ 
vitate ar fi putut fi băgate apoi în manufacturi şi abia mai apoi 
în comerţul extern. 

In ciuda preferinţei personale a lui Smith pentru crearea 
avuţiei din agricultură, el a observat totuşi că, atâta vreme cât 
nu era doar un simplu mod de prădare cu scopul îmbogăţirii 
guvernului, din comerţ puteau fi obţinute beneficii foarte 
mari. Şi, de vreme ce diviziunea muncii şi toate efectele sale 
bune depindeau de mărimea acestei pieţe, era logic că lărgirea 
pieţei naţionale avea să ducă la creşterea inovării tehnologice 
şi la îmbogăţirea ei. De fapt, o piaţă autohtonă de mărime mică 
ar putea fi, paradoxal, o binecuvântare, pentru că va forţa acea 
ţară să-şi găsească pieţe mai mari în alte părţi. El prezintă 
contrastul şocant dintre fremătătorul oraş-port Amsterdam şi 
China. Deşi China are o populaţie mult mai mare, e mai dez¬ 
voltată în privinţa artelor şi a ştiinţei şi are un sistem juridic 
şi fiscal bine stabilit, ea e întoarsă spre sine şi nu pare să simtă 
nevoia de a-şi vinde mărfurile peste mări şi ţări. Drept urmare, 
a devenit „staţionară". Piaţa locală a Amsterdamului era limi¬ 
tată, dar prosperă, deoarece făcea comerţ. Şi nu doar că avea 
un câştig financiar direct din comerţ, dar deschiderea către 
noile idei o ajuta să adapteze mai rapid metode comerciale 
inedite şi eficiente. 

Viziunea mercantilistă despre comerţ spunea că acesta 
reprezenta o formă de război în care căutai să câştigi pe seama 
celeilalte ţări, dar Smith a observat că schimbul aduce beneficii 
ambilor parteneri ai unei tranzacţii. Acest lucru era bine înţeles 
de către oraşele medievale europene, precum Florenţa, care a 
adunat bogăţii impresionante făcând comerţ nu cu provincia 
din jurul lor, ci cu „cele mai îndepărtate colţuri ale globului". 
Oraşele şi ţările care au tranzacţionat, mioape, în propria ogra¬ 
dă, din contră, au fost destinate pieirii. 

Aşa cum ne indică Smith în Cartea a IV-a, comerţul liber 
reprezintă o sabie cu două tăişuri, pentru că, pe lângă benefi¬ 
ciile unui acces liber în ţările partenerilor străini, guvernele au 
responsabilitatea de a demonta sistemul subvenţiilor, primelor, 
interdicţiilor şi restricţiilor asupra importurilor, care aveau ros¬ 
tul de a cocoloşi pieţele autohtone. Oferind o viaţă mai uşoară 
producătorilor şi manufacturierilor autohtoni, pe termen lung, 
aceste politici nu fac decât să dăuneze, în măsura în care for¬ 
ţează o alocare proastă a resurselor societăţii. Scoţia, observa 
el, ar fi putut, cu ajutorul sticlei şi al serelor să devină o naţiune 
de viticultori, dar cu siguranţă că ar fi avut mai mult sens să 
investească în industrii care i se potriveau mai bine. El foloseşte 
următoarea analogie: 

Fiecare cap de familie prudent trebuie să aibă drept precept să 
nu încerce să facă în casă ceva ce l-ar costa mai mult pentru a 
produce decât pentru a cumpăra... Iar ceea ce reprezintă un 
comportament prudent pentru o familie particulară nu are cum să 
fie considerat un comportament nesăbuit pentru un mare regat. 
Dacă o ţară străină poate să ne aprovizioneze cu un bun mai ieftin 
decât putem să-l facem noiînşine, e mai bine să-l cumpărăm contra 
unei părţi din produsul industriei noastre, folosit de aşa manieră 
încât să fie avantajos. 


Libertatea naturală şi rolul corect al guvernării 

Avuţia naţiunilor a fost revoluţionară când a spus că rolul 
guvernării şi măsura în care se poate exercita aceasta au fost, 
din vremuri străvechi, „nenaturale". Europa s-ar fi îmbogăţit 
mult mai devreme, observa Smith, dacă suveranii nu şi-ar fi 
asumat rolul de conducători ai avuţiei naţionale, mulgând tot 
ce puteau de la populaţie pentru a-şi construi ei palate şi a 

conduce războaie; în acest context, a depins de abilitatea natu¬ 
rală a populaţiei să sporească prosperitatea naţională. în Cartea 
a IV-a, el scrie: 

Să interzici unui mare număr de oameni... să obţină tot ceea ce 
se poate obţine din orice parte a produselor proprii sau să i împiedici 
să-şi întrebuinţeze capitalul şi munca în modul pe care ei îl consideră 
a fi cel mai avantajos reprezintă o violare pe faţă a celor mai sacre 
drepturi ale omenirii. 

Aici el vorbeşte, de fapt, despre americani, a căror abilitate 
de a face comerţ şi tranzacţii în mod liber era restricţionată de 
stăpânii lor coloniali britanici - dar sentimentul acesta se regă¬ 
seşte pe tot cuprinsul Avuţiei naţiunilor. Bineînţeles, nu Smith a 
fost cel care a inventat ideea de libertate naturală - şi n-a fost 
nici măcar cel care a legat-o de chestiunile economice - Quesnay 
şi Turgot o făcuseră deja. Totuşi, faţă de Quesnay, care credea 
că ţările ar trebui să înflorească şi să prospere doar sub un 
„regim riguros al libertăţii perfecte şi al justiţiei perfecte" - ghi¬ 
dat de stat, bineînţeles -, părerea lui Smith era că libertatea, 
justiţia şi prosperitatea ar putea fi cel mai bine servite atunci 
când guvernul, în marea majoritate a timpului, se dă la o parte 
din drum. 

Totuşi, Smith nu a fost utopic şi nu a cerut abolirea guver¬ 
nării aşa cum fac astăzi libertarienii sau anarhiştii. Marea sa 
influenţă a provenit tocmai din aceea că a oferit o reţetă clară şi 
rezonabilă cu privire la rolul foarte necesar, dar limitat al guver¬ 
nului. în finalul celei de-a V-a Cărţi, el schiţează un sistem care 
presupune existenţa guvernării doar în trei direcţii principale: 

1. Protejează cetăţenii în faţa „violenţei şi invaziilor venite 
din partea celorlalte societăţi independente"; 

2. Protejează cetăţenii în faţa „nedreptăţilor sau a opresi¬ 
unii exercitate de oricare alt membru al societăţii politi¬ 
ce" şi înfiinţează un sistem judiciar corespunzător care 
să sprijine contractele şi să furnizeze pedepsele pentru 
datornici; 

3. Oferă lucrări publice, instituţii şi servicii care sunt prea 
scumpe pentru a şi le asuma un singur individ, dar de 
care ar beneficia societatea, în întregul ei. 

Cu privire la punctele 1 şi 2, obiectivul unui guvern naţional 
este simplu: acela de a furniza cetăţenilor siguranţă, în măsura 
în care ei sunt mofivaţi să înceapă sau să dezvolte o afacere şi 
să-şi protejeze banii, odată ce i-au făcut. Cu privire la punctul 
3, Smith sprijină ideea fondării de şcoli publice elementare, 
care să predea cititul, scrisul şi aritmetica, pentru că simte că o 
populaţie mai educată ar lua decizii mai bune, care ar aduce 
beneficii societăţii în întregul său. Pe această bază, s-ar putea 
argumenta că, dacă ar mai fi trăit în zilele noastre, Smith ar fi 
sprijinit şi sistemul universal de asigurări minimale de sănăta¬ 
te, cu beneficiile sale clar productive pentru societate ca întreg - 
dar, în majoritatea celorlalte domenii, ar fi sprijinit principiul 
„utilizatorul plăteşte". 

Descrierea pe care a făcut-o Smith rolului adecvat al guvernă¬ 
rii rămâne foarte eficientă atunci când vine vorba despre măsura¬ 
rea creşterii nivelului de implicare a unui stat în economie şi 
societate. De îndată ce un stat trece dincolo de aceste trei domenii 
de bază, putem presupune că alocarea naturală şi cea mai efi¬ 
cientă a resurselor este distorsionată. Iată cuvintele lui Smith: 

Efortul natural al fiecărui individ de a şi îmbunătăţi propria 
condiţie, atunci când se află în situaţia de a-l exersa în libertate şi 
siguranţă, reprezintă un principiu atât de puternic, încât fără nicio 

asistenţă, acesta este nu doar capabil să conducă societatea spre 
bogăţie şi prosperitate, ci şi să surmonteze o mie de impedimente 
inutile cu care prostia legilor umane îi încurcă mult prea adesea 
operaţiunile. 

Cu alte cuvinte, majoritatea ţărilor reuşesc să ajungă la 
prosperitate în ciuda distorsionării din economie şi a condiţio¬ 
nării libertăţii economice, pe care guvernele încearcă să li le 
impună. 

Caracteristicile naţionale şi personale 
ale succesului 

Smith a fost interesat de nivelul „spiritului comercial" al 
unei naţiuni şi de modul în care comerţul afectează „moravu¬ 
rile" unui popor. Comerţul, observă el, tinde să promoveze o 
serie de virtuţi, printre care încrederea, munca, prosperitatea, 
punctualitatea şi onestitatea. Capitaliştii începuturilor au rea¬ 
lizat că măsura în care puteau face afaceri avea legătură cu 
încrederea din partea clienţilor; într-un sistem de preţuri flui¬ 
de, clienţii aveau nevoie să ştie că nu aveau să fie înşelaţi. 
Această chestiune a încrederii reprezintă motivul principal 
pentru care au prosperat olandezii, cu reputaţia de onestitate 
pe care o au. 

Modelul acumulării capitalului din Avuţia naţiunilor este 
departe de a fi mecanic, însă se sprijină pe una dintre marile 
virtuţi umane. „Cumpătarea", observă el, „şi nu hărnicia, 
reprezintă cauza imediată a creşterii capitalului." Cel care eco¬ 
nomiseşte, şi nu consumatorul, reprezintă sursa ultimă a avu¬ 
ţiei unei naţiuni, deoarece economiile unui individ nu doar 
că-i asigură propria sa prosperitate, ci, în căutarea celui mai 

mare profit de pe urma capitalului său, el se va asigura indi¬ 
rect că este folosit în mod optim de către ceilalţi. Smith 
remarcă şi că „orice risipitor pare un inamic public, iar orice 
om cumpătat, un binefăcător public". 

El argumentează, în general, că principiile care fac ca un 
om să ajungă bogat sunt aceleaşi care fac ca o naţiune să fie 
bogată: 

Cât despre progresul în obţinerea bogăţiei, lucrurile stau la fel 
şi în privinţa naţiunilor harnice, şi în privinţa oamenilor muncitori... 

Ban la ban trage, spune proverbul. Când ai ceva bani, adesea este 
mai uşor să mai faci şi alţii. Marea dificultate este să îi faci pe aceia, 
puţini. 

Dacă o persoană îşi cheltuieşte banii pe obiecte de lux în 
loc să-şi constituie un capital, ziua marilor socoteli financiare 
va veni curând. La fel, atunci când un suveran cheltuieşte 
sume imense pe palate, pe pompa spectaculoasă a curţii şi 
pe războaie inutile, caută necazul cu lumânare. 

Ca un scoţian conservator din punct de vedere fiscal, care 
a trăit întotdeauna în limitele mijloacelor sale de trai, Smith 
manifesta o repulsie morală faţă de lux sau orice încercare 
de a obţine câştiguri pe termen scurt fără muncă. El scria că 
„goana după aur" a unor ţări precum Spania şi Portugalia, 
care credeau că jefuirea Americii de Sud avea să le îmbogă¬ 
ţească, le-a oferit prosperitate pentru o vreme, dar obţinerea 
de bogăţii pe această cale a însemnat câ ele n-au avut nevoie 
să-şi dezvolte agricultura şi industria în aceeaşi măsură în 
care au făcut-o englezii şi olandezii. Agricultura şi industria 
sunt sursele sustenabile de bogăţie care, bine gestionate, ar 
pune bazele prosperităţii naţiunii pentru multe generaţii. 

Concluzii 


Deşi în vremurile noastre. Avuţia naţiunilor a fost însuşită 
de oamenii de pe întreg spectrul politic, inclusiv de suporterii 
lui Thatcher şi Reagan, din anii 1980, Smith n-a fost niciodată 
implicat în nicio mişcare şi în niciun partid politic. Spre deo¬ 
sebire de David Hume, nu era un radical şi şi-a câştigat 
suporterii prin aceea că părea obiectiv. Totuşi, cartea sa a avut 
o influenţă masivă asupra politicilor guvernamentale din 
ultimii 230 de ani, începând cu prim-ministrul britanic 
William Pitt, care a căutat să reducă restricţiile asupra comer¬ 
ţului şi să reformeze compania monopolistă a Indiilor de Est. 

Smith a fost un filosof de primă mână care s-a hotărât să 
se ocupe de sfera economică. în loc să vadă economia drept 
o ştiinţă obiectivă care nu poate fi privită separat de om, el a 
demonstrat că nu poate fi înţeleasă decât prin prisma nevo¬ 
ilor, motivaţiilor şi dorinţelor umane şi în principal a dorinţei 
individului de a-şi îmbunătăţi condiţia şi poziţia. Legea cere¬ 
rii şi a ofertei, de exemplu, deşi aparent un subiect arid, este, 
de fapt, legată de dorinţa profundă a unui om de a avea sau 
deţine ceva sau de sentimentul incitant pe care îl are un altul 
când realizează că, oferindu-i celui dintâi acel ceva, poate 
obţine la schimb un lucru de care are nevoie sau pe care şi-l 
doreşte cu ardoare. 

Smith era dispus să scrie la modul profesionist despre 
chestiuni aparent „uşurele", cum ar fi rentele funciare sau 
preţul cărnii de vită, subiecte de care alţi filozofi nu se atin¬ 
geau. Totuşi, el a realizat că aceste chestiuni, care în mod 
normal îl ţin în viaţă pe comerciant sau pe negustor sau pe 
fermier, reprezentau baza societăţii moderne. La fel ca aris¬ 
tocraţia scoţiană, lui nu-i displăcea „comerţul" - precum cla¬ 
selor superioare englezeşti - şi, de altfel, nici nu-şi permitea 

acest lucru. El a trebuit să se întreţină singur, mai întâi în 
calitate de conferenţiar liber-profesionist, apoi ca profesor 
universitar salariat şi ca tutore al fiului unui nobil, ducele de 
Buccleuch, înainte să-şi încheie cariera ca funcţionar vamal 
de rang superior. 

Fiind, în fond, un filosof moral cu o înclinaţie pozitivistă, 
diferenţa dintre primele scrieri filozofice ale lui Smith şi 
Avuţia naţiunilor a fost exagerată. Faptul că el nu a văzut 
contradicţia majoră dintre cele două lucrări este evidenţiat şi 
de faptul că şi-a revizuit doar pasager Teoria sentimentelor 
morale şi a republicat-o la doar câţiva ani după apariţia Avuţiei 
naţiunilor. Iar în vreme ce prima carte părea să fie o teorie 
generală despre natura umană, cea de-a doua a demonstrat 
cum acţionează indivizii în context economic. Dacă privim 
ambele lucrări, este clar că Smith nu a văzut o contradicţie 
în faptul că suntem deopotrivă altruişti şi egoişti. 

De asemenea, este ironic şi că realizările sale creative, ca 
scriitor şi conferenţiar, se regăsesc în propria sa categorie de 
„muncă neproductivă". 

Pe de altă parte, faptul că el nu a lucrat niciodată decât în 
domeniile care l-au fascinat se află într-un deplin acord cu 
teoria sa asupra comportamentului orientat spre propriul 
interes, deoarece, în cele din urmă, această orientare perso¬ 
nală va duce la un rezultat global pozitiv pentru societate. în 
fine, deşi nu prea era capitalist, Smith a dat mulţi bani unor 
acţiuni de caritate şi unor rude sărace, înainte de a muri. Prin 
aceste acţiuni, el şi-a urmat credinţa că economiile personale, 
acumulate în timp datorită unui stil de viaţă cumpătat şi 
moderat, pot fi puse în slujba societăţii ca întreg. 

Faptul că Smith şi-a trăit, într-o măsură destul de mare, 
viaţa în conformitate cu propriile teorii, accentuează motivul 
pentru car e Avuţia naţiunilor continuă să fie o inspiraţie şi să 

reprezinte o valoare pentru cititorul de astăzi: că propunând 
o reţetă pentru realizarea avuţiei naţionale, ea oferă, odată cu 
aceasta, înţelepciunea necesară obţinerii succesului şi a pros¬ 
perităţii individuale. 

Tom Butler-Bowdon, 2010 

Biografia lui Adam Smith 


1723 S-a născut în Kirkcaldy, Scoţia. 

1737-1740 Student la Universitatea din Glasgow. 

1740 Ajunge la Oxford, ca bursier la Colegiul Balliol. 

1746 Părăseşte Oxfordul 

1748-1750 Susţine conferinţe de retorică în Edinburgh. 

1751 Este numit profesor de logică la Universitatea 

din Glasgow. 

1755 Obţine o poziţie permanentă la Catedra de 

Filozofie morală, pe care continuă să o deţină 
în următorul deceniu. Ulterior, a descris tim¬ 
pul petrecut la Glasgow ca fiind perioada cea 
mai fericită din viaţa sa. 

1759 Publică Teoria sentimentelor morale. 

1764-1766 Renunţă la poziţia de la Glasgow pentru a 
deveni tutorele lui Henry, viitorul duce de 
Buccleuch. Ei petrec aproape trei ani în Franţa, 
unde Smith îi cunoaşte pe Quesnay şi pe 
Turgot. 

1776 Trăieşte la Londra, unde este publicat primul 

volum din Avuţia naţiunilor. îi cunoaşte, prin¬ 
tre alţii, pe David Garrick, pe Samuel Johnson 
şi pe Joshua Reynolds. 

1778 Este numit comisar al vămilor la Edinburgh. 

1784 îi moare mama, la vârsta de 90 de ani. 

1787 


1790 


Este numit lord rector la Universitatea din 
Glasgow. 

Moare la Edinburgh, este înmormântat la 
Canongate. Este publicată cea de-a şasea ediţie 
din Teoria sentimentelor morale. 

Note asupra textului 


Avuţia naţiunilor, care a fost publicată când Smith avea 53 
de ani, i-a luat un deceniu pentru a o scrie. De fapt, ea nu a 
lost scrisă, d dictată, întrucât scrisul de mână al lui Smith era 
Îngrozitor. El a plătit un secretar care să-i înregistreze ideile, 
lucru care ar explica, probabil, stilul uşor conversaţional al 
lucrării sale. S-a observat că frazele sale sunt aproximativ de 
aceeaşi lungime, explicaţia fiind aceea că Smith se plimba 
încoace şi-ncolo în timp ce dicta, emiţând câte o frază la fiecare 
tură prin cameră. 

Cartea a fost publicată de către cunoscuţii editori Thomas 
Cadell şi William Strahan, de la editura The Ştrand, din 
l.ondra. Iniţial, era vorba de două volume şi de 380.000 de 
cuvinte, iar lucrarea a fost revizuită de câteva ori de Smith. 
Această ediţie Capstone se bazează pe o versiune mult mai 
târzie a lucrării, care include amendamente serioase, făcute de 
Smith. Unele cuvinte în forme arhaice au fost aduse la forma 
de astăzi. 

Avuţia naţiunilor are „digresiuni" de mare întindere, articole 
şi anexe care ne-au oferit spre considerare subiecte ce erau 
foarte importante în vremea sa - producţia de grâne, bere şi 
ovăz din Anglia secolului al XlII-lea, tipurile de arendă perce¬ 
pute de lorzi şi regi pentru pământurile agricole, modul în 
care preţul argintului a căzut drastic după cucerirea de către 
spanioli a Americii de Sud, modul în care guvernul ar 
putea pune o taxă corectă asupra sării, pieilor, săpunului şi 

lumânărilor - dar care sunt de un interes limitat şi non-aca- 
demic pentru cititorul de astăzi. Acest fapt, precum şi viziu¬ 
nea globală şi riguroasă a unora dintre raţionamentele lui 
Smith (el a admis că „sunt întotdeauna dispus să-mi asum 
riscul de a fi plictisitor, pentru a mă asigura că sunt elocvent") 
ar putea face ca cititorul contemporan să fie înclinat să etiche¬ 
teze lucrarea ca fiind, în cele din urmă, enervantă. 

în consecinţă, această ediţie este o selecţie din acele părţi 
ale celor cinci Cărţi care sunt încă relevante şi care includ 
multe dintre citatele şi exemplele faimoase (vezi Sursele). 
Aceasta a presupus extragerea multor exemple istorice, dar 
este contrabalansată de faptul că cititorii vor obţine o expu¬ 
nere mai focalizată asupra principalelor argumente ale lui 
Smith. 

Selecţiile incluse în această ediţie sunt marcate cu aldine 
în lista de conţinut următoare, care ne prezintă întregul con¬ 
ţinut al lucrării originale: 


Introducerea editorului 
Introducere şi planul lucrării 

Cartea I. Despre cauzele îmbunătăţirii forţelor productive 
ale muncii şi despre ordinea conform căreia produsele sale 
sunt distribuite natural diferitelor categorii de oameni 
Cap. 1. Despre diviziunea muncii 

Cap. 2. Despre principiul care generează diviziunea 
muncii 

Cap. 3. Despre cum diviziunea muncii este limitată de 
mărimea pieţei 

Cap. 4. Despre originea şi întrebuinţarea banilor 

Cap. 5. Despre preţul real şi nominal al bunurilor sau 
despre preţul lor în muncă şi preţul lor în bani 
Cap. 6. Despre părţile care compun preţul bunurilor 
Cap. 7. Despre preţul natural şi preţul de piaţă al 
bunurilor 

Cap. 8. Despre salariile aferente muncii 

Cap. 9. Despre profiturile capitalului 

Cap. 10. Despre salarii şi profit în diferitele utilizări ale 

muncii şi ale capitalului 

Partea I. Inegalităţile care apar din însăşi natura utili¬ 
zării lor 

Partea a Il-a. Inegalităţile generate de politicile Europei 
Cap. 11. Despre renta funciară 

Partea I. Despre producţia agricolă care permite întot¬ 
deauna existenţa rentei 

Partea a II-a. Despre producţia agricolă care uneori per¬ 
mite, alteori nu îngăduie existenţa rentei 
Partea a IlI-a. Despre variaţiile raportului dintre valorile 
respective ale acelui tip de producţie care permite întot¬ 
deauna existenţa rentei şi ale aceluia care uneori permi¬ 
te, alteori nu îngăduie existenţa rentei 

Cartea a II-a. Despre natura, acumularea şi întrebuinţarea 
capitalului 

Introducere 

Cap. 1. Despre diviziunea capitalului 
Cap. 2. Despre bani, ca o ramură particulară a capitalului 
general al unei societăţi, sau despre costul pentru 
menţinerea capitalului naţional 

Cap. 3. Despre acumularea de capital sau despre munca 
productivă şi cea neproductivă 

Cap. 4. Despre capitalul împrumutat cu dobândă 

Cap. 5. Despre diferitele întrebuinţări ale capitalurilor 

Cartea a IlI-a. Despre progresul diferit al bogăţiei la diferite 
naţiuni 

Cap. 1. Despre progresul natural al bogăţiei 
Cap. 2. Despre descurajarea agriculturii în vechile state 
ale Europei după căderea Imperiului Roman 
Cap. 3. Despre creşterea şi progresul cetăţilor şi al oraşe¬ 
lor după căderea Imperiului Roman 
Cap. 4. Despre cum comerţul oraşelor a contribuit la dez¬ 
voltarea zonelor rurale 

m 

Cartea a IV-a. Despre sistemele de economie politică 
Introducere 

Cap. 1. Despre principiile sistemului comercial sau 
mercantilist 

Cap. 2. Despre restricţiile speciale asupra importării din 
ţări străine a acelor bunuri care pot fi produse şi în ţară 
Cap. 3. Despre restricţiile speciale asupra importurilor de 
aproape orice tip, din ţările cu care se presupune că avem 
o balanţă comercială dezavantajoasă 

Partea I. Despre absurditatea acestor restricţii, chiar 
ţinând cont de principiile sistemului comercial 
Partea a Il-a. Despre absurditatea acestor restricţii spe¬ 
ciale, pe baza altor principii 
Cap. 4. Despre rambursări 
Cap. 5. Despre prime 
Cap. 6. Despre tratatele comerciale 
Cap. 7. Despre colonii 

Partea I. Despre motivele înfiinţării de noi colonii 

Partea a Il-a. Cauzele prosperităţii noilor colonii 

Partea a IlI-a. Avantajele pe care le-a obţinut Europa 
din descoperirea Americii şi a Capului Bunei Speranţe 
Cap. 8. Concluzii asupra sistemului mercantilist 
Cap. 9. Despre sistemele agricole sau despre acele sisteme 
de economie politică din perspectiva cărora produsul 
pământului este unica sau principala sursă de venit şi 
avuţie a oricărei ţări 

C artea a V-a. Despre venitul suveranului sau al statului 
Cap. 1. Despre cheltuielile suveranului sau ale statului 
Partea I. Despre cheltuielile pentru apărare 
Partea a Il-a. Despre cheltuielile cu justiţia 
Partea a IlI-a. Despre cheltuielile cu lucrările publice 
şi instituţiile publice. 

Art. I. Despre lucrările şi instituţiile publice desti¬ 
nate facilitării comerţului dintr-o societate. 

Art. II. Despre cheltuielile destinate educaţiei 
tineretului 

Art. 111. Despre cheltuielile destinate instrucţiei per¬ 
soanelor de toate vârstele 

Partea a IV-a. Despre cheltuielile necesare menţinerii 
demnităţii suveranului 

Concluzie 

Cap. 2. Despre sursele venitului general sau public al 
societăţii 

Partea I. Despre fondurile sau sursele de venit care pot 
aparţine în mod special suveranului sau statului 
Partea a Il-a. Despre taxe 

Art. I. Taxele asupra rentei. Taxele asupra rentei 
funciare 

Art. II. Taxele pe profit sau asupra câştigurilor pro¬ 

Introducere şi planul lucrării 


Munca anuală a fiecărei naţiuni reprezintă fondul original 
prin care aceasta îşi procură cele necesare traiului şi confortu¬ 
lui i vieţii, pe care le consumă an de an şi care întotdeauna 
constau fie din produsul imediat al acelei munci, fie din ceea 
ce se cumpără cu acest produs de la alte naţiuni. 

Prin urmare, în funcţie de cum acest produs - sau ce se 
cumpără prin intermediul său - se află într-o cantitate mai 
mare sau mai mică în raport cu cei care urmează să-l consume, 
naţiunea va fi mai bine sau mai rău aprovizionată cu toate cele 
necesare traiului şi confortului vieţii, atunci când are nevoie 
de ele. 

Insă, la fiecare naţiune, această proporţie trebuie reglemen- 
lată de două aspecte diferite: primul reprezentând abilităţile, 
îndemânarea, judecata aplicate asupra muncii, iar celălalt, pro¬ 
porţia dintre numărul celor care sunt angajaţi în muncă utilă 
şi cei care nu sunt angajaţi astfel. Indiferent de sol, de climat 
sau de mărimea teritoriului unei naţiuni, abundenţa sau insu- 
licienţa proviziilor sale anuale va depinde, în anumite situaţii, 
de aceste două aspecte. 

Abundenţa sau insuficienţa acestor provizii pare să depin¬ 
dă mai mult de primul aspect decât de cel din urmă. La naţi¬ 
unile sălbatice de vânători şi pescari, fiecare persoană capabilă 
de muncă este angajată, mai mult sau mai puţin, într-o ocu¬ 
paţie utilă şi se străduieşte să procure cât de bine poate cele 
necesare traiului şi confortului vieţii, pentru sine şi pentru cei 

din familia sau tribul său care sunt prea bătrâni, prea tineri 
sau prea bolnavi să meargă la vânătoare sau la pescuit. Astfel 
de naţiuni totuşi sunt atât de sărace încât, din cauza lipsurilor, 
oamenii sunt aduşi - sau se simt aduşi - frecvent în situaţia 
ca, din necesitate, câteodată să suprime nemijlocit, alteori, să-şi 
abandoneze copiii, bătrânii şi pe cei atinşi de boli persistente 
sau să-i lase să piară de foame ori să-i abandoneze pentru a fi 
devoraţi de animalele sălbatice. La naţiunile civilizate şi înflo¬ 
ritoare, din contră, deşi un mare număr de oameni nu mun¬ 
cesc deloc, dintre care unii consumă produsul unei cantităţi 
de muncă de zece sau adesea de o sută de ori mai mare decât 
consumă majoritatea oamenilor care muncesc, produsul între¬ 
gii munci din societate este atât de mare, încât toată lumea este 
aprovizionată din abundenţă, iar un muncitor, chiar din cea 
mai joasă categorie şi dintre cei mai săraci, dacă este cumpătat 
şi vrednic, poate să se bucure de o mai mare parte dintre 
lucrurile necesare vieţii şi confortului decât ar putea obţine 
vreodată un sălbatic. 

Cauzele acestei îmbunătăţiri a puterii de producţie a mun¬ 
cii şi cele ale ordinii care fac ca produsul său să fie distribuit 
natural în rândul diferitelor clase şi ranguri de oameni din 
societate alcătuiesc subiectul acestei prime cărţi a acestei 
Investigaţii. 

Oricare ar fi starea actuală a abilităţilor, îndemânării şi 
judecăţii aplicate asupra muncii în orice naţiune, abundenţa 
sau insuficienţa proviziilor sale anuale trebuie să depindă, cât 
timp continuă această stare, de proporţia dintre oamenii care 
sunt angajaţi, an de an, în munci utile şi cei care nu sunt anga¬ 
jaţi astfel. Numărul lucrătorilor utili şi productivi pare, por¬ 
nind de aici, să fie în raport direct cu cantitatea de capital 
folosit pentru a le da de lucru şi cu modul particular în care 
este acesta folosit în asemenea scop. Prin urmare, a doua Carte 

si' ocupă de natura capitalului, de maniera în care se acumulea¬ 
ză el treptat şi de diferitele cantităţi de muncă ce-1 pun în miş¬ 
care, în conformitate cu diferitele moduri în care este folosit. 

Naţiunile care sunt destul de avansate cu privire la abilită- 
l ile, îndemânarea şi judecata aplicate muncii au urmat planuri 
loarte diferite de conducere şi de direcţionare a ei, iar aceste 
planuri nu au fost, toate, la fel de favorabile în privinţa totali- 
lăţii produsului muncii. Politica unor naţiuni a oferit stimu¬ 
lente extraordinare muncii de la ţară, iar altele, muncii de Ia 
oraş. Nu prea se găseşte vreo ţară care să fi tratat toate tipurile 
de muncă în mod egal şi imparţial. De la căderea Imperiului 
Roman, politica Europei a fost mai favorabilă meşteşugurilor, 
manufacturilor şi comerţului, adică muncii specific urbane, 
decât agriculturii - muncii rurale. In cea de-a treia carte, expli¬ 
căm circumstanţele care au introdus şi consacrat această 
politică. 

Deşi aceste planuri diferite au fost, poate, introduse de 
către interesele private şi de prejudecăţile anumitor clase de 
oameni, fără vreo consideraţiune - sau măcar vreo presimţi¬ 
re - a consecinţelor lor asupra bunăstării generale a societăţii, 
lotuşi, ele au dus la elaborarea unor teorii foarte diferite de 
economie politică, dintre care unele accentuează importanţa 
muncii care se desfăşoară în oraşe, iar altele, cea care are loc 
la ţară. Aceste teorii au avut o influenţă considerabilă, şi nu 
doar asupra opiniilor oamenilor învăţaţi, ci şi asupra conduitei 
publice a prinţilor şi a statelor suverane. în cea de-a patra 
t arte, m-am străduit să explic cât de complet şi distinct am 
putut aceste diferite teorii şi principalele efecte pe care le-au 
avut în diferite epoci şi la felurite naţiuni. 

Obiectivul acestor prime patru Cărţi ale lucrării este să 
explice din ce constă venitul marii majorităţi a oamenilor sau 
care a fost natura acelor fonduri care, în diferite epoci şi la 

diferite naţiuni, le-au alimentat consumul anual. Cea de-a cin- 
cea şi ultima carte se ocupă de venitul suveranului sau al sta¬ 
tului'. în această carte, m-am străduit să arăt, mai întâi, care 
sunt cheltuielile necesare suveranului sau statului şi care din¬ 
tre aceste cheltuieli trebuie plătite din contribuţia generală a 
întregii societăţi şi care dintre ele doar dintr-o parte anume a 
acestor contribuţii sau dintr-o parte a contribuţiilor unor mem¬ 
bri anume; în al doilea rând, care sunt diferitele metode prin 
care societatea poate fi făcută să contribuie la plata cheltuieli¬ 
lor ce apasă asupra întregii societăţi şi care sunt principalele 
avantaje şi inconveniente ale fiecăreia dintre acele metode, şi, 
în al treilea şi ultimul rând, care sunt motivele şi cauzele care 
au făcut ca majoritatea guvernelor modeme să-şi ipotecheze o 
parte a acestui venit sau să contracteze împrumuturi şi care 
au fost efectele acestor datorii asupra avuţiei reale - produsul 
anual al pământului şi al muncii din societate. 


* în original, commonwealth, termen care desemnează, în spaţiul anglo-saxon, statul ca 
societate politică suverană, nu ca entitate situată deasupra şi în afara societăţii indivizilor. 
Statul, în această viziune, este de fapt o formă de asociere a indivizilor în vederea unei 
bunăstări comune. Termenul se situează în tradiţia conceptului politic grecesc de polis şi al 
celui roman de res publica (n.r ). 

Cartea 

I 


Despre cauzele îmbunătăţirii 
forţelor productive ale muncii 
şi despre ordinea conform 
căreia produsele sale sunt 
distribuite natural în rândurile 
diferitelor categorii de oameni 





1 


Despre diviziunea 
muncii 


C ele mai mari îmbunătăţiri în privinţa forţelor productive ale muncii, 
precum şi ale majorităţii abilităţilor, îndemânării sau judecăţilor 
direcţionate spre obţinerea acesteia sau aplicate astfel par să fi fost 
efectele diviziunii muncii. Efectele diviziunii muncii, în mersul general al 
societăţii, sunt mai uşor de înţeles dacă luăm în considerare şi felul în 
(are se aplică ele în diverse manufacturi. 

Se presupune, de obicei, că diviziunea muncii a fost dusă 
cel mai departe în manufacturile mai degrabă nesemnificative, 
poate nu neapărat pentru că în acestea diviziunea muncii a 
fost dusă cu adevărat mai departe decât în cele de mai mare 
importanţă, ci întrucât în acele manufacturi neimportante des¬ 
tinate doar acoperirii nevoilor unui mic număr oameni, numă¬ 
rul total al lucrătorilor trebuie musai să fie mic, iar cei angajaţi 
în ramuri foarte diverse de muncă pot adesea să fie adunaţi 
în acelaşi spaţiu de lucru, sub ochii spectatorului. 

In manufacturile mai mari, pe de altă parte, care au rolul 
de a acoperi nevoile mai mari ale cât mai multor oameni, fie¬ 
care ramură diferită de activitate foloseşte un număr atât de 
mare de oameni, încât e cu neputinţă să-i aduni pe toţi în 
acelaşi loc. De cele mai multe ori nu poţi să-i vezi adunaţi 
laolaltă decât pe cei care lucrează într-o singură branşă. De 
aceea, în aceste manufacturi, munca poate realmente să fie 
tl ivizată într-un număr mare de operaţiuni, faţă de cele mai 
degrabă mici, unde diviziunea nu este nici măcar pe aproape 

la fel de evidentă şi, în consecinţă, este cu atât mai puţin 
respectată. 

Să luăm un exemplu, pentru acest scop, dintr-o manufac¬ 
tură foarte mică, dar în care diviziunea muncii a fost observată 
adesea - meşteşugul făuririi acelor cu gămălie: un muncitor 
necalificat pentru meseria aceasta (care a devenit distinctă ca 
urmare a diviziunii muncii), neobişnuit cu folosirea maşinări¬ 
ilor utilizate în acest scop (care, probabil, au fost inventate tot 
ca urmare a diviziunii muncii) poate că ar reuşi, de-a lungul 
unei zile întregi, folosindu-şi toate calităţile, să facă un ac - 
oricum, cu siguranţă că nu ar face 20 de ace. Dar, la cum sunt 
conduse azi acesto.afaceri, nu doar că întreaga sa muncă devi¬ 
ne o ramură de activitate distinctă, dar este şi divizată într-o 
serie de subramuri, dintre care o mare parte reprezintă ramuri 
de sine stătătoare. Cineva poate să se ocupe cu trefilarea, altul, 
cu îndreptarea acelor, un al treilea le taie, al patrulea le ascute 
la capăt, al cincilea le pileşte la capăt pentru a le fi ataşată 
gămălia; producerea gămăliei poate necesita 2-3 operaţiuni 
distincte, iar ataşarea ei, o afacere în sine; vopsitul gămăliilor 
în alb, o alta - şi chiar ambalarea lor poate fi o activitate dis¬ 
tinctă; astfel, importantul proces de producere a unui ac cu 
gămălie poate fi divizat în aproximativ 18 operaţiuni distincte, 
care, în anumite manufacturi, sunt, fiecare, realizate de altă 
persoană - deşi, în altele, se poate ca o singură persoană să se 
ocupe de două sau trei operaţiuni. Am văzut o astfel de manu¬ 
factură, unde lucrau zece persoane, dintre care unii realizau, 
din această cauză, două sau trei operaţiuni. Dar, deşi erau 
foarte săraci şi, drept urmare, nu prea obişnuiţi cu maşinăriile 
necesare, puteau, dacă se străduiau, să facă, împreună, apro¬ 
ximativ şase kilograme de ace cu gămălie pe zi. într-o jumătate 
de kilogram sunt până la 4.000 de ace cu gămălie de mărime 
mijlocie. în consecinţă, cele zece persoane ar putea face. 

împreună, până la 48.000 de ace cu gămălie pe zi. Ceea ce 
înseamnă că fiecare persoană care ar realiza a zecea parte din 
cele 48.000 de ace cu gămălie ar face 4.800 de astfel de produse 
pe zi. Dar dacă fiecare dintre ei ar fi lucrat separat şi indepen¬ 
dent - şi fără ca vreunul să fi fost instruit special pentru aceas- 
lă meserie anume probabil că niciunul dintre ei n-ar fi reuşit 
să facă nici 20, sau poate nici măcar unul, adică nici măcar a 
două sute patruzecea parte sau, în cel mai rău caz, nici măcar 
a patru mii opt suta parte din ceea ce sunt ei capabili să pro¬ 
ducă în prezent, drept consecinţă a unei împărţiri şi combinări 
adecvate a diferitelor operaţiuni. 

In orice alt meşteşug sau manufactură, efectele diviziunii 
muncii sunt asemănătoare celor din acest domeniu mai nesem¬ 
nificativ - deşi, în multe dintre ele, munca nu poate fi nici 
subdivizată prea tare, nici redusă la operaţiuni atât de simple, 
lotuşi, diviziunea muncii, atât cât poate ea să fie implemen¬ 
tată, conduce, pentru fiecare meşteşug, la o creştere proporţi¬ 
onală a forţelor productive ale muncii. Separarea meşteşugurilor 
şi a meseriilor unele de altele pare să fi avut loc ca o consecinţă 
a acestui avantaj. Dar chiar şi această separare este dusă pe 
cele mai înalte culmi, în general, tot în acele ţări care se bucură 
de cel mai înalt grad de industrializare şi dezvoltare - ceea ce 
munceşte, într-o societate rudimentară, o singură persoană 
reprezintă munca mai multor persoane diferite într-o societate 
mai avansată. într-o societate avansată, fermierul e doar fer¬ 
mier, iar manufacturierul, nimic altceva decât un manufacturier. 

Munca necesară pentru a produce un obiect de la un capăt 
la altul este aproape întotdeauna împărţită între un mare 
număr de persoane. Şi cât de multe sunt aceste meserii diferite 
folosite în fiecare dintre branşele manufacturilor care prelu¬ 
crează inul şi lâna, de la cultivatorii de in şi producătorii lânii 
la înălbitorii şi călcătorii de pânză, la boiangii şi la cei care dau 

postavul la piuă! E adevărat că agricultura, prin natura sa, nu 
prea suportă atât de multe subdiviziuni ale muncii şi nici o 
separare atât de completă a unei meserii de alta - cum se 
întâmplă cu manufacturile. E aproape imposibil să facem o 
demarcaţie atât de clară între treburile crescătorului de anima¬ 
le şi cele ale cultivatorului de porumb, cum există între mese¬ 
ria dulgherului şi cea a fierarului. Torcătoarea este aproape 
întotdeauna o persoană diferită de ţesătoare, dar plugarul, 
discuitorul, secerătorul şi culegătorul de bumbac sunt adesea 
una şi aceeaşi persoană. Şi cum necesitatea acestor tipuri de 
activităţi este recurentă, cu fiecare anotimp, e imposibil ca o 
persoană să fie angajată tot anul într-una şi aceeaşi activitate 
dintre cele de mai sus. Imposibilitatea de a separa complet şi 
total diferitele munci din agricultură este, probabil, şi motivul 
pentru care forţa de producţie a muncii, în această direcţie, nu 
a ţinut pasul cu progresele acestei productivităţi în ceea ce 
priveşte manufacturile. E adevărat, naţiunile cele mai bogate 
îşi depăşesc, în general, toţi vecinii atât în ceea ce priveşte 
agricultura, cât şi producţia de bunuri - dar se disting mai 
mult prin progresele în ceea ce priveşte cea din urmă ramură 
menţionată. Pământurile lor sunt, în general, mai bine cultiva¬ 
te şi, dedicându-li-se mai multă muncă şi mai multe cheltuieli, 
produc mai mult, în raport cu mărimea şi cu fertilitatea natu¬ 
rală a pământului. Dar, adesea, această superioritate a produc¬ 
ţiei nu este doar rezultatul superiorităţii muncii şi a investiţiilor. 
In agricultură, munca depusă în ţările bogate nu este întot¬ 
deauna mai productivă în sine decât cea din ţările sărace - sau, 
cel puţin, nu este cu mult mai productivă, aşa cum se întâmplă 
în cazul manufacturilor. Aşa încât porumbul din ţările bogate 
nu va fi mai ieftin, odată ajuns pe piaţă, decât porumbul de 
aceeaşi calitate din ţările sărace. Porumbul din Polonia este la 
fel de ieftin ca porumbul de aceeaşi calitate din Franţa, în 

ciuda mai marii bogăţii şi a mai marelui progres din această 
din urmă ţară. Porumbul din Franţa, în provinciile cultivatoare 
de porumb, este la fel de bun, iar în unii ani, e la acelaşi preţ 
cu cel din Anglia, deşi, în termeni de bogăţie şi progres, Franţa 
este, poate, inferioară Angliei. Terenurile cultivate cu porumb 
în Anglia sunt, totuşi, mai bine îngrijite decât cele din Franţa, 
iar cele din Franţa, se spune, sunt mai bine îngrijite decât cele 
din Polonia. Şi, deşi ţara mai săracă, în ciuda cultivării inferi¬ 
oare, poate, într-o oarecare măsură, să rivalizeze în ceea ce 
priveşte preţul scăzut şi calitatea porumbului său, ea nu se va 
putea ridica la acelaşi nivel al competiţiei în ce priveşte măr¬ 
furile sale manufacturate - mai ales dacă aceste produse se 
potrivesc mai bine solului, climatului sau situaţiei ţării mai 
bogate. Mătăsurile franţuzeşti sunt mai bune şi mai ieftine 
decât cele englezeşti, deoarece manufactura de mătase, cel 
puţin din cauza taxelor mari impuse importului de mătase natu¬ 
rală neprelucrată, nu se potriveşte într-atât climatului engle¬ 
zesc precum celui francez. Dar echipamentele de prelucrare a 
lânii, precum şi lâna brută din Anglia sunt, dincolo de orice 
comparaţie, superioare celor din Franţa - şi, de asemenea, 
mult mai ieftine la aceeaşi calitate. In Polonia, se zice, aproape 
că nu există niciun fel de manufacturi, fireşte, cu excepţia celor 
casnice, rudimentare - fără de care nicio ţară nu poate subzista. 

Această creştere exponenţială a cantităţii de muncă pe care 
acelaşi grup de oameni este capabil să o îndeplinească, drept 
consecinţă a diviziunii muncii, se datorează unui set de trei 
circumstanţe diferite: în primul rând, creşterii îndemânării 
fiecărui muncitor în parte; în al doilea rând, economisirii ace¬ 
lui timp care în mod obişnuit se pierdea prin trecerea de la o 
operaţiune la alta; şi, în cele din urmă, inventării unui mare 
număr de maşinării care uşurează şi reduc munca, permiţând 
unei singure persoane să facă munca mai multor oameni. 

Mai întâi, îmbunătăţirea dexterităţii lucrătorilor duce cu 
necesitate la creşterea cantităţii de muncă pe care aceştia o pot 
efectua; cât priveşte diviziunea muncii, prin reducerea muncii 
fiecărei persoane la o operaţiune simplă şi prin transformarea 
acestei operaţiuni în singura preocupare a vieţii sale, ea duce 
cu necesitate Ia creşterea exponenţială a dexterităţii muncito¬ 
rului. Un fierar obişnuit, care, deşi învăţat cu mânerul cioca¬ 
nului, nu s-a ocupat cu fabricarea cuielor, abia de va reuşi, în 
anumite ocazii, dacă va fi obligat să încerce acest lucru, să facă 
vreo 200-300 de cuie pe zi - şi nici acelea prea reuşite. Un fierar 
care face de obicei şi cuie, dar a cărui ocupaţie principală nu 
este cea de făuritor de cuie, ar putea, dacă şi-ar pune întreaga 
măiestrie în joc, să facă ceva mai bine de 800 de cuie pe zi. Am 
văzut însă nişte băieţi, niciunul peste 20 de ani, care nu mun¬ 
ciseră niciodată în alt domeniu decât în producţia de cuie şi 
care, când se străduiau, putea face, fiecare, câte 2.300 de cuie 
pe zi. Oricum, realizarea unui cui este, fără îndoială, una din¬ 
tre cele mai simple operaţiuni. Aceeaşi persoană suflă în foaie, 
înteţeşte sau astupă focul, când e cazul, tot ea încălzeşte fierul 
şi făureşte fiecare parte a cuiului; pentru făurirea măciuliei, 
este obligată să schimbe uneltele. Diferitele operaţiuni din care 
este compusă realizarea unui ac cu gămălie sau a unui nasture 
de metal sunt subdivizate, devenind mult mai simple, iar înde¬ 
mânarea persoanei a cărei viaţă întreagă se învârte în jurul 
făuririi unei operaţiuni este de obicei cu mult mai mare. 
Rapiditatea cu care sunt realizate unele dintre operaţiunile 
acestor meşteşuguri o depăşeşte pe cea a omului obişnuit - cei 
care nu i-au văzut niciodată nici nu i-ar crede capabili să atin¬ 
gă această viteză. 

In al doilea rând, avantajul obţinut prin economisirea tim¬ 
pului pierdut în trecerea de la un gen de muncă la altul este 
mult mai mare decât am fi capabili să ne imaginăm la prima 

vedere. E imposibil să treci foarte repede de la o activitate la 
alta, desfăşurată într-un alt loc şi cu unelte destul de diferite. 
O ţesătoare de la ţară, care se mai ocupă şi de o mică fermă, 
trebuie că pierde o grămadă de timp pentru a trece de la răz¬ 
boiul de ţesut la câmp şi de la câmp înapoi la război. Când 
cele două activităţi se pot desfăşura în acelaşi spaţiu de lucru, 
timpul pierdut este, fără îndoială, mai mic. Totuşi, chiar şi aşa, 
e o pierdere considerabilă. Oamenii lenevesc de obicei o clipă 
când trec de la o activitate la alta. Când încep activitatea cea 
nouă, arareori sunt pasionaţi şi plini de tragere de inimă; nu 
au mintea acolo, cum se spune, iar o vreme, mai degrabă se 
joacă decât se ocupă cu seriozitate de treabă. Obiceiul de a 
lândăli şi cel al muncii indolente, de mântuială, dobândit natu¬ 
ral - sau mai degrabă, în mod necesar - de către oamenii de 
la ţară care sunt obligaţi să-şi schimbe la jumătate de oră acti¬ 
vitatea şi uneltele şi să se ocupe, cu propriile mâini, de două¬ 
zeci de lucruri diferite de-a lungul unei zile, aproape în fiecare 
zi a vieţii lor, îi face aproape întotdeauna să devină silnici şi 
leneşi, incapabili să se dedice cu hotărâre chiar şi necesităţilor 
celor mai presante. De aceea, indiferent de deficienţele în 
materie de dexteritate, singură, această cauză trebuie că reduce 
considerabil cantitatea de muncă pe care sunt capabili să o 
efectueze. 

în al treilea şi cel din urmă rând, toată lumea trebuie să 
realizeze că munca este mult uşurată şi redusă prin folosirea 
onor maşinării adecvate. Nu e nevoie să dau exemple. Mă voi 
mulţumi să precizez deci că inventarea tuturor acelor maşini 
care uşurează şi reduc atât de mult munca pare să se fi datorat, 
l.i origini, tot diviziunii muncii. Este mult mai probabil ca 
oamenii să descopere modalităţi mai uşoare şi mai la îndemâ¬ 
nă de a obţine un obiect atunci când întreaga atenţie a minţii 
lor se îndreaptă spre acel obiect - decât atunci când este 

disipată într-o grămadă de direcţii. Dar, ca o consecinţă a divi¬ 
ziunii muncii, atenţia întreagă a unui om ajunge să se direcţi- 
oneze în mod natural spre un obiect foarte simplu. Astfel, e 
normal să ne aşteptăm ca vreunul dintre oamenii angajaţi 
într-o activitate particulară să găsească rapid metode mai 
uşoare şi mai la îndemână de a realiza respectiva activitate, 
dacă natura acesteia permite astfel de îmbunătăţiri. O mare 
parte a maşinăriilor folosite în manufacturile unde munca este 
subdivizată la maximum au fost, la origini, o invenţie a unor 
muncitori obişnuiţi care, fiind ei înşişi angajaţi în realizarea 
unei operaţiuni foarte simple, şi-au direcţionat în mod natural 
toate gândurile spje găsirea metodelor celor mai uşoare şi la 
îndemână de realizare a acesteia. Celor care sunt obişnuiţi cu 
vizitarea acestui gen de manufacturi trebuie că li s-au arătat 
adesea maşinării foarte frumoase, care au fost invenţii ale unui 
muncitor sau ale altuia, pentru a-şi uşura şi grăbi realizarea 
părţii sale de muncă. La primele motoare cu ardere (acesta 
fiind primul nume al actualelor motoare pe aburi), un băiat 
era angajat ca, în permanenţă, să deschidă şi să închidă, alter¬ 
nativ, valva de comunicare dintre boiler şi cilindru, în funcţie 
de cum cobora sau urca pistonul. Unul dintre aceşti băieţi, care 
prefera să se joace cu tovarăşii săi, a observat că, dacă lega o 
sfoară de mânerul valvei de deschidere de o altă parte a maşi¬ 
năriei, valva se deschidea şi se închidea fără ajutorul său, 
lăsându-i libertatea de a se distra cu colegii. Una dintre cele 
mai mari îmbunătăţiri care au fost aduse acestei maşinării, de 
la inventarea sa, a fost descoperirea aceasta realizată de un 
băiat care voia să muncească mai puţin. 

Fără îndoială, nu toate îmbunătăţirile maşinăriilor au fost 
invenţia celor care au avut prilejul să le utilizeze. Multe îmbu¬ 
nătăţiri au fost realizate datorită ingeniozităţii celor care le-au 
făurit, care le-au făcut să devină obiectul unui comerţ anume. 

iar altele, datorită acelora numiţi filozofi sau oameni ai specu¬ 
laţiei, a căror treabă nu este aceea de a face ceva, ci mai degra¬ 
bă aceea de a observa totul şi, pe această bază, de a fi capabili, 
uneori, de a îmbina laolaltă puterile celor mai diferite şi înde¬ 
părtate obiecte ale progresului societăţii; filozofia sau specu¬ 
laţia devine, ca orice altă meserie, principala sau singura 
profesie sau ocupaţie a unei anumite clase de cetăţeni. Ca orice 
altă meserie, şi aceasta este subdivizată într-un mare număr 
de ramuri diferite, fiecare dintre ele oferind o ocupaţie unui 
anumit grup sau unei anumite clase de filozofi, iar această 
subdiviziune a muncii din filozofie, ca şi în alte afaceri, duce 
la îmbunătăţirea abilităţilor şi la economisirea timpului. 
Fiecare individ devine mai specializat în ramura sa proprie; 
per total, se munceşte mai mult, iar cantitatea de ştiinţă creşte 
în consecinţă. 

Acea bunăstare universală care se întinde până la păturile 
cele mai sărace de oameni este ocazionată, în societăţile bine 
guvernate, de teribila multiplicare a producţiei din toate 
domeniile, ca o consecinţă a diviziunii muncii. Fiecare mun¬ 
citor are o cantitate mai mare de produse ale muncii sale care-i 
prisoseşte şi oricare alt muncitor aflat în exact aceeaşi situa¬ 
ţie, va putea să dea la schimb o mare cantitate din bunurile 
sale contra unei mari cantităţi din bunurile celuilalt sau, ceea 
ce înseamnă acelaşi lucru, contra preţului unei mari cantităţi 
din bunurile celuilalt. El îi oferă celuilalt, din abundenţă, ceea 
ce acesta are nevoie, iar acesta din urmă îi furnizează celui 
dintâi pe deplin ce are nevoie; belşugul se infiltrează în toate 
păturile sociale. 

Să observăm condiţiile de trai ale celui mai obişnuit mese¬ 
riaş sau zilier dintr-o societate civilizată şi înfloritoare şi vom 
realiza că numărul de oameni din a căror muncă doar o parte - 
şi încă una mică - a fost folosită pentru procurarea acestor 

mijloace de trai ale respectivului muncitor depăşeşte orice 
calcul. De exemplu, haina de lână care-1 acoperă pe muncitor, 
oricât de grosolană şi nefinisată ar părea, este produsul muncii 
conjugate a unei multitudini de muncitori. Ciobanul, cel care 
sortează lâna, cel care piaptănă sau cardează lâna, vopsitorul, 
scărmănătorul, torcătorul, ţesătorul, piuarul, croitorul - şi 
mulţi alţii trebuie să-şi combine măiestria pentru a duce la bun 
sfârşit acest produs casnic. Câţi comercianţi şi cărăuşi au mai 
fost implicaţi, pe lângă ei, pentru a transporta materialele de 
la unii dintre meseriaşii de mai sus la ceilalţi, care adesea tră¬ 
iesc în colţuri îndepărtate ale ţării? Cât comerţ şi, în special, 
câtă navigaţie, câţi constructori de nave, marinari, producători 
de pânze de navigat, de frânghii marinăreşti trebuie să fi fost 
angajaţi pentru a aduce laolaltă diferitele chimicale folosite de 
vopsitor, care sunt adesea aduse din cele mai îndepărtate col¬ 
ţuri ale lumii? Ce varietate a muncii e necesară pentru a pro¬ 
duce uneltele celui mai obişnuit dintre aceşti muncitori! Ca să 
nu mai vorbim despre complicatele maşinării precum vaporul, 
moara de apă a piuarului sau chiar despre războiul de ţesut - 
şi să luăm în considerare doar varietatea muncii necesare pen¬ 
tru a realiza cea mai simplă unealtă, şi anume foarfecele de 
tăiat lâna oii, folosit de păcurar. Minerul, cel care construieşte 
cuptorul în care este topit minereul, tăietorul de lemne, cel 
care produce cărbunele care va alimenta topitoria, cărămida¬ 
rul, zidarul, muncitorul care stă la gura furnalului, cel care 
construieşte mori, forjorul, fierarul - toţi trebuie să-şi îmbine 
măiestria pentru a o produce. Dacă am sta să examinăm în 
acelaşi fel diferitele părţi ale vestimentaţiei sale sau mobila din 
casa sa, cămaşa groasă de in pe care o poartă pe piele, pantofii 
care-i acoperă picioarele, patul în care doarme şi toate părţile 
care-1 alcătuiesc, soba de bucătărie pe care-şi prepară conser¬ 
vele, cărbunii pe care-i foloseşte în acest scop, scoşi din adân- 

i ul pământului şi aduşi ia ei acasă, poate, după o lungă 
călătorie peste mări şi ţări, toate celelalte ustensile din bucătă¬ 
ria sa, tacâmurile de pe masa sa, cuţitele şi furculiţele, farfuriile 
de lut sau de cositor de pe care serveşte sau împarte mâncarea, 
diferitele mâini folosite la pregătirea pâinii şi berii sale, geamul 
de sticlă care lasă să intre căldura şi lumina şi ţine departe 
vântul şi ploaia - şi toate cunoştinţele şi meşteşugul necesare 
pentru realizarea acestei minunate şi fericite invenţii fără de 
care aceste părţi nordice ale lumii abia de şi-ar permite o locu¬ 
ire confortabilă, împreună cu toate uneltele diferiţilor munci¬ 
tori folosiţi la producerea acestor bunuri diferite - dacă am 
examina, spuneam, toate aceste lucruri şi ne-am gândi ce vari¬ 
ată este munca folosită pentru fiecare dintre ele, ar trebui să 
realizăm că, fără asistenţa şi cooperarea a mii de oameni, cea 
mai obişnuită persoană dintr-o ţară civilizată n-ar putea obţine 
nici cele mai uşoare şi simple mijloace de trai, aşa cum în mod 
fals ni le imaginăm noi că ar fi simple. Evident, prin compa¬ 
raţie cu cel mai extravagant lux al celor mai importanţi, obiec¬ 
tele necesare traiului său fără îndoială că par extrem de simple 
şi uşoare; şi, totuşi, e posibil să fie adevărat că nevoile unui 
prinţ european nu le depăşesc pe cele ale unui ţăran vrednic 
şi cumpătat, de vreme ce nevoile acestuia din urmă le depă¬ 
şesc pe cele ale unui rege african, stăpân absolut asupra vieţii 
şi libertăţii a 10.000 de sclavi goi. 

Despre principiul care generează 
diviziunea muncii 


Diviziunea muncii, din care decurg atâtea avantaje, nu a fost, la origini, 
rezultatul înţelepciunii omului, care are în vedere şi în intenţie acea 
bogăţie generală pe care o provoacă aceasta. Totuşi, ea este consecinţa, 
deşi teribil de lentă şi gradată, a unei anumiteînclinaţii a naturii umane, 
i are nu a avut în vedere o utilitate atât de extinsă; înclinaţia de a face 
Ir«c, de a schimba un lucru pe un altul. Dar nu ţine de subiectul nostru 
actual de analiză dacă această înclinaţie este unul dintre principiile 
• riginale ale naturii umane, despre care nu mai poate fi adăugat nimic, 
sau dacă - oarecum mai probabil - aceasta ar fi consecinţa necesară a 
I acuităţi lor de gândire şi vorbire. Ea e comună tuturor oamenilor şi nu se 
întâlneşte deloc la alte animale, care par să nu ştie nici de aceasta, nici 
de vreun alt fel de contract. Doi ogari care fugăresc aceeaşi pradă dau 
Impresia că ar acţiona într-un mod oarecum concertat. Fiecare o împinge 
spre celălalt sau se avântă să o intercepteze atunci când tovarăşul său 
pare să o alunge spre el. Totuşi, acesta nu e efectul niciunui contract, ci 
doar concurenţa accidentală a pasionării amândurora faţă de acelaşi 
obiect, în acelaşi timp. Nimeni n-a văzut vreodată vreun câine care să facă 
un schimb corect şi deliberat cu un alt câine, între osul său şi un altul. 
Nimeni n-a văzut ca vreun animal să-i semnalizeze altuia, prin gesturi şi 
strigăte naturale, ăsta e al meu, ăla e al tău, sunt dispus să ţi-l dau pe 
ăsta contra ăluia. Când un animal vrea să obţină ceva, fie de la un om, fie 
de la un alt animal, nu are niciun alt mijloc de convingere decât să câştige 
favorurile celui ale cărui servicii le reclamă. Un căţeluş se gudură pe lângă 
mama sa, iar un spaniei se străduieşte, printr-o mie de moduri, să atragă 
atenţia stăpânului său aflat la masă, dacă doreşte să fie hrănit de acesta. 

Omul obişnuieşte să folosească aceleaşi tertipuri cu semenii săi, iar 
atunci când nu are alte mijloacele de a-i face să acţioneze conform cu 
înclinaţiile sale, seva strădui, prin intermediul unei atenţii servile şi false, 
să le obţină bunăvoinţa. Totuşi, nu are timp să facă asta de câte ori are 
nevoie. în societăţile civilizate, el are nevoie permanent de cooperare şi 
asistenţă din partea unei multitudini de oameni; întreaga sa viaţă nu i-ar 
ajunge pentru a câştiga prietenia măcar a unora dintre aceştia. La aproape 
toate rasele de animale, fiecare individ, când se apropie de maturitate, 
este total independent, iar în starea sa naturală, nu are nevoie de 
asistenţă din partea niciunei alte fiinţe vii. Dar omul are aproape constant 
nevoie de ajutor din partea semenilor săi - şi ar aştepta-o în van, dacă 
s-ar baza doar pe bunăvoinţa acestora. Ar fi mult mai probabil să aibă 
succes dacă ar putea îndrepta iubirea lor de sine în favoarea sa şi dacă 
le-ar putea arăta că eîn propriul lor interes să facă pentru el ceea ce el îşi 
doreşte. Oricine se apucă să se târguiască cu un altul, pe orice temă, 
practic îi propune exact acest lucru. Dă-mi ce vreau şi o să-ţi dau şi eu ce 
vrei, este de fapt înţelesul acestei oferte - aceasta este maniera în care 
obţinem de la ceilalţi cea mai mare parte a bunurilor de care avem nevoie. 
Nu ne aşteptăm să primim bucatele pentru cină prin bunăvoinţa 
măcelarului, a berarului sau a brutarului, ci datorită faptului că ei îşi 
urmăresc propriile interese. Nu ne adresăm umanităţii din ei, ci iubirii lor 
de sine - şi nu le vorbim niciodată despre nevoile noastre, ci despre 
avantajele lor. Numai cerşetorii aleg să depindă în cea mai mare parte de 
bunăvoinţa concetăţenilor lor. Dar nici măcar cerşetorul nu depinde în 
întregime de aceasta Caritatea oamenilor bine situaţi îi furnizează, 
într-adevăr, toate lucrurile de pe urma cărora subzistă. Dar, cu toate că 
acest principiuîi furnizează toate lucrurile careîi sunt necesare în viaţă, 
nu i le oferă şi nici n-ar putea să i le ofere exact atunci când are nevoie 
de ele. Cea mai mare parte a lucrurilor de care are nevoie ocazional îi sunt 
furnizate exact ca tuturor celorlalţi oameni, prin înţelegere, prin troc sau 
prin cumpărare. Cu banii primiţi de la un om îşi cumpără mâncare. 
Hainele vechi pe care i le aruncă un altul le schimbă contra altor haine, 

Mi ,ii potrivite cu starea sa - sau le schimbă contra locuinţei, alimentelor 
•-.iu chiar banilor, cu care îşi poate cumpăra fie mâncare, haine sau un 
.11 operiş deasupra capului, când are nevoie. 

Aşa se face că, prin acorduri, schimb sau cumpărare, obţi¬ 
nem unul de la celălalt cea mai mare parte a bunurilor reciproc 
necesare - iar această predispoziţie către relaţionare este cea 
care a dus, la origini, la diviziunea muncii. Intr-un trib de 
vânători sau păstori, de exemplu, o persoană anume face arcu¬ 
rile' şi săgeţile cu o uşurinţă şi o dexteritate mai mare decât 
oricare alta. In mod frecvent, el le schimbă, contra vitelor sau 
a vânatului, cu tovarăşii lui şi descoperă, în cele din urmă, că 
poate, în felul acesta, să facă rost de mai multe vite sau vânat 
decât dacă s-ar duce singur pe câmp să le prindă. Prin urmare, 
privind prin prisma propriului său interes, fabricarea arcurilor 
si a săgeţilor ajunge să fie singura sa afacere, iar el devine un 
soi de armurier. Un altul excelează în fabricarea de structuri 
de lemn sau de acoperişuri pentru cabane sau colibe. El s-a 
obişnuit să le fie, astfel, de folos vecinilor, care îl răsplătesc în 
acelaşi mod, cu vite şi vânat - până când află că e în interesul 
său să se dedice în întregime acestei ocupaţii şi să devină un 
fel de dulgher de case. In aceeaşi manieră, un al treilea devine 
fierar sau potcovar; un al patrulea devine cojocar sau tăbăcar 
de piei - principala îmbrăcăminte a sălbaticilor. Şi, astfel, sigu¬ 
ranţa că este capabil să schimbe tot ceea ce-i prisoseşte din 
produsele muncii proprii, lucruri aflate peste necesarul de 
consum propriu, contra unei părţi anume din munca altui om 
de care poate avea nevoie, îl încurajează pe fiecare om să se 
dedice unei ocupaţii particulare, să cultive şi să ducă la per¬ 
fecţiune orice talent ar avea spre o activitate anume. 

Diferenţa dintre un om sau altul, în ceea ce priveşte talen¬ 
tele naturale, este în realitate mai mică decât ne-am putea 

imagina şi însăşi diferitele talente naturale care par să facă 
diferenţa între oameni de diferite profesii, odată ajunşi la 
maturitate, sunt, de cele mai multe ori, nu atât cauza, cât efec¬ 
tul diviziunii muncii. Diferenţa dintre caracterele cele mai 
deosebite - de exemplu, dintre un filosof şi cel mai banal sam¬ 
sar, pare să se tragă nu atât din natura lor, cât din obiceiurile, 
tipicurile şi educaţia lor. Când au venit pe lume, până în primii 
şase sau opt ani ai existenţei lor, erau, probabil, foarte asemă¬ 
nători, şi nici părinţii lor, nici colegii lor de joacă nu ar fi putut 
percepe vreo diferenţă remarcabilă între ei. Cam pe la vârsta 
aceasta, ajung să fie angrenaţi în ocupaţii foarte diferite. 
Diferenţa de talente ajunge, atunci, să fie remarcată, crescând 
foarte lent, până când vanitatea filosofului e dispusă să recu¬ 
noască faptul că nu există prea mari asemănări. Dar, fără încli¬ 
naţia de a face schimb în natură sau de a face troc, fiecare om 
ar trebui să-şi procure el însuşi cele necesare traiului şi con¬ 
fortului pe care şi le doreşte. Toţi ar avea de îndeplinit aceleaşi 
sarcini, de făcut aceleaşi lucruri şi n-ar fi putut exista ocupaţii 
diferite care să dea ocazia unei aşa mari diversităţi de talente. 

Iar după cum această dispoziţie este cea care duce la dife¬ 
renţierea, atât de uşor de remarcat la oamenii de profesii dife¬ 
rite, tot ea este care reuşeşte să facă această diferenţă utilă. 
Multe rase de animale, cunoscute ca fiind din aceeaşi specie, 
reuşesc să derive din natură o multitudine mult mai remarca¬ 
bilă de aptitudini decât întâlnim la oameni, înainte ca asupra 
lor să-şi pună amprenta obiceiurile dobândite şi educaţia. Prin 
natura sa, un filosof nu e nici măcar pe jumătate diferit de un 
samsar, în ceea ce priveşte geniul şi dispoziţia sa nativă, pe cât 
este de diferit un câine Mastiff de un ogar, sau un ogar de un 
cocker spaniei - sau acesta din urmă faţă de un ciobănesc. 
Totuşi, aceste rase diferite de animale, deşi considerate a fi de 
aceeaşi specie, îşi sunt prea puţin de folos unele altora. Forţa 

unui câine Mastiff nu este nici pe departe egalată de rapidita¬ 
tea ogarului, de perspicacitatea cockerului sau de docilitatea 
riobănescului. Efectele acestor înclinaţii şi talente, în lipsa 
puterii sau a dispoziţiei pentru troc sau schimb, nu pot fi adu¬ 
nate într-un fond comun şi nu contribuie sub nicio formă la 
un trai mai bun şi mai confortabil, la speciile respective. Fiecare 
animal este încă forţat să aibă singur grijă de sine, să se apere 
singur, separat şi independent; el nu obţineniciun fel de avan¬ 
taj din diversitatea de aptitudini cu care natura i-a înzestrat pe 
semenii săi. Bin contră, la oameni, cele mai diferite aptitudini 
se sprijină unele pe celelalte; iar diferitele produse ale înzes- 
Irarilor lor diferite, prin simpla predispoziţie pentru schimb 
in natură al bunurilor sau pentru troc, sunt aduse, astfel, 
într-un depozit comun, din care fiecare om poate să cumpere, 
atunci când are nevoie, orice parte din produsul aptitudinilor 
altei persoane. 

3 


Despre cum diviziunea muncii 
este limitată de mărimea pieţei 


Aşa cum puterea schimbului este cea care duce la diviziunea muncii, 
măsura acestei diviziuni trebuie întotdeauna să fie limitată de măsura 
acestei puteri - sau, cu alte cuvinte, de limitele pieţei. Când piaţa este 
loarte mică, nimeni nu se poate simţi încurajat să se dedice în totalitate 
unei singure ocupaţii, în lipsa puterii de a schimba, din produsele muncii 
■.ale, ceea ce-i prisoseşte, după consumul propriu, pe o parte similară din 
produsele muncii altor oameni, atunci când are nevoie de acestea. 

Există unele tipuri de activităţi, chiar mărunte, care nu pot 
fi realizate decât în marile oraşe. Un portar, de exemplu, nu-şi 
poate găsi de lucru sau mijloace de subzistenţă în alt loc decât 
intr-un mare oraş. Un sat este mult prea mic pentru el - şi 
chiar şi un târg obişnuit e prea mic pentru a-i permite să fie 
angajat permanent. In casele răzleţe şi satele mărunte răspân¬ 
dite într-o ţară atât de nepopulată ca ţinuturile înalte ale 
Scoţiei, fiecare fermier trebuie să fie şi măcelar, şi brutar, şi 
berar pentru propria sa familie. în astfel de situaţii, cu greu 
ne-am putea aştepta să găsim vreun fierar, vreun dulgher sau 
vreun zidar la mai puţin de 30 de kilometri distanţă unul de 
altul. Familiile risipite care trăiesc la 10-15 kilometri distanţă 
una de alta trebuie să înveţe să efectueze, fiecare din ele, un 
mare număr de activităţi pentru care, în ţinuturi ceva mai 
populate, ar trebui doar să solicite asistenţa unui meşteşugar. 
Meseriaşii de la ţară sunt aproape întotdeauna obligaţi să se 
ocupe de toate activităţile diferite care au ca afinitate, una faţă 

de cealaltă, doar faptul că folosesc aceleaşi materiale. Un dul¬ 
gher de la ţară se ocupă de toate activităţile legate de lemn, 
un fierar de la ţară, de orice lucru făcut din fier. Cel dintâi nu 
e doar un dulgher: el e şi tâmplar, face şi mobilă, ba chiar şi 
sculptează lemnul, face roţi, pluguri de lemn, care sau căruţe. 

Activităţile în care se implică cel din urmă sunt încă şi mai 
variate. E imposibil ca, în părţile cele mai îndepărtate din podi¬ 
şurile Scoţiei, să existe ca domeniu de activitate distinct făuri¬ 
rea de cuie. Un astfel de meseriaş ar face trei sute de mii de 
cuie pe an, la o rată de o mie de cuie pe zi, în 300 de zile. Dar, 
în situaţia de mai sus, îi va fi imposibil să vândă 1.000 de cuie, 
adică munca de o zi dintr-un an. Insă, odată cu transportul pe 
apă, se deschide o piaţă ceva mai mare pentru orice producţie, 
de orice fel, decât piaţa pe care o presupunea, singur, trans¬ 
portul pe uscat - aşa încât, de-a lungul coastelor litorale şi pe 
malurile râurilor navigabile, a început să se subdividă şi să se 
îmbunătăţească producţia de toate felurile, iar de multe ori, a 
trecut o grămadă de timp până ce aceste îmbunătăţiri să se 
extindă şi în interiorul continentului. 

Un vagon pe osie lată, condus de două persoane şi tras de 
opt cai, transportă, în şase săptămâni, în câteva drumuri între 
Londra şi Edinburgh, aproape patru tone de marfă. în acelaşi 
interval de timp, un vas condus de şase până la opt persoane 
transportă, între portul din Londra şi cel din Leitz, două sute 
de tone de marfă, în drumuri dus-întors. Deci, datorită trans¬ 
portului pe apă, şase sau opt persoane pot purta încoace 
şi-ncolo aceeaşi cantitate de bunuri, între Londra şi Edinburgh, 
pe care o pot transporta 50 de vagoane cu osie lată, de care se 
ocupă 100 de oameni şi trase de 400 de cai. Astfel, peste valoa¬ 
rea celor 200 de tone de marfă, transportate terestru în cel mai 
ieftin mod, de la Londra la Edinburgh, trebuie adăugată valoa¬ 
rea întreţinerii a o sută de oameni pe timp de trei săptămâni. 

i l.ir şi a patru sute de cai şi a 50 de vagoane - iar peste acestea, 
se adaugă şi uzura acestora din urmă, care costă aproape la 
Ici de mult ca întreţinerea lor. Pe când, pentru aceeaşi cantitate 
de bunuri transportate pe apă, nu se mai adaugă decât costul 
întreţinerii a şase sau opt oameni şi uzura unui vas care poate 
transporta 200 de tone, plus valoarea unui risc crescut, adică 
1 1 i terenţa de asigurare dintre transportul pe uscat şi cel pe apă. 
C ând între aceste două locuri nu exista o altă cale de comuni¬ 
care decât cea terestră, iar bunurile nu puteau fi transportate 
dintr-un loc într-altul, cu excepţia acelor produse a căror 
valoare le depăşeşte, proporţional, greutatea, nu se putea rea¬ 
liza transportul decât al unei mici părţi din comerţul care exis- 
lă în prezent între ele; în consecinţă, acest lucru nu încuraja 
decât într-o mică măsură producţia de care, acum, beneficiază 
reciproc ambele zone. Intre părţile lumii aflate la distanţă nu 
se poate realiza comerţ aproape deloc - sau deloc. Care sunt 
bunurile acelea care ar putea suporta costurile suplimentare 
datorate transportului pe uscat dintre Londra şi Calcutta? Or, 
dacă ar fi atât de preţioase încât să suporte aceste cheltuieli, 
cure ar fi siguranţa transportării lor pe teritoriul atâtor naţiuni 
barbare? între aceste două oraşe se desfăşoară un comerţ con¬ 
siderabil şi, prin aceea că-şi oferă o piaţă una celeilalte, îşi 
încurajează reciproc, într-o mare măsură, producţia. 

Şi deci, date fiind aceste avantaje ale transportului pe apă, 
este natural ca primele îmbunătăţiri ale muncii şi industriei să 
se producă acolo unde acest avantaj duce la deschiderea unei 
întregi pieţe mondiale pentru produsele oricărei munci; şi este 
natural ca îmbunătăţirile să se extindă înspre interiorul teri to¬ 
ii ului. Zonele din interiorul ţării ar putea ca multă vreme să 
nu aibă o piaţă pe care să scoată cea mai mare parte a produ¬ 
selor lor, alta decât cea din zonele din jur şi care le separă de 
zonele litorale şi cele din jurul marilor râuri navigabile. De 

aceea, mărimea pieţei trebuie că a fost, o lungă perioadă, core¬ 
lată cu bogăţia şi cu mărimea populaţiei unei ţări; în consecin¬ 
ţă, dezvoltarea ei trebuie că a urmat, întotdeauna, progresului 
ţării. In coloniile Americii de Nord, plantaţiile s-au situat întot¬ 
deauna de-a lungul zonelor de coastă sau al malurilor râurilor 
navigabile şi cu greu s-au întins la distanţe considerabile de 
acestea. 

Naţiunile care, conform istoriei acreditate, par să fi fost pri¬ 
mele civilizate sunt cele care au trăit de-a lungul coastelor 
Mediteranei. Această mare, de departe cea mai extinsă mare 
interioară cunoscută de noi, pentru că nu are maree - şi, deci, 
nici valuri, exceptându-le pe cele cauzate de vânt -, a fost, prin 
calmul suprafeţei sale, ca şi prin multitudinea de insule şi prin 
faptul că ţărmurile vecine erau situate relativ aproape, extrem 
de favorabilă începuturilor navigării, pe vremea când oame¬ 
nilor, necunoscând încă busola, le era teamă să părăsească din 
ochi ţărmul şi să se abandoneze valurilor clocotitoare ale 
oceanului, dată fiind lipsa de perfecţiune a artei construirii de 
nave. Să treci de Stâlpii lui Hercule, adică să navighezi dincolo 
de strâmtoarea Gibraltar, a fost considerată pentru multă 
vreme, în lumea antică, cea mai minunată şi periculoasă aven¬ 
tură de navigaţie. A trecut mult până ce fenicienii şi cartagi¬ 
nezii, cei mai încercaţi navigatori şi constructori de nave din 
cele mai vechi timpuri, să încerce acest lucru - şi, o lungă peri¬ 
oadă, au fost singurii care au făcut această încercare. 

Dintre toate ţările de pe coastele Mării Mediteraneene, 
Egiptul pare să fi fost prima în care atât agricultura, cât şi 
producţia de bunuri manufacturate au fost dezvoltate şi îmbu¬ 
nătăţite într-o măsură considerabilă. Egiptul Superior se întin¬ 
dea până la câteva mile nord de Nil, iar în Egiptul Inferior, 
acest mare râu se desparte în multe canale care, cu ceva meş¬ 
teşug, se pare că au permis transportul pe apă, nu doar între 

morile oraşe, ci şi între satele mai importante şi chiar între 
multe dintre fermele din ţară, aproape în acelaşi fel în care 
Ni nul şi râul Maese funcţionează, în prezent, în Olanda. 
Măsura dezvoltării acestei navigări interioare, precum şi uşu¬ 
rinţa cu care se desfăşura au reprezentat, probabil, una dintre 
muzele principale ale dezvoltării iniţiale a Egiptului. 

Progresele din agricultură şi din producţia de bunuri par, 
de asemenea, să fi fost destul de vechi în provinciile din 
bengal, din Indiile Orientale şi în câteva din provinciile de est 
ale Chinei - deşi vechimea acestor îmbunătăţiri nu este auten- 
lificată de nicio istoriografie din această parte a lumii, în a 
rarei autoritate să ne putem încrede. în Bengal, Gangele şi 
câteva alte mari râuri formează un mare număr de canale 
inivigabile, cam în acelaşi mod în care Nilul împarte Egiptul. 
Şi în provinciile estice ale Chinei, câteva mari râuri formează, 
cu diferiţii lor afluenţi, o multitudine de canale care, comuni¬ 
când unele cu altele, permit o navigaţie interioară cu mult mai 
extinsă decât cea de pe Nil sau de pe Gange, sau, poate, mai 
extinsă decât cea de pe ambele râuri laolaltă. Este remarcabil 
că nici vechii egipteni, nici indienii, nici chinezii nu au încura¬ 
ja t comerţul cu străinătatea; toţi par să-şi fi obţinut marea 
bogăţie de pe urma navigaţiei interioare. 

Toate părţile din interiorul continentului african şi toate 
părţile Asiei care se află considerabil mai la nord de Marea 
Neagră şi Marea Caspică, Sciţia antică, ţara tătarilor' şi Siberia 
par să fi rămas, în toate timpurile, în aceeaşi stare barbară şi 
necivilizată în care le găsim şi în prezent. Marea tătarilor e un 
i >cean îngheţat, care nu permite niciun fel de navigaţie şi, deşi 
marile râuri ale lumii trec prin acea ţară, ele se află la o prea 


* în original, Tartary, termen cu ajutorul căruia europenii occidentali desemnau teritoriul 
din Asia Centrală şi de Nord cuprinsîntreMarea Caspică, Munţii Urali şi Oceanul Pacific, locuit 
de populaţii mongole şi turcice (n.r ). 

mare distanţă unele de altele pentru a servi comerţului şi 
comunicaţiilor în cea mai mare parte a sa. în Africa nu se 
găsesc niciunele dintre aceste mari canale, cum sunt Marea 
Baltică şi Adriatica, în Europa, ca Mediterana şi Marea Neagră, 
între Europa şi Asia şi golfurile Arabic, Persic, Indian, al 
Bengalului sau Siamului, în Asia, pe care să se desfăşoare 
comerţul maritim înspre părţile interioare ale continentului; 
iar marile râuri ale Africii se află la o distanţă prea mare unele 
de altele pentru a permite o navigaţie interioară considerabilă. 
Pe lângă acestea, comerţul pe care orice naţiune îl desfăşoară 
pe un râu care nu se desparte într-un număr mare de afluenţi 
sau canale şi care^curge şi pe un alt teritoriu înainte de a ajun¬ 
ge la o mare nu poate fi destul de considerabil, deoarece se 
află în puterea naţiunii care posedă celălalt teritoriu să obstruc- 
ţioneze comunicaţiile dintre ţara aflată în amonte şi mare. 
Navigaţia pe Dunăre nu le e de prea mare folos diferitelor 
state din Bavaria, Austria şi Ungaria, faţă de cum ar fi dacă 
oricare dintre ele ar poseda în întregime cursul râului, până la 
vărsarea sa în Marea Neagră. 

Despre originea 
şi întrebuinţarea banilor 


I )upă ce diviziunea muncii s-a instaurat pe deplin, produsele muncii unui 
■.mgiir individ au ajuns să acopere doar o mică parte a nevoilor acestuia. 
I I îşi făcea rost de majoritatea lucrurilor de care avea nevoie schimbând 
.urplusul din produsele muncii sale, adică ceea ce-i prisosea consumului 
propriu, pe alte părţi din produsele muncii altora, atunci când avea nevoie 
de ele. Fiecare dintre noi trăieşte prin intermediul schimbului - sau 
devine, într-o oarecare măsură, un negustor -, iar societatea ajunge şi 
ca, realmente, o societate a schimburilor comerciale. 

Darpe când diviziunea muncii abia începuse, această pute¬ 
re a schimbului trebuie că se bloca şi se încurca adesea în 
propriile-i operaţiuni. Să luăm cazul unei persoane care are 
dintr-un bun mai mult decât are nevoie ea însăşi - în vreme 
ce alta nu are destul din acelaşi bun. In consecinţă, cea dintâi 
va fi bucuroasă să scape de ce-i prisoseşte, pe când cea din 
urmă va dori să cumpere acest surplus. Totuşi, între cele două 
persoane nu se poate realiza niciun schimb dacă, din întâm¬ 
plare, cea din urmă se întâmplă să nu aibă nimic din ce are 
nevoie cea dintâi. Măcelarul are, în măcelăria sa, mai multă 
came decât poate consuma el însuşi, iar berarul sau brutarul 
ar fi dispuşi, fiecare, să cumpere o parte din carne. Dar ei nu 
au nimic de oferit la schimb, cu excepţia produselor negoţului 
propriu, iar măcelarul deja are berea şi pâinea de care are 
nevoie imediat. In acest caz, între ei nu se poate realiza niciun 
schimb. El nu poate fi negustor, ei nu pot fi muşterii; fiecare 

dintre ei îi este foarte puţin de folos celuilalt. Pentru a evita 
inconvenientele acestei situaţii, odată cu diviziunea muncii, 
omul cumpătat, indiferent din ce vremuri, trebuia să încerce 
în mod firesc să-şi gestioneze afacerile de aşa manieră încât să 
aibă aproape, în orice moment, pe lângă produsul negoţului 
propriu, o anumită cantitate dintr-un bun sau altul - cele pe 
care-şi va fi imaginat că puţini le vor refuza în schimbul a ceea 
ce produce el. Este probabil ca multe bunuri să fi fost consi¬ 
derate astfel şi folosite, de-a lungul timpului, în acest scop. în 
epoci mai puţin sofisticate, vitele, se spune, au fost folosite în 
mod obişnuit ca instrument de schimb - şi chiar dacă vor fi 
fost un instrument teribil de neconvenabil, în vremurile de 
demult, lucrurile erau adesea evaluate în funcţie de numărul 
de vite plătit în schimbul lor. Homer spunea că armura lui 
Diomede costase doar nouă boi, dar cea a lui Glaucos costase 
100 de boi. Se spune că în Abisinia, sarea era instrumentul 
comun de schimb; în unele zone de litoral ale Indiei, un tip de 
cochilii; codul uscat în Terra Nova, tutunul în Virginia, zahărul 
în unele colonii ale Indiilor de Vest; în alte ţări, pieile de ani¬ 
male sau pieile tăbăcite - iar în zilele noastre, există în Scoţia 
un sat unde, mi s-a spus, nu e neobişnuit ca o femeie să ia cu 
ea cuie în loc de bani, când se duce la brutărie sau la berărie. 
In toate ţările, totuşi, oamenii par să fi fost convinşi să prefere, 
în acest scop, din motive inevitabile, metalele oricăror alte 
bunuri. Metalele nu doar că pot fi păstrate cu cea mai mică 
pierdere, faţă de toate celelalte bunuri, dar cu greu poate fi 
găsit ceva mai puţin perisabil; în plus, ele pot fi şi divizate, 
fără pierderi, în orice număr de părţi, pentru ca, mai apoi, 
întregul să fie cu uşurinţă reunificat, prin topire - calitate pe 
care nu o are niciun alt bun durabil şi care, mai mult decât 
orice altă calitate a lor, le face potrivite pentru a fi utilizate ca 
instrumente de comerţ şi ca formă de circulaţie a bunurilor. 

( Imul care voia să cumpere sare, de exemplu, şi n-avea nimic 
altceva de dat la schimb decât vite, probabil că era obligat să 
cumpere sare de valoarea unui bou întreg - sau, în alte vre¬ 
muri, de valoarea unei oi. Rar se întâmpla să poată cumpăra 
mai puţin de atât, pentru că rareori ce avea el de oferit putea 
li divizat fără pierderi - iar dacă şi-ar fi propus să cumpere 
mai mult, era obligat să cumpere o cantitate dublă sau triplă, 
adică de valoarea a doi sau chiar trei boi sau oi. Dacă, din 
contră, în locul unei oi sau al unui bou, ar fi avut de dat la 
schimb metale, ar fi putut cu uşurinţă să porţioneze o cantitate 
de metal precisă în schimbul cantităţii de sare de care avea 
iu'voie la acel moment. 

In acest scop, diferite ţări au folosit felurite metale. Fierul 
■i l ost instrumentul obişnuit de comerţ în Sparta antică, cuprul, 
în Roma antică, iar aurul şi argintul au fost folosite de toate 
naţiunile bogate şi orientate spre negoţ. 

La începuturi, se pare că metalele au fost folosite în acest 
scop sub forma unor bare rudimentare, nemarcate sau fără 
vreo valoare imprimată. Astfel, Plinius ne spune (Plinius, 
I li^toria Naturalis, voi. 33, cap. 3), citându-1 pe Timeus, un isto¬ 
ric al lumii antice, că, până în vremea lui Servius Tullius", 
romanii n-au avut monedă bătută, ci au folosit bare de cupru 
nemarcate, pentru a cumpăra ce aveau nevoie. Aşa încât acele 
bare grosolane îndeplineau funcţia de monedă de schimb. 

Folosirea metalelor în această formă nefinisată a întâmpinat 
două inconveniente considerabile - mai întâi, problemele lega¬ 
le de cântărire, iar în al doilea rând, cele legate de testarea 
purităţii lor. La metalele preţioase, unde o diferenţă mică de 
cantitate duce la o diferenţă mare de valoare, chiar şi acţiunea 
de a cântări, cu o precizie cât mai mare, necesita măcar nişte 

* regele Romei între anii 578-534 î.Hr. (n.r.). 

cântare şi balanţe de mare precizie. Cântărirea aurului, în spe¬ 
cial, este o operaţie de mare fineţe, faţă de celelalte metale, mai 
puţin nobile, unde, într-adevăr, o eroare măruntă nu produce 
consecinţe importante - o mai mare acurateţe ar fi, fără îndo¬ 
ială, necesară. Dar noi găsim că e teribil de complicat ca, de 
fiecare dată când un om sărac are nevoie să vândă sau să cum¬ 
pere bunuri în valoare de un farthing”, el să fie nevoit să cân¬ 
tărească farthing-ul. Iar operaţiunea de testare a purităţii 
monedei este încă şi mai dificilă, şi mai plictisitoare - şi, dacă 
în creuzet nu este topită corect o anumită cantitate de metal, 
cu dizolvanţii adecvaţi, rezultatul este extrem de nesigur. 
Totuşi, înainte să apară instituţia monedei bătute, dacă nu tre¬ 
ceau prin aceste* operaţiuni plictisitoare şi dificile, oamenii 
erau mereu expuşi celor mai grosolane fraude şi înşelătorii: în 
locul unei livre de argint sau cupru pur, puteau primi, la 
schimb pentru bunurile lor, un amestec contrafăcut din metale 
comune şi lipsite de valoare, dar care, cel puţin la suprafaţă, 
erau făcute să semene cu metalele respective. Pentru a împie¬ 
dica aceste abuzuri, a uşura schimburile şi, deci, pentru a încu¬ 
raja producţia şi comerţul de tot felul, s-a găsit că este necesar, 
în toate ţările care avansau pe calea progresului, să se ştanţeze 
o marcă publică pe diferite cantităţi din anumite metale, cele 
folosite în fiecare ţară în mod obişnuit pentru cumpărarea de 
bunuri. De aici, şi originea baterii de monedă şi a acelor insti¬ 
tuţii publice denumite monetării, instituţii de exact aceeaşi 
natură cu cea a controlorilor calităţii" stofelor de lână şi ţesă¬ 
turilor de in şi a celor care aplicau sigiliile de calitate pe stofe. 


* 0 subdiviziune a monedei britanice - însemnând, se pare, „patru bucăţi" - în valoare 
de o pătrime dintr-un penny. A fost introdusă în secolul al XlII-lea şi retrasă la 31 decembrie 
1960. întrucât valorile, în trecut, difereau mult de la un metal la altul şi de la o epocă la alta, 
pentru a vă face o idee puteţi studia tabelul valorilor în funcţie de metal şi de mărime, pe 
site-ul http://www.coins-of-uk.co.uk/coins.html (n.t.). 

** Au/nagers, în original (n.t.). 

Subdiviziunile monedelor par să fi exprimat, iniţial, greuta¬ 
tea cantităţii de metal pe care o conţineau. Ln vremea lui Servius 
Tullius, primul care a bătut monedă la Roma, asul roman' sau 
pondo-ul conţinea un pfund roman" de cupru de calitate bună. 
El era divizat, ca livrele Troy de astăzi'*', în 12 uncii, fiecare cân¬ 
tărind realmente o uncie de cupru bun. Lira sterlină engleză, în 
vremea lui Eduard I, conţinea o livră"", în greutatea standard a 
monetăriei regale din Tumul Londrei*"'*, de argint de cea mai mare 
puritate cunoscută. Livra standard, conform etaloanelor oficiale, 
pare că era ceva mai grea decât pfundul roman, dar ceva mai 
uşoară decât livra Troy. Aceasta din urmă a fost bătută de către 
monetărie până în secolul al XVII-lea, fiind introdusă de Henric 
al VlII-lea. Târgul din Troyes, din zona Champaign, era, la vre¬ 
mea aceea, frecventat de toate naţiunile Europei, iar greutăţile şi 
măsurile unei pieţe atât de faimoase erau, în general, cunoscute 
şi respectate. Lira scoţiană a conţinut, din vremea lui Alexandru 1 
până la Robert Bruce, o livră de argint de aceeaşi greutate şi 
puritate ca lira sterlină britanică. Bănuţii [penny] englezi, fran¬ 
cezi şi scoţieni au conţinut, cu toţii, la origini, cu adevărat gre¬ 
utatea în argint a unui penny*'***', adică a douăzecea parte a unei 
uncii şi a două sute patruzecea parte dintr-o livră. Şi şilingul 
pare să fie fost, la origini, subdiviziunea unei greutăţi. 


* Monedă, iniţial de bronz, ulterior de cupru, folosită Tn timpul Republicii Romane, cu 
diviziunile bes (2/3), semis (1/2), quincux (5/12), triens (1/3), quadrans (1/4), sextans (1/6), 
unda (1/12) - şi cu multiplii dupondius (2 aşi), sestertius (2,5 aşi), tressis (3), quniquessis (5) 
şi denarius (10) (n.t.). 

** Aproximativ 327,168 grame (n.r.). 

*** Uncia Troy cântărea 31,1034768 de grame, pe când uncia Avoirdupois, cea care este 
folosită astăzi cu numele de „uncie”, cântăreşte doar 28,349523125 de grame. Curios lucru, 12 
uncii Troy alcătuiau o livră Troy, iar 16 uncii Avoirdupois alcătuiau o livră Avoirdupois, adică 
aceasta din urmă era mai grea decît cea dintâi (n.t.). 

**** Aproximativ 0,453 de kilograme (n.r.). 

***** Aşa-numita Towerweight (n.t.). 

****** Penny-ul este numele atât al monedei, cât şi al unităţii de măsură (n.t ). 


96 Avuţia naţiunilor Cartea I 



„ I >.ică grâul costă 12 şilingi sfertul'", spunea un vechi regu- 
1.mirul tlin vremea lui Henric al III-lea, „atunci o pâine albă de 
i .ilil.ile superioară, în valoare de un farthing, trebuie să cântă- 
i * mm ă 18 şilingi şi patru pence". Totuşi, proporţia dintre şiling, 
IM' de o parte, şi, de cealaltă parte, penny sau liră, pare să nu 
li losl atât de constantă şi uniformă pe cât a fost cea dintre 
penny şi liră. In timpul primei serii de regi ai Franţei, şilingul 
Ii.iiuvz (,,sou"-ul) pare să fi conţinut, cu diferite ocazii, 5, 12, 
,’i) sau 40 de penny La vechii saxoni, şilingul a apărut, la un 
moment dat, cu valoarea de cinci penny şi nu ar fi cu totul de 
neimaginat să fi fost la fel de variabil pentru ei ca şi pentru 
vecinii lor, vechii franci. Pentru francezi, încă din vremea lui 
( a rol cel Mare - iar pentru englezi, de pe vremea lui Wilhelm 
( iieeritorul -, proporţia dintre liră, şiling şi penny pare să fi 
losl aceeaşi cu cea din prezent, deşi valoarea fiecăreia dintre 
monede a diferit, pentru că, în fiecare ţară de pe lumea asta, 
cred eu, avariţia şi injustiţia prinţilor şi a suveranilor de stat, 
care au abuzat de încrederea supuşilor lor, au dus la diminu¬ 
area treptată a cantităţii reale de metal pe care o conţineau la 
i irigini monedele. Asul roman, în ultimii ani ai Republicii, fuse¬ 
se redus la a douăzeci şi patra parte din valoarea sa iniţială - şi, 
m loc să cântărească o livră, ajunsese la doar jumătate de uncie. 

I ,ira englezească şi penny-ul nu cântăresc, în prezent, decât a 
treia parte din cât erau la origini; lira şi penny-ul scoţian repre¬ 
zintă a treizeci şi şasea parte din cât erau, iar lira şi penny-ul 
Irnnţuzesc, doar a şaizeci şi şasea parte din valoarea lor origi¬ 
nală. Prin intermediul aceste operaţiuni, prinţii şi suveranii de 
stat erau, aparent, în stare să-şi plătească datoriile şi să-şi înde¬ 
plinească obligaţiile cu o cantitate mai mică de argint decât cea 
necesară. Dar doar aparent, pentru că şi creditorii lor erau, de 


* „Sfertul" acesta este echivalentul a două „stone" (pietre). O „piatră" este echivalentul 
.] 14 livre. Un „sfert" de grâu cântăreşte aproximativ 12,7 kilograme (n.t.). 


Cartea I Avuţia naţiunilor 97 



Subdiviziunile monedelor par să fi exprimat, iniţial, greuta¬ 
tea cantităţii de metal pe care o conţineau. In vremea lui Servius 
Tullius, primul care a bătut monedă la Roma, asul roman' sau 
pondo-ul conţinea un pfund roman" de cupru de calitate bună. 
El era divizat, ca livrele Troy de astăzi'", în 12 uncii, fiecare cân¬ 
tărind realmente o uncie de cupru bun. Lira sterlină engleză, în 
vremea lui Eduard I, conţinea o livră"", în greutatea standard a 
monetăriei regale din Turnul Londrei'"", de argint de cea mai mare 
puritate cunoscută. Livra standard, conform etaloanelor oficiale, 
pare că era ceva mai grea decât pfundul roman, dar ceva mai 
uşoară decât livra Troy. Aceasta din urmă a fost bătută de către 
monetărie până în secolul al XVII-lea, fiind introdusă de Henric 

m 

al VUI-lea. Târgul din Troyes, din zona Champaign, era, la vre¬ 
mea aceea, frecventat de toate naţiunile Europei, iar greutăţile şi 
măsurile unei pieţe atât de faimoase erau, în general, cunoscute 
şi respectate. Lira scoţiană a conţinut, din vremea lui Alexandru I 
până la Robert Bruce, o livră de argint de aceeaşi greutate şi 
puritate ca lira sterlină britanică. Bănuţii [penny] englezi, fran¬ 
cezi şi scoţieni au conţinut, cu toţii, la origini, cu adevărat gre¬ 
utatea în argint a unui penny”'"', adică a douăzecea parte a unei 
uncii şi a două sute patruzecea parte dintr-o livră. Şi şilingul 
pare să fie fost, la origini, subdiviziunea unei greutăţi. 


* Monedă, iniţial de bronz, ulterior de cupru, folosită în timpul Republicii Romane, cu 
diviziunile bes (2/3), semis( 1/2), quincux (5/12), triens (1/3), quadrans (1/4), sextans (1/6), 
unda (1/12) - şi cu multiplii dupondius (2 aşi), sesterţius (2,5 aşi), tressis (3), quniquessis (5) 
şi denarius (10) (n.t.). 

** Aproximativ 327,168grame (n.r,). 

*** Uncia Troy cântărea 31,1034768 de grame, pe când uncia Avoirdupois, cea care este 
Folosită astăzi cu numele de „uncie", cântăreşte doar 28,349523125 de grame. Curios lucru, 12 
uncii Troy alcătuiau o livră Troy, iar 16 uncii Avoirdupois alcătuiau o livră Avoirdupois, adică 
aceasta din urmă era mai grea decît cea dintâi (n.t.). 

**** Aproximativ 0,453 de kilograme (n.r.). 

***** Aşa-numita Toiver weight (n.t.). 

****** Penny-ulestenumeleatâtal monedei, cât şi al unităţii de măsură (n.t.). 

„Dacă grâul costă 12 şilingi sfertul*", spunea un vechi regu¬ 
lament din vremea lui Henric al III-lea, „atunci o pâine albă de 
calitate superioară, în valoare de un farthing, trebuie să cântă¬ 
rească 18 şilingi şi patru pence". Totuşi, proporţia dintre şiling, 
I >e de o parte, şi, de cealaltă parte, pertny sau liră, pare să nu 
li fost atât de constantă şi uniformă pe cât a fost cea dintre 
pcnny şi liră. In timpul primei serii de regi ai Franţei, şilingul 
Irancez (,,sou"-ul) pare să fi conţinut, cu diferite ocazii, 5, 12, 
.11) sau 40 de penny. La vechii saxoni, şilingul a apărut, la un 
moment dat, cu valoarea de cinci penny şi nu ar fi cu totul de 
neimaginat să fi fost la fel de variabil pentru ei ca şi pentru 
vecinii lor, vechii franci. Pentru francezi, încă din vremea lui 
t arol cel Mare - iar pentru englezi, de pe vremea lui Wilhelm 
( uceritorul -, proporţia dintre liră, şiling şi penny pare să fi 
lest aceeaşi cu cea din prezent, deşi valoarea fiecăreia dintre 
monede a diferit, pentru că, în fiecare ţară de pe lumea asta, 
nvd eu, avariţia şi injustiţia prinţilor şi a suveranilor de stat, 
care au abuzat de încrederea supuşilor lor, au dus la diminu¬ 
area treptată a cantităţii reale de metal pe care o conţineau la 
origini monedele. Asul roman, în ultimii ani ai Republicii, fuse¬ 
se redus la a douăzeci şi patra parte din valoarea sa iniţială - şi, 
in loc să cântărească o livră, ajunsese la doar jumătate de uncie. 

I i ra englezească şi penny-ul nu cântăresc, în prezent, decât a 
I reia parte din cât erau la origini; lira şi penny-ul scoţian repre¬ 
zintă a treizeci şi şasea parte din cât erau, iar lira şi penny-ul 
Iranţuzesc, doar a şaizeci şi şasea parte din valoarea lor origi¬ 
nală. Prin intermediul aceste operaţiuni, prinţii şi suveranii de 
si.it erau, aparent, în stare să-şi plătească datoriile şi să-şi înde¬ 
plinească obligaţiile cu o cantitate mai mică de argint decât cea 
necesară. Dar doar aparent, pentru că şi creditorii lor erau, de 


* „Sfertul" acesta este echivalentul a două „stone" (pietre). O „piatră" este echivalentul 
.1 M livre. Un „sfert" de grâu cântăreşte aproximativ 12,7 kilograme (n.t.). 

fapt, văduviţi de o parte din ce li se datora. Tuturor celorlalţi 
debitori ai statului li se acorda acelaşi privilegiu, ei putând 
plăti cu aceeaşi sumă nominală a monedei noi, devalorizate, 
ce împrumutaseră în moneda veche. 

Astfel, aceste operaţiuni s-au dovedit întotdeauna favora¬ 
bile debitorului, dar funeste pentru creditor şi, din când în 
când, au dus la răsturnări mai radicale şi mai universale ale 
averilor unor oameni decât ar fi produs o calamitate publică 
foarte serioasă. 

Acesta este modul în care au devenit banii, în toate naţiu¬ 
nile civilizate, instrumentul universal de comerţ, prin inter¬ 
mediul căruia erau cumpărate şi vândute bunurile de orice 
fel - sau schimbate pe alte bunuri. 

Nu mă voi apuca să examinez care sunt regulile pe care 
oamenii le respectă atunci când schimbă nişte bunuri, fie con¬ 
tra banilor, fie pentru alte bunuri. Aceste reguli sunt cele care 
duc la ceea ce se numeşte valoarea relativă sau valoarea de 
schimb a bunurilor. 

Cuvântul VALOARE, trebuie să observăm, are două 
înţelesuri diferite: câteodată, exprimă utilitatea unui anume 
obiect, iar câteodată, puterea de cumpărare a altor bunuri pe 
care o poartă în sine acel obiect. Prima este „valoarea de uti¬ 
lizare", cealaltă - „valoarea de schimb". Lucrurile care au o 
mare valoare de utilizare au o mică valoare de schimb - sau 
deloc. Nimic nu este mai util ca apa - dar cu greu poţi cum¬ 
păra ceva la schimb. Din contră, un diamant nu are aproape 
nicio valoare de utilizare, însă, cu ajutorul lui, se poate cum¬ 
păra o cantitate foarte mare de bunuri. Pentru a analiza prin¬ 
cipiile care reglează valoarea de schimb a bunurilor, mă voi 
strădui să arăt: 

Mai întâi, care este măsura reală a acestei valori de schimb 
sau în ce constă preţul real al tuturor bunurilor. 

Apoi, din ce este compus acest preţ real - care sunt diferi- 
lele sale componente. 

Şi, în final, care sunt acele circumstanţe diferite care duc 
uneori la creşterea unora dintre aceste componente ale preţu¬ 
lui sau chiar a tuturor, iar alteori, la scăderea lor, faţă de nive¬ 
lul lor natural sau obişnuit - sau care sunt cauzele care 
împiedică preţul de piaţă, adică preţul efectiv al bunurilor, să 
coincidă cu aşa-zisul preţ natural al lor. 

Mă voi mai strădui să explic, cât de precis şi clar voi putea, 
cele trei subiecte în următoarele trei capitole, motiv pentru 
caro voi solicita întreaga răbdare şi atenţie a cititorului; răbda¬ 
rea, pentru a analiza câte un detaliu care, poate, în alte locuri, 
pare plictisitor fără motiv, iar atenţia, pentru a înţelege lucru¬ 
rile care, şi după explicaţia completă pe care sunt capabil să o 
ofer, tot rămân într-o oarecare măsură de neînţeles. Sunt întot¬ 
deauna dispus să-mi asum riscul de a fi plictisitor, pentru a 
mă asigura că sunt elocvent şi, chiar şi după ce mă voi strădui 
cât voi putea să mă exprim cu claritate, tot e posibil să mai 
rămână o umbră de îndoială asupra subiectului, prin natura 
sa, extrem de abstract. 

Despre preţul real şi nominal al bunurilor 
sau despre preţul lorîn muncă 
şi despre preţul lorîn bani 


Oamenii sunt bogaţi sau săraci în funcţie de cum îşi permit să se bucure 
de necesităţile, confortul şi distracţiile vieţii. Dar, după ce diviziunea 
muncii a căpătat avânt, doar o mică parte din acestea au mai putut fi 
asigurate prin munca proprie a unui om. Cea mai mare parte a lortrebuie 
să şi-o derive din munca altor oameni, iar el ajunge să fie bogat sau sărac 
in funcţie de cantitatea aceea de muncă de care poate dispune sau pe 
care îşi permite să o cumpere. Deci, valoarea oricărui bun, pentru 
persoana care-l posedă şi care nu intenţionează să-l folosească sau să îl 
consume ea însăşi, ci să îl schimbe pe alte bunuri, este egală cu cantitatea 
de muncă pe care acesta îi permite să o cumpere sau de care poate 
dispune. De aceea, munca este măsura reală a valorii de schimb a tuturor 
bunurilor. 

Preţul real al oricărui bun, adică atât cât îl costă realmente 
pe omul care vrea să-l cumpere, este echivalentul efortului pe 
care-l depune pentru a-1 achiziţiona. Valoarea pe care o are un 
lucru pentru un om care l-a obţinut, un lucru pe care vrea să-l 
dea sau să-l schimbe pe altceva este echivalentul efortului de 
care se va scuti pe sine şi pe care-l va impune altor oameni. 
Ce este cumpărat cu bani sau contra altor bunuri este, de fapt, 
cumpărat contra muncă, la fel cum toate celelalte lucruri sunt 
obţinute cu sudoarea frunţii. Acei bani sau acele bunuri ne 
scutesc, într-adevăr, de un efort. Ele conţin în ele valoarea unei 
anumite cantităţi de muncă, pe care o dăm la schimb contra a 
ceva ce se consideră, la acel moment, că ar valora o cantitate 

egală de muncă. Preţul iniţial al tuturor bunurilor, moneda 
originară plătită, a fost munca. Nu aurul şi argintul, ci munca 
a fost cea care putea cumpăra, la origini, toată bogăţia lumii, 
iar valoarea ei, pentru cei care o deţineau şi care voiau să o 
schimbe pe alte bunuri noi, era egală exact cu cantitatea de 
muncă pe care îşi permiteau să o cumpere sau de care puteau 
dispune. 

Hobbes spunea că bogăţia înseamnă putere. Dar persoana 
care fie că obţine, fie că moşteneşte o mare avere nu obţine sau 
nu moşteneşte neapărat şi puterea politică, fie ea civilă sau 
militară. Averea îi oferă, poate, mijloacele de a le obţine pe 
ambele, însă simpla posesiune a acelei averi nu i le conferă cu 
necesitate. Puterea pe care i-o conferă posesiunea imediată şi 
directă este doar aceea de a cumpăra sau de a dispune de toată 
munca - sau de toate produsele muncii valabile pe piaţă, la 
acel moment. Averea sa este mai mare sau mai mică, direct 
proporţională cu mărimea puterii ori a cantităţii de muncă a 
celorlalţi, ori, ceea ce reprezintă acelaşi lucru, a produselor 
muncii celorlalţi, pe care-şi permite să le cumpere sau să le 
stăpânească. Valoarea de schimb a fiecărui lucru trebuie să fie 
întotdeauna perfect egală cu măsura puterii pe care i-o conferă 
posesorului său. 

Dar, deşi munca poate fi măsura reală a valorii de schimb 
a tuturor bunurilor, ea nu este şi lucrul prin care valoarea lor 
este estimată în mod obişnuit. Adesea este dificil de dedus 
proporţia dintre două cantităţi diferite de muncă. Timpul 
petrecut asupra a două tipuri diferite de muncă nu determină, 
singur, această proporţie. Trebuie luate în considerare şi gra¬ 
dele diferite de dificultate a muncii sau de ingeniozitate folo¬ 
sită. Poate că e mai multă muncă într-o oră de trudit din greu, 
decât în două ore de activităţi lejere - sau într-o oră de aple¬ 
care asupra unei meserii care a necesitat zece ani de ucenicie. 

decât într-o lună de muncă, într-o activitate obişnuită şi sim¬ 
plă. Dar nu e deloc uşor de găsit o măsură precisă nici pentru 
munca grea, nici pentru cea care necesită ingeniozitate. 
Inlr-adevăr, făcând schimburi între produse diferite ale diferi- 
lelor tipuri de muncă, pentru ambele produse, de obicei, se 
realizează o oarecare compensare a lor. Cu toate acestea, ajus¬ 
tările nu se realizează cu ajutorul unei măsurători precise, ci 
prin intermediul târguielilor şi al negocierilor de pe piaţă, con¬ 
form unei parităţi grosiere care, deşi nu este absolut precisă, 
este destul de corectă cât să permită continuarea afacerilor 
obişnuite. 

Pe lângă acestea, fiecare bun este schimbat frecvent pe alte 
produse şi nu contra muncă - şi, de aceea, comparat cu ele. 
Prin urmare, este mai natural să le estimăm valoarea de schimb 
prin cantitatea celuilalt bun, decât prin munca pe care o pot 
produce. 

Cea mai mare parte a oamenilor înţeleg mai uşor ce presu¬ 
pune o cantitate dintr-un bun anume decât o cantitate de 
muncă. Primul este un obiect palpabil; celălalt, o noţiune 
abstractă care, deşi poate fi făcută suficient de inteligibilă, nu 
este chiar atât de naturală şi evidentă. 

Dar, atunci când trocul a încetat să mai funcţioneze, iar 
banii au devenit instrumentul obişnuit de comerţ, fiecare bun 
în parte a început să fie schimbat mai degrabă contra bani 
decât contra oricărui alt bun. Măcelarul nu prea îşi duce car¬ 
nea de vită sau de oaie la brutar sau la berar, pentru a le 
schimba pe pâine sau pe bere; el le duce la piaţă, unde le 
schimbă pe bani, iar apoi schimbă banii pe pâine şi pe bere. 
Cantitatea de bani pe care o primeşte pentru carne reglează, 
la rândul ei, cantitatea de pâine şi de bere pe care o poate 
cumpăra ulterior. Pentru el, deci, este mai natural şi mai evi¬ 
dent să estimeze valoarea produselor sale printr-o cantitate de 

bani, adică bunul pe care Ie schimbă imediat, decât prin can¬ 
titatea de pâine şi bere, adică bunurile pe care le poate schimba 
doar prin intermediul unui alt bun - aşa că spunem că mai 
degrabă carnea brutarului valorează trei sau patru pence livra' 
decât că e în valoare de trei sau patru pâini de o livră sau de 
trei sau patru sticle de bere. De aceea, se întâmplă că valoarea 
de schimb a fiecărui bun este estimată mai frecvent într-o can¬ 
titate de bani decât fie în cantitatea de muncă, fie în cantitatea 
oricărui alt bun pe care l-am putea obţine la schimb. 

Totuşi, aurul şi argintul, ca orice alt bun, au o valoare vari¬ 
abilă; câteodată, sunt mai ieftine, iar câteodată, mai scumpe, 
câteodată, sunt mai uşor de cumpărat, alteori, mai greu. 
Cantitatea de muncă pe care o poate cumpăra oricare dintre 
ele - sau de care poate dispune - ori cantitatea de alte bunuri 
pe care pot fi schimbate depind întotdeauna de cât de bogate 
sau sterpe se dovedesc minele cunoscute la vremea la care se 
realizează schimbul. Descoperirea unor mine bogate în 
America a redus, în secolul al XVI-Iea, valoarea aurului şi a 
argintului în Europa la aproape o treime din cât fusese ante¬ 
rior. Şi, pe lângă faptul că munca necesară pentru a duce aceste 
metale din mine, pe piaţă, costa tot mai puţin, când au fost 
aduse înspre Europa aceste metale, cu ajutorul lor s-a putut 
cumpăra sau comanda mai puţină muncă - iar această revo¬ 
luţie în privinţa valorii lor, deşi e posibil să fi fost cea mai 
semnificativă, este, fără îndoială, singura despre care istoria 
dă prea puţine detalii. Insă, ca instrumente de cuantificare a 
cantităţii, nişte măsuri cum ar fi piciorul, stânjenul marin” şi 
palma, care variază continuu în cantitate, nu pot reprezenta o 
măsură precisă a cantităţii celorlalte bunuri, pentru că un bun 


* Ca unitate de măsurare a greutăţii (n.r.). 

** 0 măsură a adâncimii apei, variabilă în timp, de aproximativ şase picioare (între 1,5 şi 
1,7 metri) (n.t.). 

care are o valoare într-o continuă schimbare nu poate repre¬ 
zenta niciodată o măsură precisă a valorii altor bunuri. 
Cantităţi egale de muncă, indiferent de vremuri şi indiferent 
de loc, s-ar spune că au valoare egală pentru cel care le pre¬ 
stează. Pentru acestea, el trebuie să renunţe la aceeaşi cantitate 
din tilma sa, din libertatea şi din fericirea sa, dacă se află într-o 
stare obişnuită de sănătate, putere şi stare de spirit. Preţul pe 
care îl plăteşte trebuie să fie mereu acelaşi, oricare ar fi canti¬ 
tatea de bunuri pe care ar putea-o primi în schimbul acesteia. 
Bunuri el va putea cumpăra câteodată mai multe, iar câteoda¬ 
tă, mai puţine, dar cea care variază este valoarea lor, şi nu cea 
a muncii care reuşeşte să le cumpere. Oriunde şi oricând, cel 
mai scump lucru este cel pe care-1 obţii cel mai greu sau cel 
care te costă cea mai multă muncă, iar cel mai ieftin este obţi¬ 
nut cel mai uşor sau contra a cât mai puţină muncă. De aceea, 
munca în sine, pentru că nu are o valoare schimbătoare, este 
singurul standard real, final, prin intermediul căruia este esti¬ 
mată şi comparată, oriunde şi oricând, valoarea tuturor bunu¬ 
rilor. Ea reprezintă preţul lor real, pe când banii nu sunt decât 
preţul lor nominal. 

Dar, deşi cantităţi egale de muncă au o valoare egală pentru 
cel care o prestează, celui care-1 angajează pe acesta câteodată 
ele îi par să fie de o valoare mai mare, iar alteori, de o mai 
mică valoare. Aşa încât, câteodată, el plăteşte pentru acea 
muncă o cantitate mai mare, iar alteori, o cantitate mai mică 
de bunuri, iar pentru el, preţul muncii pare să varieze exact la 
fel ca preţul oricăror alte bunuri. în unele situaţii, munca îi 
pare scumpă, iar în altele, ieftină. Totuşi, în realitate, bunurile 
sunt cele care sunt scumpe într-un caz şi ieftine în celălalt. 

în acest sens popular, se spune deci că munca - exact la fel 
ca alte bunuri - are un preţ real şi un preţ nominal. Se spune 
că preţul său real este reprezentat de cantitatea de lucruri 

necesare traiului şi confortului vieţii care sunt plătite pentru 
ea, pe când preţul său nominal îl reprezintă cantitatea de bani. 
Muncitorul este sărac sau bogat, este răsplătit corect sau nu, 
proporţional cu preţul real şi nu cu cel nominal al muncii sale. 
[...] 

Despre părţile care compun 
preţul bunurilor 


în etapa iniţială şi rudimentară a societăţii, care precede atât acumularea 
de stocuri, cât şi aproprierea terenurilor, proporţia dintre cantitatea 
diferită de muncă necesară pentru obţinerea diferitelor obiecte părea să 
fie singurul lucru care putea să ofere o regulă privitoare la schimbarea 
unora contra altora. Dacă la o naţiune de vânători, de exemplu, să ucizi 
un castor te costă de două ori mai multă muncă decât să ucizi un cerb, 
atunci, un castor ar trebui, în mod normal, să fie schimbat pe doi cerbi - 
sau să valoreze atât. E normal ca un lucru care este produsul a două ore 
sau a două zile de muncă să valoreze dublu faţă de ceva care este produsul 
unei ore sau al unei zile de muncă. 

Dacă un tip de muncă ar fi mai dificil decât altul, ar trebui 
ca cel mai dificil dintre ele să beneficieze de o recompensare 
pentru dificultatea suplimentară, iar produsul unei ore de 
muncă de acest fel ar trebui adesea să fie schimbat pe produ¬ 
sul a două ore de muncă din celălalt fel. 

Sau, dacă un tip de muncă necesită un grad neobişnuit de 
îndemânare sau ingeniozitate, stima pe care oamenii o acordă 
unui astfel de talent va conferi în mod natural o valoare supe¬ 
rioară produsului muncii lor, superioară celei datorate timpu¬ 
lui investit în el. Aceste aptitudini pot arareori să fie obţinute 
altfel decât după o lungă străduinţă, iar valoarea superioară a 
produselor lor adesea poate să nu fie altceva decât o recom¬ 
pensare rezonabilă pentru timpul şi efortul investite în obţi¬ 
nerea lor. în societăţile avansate, recompensările de acest gen. 

acordate datorită efortului şi abilităţilor superioare implicate, 
se regăsesc de obicei în salariul plătit pentru munca depusă; 
probabil că în perioadele de început, mai rudimentare, lucru¬ 
rile au stat cam în acelaşi fel. 

Aşa stând lucrurile, întreg produsul muncii cuiva îi apar¬ 
ţine lucrătorului, iar cantitatea de muncă folosită în mod obiş¬ 
nuit pentru a obţine sau a produce un bun este singurul lucru 
care poate reglementa cantitatea de muncă necesară pentru a-1 
cumpăra, poseda sau schimba pe altele. 

Dar, de îndată ce unele persoane particulare au început să 
acumuleze stocuri, cele mai multe dintre acestea au fost folo¬ 
site, în mod natural, pentru a pune nişte oameni harnici la 
muncă - oameni pe care aceste persoane îi vor aproviziona cu 
materiale şi cu mijloace de subzistenţă, pentru a face, apoi, 
profit din vânzarea muncii lor sau din ceea ce munca lor adau¬ 
gă la valoarea materialelor folosite. Schimbând produsul finit 
fie pe bani, fie pe alte bunuri, după plata preţului materialelor 
şi a salariilor muncitorilor, ceea ce rămâne trebuie să-i revină 
ca profit antreprenorului respectivei activităţi, care-şi pune la 
bătaie, în această întreprindere, propriile stocuri. De aceea, 
valoarea pe care o adaugă muncitorul materialelor folosite se 
va împărţi în două părţi componente - dintre care una serveşte 
la plata salariilor, iar alta formează profitul angajatorului, apli¬ 
cat la întregul stoc de materiale şi la salariile pe care le dă ca 
avans. El n-ar avea interesul de a angaja muncitori dacă nu 
s-ar aştepta, vânzându-le munca, la ceva mai mult decât sim¬ 
plul cost al înlocuirii stocurilor proprii - şi n-ar avea interesul 
de a folosi un stoc mai mare în locul unuia mai mic, dacă 
profiturile sale n-ar fi corelate proporţional cu mărimea 
stocurilor. 

Profiturile de pe urma capitalului, s-ar putea crede, sunt 
doar un alt nume pentru salariile plătite pentru un tip anume 

de muncă - munca de inspectare şi conducere. Totuşi, ele sunt 
cu totul altceva, fiind reglementate de principii destul de dife¬ 
rite şi nu au nicio legătură cu cantitatea de muncă de inspec¬ 
tare şi conducere, cu dificultatea acesteia sau ingeniozitatea 
presupusă de ea. Ele sunt reglementate de valoarea stocurilor 
folosite şi sunt mai mari sau mai mici, proporţional cu mări¬ 
mea acestor stocuri. Să presupunem, de exemplu, că într-un 
loc anume, unde profiturile anuale obişnuite ale capitalului 
lolosit în producţie sunt de zece procente, există două manu¬ 
facturi diferite; în fiecare dintre ele sunt angajate 20 de persoa¬ 
ne, cu un salariu de 15 lire pe an fiecare - deci generând o 
cheltuială de 300 de lire pe an, pentru fiecare manufactură. Să 
mai presupunem şi că materialele folosite de una dintre ele, 
materiale ceva mai rudimentare, se ridică, la un cost anual de 
doar 700 de lire, pe când la cealaltă, materialele ceva mai fine 
costă 7.000 de lire. Capitalul utilizat de prima se ridică, pe an. 
In doar 1.000 de lire, pe când, cel folosit de ce-a de-a doua se 
va ridica la 7.300 de lire. Astfel, la o rată de 10% a profiturilor, 
antreprenorul celei dintâi se va aştepta la un profit anual de 
doar aproximativ 100 de lire, pe când cel de-al doilea va aştep¬ 
ta cam 730 de lire profit. Dar, deşi profiturile lor sunt foarte 
diferite, munca lor de inspectare şi conducere poate fi cam 
aceeaşi sau în totalitate aceeaşi. In multe dintre marile între¬ 
prinderi, aproape întreaga activitate de acest gen este încre¬ 
dinţată unui administrator principal. Salariul său va exprima 
în mod adecvat valoarea muncii de inspectare şi conducere. 
Deşi în stabilirea sa se iau în calcul, de obicei, pe lângă muncă 
şi aptitudini, şi încrederea cu care este investit, salariul nu va 
avea nicio componentă direct proporţională cu capitalul pe 
care-1 gestionează managerul, iar deţinătorul acestui capital, 
deşi este scutit de aproape toată munca, se aşteaptă ca profitul 
să fie încă direct proporţional cu capitalul său. Aşadar, în 

preţul bunurilor, profitul capitalului constituie o parte compo¬ 
nentă cu totul diferită de salariile muncitorilor şi reglementată 
de principii destul de diferite. 

Astfel stând lucrurile, muncitorului nu-i aparţine întregul 
produs al muncii sale. In cele mai multe cazuri, el trebuie să-l 
împartă cu deţinătorul capitalului, cel care-1 angajează. Iar can¬ 
titatea de muncă folosită în mod obişnuit pentru a obţine şi a 
produce bunuri nu este, nici ea, singurul factor care reglemen¬ 
tează cantitatea de bunuri pe care ar trebui, în mod obişnuit, 
să le poţi cumpăra, poseda sau da la schimb. Este evident că 
e nevoie de o cantitate suplimentară, care trebuie alocată pro¬ 
fiturilor obţinute de pe urma capitalului, cele care au permis 
plătirea avansului salarial şi care au furnizat materialele 
muncii. 

De îndată ce terenurile unei ţări au devenit proprietate pri¬ 
vată, proprietarilor de pământ, plăcându-le, ca tuturor celor¬ 
lalţi oameni, să culeagă pe unde n-au semănat, au cerut rentă 
chiar şi pentru produsele naturale ale acestuia. Lemnul pădu¬ 
rilor, iarba câmpului şi fructele naturale ale pământului care, 
atunci când terenurile erau deţinute la comun, îl costau pe 
muncitor doar culesul, au ajuns, chiar şi pentru acesta, să aibă 
fixat un preţ adiţional. Aşa încât el trebuia să plătească un 
drept pentru a le culege şi trebuia să-i plătească proprietarului 
pământului o parte din eforturile sale de a culege sau de a 
produce. Această parte din produse, sau preţul acesteia, întru¬ 
cât la acesta se reduce totul, constituie arenda, iar în preţul 
celei mai mari părţi a bunurilor, acesta constituie o a treia 
parte componentă. 

Valoarea reală a tuturor acestor părţi care compun preţul, 
trebuie să mai observăm, este măsurată prin cantitatea de 
muncă pe care fiecare dintre acestea o poate cumpăra sau de 
care poate dispune. Munca măsoară valoarea şi nu doar acea 

parte din preţ în care se regăseşte munca, ci şi aceea în care se 
regăseşte chiria, precum şi cea în care se regăseşte profitul. 

în orice societate, în preţul oricărui bun se regăsesc în cele 
din urmă, una sau alta - sau chiar toate aceste trei părţi, iar în 
liecare societate avansată, toate cele trei intră, mai mult sau 
mai puţin, ca părţi componente, în preţul celei mai mari părţi 
a bunurilor. 

De exemplu, în preţul porumbului, o parte plăteşte arenda 
proprietarului pământului, cealaltă plăteşte salariul sau între¬ 
ţinerea muncitorului şi a vitelor folosite pentru producerea 
acestuia, iar a treia parte plăteşte profitul fermierului. Aceste 
Irei părţi par să alcătuiască, fie imediat, fie în cele din urmă, 
preţul complet al porumbului. O a patra parte ar putea fi pro¬ 
babil gândită a fi necesară înlocuirii capitalului fermierului sau 
pentru a compensa uzura vitelor lucrătoare sau a altor instru¬ 
mente folosite în gospodărie. Dar trebuie luat în considerare 
că preţul oricărei unelte folosite în agricultură, cum ar fi caii 
de povară, este, şi el, alcătuit din aceleaşi părţi: arenda pentru 
pământul pe care sunt crescuţi, munca de îngrijire şi creştere 
a lor şi profiturile fermierului, care plăteşte în avans atât aren¬ 
da pentru pământ, cât şi salariile muncitorului. Deşi preţul 
porumbului ar putea plăti, în consecinţă, şi preţul întreţinerii 
calului, totuşi, în întregul său, în preţ se vor regăsi, fie imediat, 
fie în cele din urmă, aceleaşi trei părţi: arenda, munca şi 
profitul. 

Preţul inului se va regăsi în aceleaşi trei părţi ca preţul 
porumbului. La preţul ţesăturii de in va trebui să adăugăm 
preţul salariilor meliţătorului, torcătorului, ale ţesătorului, ale 
spălătorului etc., împreună cu profitul angajatorilor acestora. 

Cu cât un bun ajunge să fie manufacturat tot mai mult, 
partea din preţ în care se regăsesc salariile şi profitul ajunge 
să fie tot mai mare, în relaţie cu aceea în care se regăseşte 

arenda. Pe măsură ce o afacere se dezvoltă, nu doar că va creşte 
numărul profiturilor, dar şi fiecare profit ulterior va fi mai mare 
decât cel anterior, deoarece capitalul din care acesta derivă va 
fi întotdeauna mai mare. Capitalul care permite angajarea de 
ţesători, de exemplu, trebuie să fie mai mare decât acela care-i 
angajează pe torcători, deoarece nu doar că înlocuieşte acel 
capital cu profiturile, ci şi plăteşte salariile ţesătorilor, iar profi¬ 
turile trebuie să fie într-o oarecare relaţie de proporţionalitate 
cu capitalul. 

în societăţile cele mai avansate totuşi, există mereu nişte 
bunuri în al căror preţ se regăsesc doar două părţi: salariile 
muncitorului şi prqfitul de pe urma capitalului - şi un număr 
încă şi mai mic de bunuri al căror preţ constă doar din salariile 
muncitorului. De exemplu, în preţul peştelui de mare, o parte 
plăteşte munca pescarului, iar cealaltă, profiturile pentru capi¬ 
talul folosit în pescuit. Arenda alcătuieşte doar arareori o parte 
a acestuia, deşi se mai întâmplă şi acest lucru, după cum voi 
arăta în continuare. Se întâlneşte, cel puţin în cea mai mare 
parte a Europei, în crescătoriile de peşte de pe râuri. Crescătoriile 
de somon plătesc arendă - iar renta, deşi nu poate fi numită 
arendă pentru un pământ, alcătuieşte o parte a preţului somo¬ 
nului, pe lângă celelalte cheltuieli şi profit. în unele părţi ale 
Scoţiei, câţiva oameni sărmani au făcut o afacere din culegerea, 
de pe ţărm, a acelor pietricele variate cunoscute drept pietre 
scoţiene. Preţul plătit pentru acestea de către cel care le taie 
reprezintă în întregime salariul aferent muncii lor - şi nu este 
alcătuit nici din arendă, nici din profit. 

Dar în preţul întreg al unui bun trebuie, în cele din urmă, să 
se regăsească una sau alta dintre cele trei părţi - pentru că orice 
parte ar mai rămâne după plata rentei pentru pământ şi a pre¬ 
ţului întregii munci depuse în creşterea, producerea şi aducerea 
sa la piaţă trebuie să reprezinte cu necesitate profitul cuiva. 

Aşa cum în preţul sau în valoarea de schimb a fiecărui bun 
.mume, luat separat, trebuie să se regăsească una sau alta - sau 
li >.ile cele trei părţi - şi în preţul tuturor bunurilor care com- 
I mn produsul anual al muncii din fiecare ţară, în complexitatea 
■..I, trebuie să se regăsească aceleaşi trei părţi, care trebuie 
împărţite între diferiţii locuitori ai ţării respective, fie ca salarii 
.ilerente muncii lor, fie ca profituri de pe urma capitalului, fie 
i .i arendă pentru pământ. Totalitatea a ceea ce se colectează 
S .111 se produce prin munca fiecărei societăţi sau lucrul la care 
si* reduce aceasta - şi anume totalitatea preţului acesteia - va 
li distribuit iniţial, în acest mod, doar unora dintre membrii săi. 
Salariile, profitul şi arenda sunt cele trei surse originale de 
venit, dar şi sursa originală a tuturor valorilor de schimb. Orice 
alt venit va fi derivat, în cele din urmă, din una sau alta dintre 
acestea. [...] 

Despre preţul natural şi preţul de piaţă 
al bunurilor 


In lirice societate sau comunitate există un nivel obişnuit sau mediu atât 
.il '..ilariilor, cât şi al profitului, pentru fiecare tip de utilizare a muncii şi 
.1 i spitalului. Acest nivel este reglat în mod natural, cum voi arăta în 
• mUinuare, parţial de situaţia generală a societăţii, de sărăcia sau de 
l.ugăţia sa, de gradul său de progres, staţionare sau declin şi, parţial, de 
n.iiiira fiecărui tip de utilizare a muncii şi a capitalului. 

în orice societate sau comunitate există un nivel obişnuit 
sau mediu al arendei, care este reglat, şi el, după cum voi arăta 
in continuare, parţial de situaţia generală a societăţii sau a 
comunităţii în care este situat pământul şi parţial de fertilitatea 
naturală sau îmbunătăţită a pământului. 

Aceste niveluri obişnuite sau medii pot fi numite ratele 
naturale ale salariilor, profitului şi arendei, în orice perioadă 
sau loc ar apărea ele de obicei. 

Atunci când preţul unui bun nu este nici mai mare, nici 
mai mic decât suma care este suficientă pentru a plăti arenda 
pentru pământ, salariile muncitorului şi profitul capitalului 
folosit la creşterea, pregătirea şi aducerea bunului la piaţă, 
conform valorilor naturale ale acestora, bunul va fi vândut la 
ceea ce poate fi numit preţul său natural. 

Bunul este, deci, vândut la valoarea pe care o are sau contra 
sumei care-1 costă pe cel care îl aduce pe piaţă; totuşi, când 
ceea ce se numeşte în limbaj comun costul prim al oricărui bun 
nu cuprinde profitul celui care urmează să-l vândă, dacă acesta 

îl vinde la un preţ care nu cuprinde rata profitului obişnuită în 
acea comunitate, el este în mod evident un perdant în afacerea 
respectivă, de vreme ce, utilizându-şi capitalul în alt fel, ar fi 
putut face profit. Pe lângă aceasta, profitul reprezintă venitul 
corespunzător necesar subzistenţei sale. Pregătind şi aducând 
bunul la piaţă, el plăteşte în avans muncitorilor săi salariile 
lor - adică mijloacele de subzistenţă, dar îşi plăteşte şi sieşi, în 
acelaşi fel, propriile mijloace de subzistenţă, care sunt, la modul 
general, corelate cu profitul pe care l-ar putea aştepta, la modul 
rezonabil, din vânzarea bunurilor sale. De aceea, dacă acestea 
nu-i aduc profit, nu-i vor aduce înapoi ceea ce e drept să spu¬ 
nem că l-au costaţ. De aceea, deşi preţul care-1 lasă cu acest 
profit nu e întotdeauna cel mai mic preţ la care un comerciant 
şi-ar putea vinde bunurile, el e, cu siguranţă, cel mai mic preţ 
la care acesta e probabil să le vândă pentru un interval de timp; 
cel puţin acolo unde există o libertate considerabilă sau acolo 
unde-şi poate schimba obiectul comerţului cât de des doreşte. 

Preţul efectiv la care sunt vândute de obicei bunurile se 
numeşte preţul de piaţă. El se poate situa fie mai sus, fie mai 
jos faţă de preţul lor natural, fie să coincidă perfect cu acesta. 

Preţul de piaţă al fiecărui bun anume este reglat de raportul 
dintre cantitatea de bunuri care este adusă efectiv la piaţă şi 
cererea din partea celor care sunt dispuşi să plătească preţul 
natural al bunului - sau valoarea totală a arendei, muncii şi 
profitului care trebuie plătite pentru a-1 aduce acolo. Aceşti 
oameni ar putea fi numiţi clienţi efectivi, iar cererea lor, cerere 
efectivă - de vreme ce această cerere este suficientă pentru a 
face ca bunul să fie adus la piaţă. Aceasta este diferită de cere¬ 
rea absolută. Un om foarte sărac s-ar putea spune că are nevoie 
de o trăsură cu şase cai - sau că i-ar plăcea să aibă aşa ceva, 
dar cererea sa nu e una efectivă, iar bunul acesta nu va fi adus 
niciodată la piaţă pentru satisfacerea unei astfel de cereri. 

C Tind cantitatea de bunuri de orice fel aduse pe piaţă este 
iii. ii mică decât cererea efectivă, nu tuturor acelora dispuşi să 
l'l.ilească întreaga valoare a arendei, chiriilor şi profitului care 
In-luiie plătite pentru ca bunul să fie adus acolo li se va putea 
oieri cantitatea pe care o doresc din acel bun. Ln loc să accepte 
acest lucru, unii dintre ei vor fi dispuşi să plătească mai mult. 
Imediat, între ei se va isca o competiţie, iar preţul pieţei va 
i ceste mai mult sau mai puţin faţă de preţul natural, în funcţie 
i le cum se va întâmpla ca fie mărimea deficitului, fie bogăţia 
m luxul necugetat al competitorilor să anime mai mult sau mai 
puţin competiţia. Printre competitorii de o bogăţie sau de un 
lux asemănătoare, acelaşi deficit al pieţei ar putea genera o 
competiţie mai mult sau mai puţin acerbă, în funcţie de cum 
achiziţionarea acelui bun se va dovedi mai mult sau mai puţin 
importantă pentru ei. De unde şi preţul exorbitant la care 
ajung bunurile necesare traiului în timpul unei blocade sau în 
perioadele de foamete. 

Când cantitatea de bunuri de pe piaţă depăşeşte cererea 
electivă, nu toate bunurile vor putea fi vândute către cei dis¬ 
puşi să plătească întreaga valoare a arendei, salariilor şi pro¬ 
fitului care trebuie plătite pentru ca bunul să poată fi adus 
acolo. O parte a lor trebuie vândute celor dispuşi să plătească 
mai puţin, iar preţul scăzut pe care-1 oferă aceştia pentru ele 
trebuie să reducă preţul întregului. Preţul de piaţă se va pră¬ 
buşi mai mult sau mai puţin faţă de preţul natural, în funcţie 
de cât de mult creşte competiţia dintre vânzători ca urmare a 
mărimii excedentului - sau în funcţie de cât de important este 
pentru ei să scape imediat de bunul respectiv. Un excedent de 
mărfuri perisabile importate va duce la o competiţie mai mare 
decât în cazul aceluiaşi excedent de mărfuri durabile; la impor¬ 
tarea portocalelor, de exemplu, faţă de cea a fierului vechi. 
Când cantitatea adusă la piaţă este suficientă pentru a stinge 

cererea efectivă şi nu mai mare, preţul de piaţă ajunge să fie 
ori exact acelaşi cu ceea ce se consideră a fi preţul natural, ori 
cât de cât apropiat de acesta. Se poate scăpa de întreaga can¬ 
titate pe care o are la îndemână la acest preţ, şi nu la un preţ 
mai mare. Competiţia dintre diferiţii neguţători îi obligă să 
accepte acest preţ, dar nu îi obligă să accepte unul mai mic. 

Cantitatea din orice bun adusă la piaţă se va potrivi în mod 
natural cu cererea efectivă. Este în interesul tuturor celor 
care-şi folosesc pământul, munca sau stocurile ca, atunci când 
aduc un bun la piaţă, cantitatea de marfă să nu depăşească 
niciodată cererea efectivă - şi este în interesul tuturor celorlalţi 

oameni ca această cerere să nu scadă niciodată. 

* 

Dacă, la un moment dat, cantitatea aceasta depăşeşte cere¬ 
rea efectivă, unele dintre părţile componente ale preţului vor 
trebui plătite sub valorile lor naturale. Dacă e vorba de arendă, 
interesul proprietarilor îi va determina imediat să-şi retragă o 
parte din pământuri, iar dacă e vorba de salarii sau profit, 
interesul muncitorilor, pe de o parte, iar al angajatorilor, pe de 
altă parte, îi va face să-şi retragă din afacere partea lor de 
muncă sau de capital. Curând, cantitatea adusă la piaţă va fi 
nici mai mult, nici mai puţin decât suficientă pentru a satisface 
cererea efectivă. Diferitele părţi ale preţului se vor ridica din 
nou la valoarea lor naturală, iar preţul întregului se va îndrep¬ 
ta spre preţul natural. 

Dacă, din contră, cantitatea adusă la piaţă va rămâne în 
urma cererii efective, unele dintre părţile componente ale pre¬ 
ţului trebuie să se ridice peste valoarea lor naturală. Dacă e 
vorba de arendă, interesul tuturor proprietarilor de pământuri 
îi va determina în mod natural să exploateze mai mult pământ 
pentru producerea acestui bun; dacă e vorba de salarii şi pro¬ 
fit, interesul tuturor muncitorilor şi comercianţilor îi va deter¬ 
mina să folosească mai multă muncă şi stocuri pentru 

pregătirea şi aducerea de bunuri la piaţă. Cantitatea adusă 
acolo va fi în curând suficientă pentru a compensa cererea 
electivă. Apoi, diferitele părţi ale preţului vor cădea din nou 
•.pre valoarea lor naturală, iar preţul întregului se va îndrepta 
■■pi c preţul natural. 

De aceea, preţul natural este, cum s-ar spune, preţul cen¬ 
tral, în jurul căruia gravitează încontinuu preţurile tuturor 
bunurilor. Diferite accidente le pot ţine agăţate destul de mult 
timp deasupra acestui preţ - iar alteori le pot forţa să coboare 
■.iib acesta. Dar, oricare ar fi obstacolele care le împiedică să se 
stabilizeze în acest centru de repaus şi de continuitate, ele tind 
in mod constant spre acesta. întreaga cantitate de efort pro¬ 
ductiv folosită într-un an pentru a aduce toate bunurile la 
piaţă se va potrivi natural, în acest mod, pe cererea efectivă, 
ba va ţinti în mod natural să aducă la piaţă acea cantitate 
precisă de bunuri care va fi suficientă pentru a compensa cere¬ 
rea - şi nu mai mult de atât. 

Dar, în unele ramuri de activitate, aceeaşi cantitate de 
muncă va genera cantităţi diferite de bunuri, de la an la an - în 
vreme ce, în altele, se va produce aceeaşi cantitate sau aproape 
aceeaşi. în agricultură, acelaşi număr de muncitori va produce, 
in ani diferiţi, cantităţi foarte diferite de porumb, vin, ulei, 
hamei etc. Pe de altă parte, acelaşi număr de ţesători sau tor¬ 
cători va produce, în fiecare an, aceeaşi cantitate - sau aproape 
aceeaşi cantitate - de ţesătură de in sau de lână. Şi doar o 
cantitate medie a produsului fiecăreia dintre aceste activităţi 
va putea să stingă, din orice punct de vedere, cererea efectivă, 
iar dacă producţia efectivă este frecvent mai mare sau frecvent 
mai mică decât producţia medie, cantitatea de bunuri adusă 
pe piaţă uneori va depăşi dramatic cererea efectivă, iar alteori 
va scădea drastic sub aceasta. Deşi această cerere ar continua, 
prin urmare, să rămână aceeaşi, preţul de piaţă va fi supus 

unor mari fluctuaţii - câteodată va scădea drastic sub preţul 
natural, iar alteori va creşte dramatic peste acesta. In alte 
ramuri industriale, unde productivitatea unei cantităţi de 
muncă va fi mereu aceeaşi sau aproape aceeaşi, cantitatea de 
produse va putea stinge în mod precis cererea efectivă. Şi, în 
vreme ce această cerere continuă să fie aceeaşi, preţul de piaţă 
al bunurilor va putea şi el să continue să rămână acelaşi şi să 
coincidă celui considerat a fi preţul natural sau să fie foarte 
apropiat de acesta. Fiecare om ştie din experienţă că preţul 
ţesăturii de in sau de lână nu este supus unor variaţii nici atât 
de frecvente, nici atât de dese precum preţul porumbului. 
Preţul unor tipuri de bunuri variază doar în raport cu cererea; 
cel al altora, nu doar cu cererea, ci şi cu variaţiile mult mai 
mari şi mai frecvente ale cantităţii aduse la piaţă pentru a stin¬ 
ge această cerere. 

Fluctuaţiile ocazionale şi temporare ale preţului de piaţă al 
oricărui bun se vor reflecta în special asupra acelor părţi din 
preţ care corespund salariilor şi profitului. Partea cel mai puţin 
afectată este cea corespunzătoare arendei. O arendă care con¬ 
stă fie dintr-o anumită proporţie, fie dintr-o anumită cantitate 
a producţiei brute va fi, fără îndoială, şi ea afectată de valoarea 
anuală a fluctuaţiilor ocazionale şi temporare ale preţului de 
piaţă al respectivului produs, dar este prea rar afectată de la 
an la an. In stabilirea termenelor contractului de arendare, pro¬ 
prietarul şi fermierul se vor strădui, după buna lor judecată, 
să ajusteze valoarea arendei nu la preţul temporar sau ocazi¬ 
onal, ci la acela mediu, obişnuit, al produsului. 

Pe de altă parte, asemenea fluctuaţii afectează atât valoarea, 
cât şi rata salariilor şi a profitului, în funcţie de cum se întâm¬ 
plă să fie piaţa: supra-aprovizionată sau subaprovizionată cu 
bunuri sau cu muncă - cu lucrul finit sau cu lucrul care urmea¬ 
ză a fi produs. O perioadă de doliu naţional va creşte preţul 

pauzei negre (cu care piaţa nu este niciodată aprovizionată 
îndeajuns, când apar astfel de situaţii), crescând profiturile 
mmercianţilor care deţin o cantitate considerabilă din aceasta. 
Acest lucru nu are însă niciun efect asupra salariilor ţesători¬ 
lor. Piaţa este subaprovizionată cu bunuri, nu cu muncă - cu 
lucrul finit, nu cu lucrul care urmează a fi produs. Atunci nu 
v.i creşte altceva decât salariile calfelor de croitor, pentru că 
piaţa este subaprovizionată cu munca lor. Aceasta reprezintă 
11 cerere efectivă de mai multă muncă, o muncă de făcut în 
viitor, mai multă decât cea din prezent. De scăzut, scade preţul 
mătăsurilor şi al hainelor colorate, reducându-se, astfel, profi¬ 
lurile comercianţilor care au în stoc o cantitate considerabilă 
din acestea. De asemenea, scad salariile muncitorilor folosiţi 
in producerea acestor bunuri, pentru că cererea este oprită 
pentru şase luni sau poate chiar pentru un an. Piaţa este supra- 
aprovizionată atât cu bunuri, cât şi cu muncă. 

Dar, deşi preţul de piaţă al oricărui bun gravitează, astfel, 
încontinuu, dacă putem spune aşa, către preţul natural, unele 
accidente particulare, câteodată, datorate unor cauze naturale, 
iar alteori, unor reglementări de politici, pot să ţină preţul pie¬ 
lei, pentru unele bunuri, mult peste preţul natural pentru o 
perioadă lungă. 

Când, printr-o creştere a cererii efective, preţul de piaţă al 
unui bun anume se întâmplă să crească mult peste preţul său 
natural, cei care îşi folosesc capitalul pentru a aproviziona acea 
piaţă sunt, în general, atenţi să ascundă această schimbare. 
Dacă se cunoştea dinainte care sunt profiturile, creşterea aces¬ 
tora îi va tenta pe mulţi rivali noi să-şi folosească capitalurile 
în acelaşi mod, iar ca rezultat, după ce cererea efectivă se va 
fi saturat, preţul de piaţă va scădea curând către preţul natu¬ 
ral - şi poate, o vreme, chiar sub acesta. Dacă piaţa se află 
la mare distanţă de locul de rezidenţă al celor care o 

aprovizionează, ei ar putea să păstreze secretul chiar şi ani 
întregi şi să se bucure de profiturile lor extraordinare, fără să 
aibă noi rivali. Totuşi, trebuie să admitem, secretele de acest 
gen adesea nu pot fi păstrate prea mult timp, iar profiturile 
extraordinare pot dura cu doar puţin mai mult decât perioada 
în care pot fi acestea păstrate. 

Secretele de producţie pot fi păstrate ceva mai mult decât 
cele comerciale. Un vopsitor care a găsit mijloacele de a pro¬ 
duce o anumită culoare din materiale care costă doar jumătate 
din preţul celor folosite în mod obişnuit poate, cu o gestionare 
bună, să se bucure de descoperirea sa cât trăieşte, ba chiar să 
o lase moştenire posterităţii. Profiturile sale extraordinare vor 
proveni din preţul mare care este plătit pentru munca sa par¬ 
ticulară. Ele vor consta, de fapt, în mod adecvat dintr-un sala¬ 
riu mai mare pentru munca sa. Dar, pe măsură ce ele sunt 
reiterate asupra fiecărei părţi a capitalului său şi pe măsură ce 
întregul acestora se află, conform acestui raţionament, într-o 
relaţie de proporţionalitate cu capitalul, ele sunt considerate 
în mod obişnuit ca profituri extraordinare aferente capitalului. 

Acest tip de creştere a preţului de piaţă este, evident, efec¬ 
tul unor accidente particulare, ale căror operaţiuni supravie¬ 
ţuiesc, totuşi, ani la rând. 

Unele producţii naturale cer aşa o unicitate a solului şi a 
situaţiei, încât tot pământul pe care s-ar putea cultiva acestea, 
dintr-o ţară, nu e de ajuns pentru a stinge cererea efectivă. De 
aceea, întreaga cantitate adusă pe piaţă va putea fi dată celor 
care sunt dispuşi să ofere mai mult decât e suficient pentru a 
plăti arenda pământului care o produce, împreună cu salariile 
pentru muncă şi profiturile aferente capitalului folosit în pre¬ 
gătirea şi aducerea lor la piaţă, conform ratelor lor naturale. 
Acele bunuri ar putea continua să fie vândute la acest preţ mai 
mare secole întregi, iar în acest caz, se plăteşte peste rata sa 

n.ilurală acea parte din preţ în care se regăseşte arenda pămân- 
Iului. Arenda pământului care permite o producţie atât de 
unică şi preţuită - cum ar fi arenda anumitor vii din Franţa, 
.ilIute pe un sol şi într-o situaţie fericite - nu se află într-o 
relaţie proporţională cu arenda altor terenuri la fel de fertile 
;.i la fel de bine cultivate din aceeaşi comunitate. Din contră, 
'..iloriile muncii şi profiturile aferente capitalului folosit pentru 
aducerea acestor bunuri la piaţă nu sunt decât foarte rar dis¬ 
proporţionate faţă de cele aferente muncii şi capitalului din 
.iile afaceri din zonă. 

Acest tip de creştere a preţului de piaţă este, în mod evi¬ 
dent, efectul unor cauze naturale, care ar putea împiedica să 
se stingă vreodată cererea efectivă şi care ar putea continua să 
opereze la nesfârşit. Un monopol oferit fie unui individ, fie 
unei companii comerciale are acelaşi efect ca un secret comer¬ 
cial sau de producţie. Monopoliştii, menţinând piaţa constant 
subaprovizionată prin aceea că nu vor stinge niciodată cererea 
efectivă, îşi vând bunurile mult peste preţul lor natural şi-şi 
cresc propriile recompense, fie că ele constau din salarii sau 
profit, aflate mult deasupra ratelor lor naturale. 

Preţul de monopol este, în fiecare caz, cel mai mare preţ 
care se poate obţine. Din contră, preţul natural, sau preţul 
competiţiei libere, este cel mai mic care poate fi luat - e drept, 
nu în orice situaţie, însă pentru un interval considerabil de 
li mp. Primul este cel mai mare preţ care, în orice situaţie, poate 
li scos de la cumpărători sau pe care se presupune că ei vor 
consimţi să-l dea; celălalt este cel mai mic preţ pe care vânză¬ 
torii, la modul global, îşi permit să-l primească şi să-şi conti¬ 
nue în acelaşi timp afacerea. 

Privilegiile exclusiviste ale ghildelor, statutele speciale ale 
ucenicilor, precum şi toate celelalte legi care restricţionează 
unele ocupaţii, competiţia dintre un număr mai mic de 

întreprinzători decât ar fi fost altminteri - toate au aceeaşi ten¬ 
dinţă, deşi într-o mai mică măsură. Ele reprezintă un fel de 
monopol lărgit şi pot duce la menţinerea, chiar timp de secole, 
pentru clase întregi de ocupaţii, a unui preţ de piaţă mai mare 
decât preţul natural pentru anumite bunuri - ţinând şi salariile 
pentru muncă, şi profiturile aferente capitalului folosit pentru 
ele întru câtva peste valoarea lor naturală. 

Acest tip de creştere a preţului de piaţă poate dura câtă 
vreme reglementările politicilor vor permite acest lucru. 

Preţul de piaţă al oricărui bun, deşi poate sta multă vreme 
peste preţul natural, rareori rămâne multă vreme sub acest 
preţ. Indiferent care ar fi partea plătită sub rata sa naturală, 
persoanele al căror interes este afectat vor resimţi imediat pier¬ 
derea şi-şi vor retrage exact acea cantitate din pământul, 
munca sau capitalul folosite, încât, în curând, cantitatea din 
această marfă adusă pe piaţă să nu fie mai mare decât cea 
suficientă pentru a stinge cererea efectivă. Astfel, preţul de 
piaţă va creşte în curând înspre preţul natural - cel puţin, aces¬ 
ta este cazul atunci când există o libertate perfectă. 

Aceleaşi statute ale uceniciei şi legi ale corporaţiilor care, 
atunci când o manufactură este prosperă, permit creşterea 
salariilor muncitorilor destul de mult peste rata lor naturală, 
îi obligă pe aceştia, când afacerea e în declin, să le lase să scadă 
destul de mult sub aceasta. Şi exact la fel cum prima situaţie 
duce la excluderea multora din acea ocupaţie, cealaltă situaţie 
face ca muncitorul să fie exclus din mai multe ocupaţii. Cu 
toate acestea, efectul acestui gen de reglementări nu este nici 
pe departe la fel de consecvent când e vorba de scăderea sala¬ 
riilor muncitorilor sub valoarea lor naturală ca atunci când e 
vorba de creşterea lor peste aceasta. In primul caz, această 
operaţiune poate dura timp de multe secole, pe când, în celă¬ 
lalt, poate să nu dureze mai mult decât vieţile câtorva dintre 

muncitorii care au fost instruiţi în acea activitate, în vremurile 
vile de prosperitate. Iar atunci când ei dispar, numărul celor 
i are sunt şcoliţi ulterior în respectiva activitate se va potrivi în 
mod natural cu cererea efectivă. Politicile pot fi destul de vio¬ 
lente, precum cele din Hindustan sau din vechiul Egipt (unde 
liecare bărbat era obligat, conform preceptelor religioase, să 
urmeze profesia tatălui său şi se presupunea că face cel mai 
oribil sacrilegiu dacă o schimba) - lucru care poate, pentru 
I iecare ocupaţie şi timp de multe generaţii la rând, să ducă la 
prăbuşirea salariilor aferente muncii sau a profiturilor aferente 
capitalului sub rata lor naturală. Acestea sunt lucrurile pe care 
cu consider că trebuie să le luăm în considerare, în prezent, 
când vine vorba despre abaterile, fie ele ocazionale sau per¬ 
manente, ale preţului de piaţă al bunurilor de la rata lor 
naturală. [...] 

Despre salariile 
aferente muncii 


l'mdusul muncii constituie recompensa naturală sau salariul aferent 

muncii. 

In acea stare originară a lucrurilor care a precedat atât aproprierea 
pământului, cât şi acumularea de stocuri, produsul muncii îi aparţinea 
m întregime lucrătorului. Nu exista niciun latifundiar şi niciun stăpân cu 
i are să-l împartă. 

Dacă această stare ar fi continuat, salariile aferente muncii 
ar fi crescut odată cu îmbunătăţirea puterii sale de producţie 
la care a dus diviziunea muncii. încetul cu încetul, toate lucru¬ 
ri le ar fi ajuns mai ieftine. Ele ar fi fost produse cu o cantitate 
tot mai mică de muncă şi, pe măsură ce bunurile produse de 
cantităţi egale de muncă ar fi fost în mod natural schimbate 
unele contra celorlalte, ele ar fi putut fi cumpărate, de aseme¬ 
nea, contra produsului unei cantităţi mai mici de muncă. 

Dar, deşi în realitate multe lucruri ar fi devenit mai ieftine, 
în aparenţă multe ar fi devenit mai scumpe decât înainte sau 
ar fi fost schimbate contra unei cantităţi mai mari din alte 
bunuri. Să presupunem, de exemplu, că forţa productivă a 
muncii, în majoritatea ocupaţiilor, a fost îmbunătăţită de zece 
uri sau că o zi de muncă ar putea produce ceea ce se făcea la 
începuturi în zece zile, dar că într-o activitate particulară s-a 
îmbunătăţit doar de două, adică o zi de muncă ar putea pro¬ 
duce doar dublul a ceea ce se producea înainte. Schimbând 
produsele unei zile de muncă dintr-una din primele ocupaţii 

pe produsele unei zile de muncă dintre acestea din urmă, vom 
cumpăra o cantitate doar de două ori mai mare dintre produ¬ 
sele originare ale acestora din urmă pentru de zece ori canti¬ 
tatea de produse originare ale celor din prima categorie. De 
aceea, orice cantitate dintre produsele din ultima categorie, să 
zicem, o livră, va părea de cinci ori mai scumpă decât înainte. 
Deşi ar fi nevoie de o cantitate de cinci ori mai mare de bunuri 
pentru a-1 cumpăra, ar presupune o jumătate din cantitatea de 
muncă anterioară, pentru a-1 cumpăra sau produce. 
Achiziţionarea sa, de aceea, ar fi de două ori mai uşoară ca 
înainte. 

Dar această stare iniţială a lucrurilor, în care muncitorul se 
bucura de întregul produs al muncii sale, nu putea să se per¬ 
petueze, mai ales odată ce pământurile au devenit proprietate 
privată, iar stocurile au început să se acumuleze. Aceasta s-a 
întâmplat în cele din urmă, cu mult înainte să se fi produs 
îmbunătăţiri considerabile ale puterii productive a muncii - şi 
n-ar avea niciun rost să ne apucăm să identificăm care ar fi 
fost efectele asupra recompensei aferente muncii sau salariului. 

De îndată ce pământurile au devenit proprietate privată, 
proprietarul a cerut o parte din aproape toate produsele pe 
care muncitorii le cultivau sau le culegeau de pe ele. Arenda 
sa era cel dintâi lucru dedus din produsul muncii depuse pe 
acel pământ. 

Rareori se întâmpla ca persoana care a săpat pământul să 
aibă mijloacele de a se întreţine până la recoltarea roadelor. 
Aceste mijloace de subzistenţă îi erau oferite în avans din sto¬ 
curile patronului, fermierul care-1 angajase - şi care n-ar fi avut 
niciun interes să-l angajeze, dacă nu ar fi dorit să fie părtaş la 
roadele muncii acestuia sau dacă stocurile sale n-ar fi fost înlo¬ 
cuite, astfel, de un profit. Profitul este cea de-a doua parte 
dedusă din produsul muncii depuse asupra pământului. 

Tradusul aproape al tuturor celorlalte tipuri de muncă este 
mi pus unei deduceri similare a profitului. In toate meseriile şi 
meşteşugurile, cea mai mare parte a muncitorilor au nevoie 
de un patron care să le ofere în avans materialele necesare 
muncii şi salariile necesare traiului, până ce munca este termi¬ 
nată. Acesta ia o parte din produsul muncii lor sau din valoa¬ 
rea pe care ei o adaugă la materialele asupra cărora se aplică 
ai vastă muncă, iar această parte constituie profitul său. 

Intr-adevăr, câteodată se întâmplă ca un singur muncitor 
independent să aibă destule stocuri încât să-şi achiziţioneze 
materialul necesar muncii, dar şi să se întreţină până ce termi- 
i iă munca. El este atât patron, cât şi muncitor şi se bucură de 
întregul produs al muncii sale sau de întreaga valoare adău¬ 
gată materialelor pe care-şi exercită meseria. Se includ aici 
două venituri care, de obicei, sunt distincte, aparţinând unor 
persoane diferite - profiturile aferente stocurilor şi salariile 
,i torente muncii. 

Totuşi, aceste cazuri nu sunt prea frecvente; în Europa, la 
fiecare 20 de muncitori care servesc la un patron, există unul 
independent, iar peste tot, salariile sunt privite drept ceea ce 
sunt, de fapt, când muncitorul e o persoană, iar proprietarul 
capitalului, cel care-1 angajează, alta. 

Dar salariile obişnuite aferente muncii depind, peste tot, de 
contractul realizat între aceste două părţi, ale căror interese 
coincid, fără îndoială. Muncitorii doresc să fie plătiţi cât de 
mult, iar patronii, să dea cât de puţin posibil. Cei dintâi sunt 
dispuşi să se asocieze în scopul creşterii salariilor aferente 
muncii, iar cei din urmă, în scopul scăderii acestora. 

Totuşi, nu este dificil de prevăzut care dintre cele două 
părţi trebuie că are, cu orice ocazie obişnuită, un avantaj în 
această dispută, forţând-o pe cealaltă să-i accepte termenele. 
Tatronii, fiind mai puţini la număr, se pot asocia mult mai 

uşor; pe lângă aceasta, legea îi autorizează - sau, cel puţin, nu 
le interzice - să se asocieze, interzicându-le, în schimb, mun¬ 
citorilor acest lucru. Nu avem nicio lege dată de parlament 
împotriva asocierii pentru a scădea preţul muncii, dar avem 
multe împotriva asocierii în scopul creşterii acestuia. In toate 
disputele de acest gen, patronii sunt cei care rezistă mai bine. 
Un latifundiar, un fermier, un patron de manufactură sau 
comerciant, chiar dacă n-ar angaja niciun muncitor, ar putea 
trăi, în general, un an sau chiar doi de pe urma capitalului 
obţinut anterior. Insă mulţi muncitori n-ar putea subzista nicio 
săptămână şi cu greu s-ar găsi câţiva care să subziste un an 
întreg fără să fie angajaţi. Pe termen lung, muncitorul poate fi 
la fel de necesar patronului său, precum este patronul pentru 
muncitor - dar necesitatea nu este atât de urgentă. Rareori se 
aude ca patronii să se asocieze, pe când muncitorii se asociază 
frecvent. Dar dacă cineva şi-ar imagina, auzind aceste lucruri, 
că patronii se asociază rar, ştie la fel de puţin despre mersul 
lucrurilor pe lumea asta ca şi despre acest subiect. Patronii se 
află, oriunde şi oricând, într-un fel de asociaţie tacită, dar con¬ 
stantă şi uniformă, în scopul de a nu creşte salariile aferente 
muncii peste rata lor actuală. Să nesocoteşti această asociaţie 
reprezintă cea mai nefericită acţiune, patronul fiind privind cu 
reproş de către vecinii sau confraţii săi. Despre această asoci¬ 
aţie auzim rareori, e adevărat, pentru că ea reprezintă starea 
obişnuită şi, ar spune unii, naturală a lucrurilor despre care 
nimeni nu aude niciodată nimic. Câteodată, patronii mai intră 
în anumite asociaţii pentru a duce şi mai tare salariile aferente 
muncii sub acest nivel. Acestea sunt conduse întotdeauna în 
cea mai mare tăcere şi cel mai mare secret, până la momentul 
punerii lor în execuţie, iar când muncitorii se resemnează, aşa 
cum fac ei câteodată, fără să opună rezistenţă, deşi resimt 
drastic efectele, ele rămân complet necunoscute celorlalţi 

iumerii. Totuşi, acestor organizaţii li se opun frecvent nişte 
asociaţii defensive, de sens contrar, ale muncitorilor - care se 
asociază şi ei, fără să fie provocaţi şi printr-un acord comun, 
m scopul creşterii preţului muncii lor. Pretextul lor obişnuit 
este dat, câteodată, de preţul mare al alimentelor necesare vie¬ 
ţii, iar alteori, de profitul mare pe care-1 fac patronii de pe 
urma muncii lor. Dar, fie că aceste asociaţii sunt agresive sau 
defensive, despre ele se aude destul de des. Pentru a se ajunge 
la o decizie rapidă, ei recurg adesea la protestele cele mai zgo¬ 
motoase, iar câteodată, chiar la violenţe şocante sau la bruta¬ 
lităţi. Sunt disperaţi şi acţionează cu nebunia şi extravaganţa 
oamenilor disperaţi care fie vor muri de foame, fie îi vor speria 
pe patronii lor de aşa natură încât să-i oblige să le îndeplineas¬ 
că cerinţele. Patronii, în aceste ocazii, vor fi şi ei la fel de zgo¬ 
motoşi, de partea cealaltă a baricadei - şi nu vor conteni să 
ceară în gura mare asistenţă din partea autorităţilor publice, 
precum şi aplicarea riguroasă a acelor legi care au fost adop¬ 
tate cu atâta severitate împotriva asocierii servitorilor, munci¬ 
torilor şi ucenicilor. In consecinţă, muncitorii vor obţine 
arareori vreun avantaj din violenţa asocierilor lor tumultuoase, 
care, parţial din cauza interpunerii autorităţilor publice, parţial 
ca urmare a stabilităţii superioare a patronilor şi parţial din 
nevoia resimţită de majoritatea muncitorilor de a ceda, de dra¬ 
gul subzistenţei în prezent, se vor termina, în general, doar cu 
pedepsirea sau cu ruinarea capilor săi. 

Deşi în disputele pe care le au cu muncitorii lor, patronii 
au, în general, un avantaj, există totuşi un nivel sub care este 
imposibil să se reducă, pentru o perioadă de timp considerabi¬ 
lă, salariile obişnuite ale până şi celei mai joase forme de muncă. 

Omul trebuie să poată trăi din munca sa, iar salariul trebuie 
să fie suficient de mare încât să-i permită să se întreţină. In 
unele situaţii, salariile pot fi chiar oarecum mai mari, altminteri 

i-ar fi imposibil să-şi întemeieze o familie, iar specia sa n-ar 
trăi mai mult de o generaţie. Dl Cantillon pare să creadă, con¬ 
form acestei relatări, că cel mai de jos muncitor trebuie să câş¬ 
tige cel puţin dublu faţă de necesităţile sale, pentru ca, 
împreună cu soaţa lui, să fie în stare să crească doi copii; 
munca soţiei sale, datorită faptului că trebuie să se ocupe de 
copii, este văzută aici ca fiind suficientă doar cât pentru a se 
întreţine pe sine. Dar s-a calculat că jumătate dintre copiii năs¬ 
cuţi mor înainte de a ajunge la maturitate. De aceea, cei mai 
săraci dintre muncitori, conform acestei viziuni, trebuie, 
împreună, să încerce să crească cel puţin patru copii, pentru 
ca măcar doi dintre ei să aibă şansa de a ajunge la această 
vârstă. Insă cele necesare întreţinerii a patru copii, se presu¬ 
pune, sunt egale cu cele necesare întreţinerii unui bărbat. 
Munca unui sclav în putere, adaugă acelaşi autor, s-a calculat 
că ar valora cât de două ori întreţinerea sa, iar cea a celui mai 
priceput muncitor, crede el, nu poate valora mai puţin decât 
cea a unui sclav în putere. Până la acest punct, pare sigur că, 
pentru a întreţine o familie, munca soţului şi soţiei, chiar şi din 
cele mai joase ocupaţii, puse laolaltă, ar trebui să le aducă ceva 
mai mult decât ce le e necesar pentru propria lor întreţinere - 
dar care e proporţia, fie că e cea menţionată mai sus, fie multe 
altele, nu mă voi apuca aici să încerc să aflu. Există totuşi nişte 
circumstanţe, care îi oferă câteodată muncitorului un avantaj 
şi-l abilitează atunci să îşi crească salariul considerabil peste 
această valoare, care este, în mod evident, cel mai mic salariu, 
omeneşte posibil. 

Când, în orice ţară, cererea de muncitori, zilieri, servitori 
de orice tip - care trăiesc din salariu - creşte încontinuu, când 
fiecare an aduce noi ocazii de angajare pentru un număr mai 
mare de oameni decât anul precedent, muncitorii nu au ocazia 
de a se asocia în scopul creşterii salariilor lor. Lipsa mâinii de 

lucru duce la o competiţie între patroni, care licitează unii 
împotriva celorlalţi pentru a-şi obţine muncitorii, distrugând, 
m acest fel, în mod voluntar, combinaţia naturală care-i leagă 
pe patroni, în scopul menţinerii nivelului salariilor. Cererea de 
i».imeni care trăiesc din salarii, este evident, nupoatesă creas¬ 
că decât direct proporţional cu creşterea fondurilor destinate 
plăţii salariilor. Aceste fonduri sunt de două feluri: primul, 
veniturile care depăşesc ce e necesar pentru întreţinere, iar cel 
de-al doilea fel, capitalul care depăşeşte partea necesară pen- 
I i ii angajarea de oameni, de către patroni. 

Când latifundiarul, rentierul sau omul cu bani are un venit 
mai mare decât cel pe care-1 consideră suficient pentru a-şi 
intreţine propria familie, el fie îl foloseşte pe tot, fie doar o 
parte din surplus, pentru întreţinerea unuia sau mai multor 
servitori domestici. Dacă acest surplus ar creşte, în mod nor¬ 
mal şi numărul acelor servitori ar creşte. 

Când un muncitor independent, cum ar fi un ţesător sau 
cizmar, are stocuri mai mari decât cele necesare pentru cum¬ 
părarea materialelor muncii sale şi cele necesare întreţinerii 
sale până ce va putea dispune din nou de acestea, el va folosi, 
în mod natural, unul sau mai multe calfe, în contul acelui sur¬ 
plus, pentru a face un profit din munca lor. Dacă acest surplus 
ar creşte, în mod natural ar creşte şi numărul acelor calfe. 

Astfel, cererea de persoane care trăiesc din salariu va creşte 
cu necesitate odată cu creşterea veniturilor şi a capitalului din- 
tr-o ţară - şi nu poate creşte altminteri. Creşterea veniturilor 
şi a capitalului reprezintă o sporire a bogăţiei naţionale. Prin 
urmare, cererea de oameni care trăiesc din salariu va creşte în 
mod natural, odată cu sporirea bogăţiei naţionale - şi nu poate 
creşte altminteri. 

De fapt, nu mărimea efectivă a bogăţiei naţionale, ci conti¬ 
nua sa creştere este cea care duce la creşterea salariilor aferente 

muncii. De aceea, nu în cele mai bogate ţări, ci în cele care 
înfloresc mai rapid sau în cele în care bogăţia creşte cel mai 
repede se întâlnesc cele mai mari salarii aferente muncii. La 
momentul acesta. Anglia este, fără îndoială, o ţară mult mai 
bogată decât orice parte a Americii de Nord. Totuşi, salariile 
aferente muncii sunt mult mai mari în America de Nord decât 
în orice parte a Angliei. In provincia New York, muncitorii 
obişnuiţi câştigau, în 1773, înainte să înceapă tulburările recen¬ 
te", echivalentul a trei şilingi şi şase pence pe zi (aproape doi 
şilingi sterlini); dulgherii de vapoare, zece şilingi şi şase pence 
şi o jumătate de litru de rom, în valoare de şase şilingi sterlini; 
tâmplarii şi zidarii de case, opt şilingi (aproape patru şilingi şi 
şase pence sterlini); croitorii zilieri, cinci şilingi (aproape doi 
şilingi şi zece pence sterlini). Aceste preţuri sunt mai mari 
decât cele din Londra şi se spune că salariile sunt la fel de mari 
în celelalte colonii ca în New York. Preţul alimentelor este, în 
toată America de Nord, mai mic decât în Londra. Foametea 
nu a fost nicicând cunoscută acolo. In cele mai proaste sezoa¬ 
ne, tot au avut destul pentru ei înşişi - deşi poate că au avut 
mai puţin pentru export. Dacă preţul în bani al muncii este, 
deci, mai mare decât oriunde în ţara-mamă, preţul său real, 
adică puterea reală de a dispune de lucrurile necesare traiului 
şi confortului de către muncitor, trebuie să fie mai mare, într-o 
şi mai mare proporţie. 

Dar, deşi America de Nord nu e încă atât de bogată ca 
Anglia, ea este mai înfloritoare şi progresează mai rapid spre 
o bogăţie tot mai mare. Cel mai clar semn al prosperităţii unei 
ţări este creşterea numărului locuitorilor săi. In Marea Britanie 
şi în majoritatea ţărilor europene, nu ne aşteptăm ca populaţia 
să se dubleze mai devreme de 500 de ani. In coloniile britanice 

ilin America de Nord, s-a descoperit că populaţia s-a dublat 
la 20 sau 25 de ani. Dar, în aceste vremuri, creşterea nu se 
datorează în principal imigraţiei continue de noi locuitori, ci 
marii multiplicări a numărului de oameni. Acolo, cei care 
trăiesc până la vârste înaintate frecvent ajung să aibă cinci¬ 
zeci până la o sută urmaşi. Munca este, în acele locuri, atât de 
bine recompensată, încât o familie numeroasă, care are mulţi 
copii, în loc să-i considere o povară, îi vede ca pe o sursă de 
bogăţie şi prosperitate pentru părinţi. Munca fiecărui copil, 
înainte de a părăsi casa părintească, s-a calculat a valora o sută 
de lire, câştig net pentru familie. O văduvă tânără, cu patru 
sau cinci copii mici, care, în păturile sociale medii sau inferi¬ 
oare din Europa, ar avea şanse mici să-şi mai găsească un alt 
soţ, acolo este curtată ca reprezentând un fel de comoară. 
Valoarea copiilor reprezintă una dintre cele mai mari motivaţii 
pentru căsătorie. De aceea, nu are rost să ne mirăm că oamenii 
din America de Nord se căsătoresc, de obicei, de foarte tineri. 
In ciuda creşterii prilejuite de aceste căsătorii timpurii, există 
o continuă lamentare cu privire la lipsa forţei de muncă în 
America de Nord. Cererea de muncitori, fondurile destinate 
menţinerii lor cresc, se pare, mai repede decât se pot găsi mun¬ 
citori de angajat. 

Chiar dacă bogăţia unei ţări este mare, dacă ea stagnează 
mult timp, nu ar trebui să ne aşteptăm ca salariile aferente 
muncii să fie foarte mari. Fondurile destinate plăţii salariilor, 
veniturile şi stocurile locuitorilor săi pot fi oricât de mari, dar, 
în cazul în care continuă să fie la acelaşi nivel fel timp de câteva 
secole - sau de aproape aceeaşi mărime - numărul muncitori¬ 
lor angajaţi într-un an ar putea suplini - sau poate chiar mai 
mult decât atât - numărul necesar pentru anul următor. Prea 
rar s-ar putea să apară un deficit de mână de lucru şi nu s-ar 
ajunge nici în situaţia ca patronii să fie obligaţi să liciteze unii 

împotriva altora, pentru a face rost de ea. Din contră, în acest 
caz, mâna de lucru s-ar multiplica natural, mai mult decât 
capacitatea de ocupare a ei. Locurile de muncă ar fi deficitare, 
iar muncitorii ar fi obligaţi să liciteze unii împotriva celorlalţi 
pentru a se angaja. Dacă, într-o astfel de ţară, salariile aferente 
muncii au fost vreodată mai mult decât suficiente pentru între¬ 
ţinerea muncitorului, permiţându-i să-şi întemeieze o familie, 
competiţia dintre muncitori, precum şi interesul patronilor le 
va fi redus, în scurt timp, la cel mai mic nivel omeneşte posibil. 
China a fost, multă vreme, una dintre cele mai bogate - adică 
mai fertile şi mai populate - ţări de pe această lume. Totuşi, se 
pare că a stagnat rnjaltă vreme. Marco Polo a vizitat-o cu mai 
bine de cinci sute de ani în urmă şi i-a descris agricultura, 
industria şi gradul de populare aproape în aceiaşi termeni în 
care sunt descrise de către călătorii vremurilor noastre. Poate 
că-şi obţinuse cu multă vreme înainte de timpurile lui Marco 
Polo acea bogăţie pe care natura legilor şi a instituţiilor sale 
i-o permiteau. Relatările călătorilor, deşi difereau cu privire la 
multe aspecte, erau consecvente cu privire la salariile mici plă¬ 
tite şi asupra dificultăţii de a întreţine o familie în China. Erai 
mulţumit dacă, pentru o zi întreagă de săpat pământul, puteai 
cumpăra, seara, o mână de orez. Condiţia meseriaşilor era încă 
şi mai rea, dacă e posibil aşa ceva. In loc să aştepte indolenţi 
în pragul atelierelor lor să fie căutaţi de clienţi, ca în Europa, 
ei aleargă întruna pe străzi, cu uneltele meseriei proprii în 
spate, oferindu-şi serviciile - într-un fel, cerând să fie angajaţi. 
Sărăcia păturilor celor mai joase din China o depăşeşte cu mult 
pe cea a naţiunilor celor mai sărace din Europa. în zona can- 
toneză se spune că multe sute sau chiar mii de familii nu au 
o locuinţă, ci trăiesc tot timpul pe nişte bărci de pescuit, pe 
râuri şi canale. Mijloacele de subzistenţă sunt atât de reduse, 
încât sunt nerăbdători să pescuiască cele mai scârboase gunoaie 

.imncate peste bord de vapoarele europene. Orice hoit, corpul 
unui câine sau al unei pisici moarte, de exemplu, chiar putrezit 
şi împuţit, este bine-venit pentru ei, ca orice mâncare sănătoa¬ 
să pentru oamenii din alte ţări. în China, căsătoria este încu¬ 
rajată nu de profitabilitatea copiilor, ci de libertatea de a-i 
distruge. In toate marile oraşe, câţiva dintre ei sunt expuşi în 
liecare noapte pe străzi sau înecaţi ca nişte pisoi în apă. Aceste 
ritualuri oribile se spune chiar că ar reprezenta o afacere pe 
faţă prin care oamenii şi-ar câştiga mijloacele de subzistenţă. 

Totuşi, deşi China pare să stagneze, măcar nu dă înapoi. 
Nu există, acolo, oraşe părăsite de locuitori. Nu există pămân¬ 
turi care să fi fost cultivate cândva, iar astăzi să fie lăsate în 
paragină. An de an, trebuie să se continue a se depune ace¬ 
eaşi - sau aproape aceeaşi - muncă, iar, în consecinţă, fondu¬ 
rile destinate menţinerii acestui nivel nu pot fi diminuate prea 
mult. De aceea, cea mai joasă categorie de muncitori, în ciuda 
mijloacelor reduse de subzistenţă, trebuie să facă într-un fel 
sau altul ceva pentru a-şi continua traiul de aşa natură încât 
să-şi păstreze numărul obişnuit de membri. 

Dar lucrurile ar sta cu totul altfel într-o ţară în care fondu¬ 
rile destinate menţinerii nivelului de muncă ar scădea semni¬ 
ficativ. De la an la an, cererea de servitori şi muncitori ar fi tot 
mai mică, în toate ocupaţiile. Mulţi dintre cei născuţi într-o 
pătură superioară, incapabili să-şi găsească de muncă în pro¬ 
fesia lor, ar fi bucuroşi să o caute într-o categorie de muncă 
inferioară. însă această categorie inferioară este supraaglome¬ 
rată nu doar cu propriii ei muncitori, ci şi cu cei care dau pe 
dinafară din toate celelalte pături - iar competiţia pentru 
muncă ar fi atât de mare, încât salariile aferente muncii ar 
ajunge la un nivel mizerabil, abia permiţându-i supravieţuirea 
muncitorului. Mulţi n-ar reuşi să-şi găsească de lucru nici 
măcar în aceste condiţii dure şi ar trebui fie să moară de foame. 

fie să se forţeze să caute mijloace de subzistenţă, prin cerşit 
sau prin comiterea unor fapte monstruoase. Sărăcia, foametea 
şi mortalitatea vor prevala rapid la această categorie de 
oameni, iar de acolo, se vor extinde spre toate clasele superi¬ 
oare, până ce numărul locuitorilor din acea ţară se va reduce 
până la un nivel care poate fi întreţinut de veniturile şi capi¬ 
talul rămas în ea - cele care au scăpat fie tiraniei, fie calamită¬ 
ţilor care au distrus restul. Probabil că aceasta este situaţia 
Bengalului, la acest moment, precum şi a altor aşezări engle¬ 
zeşti din Indiile de Est. Intr-o ţară fertilă, care, în trecut, a fost 
depopulată destul de mult, unde, în consecinţă, n-ar trebui să 
fie greu să supravieţuieşti şi unde, în ciuda acestor lucruri, trei 
sau patru sute de mii de oameni mor anual de foame, am 
putea fi convinşi că fondurile destinate traiului muncitorilor 
săraci se află într-o scădere accelerată. Diferenţa dintre geniul 
Constituţiei britanice, care protejează şi guvernează America 
de Nord, şi cel al companiilor comerciale care oprimă şi domi¬ 
nă, în Indiile de Est nu poate fi ilustrată mai bine, probabil, 
decât de situaţiile diferite ale acestor ţări. 

De aceea, recompensa generoasă acordată pentru muncă 
este atât efectul necesar, cât şi simptomul natural al sporirii 
bogăţiei naţionale. Pe de altă parte, mijloacele reduse de sub¬ 
zistenţă ale muncitorilor săraci reprezintă simptomul natural 
cum că lucrurile stagnează, iar condiţia lor de muritori de 
foame ilustrează faptul că ele merg îndărăt. [...] 

Recompensa reală acordată pentru muncă, cantitatea reală 
de bunuri şi obiecte necesare confortului care pot fi procurate 
de muncitor au crescut, în decursul acestui secol, poate, într-o 
proporţie mai mare decât valoarea lor în bani. Nu doar că 
grânele au ajuns oarecum mai ieftine, dar multe alte lucruri 
din care cei săraci, dar harnici pot produce o cantitate accep¬ 
tabilă şi sănătoasă de mâncare s-au ieftinit destul de mult. 

( artofii, de exemplu, nu costă, în prezent, în cea mai mare 
parte a regatului, decât jumătate din preţul pe care-1 aveau 
acum 30-40 de ani. Acelaşi lucru poate fi spus despre napi, 
morcovi, varză, lucruri care, mai înainte, nu erau cultivate, cum 
si- obişnuieşte acum, cu ajutorul plugului, ci cu sapa; şi alte 
teluri de legume au devenit tot mai ieftine. Cea mai mare parte 
,i merelor şi chiar ceapa, consumate în Marea Britanie în ulti¬ 
mul secol, erau importante din Flandra. Cele mai mari îmbu¬ 
nătăţiri aduse manufacturilor celor mai rudimentare care 
produc ţesături de in şi lână le oferă muncitorilor haine mai 
ieftine şi mai bune, iar cele aduse manufacturilor care prelu¬ 
crează metalele brute au dus la unelte mai ieftine şi mai bune 
pentru diverse meserii - dar şi piese de mobilier mai plăcute 
şi mai accesibile pentru casă. Săpunul, sarea, lumânările, pie¬ 
lea, băuturile alcoolice fermentate, e drept, au ajuns să fie mult 
mai scumpe, în special din cauza taxelor care le-au fost impuse, 
lotuşi, cantitatea din aceste bunuri pe care cei mai săraci dintre 
muncitori trebuie neapărat să le consume este atât de mică, 
încât creşterea preţului acestora nu compensează scăderea pre¬ 
ţurilor majorităţii celorlalte bunuri. Plângerea cel mai des auzi¬ 
tă, cum că luxul se extinde până spre cele mai joase pături ale 
populaţiei şi că sărăcimea muncitorească nu se va mai mulţumi 
acum cu aceeaşi mâncare, aceleaşi haine şi locuinţe care o mul¬ 
ţumeau în vremurile de dinainte, ne-ar putea convinge că nu 
a crescut preţul în bani al muncii, ci recompensa sa reală. 

Dar oare această îmbunătăţire a condiţiilor de trai ale celor 
mai joase pături de oameni trebuie privită ca un avantaj sau ca 
un inconvenient, pentru societate? Răspunsuri par să existe din 
abundenţă. Servitorii, muncitorii şi lucrătorii de orice fel sunt 
cei care alcătuiesc cea mai mare parte a celor mai măreţe soci¬ 
etăţi politice. Nicio societate nu poate cu adevărat să înfloreas¬ 
că şi să fie fericită, dacă majoritatea membrilor săi sunt săraci 

şi nefericiţi. Şi nu înseamnă altceva decât echitate ca aceia care 
hrănesc, îmbracă şi oferă locuinţă majorităţii oamenilor să 
beneficieze de o parte suficientă din produsul muncii lor cât 
să fie ei înşişi bine hrăniţi, îmbrăcaţi şi să locuiască decent. [...] 

Preţul muncii creşte câteodată atât de mult, iar alteori scade 
atât de tare, întrucât cererea de muncă creşte în anii de belşug 
extraordinar neaşteptat şi scade în anii de lipsuri extraordinare 
neaşteptate. 

Intr-un an de belşug extraordinar neaşteptat, majoritatea 
angajatorilor de mână de lucru au fonduri suficiente pentru a 
menţine şi a angaja un mare număr de oameni muncitori decât 
angajaseră cu un an înainte, dar acest număr extraordinar nu 
poate fi menţinut mereu acelaşi. Prin urmare, acei patroni care 
vor mai mulţi muncitori licitează unii împotriva altora pentru 
a-i obţine, iar acest lucru duce, câteodată, la creşterea atât a 
preţului real, cât şi a preţului în bani al muncii lor. 

Exact invers se întâmplă în anii de lipsuri extraordinare şi 
neaşteptate. Fondurile destinate angajării de mână de lucru 
sunt mai mici decât cele din anul precedent. Un număr consi¬ 
derabil de mare de oameni sunt daţi afară, iar ei licitează unii 
contra celorlalţi pentru a face rost de muncă, lucru care duce, 
câteodată, la o scădere atât a preţului real, cât şi a preţului în 
bani al muncii. In 1740, un an de extraordinară sărăcie, mulţi 
oameni erau dispuşi să muncească pentru salarii la limita sub¬ 
zistenţei. In anii următori, de belşug, a fost mult mai dificil să 
faci rost de muncitori şi servitori. Sărăcia unui an de scumpete, 
prin aceea că diminuează cererea de muncă, tinde să scadă 
preţul acesteia, în timp ce preţul mare al alimentelor tinde să-l 
crească. Din contră, belşugul dintr-un an ieftin, prin aceea că 
duce la creşterea cererii, tinde să crească preţul muncii, în 
vreme ce ieftinirea alimentelor tinde să-l scadă. Prin variaţiile 
obişnuite ale preţului alimentelor, cele două cauze opuse ca 

sens tind să se contrabalanseze una pe cealaltă - ceea ce, pro- 
I >abil, reprezintă motivul pentru care salariile aferente muncii 
sunt, peste tot, mult mai stabile şi mai permanente decât preţul 
alimentelor. 

Creşterea salariilor aferente muncii duce cu necesitate la 
creşterea preţului multor bunuri, sporind partea din acestea 
in care se regăsesc salariile şi ducând, deocamdată, la scăderea 
consumului acestora, atât în ţară, cât şi în străinătate. Totuşi, 
aceeaşi cauză care duce la creşterea salariilor aferente muncii, 
şi anume sporirea stocurilor, tinde să ducă şi la creşterea forţei 
sale productive, astfel că o cantitate tot mai mică de muncă 
produce o cantitate mai mare de bunuri. 

Proprietarul capitalului, care angajează un număr mare de 
muncitori, se străduieşte cu necesitate, spre propriul beneficiu, 
să împartă şi să distribuie forţa de muncă de aşa manieră încât 
să o abiliteze să producă cea mai mare cantitate de muncă 
posibilă. Din acelaşi motiv se va strădui să le furnizeze cele 
mai bune utilaje la care el sau ei s-ar putea gândi. Ceea ce li 
se întâmplă muncitorilor dintr-un atelier de producţie li se 
întâmplă, din acelaşi motiv, tuturor muncitorilor din societate. 
Cu cât mai mare este numărul lor, cu atât mai natural se vor 
diviza între ei în diferite clase de ocupaţii şi subdiviziuni ale 
acestora. Prin urmare, cu cât sunt mai multe minţi ocupate cu 
inventarea celor mai adecvate utilaje pentru executarea muncii 
fiecăreia dintre acestea, cu atât e mai probabil ca acestea să fie 
inventate. De aceea, multe dintre bunuri vor ajunge să fie pro¬ 
duse cu atât mai puţină muncă decât înainte, încât creşterea 
preţului lor să fie mai mult decât compensată de diminuarea 
cantităţii muncii. 

X- X- X- 

Despre salarii şi profit în diferitele 
utilizări ale muncii şi ale capitalului 


Ansamblul avantajelor diferitelor utilizări ale muncii şi ale capitalului 
Irebuie, într-o zonă dată, ori să fie perfect egal cu ansamblul 
dezavantajelor, ori să tindă încontinuu spre egalizare. Dacă, în acelaşi 
spaţiu, ar exista vreo ocupaţie care să fieîn mod evident mai avantajoasă 
sau mai puţin avantajoasă decât restul, spre aceea s-ar îndrepta atât de 
mulţi oameni, în primul caz, sau ar fi părăsită de atât de mulţi, în al 
doilea, încât avantajele sale, respectiv dezavantajele se vor întoarce în 
scurt timp la nivelul celorlalte ocupaţii. Acesta arfi, cel puţin, cazul într-o 
societate în care lucrurile ar fi lăsate să-şi urmeze cursul lor natural, 
unde ar exista o perfectă libertate şi unde fiecare om ar fi perfect liber 
atât să-şi aleagă ocupaţia pe care ar socoti-o potrivită, câtşi să o schimbe 
cât de des ar considera nimerit. Interesul propriu al fiecăruia l-ar 
determina să caute ocupaţia cea mai avantajoasă şi să fugă de cea mai 
dezavantajoasă. 

Salariile exprimate în bani şi profitul sunt, e adevărat, 
extrem de diferite de-a lungul şi de-a latul Europei, de la o 
ocupaţie la alta şi de la o afacere la alta. Dar diferenţa apare 
parţial datorită circumstanţelor variate ale diferitelor ocupaţii 
care, fie la modul realist, fie doar în imaginaţia oamenilor, 
sunt compensate de câştiguri băneşti mici în unele şi contra¬ 
balansate de câştiguri mari în celelalte - şi parţial ca urmare 
a politicilor Europei de a nu lăsa ca lucrurile să se desfăşoare 
în perfectă libertate. [...] 

Partea I. Inegalităţile care apar din însăşi 
natura utilizării lor 


Iată cele cinci circumstanţe principale care, după câte am 
putut eu observa, duc la câştiguri băneşti mici în unele ocu¬ 
paţii şi, în contrapartidă, la câştiguri mai mari în altele: în pri¬ 
mul rând, caracterul agreabil sau dezagreabil al ocupaţiei 
respective; în al doilea rând, uşurinţa sau preţul mic al învă¬ 
ţării ei sau, din contră, dificultatea sau preţul mare al învăţării 
ei; în al treilea rând, caracterul lor permanent sau provizoriu; 
în al patrulea rând, cantitatea mică sau mare de încredere cu 
care sunt învestiţi cei care o exercită; şi în al cincilea rând, 
probabilitatea mai mare sau mai mică de a avea succes în 
respectiva ocupaţie. 

Mai întâi, salariile aferente muncii diferă în funcţie de cât 
e de uşoară sau grea munca, de cât e de curată sau murdară, 
de cât e de onorabilă sau ruşinoasă. Astfel, în majoritatea locu¬ 
rilor, de-a lungul unui an, o calfă de croitor va câştiga mai 
puţin decât o calfă de ţesător. Munca sa este mai uşoară. O 
calfă de ţesător câştigă mai puţin decât o calfă de fierar. Munca 
sa nu este întotdeauna mai uşoară, dar este mai curată. O calfă 
de potcovar, deşi este un meseriaş, poate câştiga în douăspre¬ 
zece ore cât face în opt ore un miner, care este doar un mun¬ 
citor. Munca sa nu este atât de murdară, este mai puţin 
periculoasă şi se desfăşoară la lumina zilei, deasupra pămân¬ 
tului. în toate profesiile onorabile, stima constituie, şi ea, o 
mare parte a recompensei muncii. Din perspectiva câştigului 
bănesc, una peste alta, ele sunt, în general, remunerate mai 
prost, după cum mă voi strădui să arăt în continuare. 
Caracterul ruşinos al unor munci are un efect contrar. Munca 
măcelarului e una brutală şi odioasă, dar, în majoritatea locu¬ 
rilor, mai profitabilă decât cea mai mare parte a afacerilor 

obişnuite. Cea mai detestabilă dintre toate ocupaţiile, aceea de 
călău public este, în comparaţie cu cantitatea de muncă depu¬ 
să, mai bine plătită decât orice ocupaţie cunoscută vreodată. 

Vânătoarea şi pescuitul, cele mai importante ocupaţii ale 
omenirii din perioada societăţii rudimentare, au devenit, în 
lormele avansate ale acesteia, cea mai plăcută dintre distracţii, 
oamenii făcând de plăcere ce făceau înainte din necesitate. în 
societăţile avansate, prin urmare, cei mai săraci dintre oameni 
au ca ocupaţie ceea ce pentru alţii constituie un mod de petre¬ 
cere a timpului liber. Pescarii au avut acest statut încă de pe 
vremea lui Teocrit’. (Vezi Idilele xxi.) Un braconier este, în 
Marea Britanie, un om foarte sărac. în ţările în care rigorile 
legii nu permit existenţa braconierilor, vânatul cu autorizaţie 
nu se află într-o situaţie mai bună. înclinaţia naturală către 
aceste ocupaţii face ca ele să fie desfăşurate de mai mulţi 
oameni decât cei care ar putea trăi confortabil de pe urma lor, 
iar produsul muncii lor, raportat la cantitatea de muncă, ajun¬ 
ge la piaţă cu un preţ prea mic ca să le permită muncitorilor 
mai mult decât mijloacele unei subzistenţe anevoioase. 

Caracterul dezagreabil sau ruşinos afectează profiturile afe¬ 
rente capitalului cam în acelaşi mod ca salariile aferente mun¬ 
cii. Un hangiu sau un cârciumar, care nici măcar nu este 
proprietarul casei sale şi care este expus brutalităţii oricărui 
beţiv, nu exercită o profesie prea agreabilă şi nici prea bine 
creditată. Dar nu prea mai există vreo afacere obişnuită în care 
un capital atât de mic să producă profituri aşa de mari. 

în al doilea rând, salariile aferente muncii variază în funcţie 
de uşurinţa şi preţul mic al învăţării meseriei sau, din contră, 
în funcţie de dificultatea şi preţul mare al învăţării acesteia. 


* Poet grec (315-250 î.Hr ), creator al idilei, specie de poezie lirică. Volumul Idilele a 
apărut în limba română la editura Casa Şcoalelor, în traducerea lui Teodor Naum, 1927 (n.r.). 

Când o maşinărie scumpă este instalată, trebuie să ne 
aşteptăm ca munca extraordinară care va fi executată cu aju¬ 
torul ei, înainte de a se uza, să înlocuiască capitalul investit în 
ea cel puţin cu un profit obişnuit. Un om care este şcolit cu o 
mare cheltuială de muncă şi timp pentru oricare dintre acele 
ocupaţii care presupun o dexteritate sau aptitudini extraordi¬ 
nare poate fi comparat cu una dintre acele maşinării scumpe. 
Aşa încât e de aşteptat ca munca pe care el învaţă să o execute, 
să-i aducă înapoi, prin componenta aflată deasupra salariului 
obişnuit al muncii comune, întreaga cheltuială ocazionată de 
educaţia sa, cel puţin cu profitul obişnuit pentru capitalul chel¬ 
tuit. Acest lucru trebuie, de asemenea, să se întâmple într-o 
perioadă rezonabilă de timp, luându-se în considerare şi dura¬ 
ta nesigură a vieţii omului, cam în acelaşi fel în care este luată 
în calcul durata ceva mai sigură de viaţă a maşinăriei. 

Diferenţa dintre salariul unui muncitor calificat şi cel primit 
pentru muncile obişnuite se fundamentează pe acest principiu. 

Politicile din Europa consideră munca tuturor mecanicilor, 
meseriaşilor şi meşteşugarilor din manufacturi drept muncă 
calificată, iar cea a celorlalţi muncitori de la ţară, drept muncă 
necalificată. S-ar putea presupune că munca din prima cate¬ 
gorie ar fi de o natură mai plăcută şi delicată decât cele din 
ultima categorie. E posibil ca, în unele cazuri, aşa să fie, dar, 
în cea mai mare parte a lor, e chiar pe dos, după cum mă voi 
strădui să arăt în cele ce urmează. Prin urmare, legile şi obi¬ 
ceiurile din Europa, pentru a oferi unei persoane calificarea de 
a exercita muncile de mare fineţe, impun ca necesară ucenicia, 
e drept, cu grade diferite de rigurozitate de la un loc la altul. 
Ele lasă celelalte ocupaţii libere, deschise oricui. 

Cât timp durează ucenicia, întreaga muncă depusă de uce¬ 
nic îi aparţine stăpânului acestuia. In acest răstimp, acesta tre¬ 
buie, în multe cazuri, să continue a fi întreţinut de către părinţi 

■«ui rude - iar în majoritatea cazurilor, va continua să fie 
îmbrăcat pe cheltuiala acestora. De obicei, stăpânului i se oferă 
•,.i ceva bani pentru că-1 învaţă pe ucenic meserie. Cei care nu 
I n >l oferi bani oferă timp sau sunt legaţi pentru un număr mai 
mare de ani decât cel obişnuit, aspect care, deşi nu e întotdeau¬ 
na avantajos pentru stăpân, din cauza lenei obişnuite a uceni¬ 
cului, este întotdeauna dezavantajoasă pentru ucenic. Din 
contră, în munca de la ţară, lucrătorul, deşi este angajat pentru 
.1 efectua muncile mai uşoare, le învaţă, între timp, pe cele mai 
dificile, iar propria sa muncă este cea care-1 întreţine în diferi¬ 
tele etape ale angajării sale. De aceea, este rezonabil ca, în 
Europa, salariile mecanicilor, meseriaşilor şi meşteşugarilor 
din manufacturi să fie oarecum mai mari decât cele ale lucră¬ 
torilor obişnuiţi. Ele sunt mai mari în mod justificat, iar câşti¬ 
gurile superioare îi fac, în multe locuri, pe cei dintâi să fie 
consideraţi de un rang superior. Totuşi, această superioritate 
este, în general, destul de redusă: câştigurile zilnice sau săp¬ 
tămânale ale unui ucenic dintr-una dintre cele mai obişnuite 
manufacturi, cum ar fi cea a ţesăturilor de in sau lână, calcu¬ 
late ca medie, sunt, în cele mai multe locuri, cu doar puţin mai 
mari decât salariul zilnic al lucrătorilor obişnuiţi. Meseriile lor, 
e adevărat, sunt mai stabile şi mai uniforme, iar câştigurile lor, 
luate pe un an întreg, pot fi întru câtva mai mari. Totuşi, pare 
evident că nu vor fi mai mari decât e nevoie pentru a compen¬ 
sa cheltuielile mari ocazionate de şcolirea lor. Educaţia, în meş¬ 
teşugurile care necesită ingeniozitate, ca şi în profesiile liberale, 
este încă şi mai obositoare, şi mai scumpă. Prin urmare, recom¬ 
pensa bănească a pictorilor şi sculptorilor, a avocaţilor şi medi¬ 
cilor, ar trebui să fie mai generoasă - şi aşa şi este. 

Profiturile aferente capitalului par să fie foarte puţin afec¬ 
tate de uşurinţa sau dificultatea învăţării meseriei pentru care 
este folosit acesta. Diferitele moduri în care este folosit de 

obicei capitalul în marile oraşe par, în realitate, să fie aproape 
la fel de uşor sau de dificil de învăţat. Nu există vreo afacere 
care să fie cu mult mai complicată decât celelalte, fie că e vorba 
despre o afacere străină sau autohtonă. 

In al treilea rând, salariile aferente muncii, în diferite ocu¬ 
paţii, variază în funcţie de caracterul constant sau provizoriu 
al ocupaţiei. 

Munca este mult mai constantă în unele afaceri decât în 
altele. In cea mai mare parte a manufacturilor, o calfă poate fi 
destul de sigură că va avea de muncă în fiecare zi a anului în 
care e el capabil să muncească. Un zidar sau un pietrar, din 
contră, nu poate lucra nici în ger, nici pe vreme rea, iar munca 
sa în restul timpului depinde de cât de mult e căutat de clienţi. 
Prin'urmare, el este mereu în situaţia de a nu avea de muncă. 
In consecinţă, ceea ce câştigă atunci când are de muncă trebuie 
nu doar să-i asigure întreţinerea şi pe perioada în care nu 
munceşte, ci şi să-l recompenseze pentru momentele de neli¬ 
nişte şi de descurajare la care poate conduce adesea o situaţie 
atât de precară. Şi, pe câtă vreme veniturile celei mai mari 
părţi a meseriaşilor din manufacturi sunt, prin urmare, doar 
cu o treaptă mai mari decât plata zilnică a lucrătorilor obişnu¬ 
iţi, cele ale zidarilor şi constructorilor de case sunt, de obicei, 
cu cel puţin jumătate mai mari, dacă nu chiar duble. Acolo 
unde lucrătorii obişnuiţi câştigă patru sau cinci şilingi pe săp¬ 
tămână, zidarii câştigă frecvent şapte sau opt; acolo unde cei 
dintâi câştigă şase, cei din urmă câştigă adesea nouă sau zece 
şi acolo unde cei dintâi câştigă nouă sau zece, cum se întâmplă 
în Londra, ceilalţi câştigă de obicei 15 sau 18 şilingi. Totuşi, 
nicio muncă nu pare mai uşor de învăţat decât cea a zidarului 
şi cea a pietrarului. Se spune că purtătorii de sedan' se angajau 


* Sedan - în Anglia secolelor XVII şi XVIII un vehicul prevăzut cu un scaun, purtat pe 
un fel de prăjini de câte doi oameni (n.r.). 

.h ieşea ca zidari în sezonul de vară. Salariile mari ale acestor 
muncitori, prin urmare, nu sunt atât o recompensă pentru 
nişte aptitudini, cât compensarea nestatorniciei muncii lor. 

Un dulgher de case pare să desfăşoare o activitate mai plă¬ 
cută şi bazată mai mult pe ingeniozitate decât un zidar. Totuşi, 
iii majoritatea locurilor, pentru că nu se întâmplă la fel peste 
tul, salariul său zilnic este întru câtva mai mic. Angajarea sa 
nu depinde total de faptul că e căutat de clienţi - deşi depinde 
destul de mult de aceasta - şi nu e supusă întreruperilor cau¬ 
zate de vremea rea. 

Când meseriile care permit, în general, o angajare constan¬ 
tă, se întâmplă ca într-un loc să nu permită acest lucru, salariile 
muncitorilor se ridică întotdeauna mult peste proporţia lor 
obişnuită faţă de cele ale lucrătorilor obişnuiţi. în Londra, 
aproape toate calfele de meşteşugari sunt supuse riscului de 
a fi chemate la lucru sau trimise acasă de la o zi la alta, de către 
patronii lor - iar în alte locuri, lucrătorii cu ziua sunt supuşi 
aceluiaşi risc de la o săptămână la alta. Cea mai de jos specie 
de meşteşugar, calfa de croitor, câştigă, potrivit acestei consta¬ 
tări, o jumătate de coroană pe zi, deşi salariul unui lucrător 
obişnuit s-a estimat a fi de 18 pence. In micile târguri de pro¬ 
vincie şi în satele de la ţară, salariul unei calfe de croitor este 
în mod frecvent aproape cât al unui lucrător obişnuit, dar în 
Londra adesea există săptămâni întregi când nu e de lucru, în 
special în timpul verii. 

Când nestatornicia ocupaţiei se combină şi cu duritatea 
muncii, cu caracterul ei dezagreabil sau murdar, salariul afe¬ 
rent muncii celor mai obişnuiţi lucrători se ridică, uneori, chiar 
deasupra salariului celor mai talentaţi meseriaşi. Un miner din 
minele de cărbune care este plătit la bucată se presupune că 
va câştiga, în Newcastle, aproape dublu, iar în alte părţi ale 
Scoţiei, aproape triplu faţă de salariul unui lucrător obişnuit. 

Salariul său mare se datorează parţial şi durităţii, caracterului 
dezagreabil şi murdar ale muncii sale. Dar el poate să-şi 
găsească de lucru, în majoritatea cazurilor, cu ce frecvenţă îşi 
doreşte. Hamalul de cărbuni din Londra exercită o meserie 
care e aproape la fel de dură, murdară şi neplăcută ca cea a 
minerului de cărbune, dar, din cauza inevitabilei neregulari- 
tăţi cu care apar în port vasele cu cărbune, angajarea, pentru 
cea mai mare parte a lor, este provizorie. Prin urmare, dacă 
minerii din minele de cărbune câştigă de două sau trei ori 
salariul unui lucrător obişnuit, nu ar trebui să ne pară nerezo¬ 
nabil ca aceşti hamali de cărbuni să câştige de patru până la 
cinci ori mai mult faţă de acest salariu. Intr-o anchetă realizată 
acum câţiva ani cu privire la situaţia lor, s-a aflat că, la cât 
sunt plătiţi, ar câştiga între şase şi zece şilingi pe zi. Şase 
şilingi înseamnă cam de patru ori mai mult salariul unui 
lucrător obişnuit în Londra; oricum, în fiecare meserie, câşti¬ 
gurile cele mai scăzute pot fi considerate a fi cele plătite 
numărului celui mai mare de muncitori. Oricât de extrava¬ 
gante ar părea aceste câştiguri, dacă ar fi mai mult decât sufi¬ 
ciente pentru a compensa toate aspectele dezagreabile ale 
afacerii respective, în scurt timp ar exista un număr atât de 
mare de competitori, încât, pentru o meserie care nu presu¬ 
pune privilegii exclusiviste, salariile s-ar reduce rapid către 
niveluri mai scăzute. 

Constanţa sau nestatornicia angajării nu pot afecta profi¬ 
turile obişnuite aferente capitalului, în nicio afacere. Faptul 
că acesta este sau nu folosit constant depinde nu de afacere, 
ci de întreprinzător. In al patrulea rând, salariile aferente 
muncii se află într-o oarecare relaţie şi cu încrederea mai mare 
sau mai mică cu care sunt investiţi cei care o exercită. 

Salariile argintarilor şi giuvaergiilor sunt, oriunde în lume, 
superioare celor ale muncitorilor, nu doar cu calificări egale. 

fi chiar superioare, datorită metalelor preţioase care le sunt 
încredinţate. 

Ne încredinţăm sănătatea doctorului, averea, şi câteodată 
viaţa sau reputaţia, avocatului. O asemenea încredere nu ar 
putea fi investită în siguranţă în nişte oameni de condiţie 
medie sau joasă. Prin urmare, recompensa lor trebuie să fie 
de aşa natură, încât să le ofere, în societate, rangul pe care-1 
necesită o încredere atât de specială. Timpul îndelungat şi 
cheltuiala făcută pentru educaţia lor, când se combină cu aces- 
le aspecte, neapărat duc la creşterea încă şi mai mare a preţu¬ 
lui muncii lor. 

Când un om îşi foloseşte doar capitalul său într-o afacere, 
iui există încredere din partea celorlalţi; iar creditul pe care 
l-ar putea obţine în faţa celorlalţi depinde nu de natura între¬ 
prinderii sale, ci de opinia oamenilor despre averea, cinstea şi 
cumpătarea sa. Prin urmare, nivelurile diferite ale profitului 
<lin ramuri diferite de întreprinderi nu pot proveni din gradele 
diferite de încredere investite în acest tip de întreprinzători. 

în al cincilea rând, salariile aferente muncii în diferite ocu¬ 
paţii variază şi cu probabilitatea mai mare sau mai mică de a 
avea succes. 

Probabilitatea ca o persoană anume să fie calificată pentru 
munca pentru care s-a pregătit este foarte diferită, de la o 
ocupaţie la alta. în cea mai mare parte a meseriilor mecanice, 
succesul este aproape sigur - dar în cele liberale, e foarte nesi¬ 
gur. Trimiteţi-vă fiul ca ucenic la un cizmar - nu prea există 
îndoială că va învăţa să facă o pereche de pantofi; dar trimi- 
teţi-1 să studieze Dreptul - sunt douăzeci de şanse la una ca 
el să capete aşa o competenţă care să-i permită să trăiască de 
pe urma meseriei sale. într-o loterie perfectă, cel care trage 
premiul ar trebui să câştige tot ce au pierdut cei care au tras 
bilete necâştigătoare. într-o profesie, acolo unde douăzeci 

eşuează pentru ca unul să câştige, acesta ar trebui să câştige 
ceea ce ar fi câştigat toţi ceilalţi douăzeci lipsiţi de succes. 
Avocatul care începe, probabil, cam pe la 40 de ani să câştige 
ceva de pe urma profesiei sale ar trebui să primească o retribu¬ 
ţie nu doar pentru educaţia sa atât de lungă şi costisitoare, ci 
şi pentru educaţia altor douăzeci de persoane care nu au reuşit 
să facă nimic cu ea. Oricât de extravagante ar putea părea câte¬ 
odată comisioanele avocaţilor, retribuţia lor reală nu ajunge să 
echivaleze vreodată costurile educaţiei celorlalţi. Calculaţi, pen¬ 
tru un loc anume, cât e probabil să se câştige şi cât e probabil 
să se cheltuiască anual de către diferiţi lucrători din orice mese¬ 
rie - cum ar fi cizmarii sau ţesătorii -, şi veţi vedea că suma 
câştigată va fi în general mai mare decât cea cheltuită. Dar 
faceţi acelaşi calcul cu privire la toţi avocaţii şi studenţii la 
Drept aflaţi în toate pensiunile care-i găzduiesc şi veţi afla că 
veniturile lor anuale reprezintă doar o mică proporţie din chel¬ 
tuielile lor anuale, chiar dacă primele ar fi ridicate, iar cele din 
urmă, scăzute, aşa cum se poate să se întâmple. Prin urmare, 
loteria Dreptului e departe de a fi o loterie perfect corectă şi, la 
fel ca alte profesii liberale şi onorabile, este, din perspectiva 
câştigurilor băneşti, în mod evident, prost recompensată. 

Aceste profesii îşi păstrează, totuşi, atractivitatea la nivelul 
altor ocupaţii şi, în ciuda acestor motive de descurajare, majo¬ 
ritatea spiritelor generoase şi libere vor fi dornice să se bulu¬ 
cească spre ele. Există două cauze diferite care le recomandă. 
Prima, dorinţa unei reputaţii care ajunge aproape de excelenţă, 
la oricare dintre ele, iar cea de-a doua, încrederea naturală pe 
care o are fiecare om, mai mult sau mai puţin, nu neapărat în 
propriile sale abilităţi, ci în norocul propriu. 

Să excelezi într-o profesie în care puţini sunt aceia care ating 
măcar un nivel mediocru este un semn decisiv de geniu - sau 
de talent superior. Admiraţia publică faţă de abilităţi atât de 

distinse face întotdeauna parte din recompensă - mai mare 
•..iu mai mică, în funcţie de cât de mare sau mic e gradul de 
admiraţie. Ea constituie o parte considerabilă a recompensei, 
in profesia de medic, şi încă şi mai mare, probabil, în aceea de 
.1 vocat - iar pentru poeţi şi filozofi, constituie aproape întreaga 
recompensă a muncii. 

Există nişte talente foarte plăcute şi frumoase, a căror pose¬ 
sie duce la un tip de admiraţie, dar a căror exercitare de dragul 
câştigului e considerată, fie raţional, fie din cauza unor preju¬ 
decăţi, drept un fel de prostituţie publică. Prin urmare, recom¬ 
pensa bănească a celor care le exercită astfel trebuie să fie 
suficient de mare nu doar cât să plătească pentru timpul, 
munca şi cheltuiala ocazionate de obţinerea talentului respec- 
I iv, ci şi pentru dispreţul pe care îl aduce folosirea lor ca mijloc 
de subzistenţă. Recompensele exorbitante ale actorilor, cântă¬ 
reţilor de operă sau balerinilor se fundamentează pe aceste 
două principii: raritatea şi frumuseţea talentului lor şi dispre¬ 
ţul folosirii lor în această manieră. La prima vedere, pare 
absurd că-i dispreţuim pe aceşti oameni şi, totuşi, îi recompen¬ 
săm pentru talentul lor cu aşa o largheţe şi deschidere. Şi nu 
o putem face pe una fără cealaltă. Iar dacă opinia publică sau 
prejudecăţile se vor modifica vreodată cu privire la aceste ocu¬ 
paţii, recompensa lor bănească se va diminua rapid. Cu cât 
mai mulţi oameni se vor apuca de acestea, cu atât competiţia 
va reduce mai repede preţul muncii respective. Asemenea 
talente, departe de a fi comune, sunt, fără îndoială, aşa cum 
ne imaginăm, destul de rare. Mulţi dintre oamenii care le 
deţin, chiar la perfecţiune, refuză cu dispreţ să le folosească, 
iar mulţi ar fi capabili să şi le cultive, dacă ar putea face ceva 
onorabil de pe urma lor. 

îngâmfarea exagerată pe care o au oamenii când e vorba 
de propriile lor abilităţi este o meteahnă străveche remarcată 

de filozofii şi moraliştii din toate epocile. încrederea lor absur¬ 
dă în propriul noroc a fost mai puţin luată în discuţie. Cu toate 
acestea, ea este încă şi mai universal întâlnită, dacă se poate 
aşa ceva. Nu există om pe lumea asta care, aflat într-o stare 
acceptabilă de sănătate fizică şi spirituală, să nu aibă partea 
lui de îngâmfare. Şansa de câştig este mai mult sau mai puţin 
supraevaluată de fiecare om, iar şansa de a pierde este mai 
mult sau mai puţin subevaluată de fiecare om - şi nu este 
cântărită la adevărata sa valoare aproape de niciun om aflat 
într-o stare acceptabilă de sănătate fizică şi spirituală. 

Că şansa de câştig este, în mod natural, supraevaluată o 
putem vedea şi din succesul universal al loteriilor. Nicăieri nu 
s-a văzut - şi nici nu se va vedea vreodată - o loterie perfect 
corectă sau una în care întregul câştig să compenseze întreaga 
pierdere, pentru că întreprinzătorul n-ar putea face nimic de 
pe urma ei. în loteriile de stat, biletele nu valorează cu adevă¬ 
rat cât preţul plătit de cei care le-au cumpărat la început - şi 
totuşi se vând pe piaţă pentru un preţ cu 20, 30 sau chiar 40 
de procente mai mare. Speranţele deşarte de a câştiga unele 
dintre premiile mari sunt singura cauză a acestei cereri. Nici 
cei mai cumpătaţi oameni nu prea privesc ca pe o nebunie 
faptul de a plăti o mică sumă pentru a câştiga zece sau două¬ 
zeci de mii de lire, chiar dacă ştiu că acea sumă este cu 20 sau 
30 de procente mai mare decât şansa pe care o reprezintă, 
într-o loterie în care niciun premiu nu depăşeşte 20 de lire, 
deşi, din alte puncte de vedere, e mult mai aproape de una 
perfect corectă decât loteriile de stat obişnuite, nu va fi aceeaşi 
cerere de bilete. Pentru a avea o şansă mai mare de a câştiga 
unele dintre premiile mari, unii oameni cumpără mai multe 
bilete, iar alţii, mici părţi dintr-un număr şi mai mare de bilete. 
Totuşi, nu există nicio axiomă mai sigură în matematică decât 
aceea că eşti cu atât mai perdant, cu cât te aventurezi să 

cumperi mai multe bilete. Riscă pe toate biletele dintr-o loterie, 
şi vei pierde sigur; cu cât va fi mai mare numărul biletelor tale, 
cu atât te vei apropia mai tare de această siguranţă. 

Că şansa de a pierde este adesea subevaluată şi aproape 
niciodată cântărită la adevărata sa valoare putem afla din pro- 
liturile foarte moderate ale asigurătorilor. Pentru a asigura o 
afacere, fie de incendii, fie de riscurile transportului pe ape, 
prima obişnuită trebuie să fie suficient de mare pentru a com¬ 
pensa toate pierderile obişnuite, pentru a plăti cheltuielile con¬ 
ducerii şi pentru a aduce un profit care să poată fi retras, 
aferent capitalului echivalent celui folosit în orice alt domeniu. 
I ’ersoana care nu plăteşte nimic mai mult decât atât evident 
că nu achită nimic mai mult decât valoarea reală a riscului sau 
preţul cel mai mic la care s-ar putea aştepta, în mod rezonabil, 
să se asigure. Dar, deşi mulţi oameni au făcut puţini bani din 
asigurări, foarte puţini sunt cei care au făcut averi, iar din acest 
simplu punct de vedere, pare destul de evident că raportul 
obişnuit profit-pierdere nu este mai avantajos în această afa¬ 
cere decât în alte afaceri obişnuite din care atât de mulţi 
oameni pot face averi. 

Oricât ar fi de moderate primele de asigurare în mod nor¬ 
mal, mulţi oameni desconsideră prea tare riscurile pentru a 
dori să le plătească. Privind la nivelul întregului regat, ca o 
medie, 99 de case dintr-o sută e posibil să nu fie asigurate 
contra incendiilor. Riscul transportului pe apă este mai alar¬ 
mant pentru cea mai mare parte a oamenilor, iar proporţia 
vapoarelor asigurate, faţă de cele neasigurate, este mult mai 
mare. Totuşi, sunt mulţi care navighează, pe orice vreme - şi 
chiar pe timp de război -, fără niciun fel de asigurare. E posibil 
ca acest lucru să se întâmple, câteodată, fără să reprezinte o 
imprudenţă. Când o mare companie - sau chiar un mare 
comerciant - are 20 sau 30 de vapoare pe mare, ar putea să le 

asigure doar pe unele dintre ele, lăsându-le pe celelalte neasi¬ 
gurate. Primele economisite pentru acestea din urmă ar fi sufi¬ 
ciente să compenseze pierderile care ar putea apărea în vreun 
concurs de împrejurări. Neglijarea asigurării încărcăturii este 
în cele mai multe situaţii, ca şi în cazul caselor, efectul nu atât 
al unor calcule lipsite de fineţe, cât al unei grabe nechibzuite şi 
al dispreţului faţă de riscurile ipotetice. 

Desconsiderarea riscului şi speranţa unui succes ipotetic nu 
sunt la nicio altă vârstă la fel de active ca la vârsta la care tinerii 
îşi aleg profesiile. Faptul că teama faţă de ghinion, oricât de mică, 
nu reuşeşte să contrabalanseze marea speranţă în noroc apare 
mai evident în dorinţa oamenilor obişnuiţi de a se înrola ca 
soldaţi sau de a pleca pe mare, decât în dorinţa acelora dintr-o 
stare socială bună de a intra în aşa-numitele profesii liberale. 

E destul de evident ce poate pierde un soldat obişnuit. Fără 
a lua în calcul pericolul, nicicând soldaţii nu sunt atât de dor¬ 
nici să se înroleze ca la începutul unui război nou şi, deşi nu 
au aproape deloc şansa la un loc preferenţial, îşi imaginează, 
în fanteziile lor tinereşti, mii de ocazii de a obţine onoruri şi 
distincţii care nu se întâmplă niciodată. Aceste speranţe roman¬ 
tice sunt cele care alcătuiesc întreg preţul sângelui lor. Plata pe 
care o primesc e mai mică decât a lucrătorilor obişnuiţi, iar 
munca lor efectivă e mult mai obositoare. [...] 

Pericolele unei vieţi aventuroase şi situaţiile când scapă „la 
mustaţă", în loc să-i descurajeze pe tineri, par adesea să-i facă 
să considere atractivă o astfel de ocupaţie. O mamă mai sensi¬ 
bilă din clasa de jos se va teme adesea să-şi trimită fiul la şcoală 
într-un oraş-port la mare, de teamă ca nu cumva vederea 
vapoarelor, conversaţiile şi aventurile marinarilor să-l atragă să 
plece pe mare. Perspectiva unor pericole undeva în viitor, din 
care sperăm să scăpăm prin curaj şi aptitudinile proprii, nu ne 
este atât de neplăcută şi nu duce la creşterea salariilor muncii 

iii nicio ocupaţie. Altfel stau însă lucrurile cu cele în care cura- 
|til şi măiestria nu sunt de niciun folos. în meserii care sunt 
cunoscute a fi periculoase, salariile sunt întotdeauna deosebit 
de mari. Caracterul periculos este una dintre caracteristicile 
< Iczagreabile, iar efectele sale asupra salariilor aferente muncii 
-.(• regăsesc aici, în această clasificare. 

Indiferent de modul de utilizare a capitalului, nivelul obiş¬ 
nuit al profitului variază mai mult sau mai puţin cu siguranţa 
•..iu lipsa de siguranţă a obţinerii de profituri. 

Ele sunt mai puţin nesigure în ţară decât în străinătate, iar 
iii unele branşe de afaceri din străinătate, mai sigure decât în 
.illele; în afacerile din America de Nord, de exemplu, decât în 
i ele din Jamaica. Nivelul obişnuit al profitului creşte întot¬ 
deauna, mai mult sau mai puţin, cu acest risc. Totuşi, nu pare 
s.î crească direct proporţional cu acesta, încât să ajungă să-l 
compenseze total. Falimentele sunt mai frecvente în rândul 
celor mai riscante afaceri. Cea mai periculoasă afacere, cea a 
unui traficant, care, atunci când aventura-i reuşeşte, este şi cea 
mai profitabilă, reprezintă un drum infailibil către faliment. 
Speranţa ipotetică a unui succes pare să acţioneze şi aici, ca în 
mai toate situaţiile, şi să atragă atât de mulţi aventurieri în 
acele afaceri periculoase, încât competiţia dintre ei să le reducă 
profitul sub acela necesar pentru a compensa riscul. Pentru a-1 
compensa în întregime, profitul obişnuit ar trebui nu doar să 
compenseze, dincolo de profitul obişnuit aferent capitalului, 
toate pierderile ocazionale, ci şi să permită un surplus de pro¬ 
fit aventurierilor, de aceeaşi natură cu profitul asigurătorilor. 
Dar, dacă veniturile obişnuite ar fi suficiente pentru toate aces¬ 
tea, falimentele n-ar mai fi atât de frecvente în aceste afaceri 
faţă de celelalte. 

Prin urmare, dintre cele cinci circumstanţe care duc la vari- 
aţiunile salariilor aferente muncii, doar două afectează şi 

profiturile aferente capitalului: caracterul agreabil sau deza¬ 
greabil al afacerii şi riscul sau siguranţa cu care se confruntă. 
Din perspectiva caracterului agreabil sau dezagreabil, nu exis¬ 
tă decât o prea mică diferenţă (sau poate chiar niciuna) în cea 
mai mare parte a utilizărilor capitalului - dar există o mare 
diferenţă în ceea ce priveşte munca, iar profitul obişnuit afe¬ 
rent stocurilor, deşi creşte odată cu riscul, nu pare să crească 
direct proporţional cu acesta. Din toate acestea, ar trebui să 
rezulte că, într-o societate sau o comunitate dată, nivelul 
mediu sau obişnuit al profitului diferitelor ocupaţii ar trebui 
să fie cu aproape o treaptă mai mare decât salariile exprimate 
în bani pentru diferitele tipuri de muncă. 

Şi aşa se şi întâmplă. Diferenţa dintre câştigurile unui lucră¬ 
tor obişnuit şi cele ale unui avocat sau medic bine angajat este, 
în mod evident, mai mare decât cea dintre profiturile obişnuite 
din oricare alte două ocupaţii productive obişnuite. Pe lângă 
aceasta, diferenţa aparentă dintre profiturile diferitelor afaceri 
reprezintă, în general, o dezamăgire, care provine din faptul 
că noi nu putem distinge întotdeauna ce ar putea fi considerat 
drept salariu de ce ar putea fi considerat drept profit. 

Profiturile farmaciştilor au devenit o legendă, ceea ce 
înseamnă că sunt neobişnuit de extravagante. Aceste profituri 
aparent uriaşe sunt, cel mai adesea, nimic mai mult decât sala¬ 
riul rezonabil aferent muncii. Un farmacist are abilităţi de o 
mai mare fineţe şi delicateţe decât orice alt meseriaş, iar încre¬ 
derea cu care este investit este mult mai mare. El este doctorul 
celor săraci, în toate ocaziile, iar al celor bogaţi, atunci când 
neplăcerile sau pericolul nu sunt chiar aşa de mari. Prin urma¬ 
re, recompensarea sa ar trebui să fie conformă cu aptitudinile 
sale şi cu încrederea în el şi va fi, în general, mai mare decât 
preţul la care-şi vinde medicamentele. Dar ceea ce vinde un 
farmacist, chiar cel mai bine situat, dintr-un mare oraş cu vad 

comercial, pe parcursul unui an întreg, ar putea să nu-1 coste 
mai mult de 30-40 de lire. Şi, deşi ar putea să le vândă la 
I ivi-patru sute de lire, adică la un profit de 1.000%, acesta ar 
reprezenta nimic mai mult decât salariul rezonabil aferent 
muncii sale, încărcat, în singurul fel în care-şi poate el adăuga 
acest salariu, asupra preţului medicamentelor pe care le vinde, 
t ca mai mare parte a profitului său aparent reprezintă, de 
lupt, salariul real, deghizat sub forma profitului. 

* * * 

Cartea 

all-a 


Despre natura, 
acumularea şi 
întrebuinţarea capitalului 





Introducere 


In starea aceea rudimentară a societăţii, când nu exista divi¬ 
ziunea muncii, în care schimburile se realizau rar şi în care 
fiecare om îşi făcea rost singur de tot ce avea nevoie, nu era 
necesară acumularea de stocuri sau depozitarea anticipată a 
acestora, pentru ca societatea să-şi continue mersul. Fiecare 
om încerca să-şi acopere printr-o muncă susţinută nevoile pro¬ 
prii ocazionale, pe măsură ce acestea apăreau. Când îi era 
foame, mergea în pădure să vâneze; când haina i se uza, se 
îmbrăca în pielea primului animal mare pe care-1 ucidea, iar 
când coliba începea să i se dărâme, o repara, cât de bine putea, 
cu copacii sau muşchiul din apropiere. 

Dar, odată ce diviziunea muncii a început să fie implemen¬ 
tată serios, produsul muncii unui om a ajuns să nu mai poată 
acoperi decât o mică parte a nevoilor sale ocazionale. Cea mai 
mare parte a acestora era acoperită prin produsul muncii altor 
oameni, pe care el le cumpăra cu produsul muncii sale - sau 
cu preţul acestui produs. Dar această cumpărare nu se putea 
produce câtă vreme produsul propriei sale muncii nu era doar 
finalizat, ci şi vândut. Un stoc de bunuri de diferite tipuri, prin 
urmare, trebuie depozitat undeva - un stoc suficient pentru 
a-1 întreţine şi pentru a-1 aproviziona cu materialele şi uneltele 
necesare muncii sale - până ce va veni vremea ca aceste două 
evenimente să fie duse la îndeplinire. Un ţesător nu se poate 
dedica în întregime ocupaţiei sale până ce nu are undeva, în 
avans, fie în posesia sa, fie în cea a unei alte persoane, un stoc 

suficient pentru a se întreţine şi pentru a se aproviziona cu 
materialele şi uneltele meseriei sale, până la momentul la care 
nu doar va fi terminat de ţesut pânza, ci va fi şi vândut-o. 
Această acumulare trebuie, evident, să fie anterioară aplecării 
sale asupra muncii pentru o perioadă atât de mare cât necesită 
munca sa anume. 

Aşa cum acumularea de stocuri trebuie, prin natura lucru¬ 
rilor, să fie anterioară diviziunii muncii, aşa şi munca poate să 
fie tot mai subdivizată, însă doar în raport cu acumularea tot 
mai mare a stocurilor. Cantitatea de materiale asupra căreia 
poate lucra un număr dat de oameni creşte semnificativ pe 
măsură ce oamenii ajung să fie tot mai subdivizaţi şi pe măsu¬ 
ră ce operaţiunile fiecărui lucrător sunt reduse, încetul cu înce¬ 
tul, la un grad tot mai mare de simplitate, pe măsură ce o 
varietate de noi maşinării ajunge să fie inventată pentru a 
uşura şi scurta aceste operaţiuni. Prin urmare, pe măsură ce 
diviziunea muncii avansează, pentru a oferi constant de 
muncă aceluiaşi număr de lucrători, ar trebui acumulat în 
avans un stoc egal de provizii şi un stoc şi mai mare de mate¬ 
riale şi unelte decât cele care ar fi fost necesare într-o stare 
rudimentară a lucrurilor. Dar numărul lucrătorilor din fiecare 
ramură de activitate creşte, în general, odată cu diviziunea 
muncii din acea ramură - sau mai degrabă această creştere a 
numărului lor este cea care îi abilitează să formeze categorii 
de muncă şi să se subdivizeze în această manieră. 

Aşa cum acumularea de stocuri era necesară, înainte, pen¬ 
tru continuarea marilor îmbunătăţiri ale puterii de producţie 
a muncii, şi această acumulare duce în mod natural la aceeaşi 
îmbunătăţire. Persoana care-şi utilizează stocurile pentru men¬ 
ţinerea nivelului muncii îşi va dori neapărat să le folosească 
de aşa manieră încât să producă cea mai mare cantitate de 
muncă cu putinţă. Ea va încerca, prin urmare, atât să facă cea 

mai adecvată distribuire a sarcinilor pentru angajaţii săi, cât şi 
să le furnizeze cele mai bune maşinării pe care ori că le inven¬ 
tează, ori că-şi permite să le cumpere. Capacităţile sale, în ori¬ 
care dintre aceste două direcţii, sunt, în general, proporţionale 
cu mărimea stocurilor sale sau cu numărul de oameni pe care-i 
poate angaja. Afacerile din fiecare ţară nu doar că sporesc can¬ 
titativ odată cu stocurile care sunt folosite, dar, ca o consecinţă 
a acestei creşteri, acelaşi volum de afaceri produce o cantitate 
mult mai mare de muncă. 

La modul general, acestea sunt efectele creşterii stocurilor 
asupra muncii şi a productivităţii sale. 

In Cărţile următoare, mă voi strădui să explic natura sto¬ 
curilor, efectele acumulării lor sub forma capitalurilor de orice 
fel şi efectele diferitelor utilizări ale acestor capitaluri. [...] In 
primul capitol, m-am străduit să arăt care sunt diferitele părţi 
sau ramuri în care se divid în mod natural stocurile, fie ele 
individuale sau ale societăţii. In cel de-al doilea, am explicat 
natura banilor şi operaţiunile legate de ei, consideraţi ca o 
ramură particulară a stocurilor generale ale societăţii. Stocul 
care se acumulează sub forma capitalului poate fi utilizat fie 
de persoana căreia îi aparţine, fie poate fi împrumutat altei 
persoane. In cel de-al treilea [...], m-am ocupat de examinarea 
manierei în care funcţionează ambele aceste situaţii. [...] 

1 


Despre diviziunea 
capitalului 


Când rezerva de bunuri pe care le deţine un om nu îi este suficientă decât 
pentru întreţinerea timp de câteva zile sau câteva săptămâni, rareori el 
se va gândi să derive vreun fel de venit din ele. Le va consuma cu cât mai 
multă parcimonie şi se va strădui, prin munca sa, să obţină altceva, care 
să le înlocuiască pe acestea înainte de a fi consumate cu totul. în acest 
caz, venitul său este derivat doar din munca proprie. Aceasta este situaţia 
celei mai mari părţi a muncitorilor săraci din toate ţările. 

Dar, atunci când acesta posedă stocuri suficiente pentru a 
se întreţine luni sau ani, el va încerca în mod natural să obţină 
un beneficiu din cea mai mare parte a acestora, rezervându-şi 
pentru consumul propriu doar cât e nevoie pentru a se între¬ 
ţine până ce acest beneficiu începe să apară. Prin urmare, sto¬ 
curile sale, în întregimea lor, se împart în două componente. 
Acea parte de la care se aşteaptă să-i aducă un venit se numeş¬ 
te capitalul său. Cealaltă e cea care-i oferă mijloacele pentru 
consum imediat şi care constă fie, mai întâi, din acea porţiune 
din stocurile sale care erau rezervate iniţial acestui scop, fie, 
în al doilea rând, din veniturile derivate din orice sursă, pe 
măsură ce acestea îi revin sau, în al treilea rând, din lucrurile 
cumpărate în anii anteriori din oricare dintre acestea şi care 
nu au fost consumate în întregime, cum ar fi stocurile de 
haine, mobilă pentru casă şi aşa mai departe. Dintr-unul sau 
altul din aceste trei elemente - sau din toate trei laolaltă - con¬ 
stau stocurile pe care oamenii şi le rezervă de obicei pentru 
consumul propriu imediat. 

Există două moduri diferite în care poate fi folosit capitalul 
pentru a aduce un venit sau profit celui care-1 foloseşte. 

Mai întâi, el poate fi folosit pentru cultivarea, producerea sau 
cumpărarea de bunuri şi vânzarea lor pentru profit. Capitalul 
folosit de această manieră nu va aduce un venit sau un profit 
celui care-1 foloseşte cât timp fie rămâne în posesia acestuia, fie 
continuă sub aceeaşi formă. Bunurile neguţătorului nu-i aduc 
venit sau profit până ce nu le vinde pe bani, iar banii nu-i aduc 
mai nimic până ce nu-i schimbă iar în bunuri. Capitalul său 
pleacă încontinuu dinspre el într-o formă şi se reîntoarce la el 
în altă formă şi doar prin intermediul acestei circulaţii sau al 
acestor schimburi succesive poate să-i aducă vreun profit. Aceste 
capitaluri, prin urmare, ar putea fi numite capitaluri circulante. 

In al doilea rând, el poate fi folosit pentru îmbunătăţirea 
pământului, pentru cumpărarea de maşinării şi instrumente 
utile unei afaceri sau pentru altfel de lucruri care produc profit 
fără schimbarea proprietarului sau fără să circule mai departe. 
Aceste capitaluri, prin urmare, ar putea fi numite capitaluri fixe. 

Diferitele afaceri necesită proporţii foarte diferite între capi¬ 
talurile fixe şi cele circulante folosite. 

Capitalul unui negustor, de exemplu, este pe de-a-ntregul 
un capital circulant. El nu are nevoie de maşinării şi instrumen¬ 
te de lucru, asta dacă nu cumva magazinul sau depozitul său 
ar fi considerate ca atare. 

Unele părţi din capitalul fiecărui maistru meşteşugar sau 
fabricant trebuie fixate în instrumentele meseriei sale. Totuşi, 
această parte este foarte mică în unele meserii şi foarte mare în 
altele. Un maestru croitor nu are nevoie de alte instrumente ale 
meseriei decât un set de ace. Cele ale cizmarului sunt puţin mai 
scumpe - doar cu puţin. Cele ale ţesătorului sunt cu mult dea¬ 
supra celor ale cizmarului. Totuşi, cea mai mare parte a capita¬ 
lului acestor maiştri meşteşugari circulă fie sub forma salariilor 

muncitorilor lor, fie sub forma preţului materialelor folosite, 
iiindu-le răsplătit, cu profit, prin preţul muncii. Cu alte cuvinte, 
este nevoie de un capital fix mult mai mare. Intr-o mare manu¬ 
factură siderurgică, de exemplu, furnalul pentru topirea mine¬ 
reului, forja, turnătoarele reprezintă instrumentele meseriei 
care nu pot fi ridicate fără o mare cheltuială. în afacerile cu 
cărbune şi minele de orice tip, maşinăriile necesare, atât pentru 
scoaterea apei, cât şi pentru alte scopuri, sunt, de obicei, şi mai 
scumpe. 

Acea parte a capitalului fermierului pe care o foloseşte sub 
forma utilajelor agricole şi zootehnice este fixă, iar cea folosită 
ca salarii şi mijloace de întreţinere a servitorilor săi lucrători 
este capitalul circulant. El face profit de pe urma unuia prin 
păstrarea lui în posesia sa şi de pe urma celuilalt prin aceea că-I 
înstrăinează. Preţul sau valoarea vitelor sale de povară repre¬ 
zintă un capital fix, cam la fel cu uneltele sale agricole; întreţi¬ 
nerea acestora e un capital circulant, cam la fel ca a servitorilor 
lucrători. Fermierul face profit ţinând vitele de povară, dar, în 
acelaşi timp, renunţând la întreţinerea lor. Atât preţul, cât şi 
întreţinerea animalelor care sunt luate pentru a fi îngrăşate, nu 
pentru muncă, ci pentru vânzare, reprezintă un capital circu¬ 
lant. Fermierul face profit din înstrăinarea lor. 

O turmă de oi sau o ciurdă de vite care, într-o ţară specia¬ 
lizată în creşterea animalelor, nu sunt aduse nici pentru muncă, 
nici pentru vânzare, ci pentru a face profit din lâna sau laptele 
lor şi prin înmulţirea lor reprezintă un capital fix. întreţinerea 
lor reprezintă un capital circulant. Profitul este făcut prin 
înstrăinarea lor şi revine atât ca profit de pe urma lor, cât şi sub 
forma preţului întreg al vitei, ca preţ al lânii, laptelui sau 
înmulţirii lor. Valoarea întreagă a grânelor de sămânţă este, şi 
ea, considerată corect drept capital fix. Deşi se plimbă neîncetat 
între pământ şi grânar, nu-şi schimbă niciodată proprietarul şi 

de aceea nu circulă cu adevărat. Fermierul îşi face profitul nu 
prin vânzarea acestora, ci prin înmulţirea lor. 

Stocul general al oricărei ţări sau societăţi este cel al tuturor 
locuitorilor sau membrilor săi şi, de aceea, se va diviza natural 
în cele trei părţi, fiecare având o funcţie sau o responsabilitate 
distincte. 

Prima este acea parte rezervată consumului imediat, iar 
caracteristica sa este că nu aduce niciun venit sau profit. Ea 
constă din stocurile de alimente, haine, mobilă pentru casă 
etc., care au fost cumpărate chiar de către cei care le consumă, 
dar care n-au fost consumate încă în întregime. In acelaşi fel, 
întregul stoc de locuinţe existent în orice moment într-o ţară 
face parte tot din această porţiune. Stocurile cheltuite cu o 
casă, dacă aceasta este menită a fi locuinţa proprietarului ei, 
încetează, de la acel moment, să servească drept capital sau să 
mai ofere vreun venit proprietarului său. O locuinţă, ca atare, 
nu contribuie cu nimic la veniturile locuitorului său şi deşi îi 
este, fără îndoială, extrem de utilă, îi este folositoare precum 
hainele şi mobila - care, de altfel, alcătuiesc o parte a cheltu¬ 
ielilor, nu a veniturilor sale. Dacă ar fi cedată unui chiriaş, 
pentru chirie, de vreme ce casa în sine nu poate produce nimic, 
chiriaşul trebuie să-şi plătească chiria dintr-un fel de venit, pe 
care şi-l obţine fie din muncă, fie din stocuri, fie din pământ. 
Prin urmare, deşi o casă îi poate aduce venituri proprietarului 
ei, servind, astfel, drept capital pentru acesta, ea nu aduce 
nimic celorlalţi şi nici nu poate servi drept capital pentru 
public, iar veniturile întregului ansamblu de oameni nu vor fi 
crescute nici în cel mai mic grad de către aceasta. 

Hainele şi piesele de mobilier pot produce câteodată un 
venit, în acelaşi fel, servind astfel drept capital pentru nişte 
persoane particulare. Ln ţările unde balurile mascate sunt obiş¬ 
nuite, există afacerea închirierii de costume pentru o noapte. 

Tapiţerii dau frecvent mobila cu chirie, cu luna sau cu anul. 
Antreprenorii de pompe funebre dau cu chirie mobilier pentru 
înmormântări, cu ziua şi cu săptămâna. Mulţi oameni dau cu 
chirie case gata mobilate şi iau chirie nu doar pentru folosinţa 
casei, ci şi pentru mobilă. Totuşi, venitul derivat din astfel de 
lucruri trebuie, în cele din urmă, să fie tras dintr-o altă sursă 
de venit. Dintre toate părţile stocurilor, fie ete individuale sau 
ale societăţii, rezervate consumului imediat, cele care sunt con¬ 
sumate cel mai lent sunt cele stocate sub forma caselor. Un 
stoc de haine poate ţine câţiva ani, unul de mobilă, jumătate 
de secol sau un secol - dar un stoc de case, bine construite şi 
corect întreţinute, poate ţine mai multe secole. Deşi perioada 
în care sunt consumate în întregime este mai mare, ele sunt 
de fapt un stoc rezervat consumului imediat, ca şi hainele sau 
mobila pentru casă. 

Cea de-a doua dintre cele trei părţi în care se împart stocu¬ 
rile generale ale societăţii este reprezentată de capitalul fix, a 
cărui caracteristică este că aduce un venit sau profit fără să 
circule şi fără să-şi schimbe proprietarul. El constă, în princi¬ 
pal, din următoarele patru elemente. 

Mai întâi, toate maşinăriile şi instrumentele meseriei care 
uşurează şi scurtează munca. 

In al doilea rând, toate clădirile profitabile care reprezintă 
mijloace de procurare a unui venit - nu doar cele ale proprie¬ 
tarului, pe care le închiriază pentru venit, ci şi ale persoanei 
care le ţine şi plăteşte chirie pentru ele -, cum ar fi magazinele, 
depozitele, atelierele, fermele, cu toate dependinţele necesare, 
grajduri, grânare etc. Acestea sunt foarte diferite de clădirile 
care sunt doar locuinţe. Ele reprezintă un tip de unelte ale 
meseriei, putând fi considerate din aceeaşi perspectivă. 

în al treilea rând, constă din ameliorarea pământului - sau 
ce s-a cheltuit în mod profitabil pentru curăţarea, drenarea. 


Cartea a II - a Avuţia naţiunilor 


171 



îngrădirea, fertilizarea şi reducerea acestuia la condiţia cea 
mai adecvată pentru muncirea şi cultivarea sa. O fermă astfel 
îmbunătăţită ar putea fi pe drept privită în aceeaşi lumină ca 
acele maşinării utile, ce uşurează şi scurtează munca şi prin 
intermediul cărora un capital circulant de aceeaşi valoare 
poate să-i aducă venituri mult mai mari celui care le foloseşte. 
O fermă îmbunătăţită este la fel de avantajoasă şi mai durabilă 
decât acele maşinării, pentru că, cel mai adesea, nu necesită 
alte reparaţii decât cea mai profitabilă aplicare a capitalului 
folosit de fermier pentru cultivarea sa. 

In cel de-al patrulea rând, capitalul fix constă din abilităţile 
utile dobândite de toţi locuitorii şi membrii societăţii. 

Obţinerea acestor abilităţi, care se regăseşte sub forma costului 

* 

întreţinerii pe perioada educaţiei, studiului sau uceniciei ale 
celui care le obţine, presupune întotdeauna o cheltuială seri¬ 
oasă, care reprezintă un capital fix şi realizat, ca atare, în per¬ 
soana respectivă. Aceste abilităţi, aşa cum fac parte din averea 
persoanei respective, fac parte şi din avuţia societăţii de care 
ţine aceasta. Dexteritatea crescută a unui muncitor poate fi 
privită în aceeaşi lumină ca o maşinărie sau ca un instrument 
de lucru care uşurează sau scurtează munca şi care, deşi pre¬ 
supune o anumită cheltuială, recompensează acea cheltuială 
prin profit. 

Cea de-a treia şi ultima dintre cele trei părţi în care se 
împart în mod natural stocurile unei societăţi o reprezintă 
capitalul circulant, a cărui caracteristică este aceea că permite 
realizarea de venit doar prin circulaţie sau prin schimbarea 
proprietarului. Ea este, de asemenea, compusă din patru părţi. 

Mai întâi, banii, prin intermediul cărora toate celelalte trei 
circulă şi sunt distribuite către consumatorii lor reali. In al 
doilea rând, stocurile de provizii aflate în posesia măcelarilor, 
a cultivatorilor de vite, a fermierilor, neguţătorilor de porumb, 

.i berarilor etc., din vânzarea cărora ei se aşteaptă să facă pro¬ 
fit. în al treilea rând, din materialele, fie pe de-a întregul 
neprelucrate, fie mai mult sau mai puţin prelucrate, din care 
se fac hainele, mobila şi clădirile care nu au fost deja incluse 
într-una dintre cele trei părţi, ci rămân în posesia crescătorilor, 
manufacturierilor, negustorilor de produse de mercerie, pos¬ 
tăvarilor, negustorilor de cherestea, tâmplarilor şi dulgherilor, 
fabricanţilor de cărămizi etc. în cel de-al patrulea rând şi ulti¬ 
mul, constă din munca finită, completă, dar care se află încă 
în mâinile comerciantului sau manufacturierului, de care nu 
a scăpat încă sau pe care n-a distribuit-o către consumatorii 
săi - cum ar fi produsele finite ce pot fi găsite frecvent gata 
făcute în magazinele fierarilor, ale celor care fac dulapuri, ale 
aurarilor, bijutierilor, negustorilor de porţelanuri etc. Capitalul 
circulant constă, astfel, din proviziile, materialele şi munca 
finită de orice tip care se află în mâinile respectivilor comer¬ 
cianţi şi din banii necesari circulaţiei lor şi distribuirii către cei 
care le vor utiliza sau consuma în cele din urmă. 

Din aceste patru părţi, trei - proviziile, materialele şi 
munca finită - sunt fie anual, fie pe anumite perioade mai 
lungi sau mai scurte, retrase cu regularitate şi plasate fie sub 
forma capitalului fix, fie în stocurile rezervate consumului 
imediat. 

Orice capital fix, pe lângă faptul că este derivat la origini 
dintr-un capital circulant, necesită să fie încontinuu sprijinit 
de acesta. Toate maşinăriile utile şi instrumentele de lucru 
sunt derivate, la origini, dintr-un capital circulant, care furni¬ 
zează materialele din care sunt făcute şi întreţinerea lucrăto¬ 
rilor care le produc. Ele necesită, de asemenea, un capital de 
acelaşi tip pentru repararea constantă a acestora. 

Niciun capital fix nu poate produce un venit decât prin 
intermediul unui capital circulant. Nici măcar cele mai utile 

maşinării şi instrumente de lucru nu vor produce nimic fără 
capitalul circulant, care furnizează materialele folosite şi asi¬ 
gură întreţinerea muncitorilor care le folosesc. Pământul, ori¬ 
cât de ameliorat ar fi, nu va produce un venit fără un capital 
circulant, care-1 întreţine pe lucrătorul care-I cultivă şi care-i 
culege roadele. 

Menţinerea şi creşterea stocurilor care ar putea fi rezervate 
consumului imediat reprezintă singurul ţel şi scop atât al capi¬ 
talurilor fixe, cât şi al celor circulante. Aceste stocuri sunt cele 
care îi hrănesc, îi îmbracă şi le oferă adăpost oamenilor. Bogăţia 
sau sărăcia lor depind de cât de abundente sau limitate sunt 
proviziile pe care aceste două capitaluri le pot procura pentru 
consumul imediat. 

întrucât o parte atât de mare din capitalul circulant este 
retrasă în mod constant din acesta, pentru a fi plasată în cele¬ 
lalte două ramuri de stocuri generale ale societăţii, e nevoie 
ca, la rândul său, acesta să fie reînnoit permanent, altminteri, 
în scurt timp va înceta să mai existe. Aceste fonduri de reîn¬ 
noire sunt trase, în principal, din trei surse: produsele pămân¬ 
tului, ale minelor şi ale pescăriilor. Ele permit o continuă 
înnoire a proviziilor şi materialelor, din care o parte este, ulte¬ 
rior, ambalată sub forma unei munci finite cu care sunt, apoi, 
înlocuite proviziile, materialele şi munca finită, retrase încon¬ 
tinuu din capitalul circulant. Şi din mine provine ceea ce e 
necesar pentru menţinerea şi creşterea acelei părţi care constă 
din bani. Şi, deşi în cursul obişnuit al afacerilor, această parte 
nu este retrasă din afacere, precum celelalte trei, pentru a fi 
plasată în celelalte două ramuri ale stocurilor generale ale 
societăţii, trebuie, totuşi, ca şi celelalte lucruri, să se piardă sau 
să se uzeze în cele din urmă - iar câteodată, chiar să fie pier¬ 
dută sau trimisă în străinătate, prin urmare, necesitând o reîn¬ 
noire continuă, deşi, fără îndoială, mult mai mică. 

Pământurile, minele şi pescăriile necesită atât un capital fix, 
cât şi un capital circulant pentru a fi exploatate, iar produsele 
lor înlocuiesc, cu un profit, nu doar aceste capitaluri, ci pe 
toate celelalte din societate. Astfel, fermierul îi înlocuieşte 
anual manufacturierului proviziile pe care le-a consumat şi 
materialele pe care le-a produs în anul anterior, iar manufac¬ 
turierul îi înlocuieşte fermierului produsele finite ale muncii 
sale pe care le-a irosit sau epuizat în acelaşi interval de timp. 
Acesta este schimbul real realizat anual între aceste două clase 
de oameni, deşi se întâmplă prea rar ca produsul brut anual 
al unuia dintre ei şi produsul manufacturat al celuilalt să fie 
schimbate direct unul pe celălalt, pentru că se întâmplă arare¬ 
ori ca fermierul să-şi vândă porumbul şi vitele, inul şi lâna 
aceleiaşi persoane de la care alege să-şi cumpere hainele, 
mobila şi instrumentele de lucru pe care le doreşte. Prin urma¬ 
re, el îşi va vinde produsul brut pentru bani, cu care va putea 
cumpăra, oricând se va întâmpla s-o facă, produsul manufac¬ 
turat de care are nevoie. Pământul chiar înlocuieşte, cel puţin 
parţial, capitalurile cu care sunt exploatate pescăriile şi minele. 
Cu ajutorul produselor pământului sunt scoşi din apă peştii, 
iar produsele de la suprafaţa pământului sunt cele cu ajutorul 
cărora sunt extrase minereurile din adâncurile sale. 

Produsele pământului, minelor şi pescăriilor, atunci când 
fertilitatea lor naturală este similară, sunt direct proporţionale 
cu mărimea capitalurilor folosite asupra lor şi cu buna aplicare 
a acestor capitaluri. In condiţiile unor capitaluri egale şi la fel 
de bine aplicate, produsele vor fi direct proporţionale cu fer¬ 
tilitatea naturală a pământului. 

In toate ţările unde există o siguranţă acceptabilă, fiecare 
om cu o înţelegere medie se va strădui să-şi folosească stocurile 
de care dispune, pentru procurarea ori de satisfacţii în prezent, 
ori de profit în viitor. Dacă ele sunt folosite pentru procurarea 

de plăceri în prezent, atunci reprezintă stocuri rezervate con¬ 
sumului imediat. Dacă sunt folosite pentru procurarea de pro¬ 
fit în viitor, ele trebuie să-i aducă acest profit fie rămânând în 
posesia sa, fie prin înstrăinarea lor. In primul caz sunt capita¬ 
luri fixe, în celălalt, circulante. Un om trebuie să fie perfect 
nebun ca, într-un loc de o siguranţă acceptabilă, să nu-şi folo¬ 
sească stocurile de care dispune, fie că sunt ale sale sau împru¬ 
mutate de la alţi oameni, în vreunul din cele trei moduri. 

în acele ţări nenorocite unde, într-adevăr, le este încontinuu 
teamă de violenţe din partea superiorilor lor, oamenii îşi 
îngroapă sau ascund frecvent o mare parte din stocuri, pentru 
a le avea întotdeauna la îndemână şi a le duce cu ei în locuri 
mai sigure, în caz că ar fi ameninţaţi cu oricare dintre dezas¬ 
trele la care se consideră expuşi în permanenţă. Se spune că 
aceasta este o practică obişnuită în Turcia, în Hindustan şi, 
cred eu, în majoritatea statelor asiatice. Pare să fi fost o practică 
obişnuită şi pentru înaintaşii noştri, în perioada violenţelor 
guvernărilor feudale. Tezaurele găsite îngropate erau conside¬ 
rate, în acele vremuri, o parte deloc de dispreţuit a veniturilor, 
de către marii suverani ai Europei. Ele constau din toate acele 
comori care erau găsite ascunse în pământ şi asupra cărora 
nicio persoană nu-şi putea dovedi drepturile. Acestea erau 
considerate obiecte atât de importante, încât erau întotdeauna 
considerate a aparţine suveranului - şi nu celui care le desco¬ 
perea, nici proprietarului pământului în care erau găsite, 
exceptând cazul când acest drept i-ar fi fost transferat celui din 
urmă printr-o clauză specială în charta sa. Erau puse pe picior 
de egalitate cu minele de aur şi argint care, fără o clauză spe¬ 
cială în charta regiunii, nu erau niciodată considerate a fi 
incluse în folosirea generală a pământurilor, deşi minele de 
plumb, cupru sau staniu şi cărbune figurau în ele, ca lucruri 
de o mai mică importanţă. 

Despre bani, ca o ramură particulară 
a capitalului general al unei societăţi, 
sau despre costul pentru menţinerea 
capitalului naţional 


Am arătat, în Cartea I, că în preţul celei mai mari părţi a bunurilor se 
regăsesc trei componente, dintre care una plăteşte salariile aferente 
muncii, cealaltă, profiturile aferente stocurilor şi cea de-a treia, arenda 
pentru pământul care a fost folosit pentru producerea şi aducerea pe 
piaţă a bunurilor,- că există, într-adevăr, nişte bunuri al căror preţ este 
alcătuit doar din două părţi, salariile aferente muncii şi profiturile 
aferente stocurilor - dar că preţul fiecărui bun se va descompune 
neapărat într-una sau alta sau în toate aceste trei părţi, iar acea parte 
care nu este nici arendă, nici salarii, este cu necesitate profit al cuiva. 

De vreme ce acesta e cazul, după cum s-a observat, al fie¬ 
cărui bun anume, luat separat, trebuie să fie şi cazul tuturor 
bunurilor care compun întregul produs anual al pământului 
şi muncii din fiecare ţară, luate în complexitatea lor. Preţul 
total sau valoarea de schimb a produsului anual trebuie să se 
poată descompune în aceleaşi trei părţi şi să fie împărţite între 
diferiţii locuitori ai ţării, fie ca salarii ale muncii, profituri afe¬ 
rente stocurilor sau arendă pentru pământ. 

Dar, cu toate că valoarea acestui produs anual al pământu¬ 
lui şi al muncii este împărţită astfel între diferiţii locuitori, 
constituind veniturile acestora, în ceea ce priveşte arenda unei 
proprietăţi private, vom distinge între renta funciară brută şi 
renta netă - şi vom face o distincţie asemănătoare în ceea ce 
priveşte veniturile locuitorilor unei ţări mari. 

Renta brută a unei proprietăţi particulare cuprinde tot ceea 
ce plăteşte fermierul; renta netă este ce-i rămâne proprietaru¬ 
lui, după deducerea cheltuielilor de gestionare, reparare şi a 
tuturor celorlalte taxe necesare - sau ceea ce-şi permite acesta, 
fără să-şi primejduiască proprietatea, să plaseze sub formă do 
stocuri destinate consumului imediat sau să cheltuiască pe 
masă, trăsuri, înfrumuseţarea casei şi mobilei şi plăcerile şi 
divertismentul private. Averea sa reală este direct proporţio¬ 
nală nu cu renta brută, ci cu aceasta, netă. 

Venitul brut al tuturor locuitorilor unei ţări mari cuprinde 
întreg produsul anual al pământului şi muncii lor; venitul net 
e ceea ce le rămâne, după deducerea, în primul rând, a chel¬ 
tuielilor de întreţinere mai întâi a capitalurilor fixe şi apoi a 
celor circulante - sau ceea ce, fără să aducă atingere capitalu¬ 
lui lor, pot plasa în stocuri rezervate consumului imediat sau 
pot cheltui pentru propria subzistenţă, pentru lucrurile nece¬ 
sare confortului sau pentru amuzament. Averea lor reală este, 
şi ea, direct proporţională nu cu venitul brut, ci cu cel net. 

Cheltuielile globale dedicate întreţinerii capitalului fix tre¬ 
buie să fie excluse, evident, din venitul net al societăţii. Nici 
materialele necesare pentru întreţinerea maşinăriilor şi instru¬ 
mentelor utile ale muncii lor, clădirile de pe urma cărora se 
poate face profit etc., nici produsul muncii necesare pentru 
aducerea acestor materiale la forma necesară nu pot face parte 
din acesta. Preţul muncii poate, într-adevăr, să facă parte din 
el, de vreme ce muncitorii folosiţi şi-ar putea plasa toată 
valoarea salariilor lor în stocuri rezervate consumului imediat. 
Dar în alte tipuri de ocupaţii, atât preţul, cât şi produsul se 
transformă în stocuri - preţul se duce în stocurile munci¬ 
torilor, iar produsul, în stocurile altor persoane, ale căror sub¬ 
zistenţă, confort sau amuzament sunt sporite prin munca 
acestor lucrători. 

Intenţia capitalului fix este aceea de a creşte forţa de pro¬ 
ducţie a muncii sau de a permite aceluiaşi număr de lucrători 
să efectueze o cantitate mai mare de muncă. Intr-o fermă 
unde toate clădirile, gardurile, scurgerile, căile de comunica¬ 
ţie etc. necesare sunt în cea mai bună stare, un număr de 
lucrători şi vite de povară vor crea un produs mai mare decât 
acelaşi număr de oameni şi vite de la o fermă de aceeaşi 
mărime, cu pământ la fel de fertil, dar care nu este echipată 
la fel de oportun. în manufacturi, acelaşi număr de oameni, 
dacă sunt asistaţi de cele mai bune maşinării, va produce o 
cantitate mai mare de bunuri decât dacă ar folosi nişte instru¬ 
mente de lucru mai puţin bune. Cheltuiala făcută cu cap, în 
capital fix de orice fel, este întotdeauna răsplătită cu un profit 
mai mare şi creşte produsul anual cu o valoare mai mare 
decât susţinerea pe care o necesită aceste îmbunătăţiri. 
Această susţinere reclamă, şi ea, o anumită porţiune din pro¬ 
dus. O anumită cantitate de material şi munca unui număr 
de lucrători, care, ambele, ar fi putut fi folosite pentru a creşte 
cantitatea de alimente, haine, locuinţe şi mijloace de subzis¬ 
tenţă sau confort ale societăţii, sunt, astfel, redirecţionate spre 
alte folosinţe, într-adevăr, extrem de avantajoase, dar diferite 
de cele de mai sus. Pe această bază, astfel de îmbunătăţiri 
tehnologice, care permit ca acelaşi număr de lucrători să 
îndeplinească o cantitate egală de muncă cu maşinării mai 
ieftine şi mai simple decât se obişnuia în trecut, sunt privite 
ca avantajoase pentru orice societate. O anumită cantitate de 
materiale, precum şi munca unui număr de lucrători, care, 
înainte, fuseseră folosiţi pentru întreţinerea unei maşinării 
mai complexe şi scumpe, pot fi apoi utilizate pentru sporirea 
cantităţii de muncă ce nu poate fi efectuată decât cu ajutorul 
unei maşinării sau a alteia. Antreprenorul proprietar al unei 
mari manufacturi, care cheltuieşte o mie pe an pe întreţinerea 

maşinăriei, dacă ar putea reduce această cheltuială la cinci 
sute, va folosi în mod natural celelalte cinci sute pentru cum¬ 
părarea unei cantităţi adiţionale de materiale care se fie lucra¬ 
te de un număr suplimentar de oameni. Prin urmare, cantitatea 
de muncă pe care maşinăria sa o poate produce va creşte în 
mod natural şi, odată cu ea, vor creşte şi avantajele şi confor¬ 
tul pe care societatea le va deriva din această muncă. 

Cheltuiala necesară întreţinerii capitalului fix, într-o ţară 
mare, poate fi comparată destul de corect cu cele ocazionate 
de repararea unei proprietăţi private. 

Pentru a sprijini productivitatea unei proprietăţi - şi, în 
consecinţă, atât renta brută, cât şi pe cea netă a proprietaru¬ 
lui -, sunt necesare frecvente cheltuieli cu repararea sa. Când, 
printr-o gestionare mai bună, totuşi, aceste cheltuieli pot fi 
diminuate fără a căuta o diminuare a productivităţii, renta 
brută va rămâne cel puţin la acelaşi nivel ca înainte, iar renta 
netă va creşte cu necesitate. 

Dar, deşi cheltuiala totală pentru întreţinerea capitalului 
fix este astfel exclusă cu necesitate din venitul net al societăţii, 
nu acelaşi lucru se poate spune despre întreţinerea capitalului 
circulant. Din cele patru părţi din care este compus acesta - 
bani, provizii, materiale şi muncă finită -, ultimele trei, s-a 
observat deja, sunt retrase cu regularitate din acesta şi plasate 
fie în capitalurile fixe ale societăţii, fie în stocurile rezervate 
pentru consumul imediat ale acesteia. Orice parte a acestor 
bunuri consumabile care nu e folosită pentru întreţinerea 
celor dintâi se va duce în cele din urmă şi va alcătui o parte 
a venitului net al societăţii. întreţinerea celor trei părţi ale 
capitalului circulant, prin urmare, nu va duce la retrage¬ 
rea vreunei alte porţiuni din produsul anual din venitul net 
al societăţii, alta decât cea necesară pentru întreţinerea capi¬ 
talului fix. 

Capitalul circulant dintr-o societate este, din acest punct 
de vedere, diferit de cel al unui individ. Cel al individului este 
exclus în întregime de la formarea oricărei părţi a venitului 
său net, care trebuie să consiste în întregime din profiturile 
sale. Dar, deşi capitalul circulant al fiecărui individ alcătuieşte 
o parte a capitalului similar al societăţii căreia îi aparţine aces- 
la, pe această bază nu poate fi exclus total de la alcătuirea unei 
părţi a venitului net al acestei societăţi. Deşi totalitatea măr¬ 
furilor din magazinul unui negustor nu trebuie, în niciun caz, 
să fie plasate în stocurile proprii destinate consumului imedi¬ 
at, ele pot fi plasate în stocurile altora de consum imediat care, 
d intr-un venit derivat din alte fonduri, pot să-i întoarcă aces¬ 
tuia cu regularitate valoarea pe care o au bunurile sale - 
împreună cu profitul asupra acestei valori, fără a duce nici la 
diminuarea capitalului său, nici al altora. 

Prin urmare, banii reprezintă singura parte a capitalului 
circulant al societăţii, a cărui menţinere poate duce la dimi¬ 
nuarea venitului net al acesteia. 

Capitalul fix are multe puncte în care se aseamănă destul 
de mult cu acea parte a capitalului circulant care constă din 
bani, câtă vreme afectează venitul unei societăţi. 

La început, aşa cum acele maşinării şi instrumente de lucru 
etc. necesită o anumită cheltuială, mai întâi, pentru construi¬ 
rea lor, apoi pentru întreţinerea lor - cheltuieli care, ambele, 
deşi fac parte din venitul brut, sunt deduse din venitul net ale 
societăţii -, şi stocurile de bani care circulă în fiecare ţară 
trebuie să necesite o anumită cheltuială, mai întâi pentru a fi 
colectate, apoi, pentru a fi menţinute - cheltuieli care, ambele, 
deşi fac parte din venitul brut, sunt, în acelaşi fel, deduse din 
venitul net al societăţii. O anumită cantitate din metalele foar¬ 
te valoroase, aurul şi argintul, şi de muncă foarte deosebită, 
în loc să sporească stocurile rezervate consumului imediat al 

indivizilor, cele pentru subzistenţă, confort şi divertisment, 
sunt folosite pentru a menţine marele însă costisitorul 
instrument al comerţului, prin intermediul căruia fiecărui indi¬ 
vid din societate îi sunt distribuite, în mod regulat, mijloacele 
de subzistenţă, de confort şi de divertisment în proporţiile 
adecvate. 

în al doilea rând, aşa cum maşinăriile şi instrumentele de 
lucru etc. care compun capitalul fix fie al unui individ, fie al 
unei societăţi, nu fac parte nici din venitul brut, nici din cel 
net al vreuneia dintre ele, nici banii, prin intermediul cărora 
este distribuit cu regularitate întregul venit al societăţii către 
diferiţii săi membri, nu fac, în sine, parte din acest venit. Marea 
roată a circulaţiei banilor este întru totul diferită de bunurile 
c*are circulă prin intermediul ei. Venitul unei societăţi constă 
doar din acele bunuri, şi nu din roata pe care circulă ele. 
Pentru a calcula fie venitul brut, fie pe cel net al unei societăţi, 
trebuie neapărat ca, din întreaga circulaţie anuală a banilor şi 
bunurilor, să deducem întreaga valoare a banilor, din care nici 
măcar un singur farthing nu poate intra în componenţa acestor 
venituri. [...] 

Despre acumularea de capital sau despre 
munca productivă şi cea neproductivă 


Există un tip de muncă ce adaugă o valoare obiectului asupra căruia este 
aplicată - şi există un alt tip de muncă ce nu are acelaşi efect. Prima, de 
vreme ce produce o valoare, poate fi numită muncă productivă; cealaltă, 
muncă neproductivă. Astfel, munca unui meseriaş dintr-o manufactură 
se adaugă, de obicei, la valoarea materialelor asupra cărora lucrează, 
propriei sale întreţineri şi profitului patronului său. Din contră, munca 
unui servitor domestic nu adaugă valoare peste nimic. Deşi meseriaşului 
îi este plătit un avans salarial de către patron, în realitate, pe acesta nu-l 
costă nimic, valoarea salariului fiindu-i în general restituită, împreună cu 
profitul, prin valoarea adăugată asupra obiectului asupra căruia a fost 
efectuată munca. însă costul întreţinerii unui servitor domestic nu este 
niciodată înapoiat. Un om se poate îmbogăţi dacă angajează un număr 
mare de meseriaşi şi poate sărăci dacă întreţine un număr mare de 
servitori domestici. Totuşi, munca acestora are, şi ea, valoare şi merită 
răsplătită la fel ca şi a celor dintâi. Dar munca unui meseriaş se fixează 
şi se realizează sub forma unui obiect anume - sau a unui bun care poate 
fi vândut - care durează cel puţin încă ceva vreme după ce munca asupra 
sa se va fi încheiat. într-un fel, el reprezintă o anumită cantitate de 
muncă stocată şi depozitată, pentru a fi folosită, dacă e nevoie, cu o altă 
ocazie. Acest obiect - sau preţul său, întrucât reprezintă acelaşi lucru - va 
putea, ulterior, dacă va fi nevoie, să pună în mişcare o cantitate de muncă 
egală cu cea care l-a produs iniţial. Din contră, munca servitorului 
domestic nu se fixează şi nu se realizează în niciun obiect anume sau bun 
care pot fi vândute. Serviciile sale disparîn însuşi momentul îndeplinirii 
lor, rareori lăsând vreo fărâmă de valoare în urma lor, din care, ulterior, 
să poată fi procurată o cantitate egală de servicii. Munca unora dintre cele 


Cartea a II a Avuţi a naţiunilor 


183 



mai respectabile pături din societate, la fel ca aceea a servitorilor 
domestici, nu produce nicio valoare şi nu se fixează sau realizează în 
niciun produs permanent sau bun vandabil care să dureze şi după ce 
munca se va fi încheiat şi pe care să poată fi cumpărată, ulterior, o 
cantitate egală de muncă. Suveranul, de pildă, împreună cu miniştrii de 
justiţie şi de război care sunt în subordinea sa, cu armata terestră şi 
navală, reprezintă lucrători neproductivi. Ei se află în slujba societăţii 
publice şi sunt întreţinuţi dintr-o parte a produsului anual al muncii 
celorlalţi oameni. Slujba lor, oricât ar fi de onorabilă, utilă sau chiar 
necesară, nu produce un lucru anume care să poată fi schimbat ulterior 
pe o cantitate egală de servicii. Protecţia, securitatea şi apărarea statului, 
efectul muncii acestor servicii prestate într-un an nu vor putea duce la 
cumpărarea aceloraşi servicii de protecţie, securitate şi apărare în anul 
următor. Astfel, cele mai serioase şi mai importante profesii vorfi incluse 
în aceeaşi clasă cu cele mai frivole dintre ele: clerul, avocaţii, fizicienii, 
literaţii de orice fel, actorii, bufonii, muzicienii, cântăreţii de operă şi 
dansatorii etc. Munca unora dintre cele mai de jos profesii are o anumită 
valoare, reglementată de aceleaşi principii care reglementează orice alt 
fel de muncă - iar cea a celor mai nobile şi utile nu produce nimic prin 
care să poatăfiapoi cumpărată sau procurată o cantitate egală de muncă. 
Aşa sunt declamaţia actorului, pledoaria avocatului, cântecul 
muzicantului - munca tuturor acestora piere în însuşi momentul 
producerii sale. 

Atât muncitorii productivi, cât şi cei neproductivi, dar şi 
cei care nu muncesc defel sunt susţinuţi în mod egal de pro¬ 
dusul anual al pământului şi al muncii dintr-o ţară. Acest pro¬ 
dus, oricât ar fi el de mare, nu poate fi infinit, ci trebuie să aibă 
nişte limite. Prin urmare, în funcţie de cât de mică sau de mare 
va fi proporţia din acesta care trebuie folosită, într-un an oare¬ 
care, pentru a susţine mâinile neproductive, va rămâne cu atât 
mai mult sau cu atât mai puţin pentru cele productive - iar 

produsul anului următor, în consecinţă, va fi mai mare, respec- 
liv, mai mic; întregul produs anual fiind considerat, dacă 
excludem de aici producţia spontană a pământului, a fi efectul 
muncii productive. 

Deşi produsul anual al pământului şi al muncii din fiecare 
Iară este, fără îndoială, destinat, în cele din urmă, aprovizio¬ 
nării pentru consum a locuitorilor săi şi procurării de venituri 
pentru aceştia, atunci când apare, fie de pe urma pământului, 
fie din mâinile lucrătorilor productivi, el se divide în mod 
natural în două părţi. Prima dintre ele, care este adesea şi cea 
mai mare parte, este destinată înlocuirii capitalului sau reîn¬ 
noirii proviziilor, materialelor şi muncii finite care au fost 
retrase din capital; cealaltă e destinată constituirii unui venit 
fie pentru proprietarul capitalului, ca profit pentru stocurile 
sale, fie pentru o altă persoană, ca arendă pentru pământ. 
Astfel, din produsul pământului, o parte înlocuieşte capitalul 
fermierului, cealaltă îi plăteşte profitul şi arenda proprietarului 
de pământ, constituind, astfel, atât un venit pentru proprieta¬ 
rul acestui capital, cât şi un profit aferent stocurilor sale, dar 
şi un venit aferent rentei funciare a unei alte persoane. Din 
producţia unei mari manufacturi, la fel, o parte, întotdeauna 
mai mare, va înlocui capitalul antreprenorului activităţii; cea¬ 
laltă îi va plăti profitul, constituind un venit pentru proprieta¬ 
rul acestui capital. Acea parte din produsul anual al pământului 
şi al muncii unei ţări care înlocuieşte capitalul nu este nicio¬ 
dată folosită imediat pentru a întreţine altceva decât mâna de 
lucru productivă. Ea plăteşte doar salariile muncii productive. 
Cea care este destinată imediat constituirii unui venit, fie el 
văzut ca profit sau ca arendă, poate întreţine, fără deosebire, 
atât mâna de lucru productivă, cât şi pe cea neproductivă. 

Oricât de mare sau de mică ar fi partea din stocurile sale 
pe care un om ar folosi-o drept capital, el se va aştepta 

întotdeauna ca ea să-i fie înlocuită cu un profit. Prin urmare, 
el o va folosi doar pentru întreţinerea mâinii de lucru produc¬ 
tive şi, după ce îi va fi servit drept capital, va constitui un venit 
al său. Iar când va folosi orice parte din aceste stocuri pentru 
susţinerea mâinii de lucru neproductive, de orice tip, de la acel 
moment, acea parte este retrasă din capitalul său şi plasată sub 
forma stocurilor destinate consumului imediat. 

Muncitorii neproductivi, precum şi cei care nu muncesc 
deloc sunt, toţi, întreţinuţi printr-un venit; mai întâi, ori prin 
acea parte a produsului anual care fusese destinată iniţial con¬ 
stituirii unui venit pentru anumite persoane, ori sub forma 
rentei funciare sau ca profit aferent stocurilor; în al doilea 
râpd, prin acea parte care, deşi fusese destinată iniţial înlocu¬ 
irii capitalului şi întreţinerii doar a lucrătorilor productivi, 
când ajunge în mâinile acestora, orice parte din ea s-ar afla 
peste cele necesare subzistenţei lor ar putea fi folosită pentru 
întreţinerea, fără deosebire, fie a mâinilor productive, cât şi a 
celor neproductive. Astfel, nu doar latifundiarul sau comerci¬ 
antul bogat, ci şi cel mai obişnuit dintre oameni, dacă salariul 
său este oarecum considerabil, poate întreţine un servitor; sau 
ar putea merge la teatru sau la bâlci, contribuind, astfel, cu 
partea sa, la întreţinerea unui grup de lucrători neproductivi 
sau ar putea plăti nişte taxe, ajutând astfel la întreţinerea unui 
alt grup, mai onorabil şi mai util, dar la fel de neproductiv. Cu 
toate acestea, nicio parte din produsul anual care a fost desti¬ 
nată iniţial înlocuirii capitalului nu va fi vreodată direcţionată 
spre întreţinerea mâinii de lucru neproductive, decât după ce 
va fi pus la lucru contrapartida sa de muncă productivă sau 
orice ar fi putut pune la lucru în modul în care a fost ea folo¬ 
sită. Lucrătorul trebuie să-şi fi câştigat salariul prin munca 
depusă, înainte de a putea folosi orice parte a acestuia în acest 
mod. Dar acea parte nu este, în general, decât una mică. Este 

vorba despre venitul excedentar pe care lucrătorii productivi 
nu prea îl deţin. Totuşi, ei au ceva asemănător cu acesta, iar 
prin plata taxelor, numărul lor mare poate compensa nivelul 
scăzut al contribuţiei lor individuale. Arenda pentru pământ 
şi profiturile aferente stocurilor reprezintă, peste tot în lume, 
sursa principală din care mâinile neproductive îşi derivă mij¬ 
loacele de subzistenţă. Acestea sunt cele două feluri de venit 
din care proprietarii pot să economisească cel mai mult, în 
general. Cu ajutorul lor, pot să-i întreţină pe alţii, fie că sunt 
productivi sau neproductivi. Totuşi, ei par a avea o predilecţie 
pentru cei din urmă. Cheltuiala unui mare aristocrat va hrăni, 
în general, mai mulţi leneşi decât harnici. Comerciantul bogat, 
deşi prin capitalul său va întreţine doar oameni harnici, va 
hrăni, prin cheltuielile sale, adică prin folosirea venitului său, 
cam acelaşi gen de oameni ca marele aristocrat. Totuşi, rapor¬ 
tul între mâna de lucru productivă şi cea neproductivă depin¬ 
de foarte mult, în fiecare ţară, de raportul dintre acea parte a 
produsului anual care, de îndată ce este obţinută fie de pe 
urma pământului, fie din mâinile lucrătorilor productivi, este 
destinată a înlocui capitalul şi acea parte care este destinată 
constituirii de venit, fie sub forma rentei funciare, fie sub cea 
a profitului. Acest raport este foarte diferit în ţările bogate faţă 
de cele sărace. 

Astfel, în prezent, în cele mai bogate ţări din Europa, o 
foarte mare parte - adesea cea mai mare - a produsului 
pământului este destinată înlocuirii capitalului fermierilor 
bogaţi şi independenţi; cealaltă, plăţii profitului acestuia şi 
rentei proprietarului pământului. Dar în vechime, în vremu¬ 
rile în care prevala guvernarea feudală, o foarte mică parte a 
produsului era suficientă pentru înlocuirea capitalului folosit 
în agricultură. Ea consta, de obicei, din câteva vite amărâte, 
întreţinute doar de pe urma produsului natural al pământului 

necultivat, astfel putând fi şi ele considerate ca o parte a pro¬ 
dusului natural. Acesta aparţinea, şi el, aceluiaşi senior, fiin- 
du-le acordat celor care ocupau pământul. Şi restul produselor 
îi aparţineau tot lui, fie ca arendă pentru pământ, fie ca profit 
aferent acestui capital ridicol de mic. Cei care ocupau pământul 
erau, în general, iobagi, care erau, ei înşişi şi tot ceea ce aveau, 
proprietatea aceleiaşi persoane. Cei care nu erau iobagi erau 
arendaşi temporari* şi, deşi arenda pe care o plăteau adesea 
era, la modul nominal, doar cu puţin mai mult decât o com¬ 
pensaţie pentru scutirea de muncă, până la urmă ajungea să se 
refere la întreg produsul pământului respectiv. Seniorul lor 
putea în orice moment să dispună de munca lor în vremuri de 
pace şi să le solicite serviciile în vreme de război. Şi, deşi locu¬ 
iau la distanţă de casa acestuia, erau la fel de dependenţi de el 
ca slugile care locuiau sub acelaşi acoperiş cu el. Insă produsul 
întreg al pământului îi aparţinea fără nicio îndoială nobilului, 
căci putea dispune de munca şi serviciile tuturor celor pe care 
îi întreţinea astfel. In situaţia în care se afla acum Europa, par¬ 
tea aferentă nobilului rar mai depăşeşte o treime, dacă nu 
cumva nu e nici un sfert din întregul produs al pământului. 
Arenda pentru pământ, totuşi, în părţile cele mai dezvoltate 
ale ţării, s-a triplat sau chiar multiplicat de patru ori, faţă de 
acele vremuri din vechime, iar acea treime sau pătrime din 
produsul anual, se pare, este de trei sau patru ori mai mare 
decât era întregul, mai demult. în cadrul acestui curs al dez¬ 
voltării, arenda, deşi creşte direct proporţional cu mărimea 
pământului, scade direct proporţional cu producţia pământului. 

în ţările cele mai bogate ale Europei, marile capitaluri sunt 
folosite în prezent în comerţ şi manufacturi. Aşa cum stăteau 

* în original, tenants at will, o formă de arendă pe o perioadă mai scurtă, care nu 
garantează arendaşului drepturi prea mari şi care poate fi terminată prin invocarea unor 
clauze (n.t.). 

lucrurile în trecut, micul comerţ care se efectua şi cele câteva 
manufacturi domestice şi rudimentare nu necesitau decât nişte 
capitaluri foarte mici. Totuşi, acestea trebuie că aduceau pro¬ 
fituri foarte mari. Nivelul dobânzilor nu era nicăieri mai mic 
de zece procente, iar profiturile trebuie că erau destul de mari 
pentru a permite acest nivel al dobânzilor. 

In prezent, nivelul dobânzii, în părţile dezvoltate ale 
Europei, nu este nicăieri mai mare de şase procente, iar în 
unele dintre cele mai dezvoltate, poate ajunge chiar la patru, 
trei sau două procente. Deşi partea de venit a locuitorilor care 
este derivată din profitul aferent stocurilor este întotdeauna 
mai mare în ţările bogate decât în cele sărace, aceasta se întâm¬ 
plă pentru că stocurile sunt mult mai mari; faţă de stocuri, 
profiturile sunt cu mult mai mici. 

Prin urmare, acea parte a produsului anual care, de îndată 
ce este generată de pământ sau de mâinile lucrătorilor produc¬ 
tivi, este destinată înlocuirii capitalului nu doar că e mult mai 
mare în ţările bogate faţă de cele sărace, ci se află într-o pro¬ 
porţie cu mult mai mare în raport cu cea care este destinată 
constituirii imediate a unui venit fie ca arendă, fie ca profit. 
Fondurile destinate întreţinerii muncii productive nu doar că 
sunt cu mult mai mari pentru mâna de lucru productivă decât 
pentru cea neproductivă, dar sunt şi cu mult mai mari rapor¬ 
tate la cele care, deşi ar putea fi folosite pentru a o întreţine 
atât pe prima, cât şi pe cea din urmă, au o predilecţie pentru 
cea din urmă categorie. 

Raportul dintre aceste fonduri diferite determină cu nece¬ 
sitate, în fiecare ţară, caracterul general al locuitorilor, în ter¬ 
meni de hărnicie sau lene. Suntem mai harnici decât înaintaşii 
noştri deoarece, în prezent, fondurile destinate pentru întreţi¬ 
nerea celor harnici sunt mult mai mari faţă de cele folosite 
pentru întreţinerea leneşilor, raportat la cum erau ele cu două 

sau trei secole în urmă. Strămoşii noştri aveau nevoie să fie 
încurajaţi mult prea mult, ca să lucreze. Proverbul spune că 
mai bine te joci degeaba, decât să munceşti degeaba. In oraşele 
comerciale sau manufacturiere, când clasele de jos se întreţin 
predominant din folosirea capitalurilor, oamenii sunt, în gene¬ 
ral, harnici, sobri şi înfloritori - cum se întâmplă în multe oraşe 
englezeşti şi în majoritatea celor olandeze. în acele oraşe care 
sunt susţinute de prezenţa constantă sau ocazională a Curţii 
regale, şi în care clasa de jos se întreţine prin cheltuirea unui 
venit, oamenii sunt, în general, leneşi, imorali şi săraci - cum 
se întâmplă la Roma, Versailles, Compeigne şi Fontainebleau. 
Cu excepţia Rouenului şi a oraşului Bordeaux, prea puţin 
comerţ sau industrie se găsesc în oraşele sedii de parlamente 
ale Franţei, iar clasa de jos, fiind susţinută majoritar de chel¬ 
tuielile făcute de membrii curţilor judecătoreşti şi de cei care 
compar în faţa acestora, este, în general, leneşă şi săracă. 
Marele comerţ din Rouen şi Bordeaux pare să fie în întregime 
efectul situaţiei lor particulare. Rouen este antrepozitul majo¬ 
rităţii bunurilor care sunt aduse fie din ţări străine, fie din 
provinciile maritime ale Franţei, pentru a fi consumate în 
marele Paris. Bordeaux este, la fel, antrepozitul vinurilor care 
se produc pe malurile Garonnei şi a râurilor care se varsă în 
acesta, una dintre cele mai bogate provincii vinicole din lume 
şi care pare să producă vinul potrivit a fi exportat sau cel mai 
potrivit pentru a fi degustat de naţiunile străine. Asemenea 
situaţii avantajoase atrag mari capitaluri prin aceea că permit 
intensa folosire acestora - cauza hărniciei din cele două oraşe, 
în celelalte oraşe parlamentare ale Franţei, nu pare să fie folosit 
decât un capital cu puţin mai mare decât cel necesar pentru 
consumul propriu - adică, doar cu puţin mai mare decât cel 
mai mic capital care poate fi folosit. Acelaşi lucru poate fi spus 
despre Paris, Madrid sau Viena. Dintre cele trei oraşe. Parisul 

este, de departe, cel mai harnic, dar el reprezintă principala 
piaţă a tuturor manufacturilor stabilite în regiunea pariziană, 
propriul său consum fiind principalul obiect al comerţului 
cure se desfăşoară acolo. Londra, Lisabona şi Copenhaga sunt, 
probabil, singurele trei oraşe ale Europei care sunt şi oraşe de 
rezidenţă permanentă a Curţii şi pot fi considerate şi oraşe 
comerciale sau unele în care comerţul nu se desfăşoară doar 
pentru consumul lor propriu, ci şi pentru alte oraşe sau ţări. 
Situaţia tuturor celor trei este extrem de avantajoasă, lor potri- 
vindu-li-se natural rolul de antrepozite pentru o parte din 
bunurile destinate consumului unor locuri îndepărtate. Intr-un 
oraş unde o mare parte a veniturilor sunt cheltuite, este, pro¬ 
babil, mai dificil ca acestea să fie folosite mai avantajos drept 
capital pentru orice alt scop în afară de aprovizionarea cu 
bunuri de consum pentru acel oraş, spre deosebire de unul 
unde păturile inferioare ale populaţiei nu au alt mijloc de a se 
întreţine decât ceea ce derivă din folosirea acelui capital. Lenea 
celei mai mari părţi a populaţiei care se întreţine din cheltuirea 
veniturilor e posibil să corupă hărnicia celor care ar trebui să 
se întreţină prin folosirea capitalului şi face ca acolo să fie mai 
puţin avantajos să te foloseşti de un capital decât în alte părţi, 
înainte de Uniune', în Edinburgh a existat prea puţin comerţ 
sau industrie. Când parlamentul scoţian nu s-a mai reunit 
acolo, când a încetat a fi reşedinţa înaltei nobilimi şi a oame¬ 
nilor de vază din Scoţia, a devenit un oraş cu ceva comerţ şi 
industrie. Totuşi, el continuă să fie reşedinţa principalelor tri¬ 
bunale din Scoţia, sediul Comisiei vămilor şi a accizelor etc. 
Prin urmare, acolo continuă să fie cheltuit un venit considera¬ 
bil. în ceea ce priveşte comerţul şi industria, este mult inferior 
Glasgow-ului, ai cărui locuitori se întreţin predominant din 


* Tratatul de unire dintre regatul englez şi cel scoţian a fost semnat la 22 iulie 1706. El a 
consfinţit reunirea celor două ţâri sub numele de Regatul Marii Britanii (n.r.). 


Cartea a II -a Avuţia naţiunilor 


191 



folosirea capitalului. Locuitorii unui sat mai mare, s-a obser¬ 
vat câteodată, după ce au făcut un progres considerabil în 
ceea ce priveşte manufacturile, au devenit leneşi şi săraci, ca 
urmare a faptului că un mare senior şi-a stabilit rezidenţa în 
apropiere. 

Raportul dintre capital şi venit, prin urmare, pare să regle¬ 
menteze peste tot raportul dintre hărnicie şi lene. Oriunde 
predomină capitalul, prevalează hărnicia; oriunde predomină 
privilegiile, prevalează lenea. 

Prin urmare, orice creştere sau scădere a capitalului va 
tinde natural să ducă la creşterea sau scăderea cantităţii reale 
a hărniciei, a mâinii de lucru productive şi, în consecinţă, a 
valorii de schimb a produsului anual al pământului sau al 
muncii dintr-o ţară, adică a mărimii reale a bogăţiei şi a veni¬ 
turilor tuturor locuitorilor săi. 

Capitalurile cresc datorită cumpătării şi scad odată cu chel¬ 
tuielile extravagante şi cu comportamentele nechibzuite. 

Orice sumă ar reuşi o persoană să economisească din venit, 
se va adăuga la capital şi, fie că-1 foloseşte el însuşi pentru 
susţinerea unui număr suplimentar de mâini de lucru produc¬ 
tive, fie că va abilita o altă persoană să facă acelaşi lucru, 
împrumutându-i-o cu dobândă - adică, pentru a obţine o parte 
din profiturile acesteia din urmă. Aşa cum capitalul unei per¬ 
soane poate fi sporit doar prin ceea ce economiseşte din veni¬ 
tul său anual sau din câştigurile sale anuale, aşa şi capitalul 
societăţii, care este acelaşi cu suma veniturilor tuturor indivi¬ 
zilor care o compun, poate fi crescut în acelaşi mod. 

Cumpătarea, şi nu hărnicia, reprezintă cauza imediată a 
creşterii capitalului. Hărnicia, într-adevăr, furnizează baza pe 
care cumpătarea duce la acumulări; indiferent ce produce hăr¬ 
nicia, dacă n-ar fi cumpătarea să economisească şi să acumu¬ 
leze, capitalul n-ar deveni niciodată mai mare. 

Moderaţia, prin sporirea fondurilor care sunt destinate sus¬ 
ţinerii mâinii de lucru productive, tinde să ducă la creşterea 
numărului acelor mâini a căror muncă va adăuga o valoare 
asupra subiectului pe care se exercită. Prin urmare, ea va tinde 
să crească valoarea de schimb a produsului anual al pămân¬ 
tului şi muncii din ţară. Ea va pune în mişcare o cantitate 
suplimentară de muncă, care va aduce o valoare suplimentară 
produsului anual. 

Ce este economisit an de an este consumat, cu regularita¬ 
te - şi aproape în acelaşi timp -, exact ca tot ce este cheltuit 
anual, dar de către un grup diferit de oameni. Acea parte din 
venitul său pe care un om bogat o cheltuieşte anual este, în 
cele mai multe situaţii, consumată de oaspeţii săi leneşi şi de 
servitorii domestici, care nu lasă nimic în urma lor, în schim¬ 
bul consumului lor. Acea parte din venit pe care o economi¬ 
seşte şi care, de dragul profitului, este folosită imediat drept 
capital, este consumată în acelaşi fel şi aproape în acelaşi timp, 
dar de către un cu totul alt grup de oameni: lucrători, fabri¬ 
canţi, meseriaşi - care reproduc, cu un profit, valoarea consu¬ 
mului lor anual. Putem presupune că venitul îi este plătit 
bogătaşului în bani. Dacă l-ar fi cheltuit pe tot pentru mânca¬ 
rea, îmbrăcămintea şi locuinţa pe care acest întreg l-ar fi putut 
cumpăra, atunci acest venit ar fi fost distribuit doar în rându¬ 
rile primului grup de oameni. Economisind o parte din aces¬ 
ta - care, de dragul profitului, ar fi folosită imediat drept 
capital, fie de el, fie de altă persoană -, mâncarea, îmbrăcămin¬ 
tea şi locuinţa care ar putea fi cumpărate cu acesta vor fi cu 
necesitate rezervate celor din ultimul grup. Consumul este 
acelaşi, dar consumatorii sunt diferiţi. 

Prin ceea ce economiseşte un om cumpătat într-un an, nu 
doar că oferă mijloacele de întreţinere pentru un număr supli¬ 
mentar de mâini de lucru productive pentru anul următor. 

dar, în calitatea sa de fondator al unui atelier de lucru, cum 
s-ar spune, va stabili un fond statornic pentru susţinerea unui 
număr egal de mâini de lucru, pentru viitor. Distribuirea şi 
direcţionarea perpetuă a acestui fond, este adevărat, nu sunt 
întotdeauna garantate de vreo lege pozitivă, de vreun drept 
de păstrare sau de vreun act care nu permite înstrăinarea pro¬ 
prietăţii. Totuşi, el este întotdeauna păzit de un principiu foar¬ 
te puternic, de interesul clar şi evident al individului căruia îi 
aparţine fiecare bucăţică din acesta pe vecie. Nicio parte a 
acestuia nu va putea fi folosită după aceea pentru întreţinerea 
a altceva decât mâna de lucru productivă, fără o pierdere evi¬ 
dentă pentru persoana care ar perverti, astfel, acel fond parte, 
de la destinaţia sa adecvată. 

Risipitorul viciază utilizarea acestui fond în felul următor: 
prin aceea că nu-şi menţine cheltuielile în limitele veniturilor, 
el intră în capital. Ca şi acela care perverteşte veniturile unui 
aşezământ pios în scopuri profane, îşi va plăti salariul pentru 
lenea sa cu acele fonduri pe care cumpătarea înaintaşilor săi 
le consacraseră, cum s-ar spune, menţinerii hărniciei. Prin 
diminuarea fondurilor destinate folosirii unei forţe de muncă 
productive, el va diminua, cu necesitate, în măsura în care 
depinde de el, cantitatea de muncă ce adaugă o valoare obiec¬ 
tului asupra căruia se aplică şi, în consecinţă, diminuează şi 
valoarea produsului anual al pământului şi muncii întregii 
ţări, adică bogăţia şi venitul real al locuitorilor săi. în cazul în 
care cheltuielile extravagante ale unora n-ar fi compensate de 
cumpătarea altora, conduita fiecărui risipitor, care-i hrăneşte 
pe cei leneşi cu pâinea celor harnici, nu doar că l-ar duce la 
sapă de lemn pe el însuşi, ci ar împovăra şi restul ţării. 

Şi, deşi cheltuielile făcute de cei risipitori ar fi în întregi¬ 
me făcute pe produse indigene şi deloc pe produse străine, 
efectul asupra fondurilor productive ale societăţii ar rămâne 


194 


Avuţia naţiunilor Cartea a Iî-a 



acelaşi. In fiecare an, tot ar mai fi o anumită cantitate de mân¬ 
care şi îmbrăcăminte care ar trebui să susţină mâna de lucru 
productivă, dar care ar fi folosită pentru susţinerea celei 
neproductive. 

Totuşi, trebuie spus că, într-adevăr, această cheltuială nefi- 
ind făcută pe bunuri din străinătate, nu va ocaziona exporturi 
de aur şi argint - în ţară ar rămâne aceeaşi cantitate de bani 
ca mai înainte. Dar, în cazul în care cantitatea de hrană şi 
îmbrăcăminte consumată de către cei neproductivi ar fi distri¬ 
buită către cei productivi, ei ar reproduce, cu un profit, întrea¬ 
ga valoare a consumului lor. In această situaţie, în ţară ar 
rămâne aceeaşi cantitate de bani, iar pe lângă aceasta, ar exista 
şi o reproducere a unei valori egale de bunuri de consum. Ar 
exista două valori în loc de una. 

Pe lângă acestea, într-o ţară în care valoarea produsului 
anual se diminuează, nu poate rămâne aceeaşi cantitate de 
bani. Singura utilizare a banilor este aceea de a face să circule 
bunurile de consum. Prin intermediul lor, proviziile, materia¬ 
lele şi bunurile finite sunt cumpărate, vândute şi distribuite 
către consumatorii lor finali. De aceea, cantitatea de bani care 
poate fi folosită anual într-o ţară trebuie să fie determinată de 
valoarea bunurilor de consum care circulă anual în ea. Aceasta 
trebuie să consiste fie din produsul imediat al pământului şi 
muncii respectivei ţări, fie din ce a fost cumpărat cu o parte 
din acest produs. Valoarea lor, prin urmare, trebuie să scadă 
pe măsură ce scade valoarea acestui produs - şi, împreună cu 
el, şi cantitatea de bani care poate fi folosită pentru a-1 face să 
circule. Dar banilor care, prin această diminuare anuală a pro¬ 
dusului, sunt aruncaţi anual spre circulaţia internă nu li se va 
permite să zacă degeaba. Interesul celui care-i posedă îi va cere 
acestuia să-i folosească, iar dacă acasă nu-şi vor găsi întrebu¬ 
inţarea, vor fi trimişi în străinătate, în ciuda tuturor legilor şi 


Cartea a U-a Avuţia naţiunilor 


195 



interdicţiilor, şi vor fi folosiţi pentru cumpărarea de bunuri de 
consum care ar putea fi de ceva folos în ţară. In acest fel, 
exportarea lor anuală va continua, pentru o vreme, să adauge 
ceva la consumul anual al ţării, dincolo de valoarea propriului 
produs anual. Ce a fost economisit în vremurile de prosperi¬ 
tate din produsul anual şi folosit pentru cumpărarea de aur şi 
argint, va contribui, pentru scurtă vreme, la sprijinirea consu¬ 
mului în vremuri grele. Exportarea aurului şi argintului este, 
în acest caz, nu cauza, ci efectul declinului unei ţări - iar câte¬ 
odată, pentru scurtă vreme, poate alina sărăcia produsă de 
acest declin. 

Din contră, cantitatea de bani trebuie să crească în mod 
natural, în fiecare ţară, pe măsură ce creşte valoarea pro¬ 
dusului anual. întrucât valoarea bunurilor de consum care 
circulă în societate, an de an, va fi mai mare, va necesita o 
cantitate mai mare de bani care să o facă să circule. Prin urma¬ 
re, o parte a acestui produs crescut va fi folosită în mod natural 
pentru cumpărarea, oriunde ar avea loc aceasta, a unei canti¬ 
tăţi suplimentare de aur şi argint necesare circulării restului 
produsului. Sporirea acestor metale va fi, în acest caz, efectul 
şi nu cauza prosperităţii publice. Aurul şi argintul sunt cum¬ 
părate peste tot în acelaşi fel. Hrana, îmbrăcămintea şi locuin¬ 
ţa, venitul şi mijloacele de întreţinere ale tuturor celor a căror 
muncă sau ale căror stocuri sunt folosite pentru a-i aduce de 
la mină la piaţă reprezintă preţul plătit pentru ele atât în Peru, 
cât şi în Anglia. Ţara care are de plătit acest preţ nu va rămâne 
prea mult timp fără cantitatea din acele metale de care are 
nevoie - şi nicio ţară nu va reţine prea mult o cantitate de care 
nu are nevoie. 

Prin urmare, din orice ne-am imagina că sunt alcătuite 
bogăţia sau veniturile reale ale unei ţări, fie din valoarea pro¬ 
dusului anual al pământului sau muncii sale, după cum pare 

să dicteze simpla raţiune, fie din cantitatea de metale preţioase 
care circulă între graniţele sale, cum presupun preconcepţiile 
populare, din orice perspectivă am privi lucrurile, orice om 
risipitor pare un inamic public, iar orice om cumpătat, un 
binefăcător public. 

Efectele comportamentelor nechibzuite sunt adesea aceleaşi 
cu ale cheltuirii extravagante. Fiecare proiect nejudicios şi lip¬ 
sit de succes din agricultură, minerit, pescuit, comerţ sau 
manufacturi tinde să diminueze în aceeaşi manieră fondurile 
destinate susţinerii muncii productive. In fiecare dintre aceste 
proiecte, deşi capitalul este consumat doar de mâna de lucru 
productivă, prin maniera nejudicioasă în care este folosit, 
întrucât nu reproduce întreaga valoare a consumului lor, tre¬ 
buie să existe întotdeauna o diminuare a ceea ce ar fi constituit 
altminteri fondurile productive ale societăţii. 

Intr-adevăr, rar se întâmplă ca situaţia unei mari naţiuni să 
fie afectată major de risipa extravagantă sau de comportamen¬ 
tul neadecvat al indivizilor, extravaganţa sau imprudenţa 
unora fiind mai mult decât compensate de cumpătarea şi buna 
conduită a celorlalţi. 

Cu privire la cheltuielile exorbitante, principiul care 
îndeamnă la cheltuire este pasiunea pentru bucuriile prezen¬ 
tului care, deşi câteodată sunt dificil de restricţionat, în general 
sunt doar momentane şi ocazionale. Dar principiul care 
îndeamnă la cumpătare este dorinţa de îmbunătăţire a condi¬ 
ţiei noastre - o dorinţă care, deşi în general este calmă şi lipsită 
de patimă, se află în noi încă din pântecul mamei şi nu ne 
părăseşte până nu intrăm în pământ. In întregul interval care 
separă cele două momente, rar dacă există vreo instanţă în 
care omul să fie atât de perfect şi complet satisfăcut de situaţia 
sa, încât să nu-şi dorească să facă modificări sau îmbunătăţiri 
de vreun fel sau altul. O creştere a averii sale reprezintă 

mijloacele prin care cea mai mare parte a oamenilor îşi propun 
şi îşi doresc să-şi îmbunătăţească condiţia. Ea reprezintă mij¬ 
locul cel mai obişnuit şi cel mai evident, iar calea cea mai sigu¬ 
ră de creştere a averii este dată de economisirea şi acumularea 
unei părţi din ceea ce se obţine, fie regulat şi anual, fie cu 
anumite ocazii extraordinare. Deşi principiul cheltuitor preva¬ 
lează, prin urmare, la aproape toţi oamenii în anumite ocazii 
şi doar la unii în aproape toate ocaziile, totuşi, la cei mai mulţi 
oameni, dacă facem o medie a întregului curs al vieţii lor, prin¬ 
cipiul cumpătării pare nu doar să predomine, ci să predomine 
într-o foarte mare măsură. 

Cu privire la comportamentele nechibzuite, numărul între¬ 
prinderilor prudente şi de succes este peste tot mai mare decât 
al celor nejudicioase şi lipsite de succes. După toate plângerile 
noastre legate de frecvenţa falimentelor, nefericiţii peste care 
dă ghinionul nu alcătuiesc decât o foarte mică parte a celor 
angajaţi în comerţ şi în alte tipuri de afaceri - poate nu mai 
mult de unul dintr-o mie. Falimentul reprezintă, poate, cea 
mai mare şi mai umilitoare calamitate care poate cădea pe 
capul unui om nevinovat. Prin urmare, cea mai mare parte a 
oamenilor este suficient de atentă să-l evite. Unii, într-adevăr, 
nu-1 evită, aşa cum alţii nu evită spânzurătoarea. [...] 

Venitul unui individ poate fi cheltuit fie pe lucruri care sunt 
consumate imediat, prin care cheltuielile unei zile nu pot nici 
uşura, nici sprijini cheltuielile alteia - sau poate fi cheltuit pe 
lucruri mai durabile, care, prin urmare, pot fi acumulate şi în 
care cheltuiala unei zile poate, după bunul plac, fie să uşureze, 
să sprijine sau să crească efectele sale în ziua următoare. Un 
om cu avere, de exemplu, poate fie să-şi cheltuiască venitul în 
mod nechibzuit şi somptuos, pentru menţinerea unui mare 
număr de servitori domestici şi a unei multitudini de câini şi 
cai, fie, mulţumindu-se cu o masă frugală şi câţiva servitori. 

poate cheltui cea mai mare parte a lor pentru decorarea casei 
sale sau a vilei de la ţară, pe construcţii utile sau decorative, 
pe mobilă utilă sau ornamentală; pe colecţionarea de cărţi, 
statui, picturi sau pe lucruri ceva mai frivole, zorzoane inge¬ 
nioase de toate felurile - sau, mai frivol decât orice, pe aduna¬ 
rea unei garderobe imense de haine de calitate, ca favoritul şi 
adjunctul unui mare prinţ, care a murit acum câţiva ani.’ Dacă 
doi oameni de averi egale ar trebui să-şi cheltuiască averile, 
unul predominant într-un fel, iar celălalt, predominant 
într-altul, măreţia persoanei ale cărei cheltuieli au fost făcute 
predominant pentru bunuri durabile ar fi într-o continuă creş¬ 
tere, cheltuiala fiecărei zile contribuind cu ceva la sprijinirea 
şi înmulţirea efectului cheltuielilor zilei următoare; pe când a 
celuilalt, din contră, nu ar fi mai mare la sfârşitul perioadei 
decât fusese la început. Am avea un stoc de bunuri de un fel 
sau altul care, deşi n-ar mai valora cât au costat, tot ar mai 
valora ceva. Nicio urmă sau vestigiu al cheltuielilor celui din 
urmă n-ar rămâne, iar efectul a zece sau douăzeci de ani de 
belşug ar fi complet anihilat, de parcă n-ar fi existat vreodată. 

Aşa cum un mod de a cheltui este mai favorabil decât un 
altul bogăţiei individului, tot astfel se întâmplă şi referitor la 
cea a unei naţiuni. Casele, mobila, îmbrăcămintea bogaţilor, în 
scurt timp, devin utile clasei de jos şi celei medii. Ele vor fi 
capabile să le cumpere când superiorii lor se vor fi săturat de 
ele, traiul general al tuturor oamenilor îmbunătăţindu-se, ast¬ 
fel, treptat, când acest mod de a cheltui va deveni universal la 
oamenii cu avere. în ţări care au fost bogate pentru o lungă 
perioadă, poţi vedea frecvent că oameni din clasa de jos deţin 
atât locuinţe, cât şi mobilă în stare perfectă şi întreagă, dar pe 
care nici nu ar fi putut să le construiască ei înşişi, nici n-au fost 


* Aluzie la George Brummel (1778-1840), favoritul regelui George al IV-lea; figură iconică 
a dandismului modern. A murit în sărăcie la Caen (n.r.). 

făcute pentru uzul lor. Ceea ce fusese cândva sediul familiei 
de Seymour acum este un han, aflat pe drumul către Bath'. 
Patul nupţial al lui James I al Marii Britanii, pe care regina l-a 
adus cu ea din Danemarca, drept dar de nuntă potrivit de la 
un suveran la altul, era, acum câţiva ani, o decoraţiune de 
interior într-o tavernă din Dunfermline. In unele oraşe vechi, 
care fie au stagnat un lung interval de timp, fie au cunoscut o 
uşoară decădere, cu greu ai putea găsi chiar şi o singură casă 
care să fie construită pentru actualii săi locatari. Iar dacă intri 
în acele case, vei găsi frecvent piese de mobilier vechi aflate în 
stare excelentă, foarte potrivite pentru a fi folosite de actualii 
proprietari, dar care e prea puţin probabil să fi fost făcute 
pentru aceştia. 

Palate nobiliare, vile magnifice, mari colecţii de cărţi, statui, 
picturi şi alte curiozităţi reprezintă adesea atât o podoabă, cât 
şi o onoare, nu doar pentru vecinătatea imediată, ci pentru 
întreaga regiune căreia îi aparţin. Versailles-ul este un podoa¬ 
bă şi o onoare pentru Franţa, Stowe şi Wilton, pentru Anglia; 
Italia continuă, încă, să atragă un anume tip de veneraţie prin 
numărul monumentelor de acest gen pe care le posedă, deşi 
bogăţia care le-a produs a decăzut şi deşi geniul care le-a pla¬ 
nificat pare să fi dispărut, probabil pentru aceea că nu a mai 
fost folosit. 

De asemenea, cheltuiala făcută pentru bunuri durabile este 
favorabilă nu doar acumulării, ci şi cumpătării. Dacă o persoa¬ 
nă face excese, la orice moment, ar putea cu uşurinţă să-şi 
revizuiască comportamentul, fără să se expună oprobriului 
public. Să-şi reducă foarte mult numărul servitorilor, să aban¬ 
doneze mesele copioase în favoarea unora frugale, să renunţe 
la trăsuri odată ce le va fi avut, toate acestea sunt schimbări 


* Drumul care leagă Londra de oraşul Bath, centru balnear foarte popular începând cu 
jumătatea secolului al XVIII-lea (n.r.). 

care nu pot scăpa simţului de observaţie al vecinilor, lucru care 
se presupune că implică o anumită mărturisire a proastei con¬ 
duite anterioare. De aceea, puţini sunt aceia care, după ce au 
fost cândva destul de nechibzuiţi încât să se lanseze prea mult 
în genul acesta de cheltuieli, să aibă ulterior curajul de a-şi 
reforma comportamentul, înainte ca ruina şi falimentul să-i 
oblige. Dar, dacă o persoană a cheltuit, vreodată, prea mult 
pentru o clădire, pentru mobilă, cărţi sau picturi, schimbarea 
sa de conduită nu va putea fi considerată un lucru umilitor. 
Acestea sunt lucruri a căror cumpărare face frecvent ca o achi¬ 
ziţie ulterioară să nu mai fie necesară, iar când o persoană 
pune capăt brusc acestui comportament, în ochi celorlalţi ea 
pare să facă asta nu pentru că şi-a terminat averea, ci pentru 
că şi-ar fi satisfăcut dorinţa. 

Pe lângă acestea, cheltuielile făcute în bunuri durabile oferă 
mijloace de subzistenţă, de obicei, unui număr de oameni mai 
mare decât cele făcute pentru ospitalitatea generoasă. Din 
două sau trei sute de porţii de mâncare care sunt, câteodată, 
servite la un mare festival, o jumătate e posibil să fie aruncate 
la gunoi; întotdeauna o grămadă de mâncare este irosită sau 
distrusă. Dar, dacă această cheltuială ar fi făcută pentru a da 
de lucru unor zidari, dulgheri, tapiţeri, mecanici etc., o canti¬ 
tate de alimente de o valoare egală ar fi distribuite în rândurile 
a şi mai mulţi oameni, care le-ar cumpăra cu bani buni şi nu 
ar distruge sau arunca nici măcar un gram. în primul caz, 
această cheltuială susţine mâna de lucru productivă, iar în 
celălalt, pe cea neproductivă. Prin urmare, în primul caz, ea 
duce la creşterea valorii de schimb a produsului anual al 
pământurilor şi muncii din acea ţară, iar în celălalt, nu produ¬ 
ce această creştere. 

Nu aş dori să se înţeleagă, prin toate acestea, că vreau să 
spun că un tip de cheltuieli presupune un spirit mai darnic 

sau mai generos decât celălalt. Când un om cu avere îşi chel¬ 
tuieşte venitul predominant pentru a fi ospitalier, el împarte 
cea mai mare parte a acestuia cu prietenii şi tovarăşii săi, dar, 
când îl foloseşte pentru a cumpăra astfel de bunuri durabile, 
el cheltuieşte adesea tot întregul pentru sine şi nu oferă nimic 
altcuiva, dacă nu primeşte ceva în schimb. Cel din urmă tip 
de cheltuieli, prin urmare, mai ales când este direcţionat spre 
obiecte frivole, micile ornamente ale hainelor şi mobilei, biju¬ 
teriile, zorzoanele, podoabele, indică frecvent o dispoziţie nu 
doar uşuratică, ci şi josnică şi egoistă. Ce vreau să spun este 
că primul tip de cheltuieli conduce mai mult decât celălalt la 
creşterea bogăţiei publice, prin aceea că ocazionează întot¬ 
deauna o acumulare de bunuri de valoare, că este mai favora- 
bilă cumpătării individuale şi, în consecinţă, creşterii 
capitalului public şi pentru că susţine mai degrabă mâna de 
lucru productivă decât pe cea neproductivă. 

* * * 

Cartea 
a IlI-a 


Despre progresul diferit 
al bogăţiei la diferite naţiuni 





1 


Despre progresul natural 
al bogăţiei 


Marele comerţ al fiecărei societăţi civilizate este acela dintre locuitorii de 
la oraş şi cei de la ţară El constă în schimbul de produse neprelucrate pe 
produse manufacturate, fie imediat, fie prin interpunerea banilor sau a 
vreunui fel de hârtii care reprezintă bani. 

„Ţara" aprovizionează „oraşul" cu mijloace de subzistenţă 
şi cu materie primă pentru manufacturi. Oraşul îi răsplăteşte 
pentru aceasta, trimiţând înapoi o parte din produsul manu¬ 
facturat către locuitorii de la ţară. Oraşul, unde nici nu există 
şi nici nu poate există vreo formă de multiplicare a materiei 
prime, s-ar putea spune, pe drept, că îşi câştigă atât bogăţia, 
cât şi mijloacele de subzistenţă de la ţară. Totuşi, pe această 
bază, noi nu trebuie să ne imaginăm că, dacă oraşul câştigă, 
atunci „ţara" pierde. Câştigurile sunt reciproce şi egale pentru 
ambele părţi, iar diviziunea muncii este, în acest caz, ca şi în 
toate celelalte, avantajoasă pentru toate persoanele angajate în 
diferitele ocupaţii în care aceasta este subdivizată. Locuitorii 
de la ţară îşi cumpără de la oraş o mai mare cantitate de bunuri 
manufacturate cu produsul unei cantităţi mai mici din munca 
proprie decât i-ar fi costat dacă ar fi încercat să le producă ei 
înşişi. Oraşul oferă o piaţă pentru surplusul de produse de la 
ţară, adică ceea ce se află peste cele necesare întreţinerii culti¬ 
vatorilor - acesta fiind locul în care locuitorii de la ţară schim¬ 
bă aceste produse pe altele, de care au nevoie. Cu cât este mai 
mare numărul locuitorilor oraşului şi venitul acestora, cu atât 

mai mare va fi piaţa pe care el le-o oferă celor de la ţară - şi, 
cu cât piaţa este mai mare, cu atât mai avantajoasă este pentru 
un număr tot mai mare de oameni. Porumbul care creşte la un 
kilometru de oraş se vinde la acelaşi preţ ca acela care creşte 
la douăzeci de kilometri. Dar preţul acestuia din urmă trebuie, 
în general, nu doar să plătească cheltuielile de cultivare şi adu¬ 
cere la piaţă, ci şi să permită profitul obişnuit din agricultură, 
fermierului. Prin urmare, proprietarii şi cultivatorii de la ţară, 
care trăiesc în apropiere de oraşe, vor câştiga, peste profitul 
obişnuit din agricultură, prin preţul lucrurilor pe care le vând, 
întreaga valoare a transportului produselor similare care sunt 
aduse din ţinuturi mai îndepărtate - şi vor economisi întreaga 
valoare a acestui transport în lucrurile pe care le cumpără. 
Comparaţi cultivarea pământurilor din vecinătatea oricărui 
oraş de mărime considerabilă cu a acelora aflate la o oarecare 
distanţă de el şi veţi fi satisfăcuţi cu uşurinţă de cât de mult 
beneficiază „ţara" de pe urma comerţului cu oraşul. Printre 
speculaţiile cele mai absurde care s-au propagat cu privire la 
balanţa comercială dintre aceste două părţi, nimeni n-a pretins 
vreodată că fie „ţara" pierde din comerţul cu oraşul, fie oraşul 
prin acela cu „ţara" care-1 susţine. 

Şi, cum supravieţuirea vine, prin natura lucrurilor, înaintea 
confortului şi a luxului, industria care se ocupă de cea dintâi 
trebuie cu necesitate să fie prioritară în faţa celei care are grijă 
de cele din urmă. Prin urmare, agricultura şi ameliorarea solu¬ 
lui, care oferă mijloacele de subzistenţă, trebuie neapărat să fie 
prioritare în faţa dezvoltării oraşelor, care nu furnizează decât 
mijloace de confort şi lux. Şi doar surplusul producţiei de la 
ţară, sau ceea ce se află deasupra mijloacelor de subzistenţă 
ale cultivatorilor, lucrul care constituie mijloacele de subzis¬ 
tenţă ale oraşului, poate, deci, să crească, însă doar odată cu 
creşterea surplusului producţiei. Intr-adevăr, oraşul poate să 

nu-şi derive întotdeauna toate mijloacele de subzistenţă din 
satele din jur şi nici chiar din regiunea mai întinsă din care 
face parte, ci din ţări îndepărtate, iar acest lucru, deşi nu con¬ 
stituie o excepţie de la regula generală, a dus la variaţiuni 
considerabile în progresul bogăţiei, în diferite timpuri şi la 
diferite naţiuni. 

Acea ordine a lucrurilor pe care o impune necesitatea, la 
modul general, deşi nu neapărat pentru fiecare ţară în parti¬ 
cular, este promovată, în fiecare ţară, de înclinaţia naturală a 
omului. Dacă instituţiile umane n-ar fi zădărnicit aceste încli¬ 
naţii naturale, oraşele nu ar fi crescut dincolo de limitele în 
care ar fi sprijinite de ameliorarea şi cultivarea pământurilor 
din acea zonă - adică cel puţin până la punctul la care tot 
pământul din jur ar fi fost complet cultivat şi îmbunătăţit. In 
ideea unui profit egal sau aproape egal, majoritatea oamenilor 
şi-ar folosi mai degrabă capitalul pentru ameliorarea şi culti¬ 
varea pământului decât pentru producţia manufacturieră sau 
în comerţul extern. Cel care-şi foloseşte capitalul asupra 
pământului îl are sub ochi şi la îndemână mai mult decât se 
întâmplă în comerţ, iar averea sa este mult mai puţin supusă 
accidentelor decât în negoţ, unde ar fi obligat frecvent să-l lase 
în mâinile celorlalţi, nu doar să înfrunte vânturile şi valurile, 
ci şi elementele mai nesigure ale nebuniei şi ale nedreptăţii 
umane - prin aceea că acordă multă încredere, peste mări şi 
ţări, unor oameni cu ale căror caracter şi situaţie rareori poate 
fi familiarizat pe deplin. Din contră, capitalul deţinătorului de 
pământuri, care este fixat în exploatarea pământului, pare să 
fie în siguranţă - cel puţin în măsura în care poţi fi în siguranţă 
când faci afaceri cu oamenii. Pe lângă aceasta, frumuseţea pei¬ 
sajului şi plăcerile vieţii la ţară, liniştea mentală pe care o pro¬ 
mite şi, acolo unde nedreptatea legilor umane nu o perturbă, 
independenţa pe care o oferă cu adevărat au un farmec care 

atrage pe oricine, într-o măsură mai mare sau mai mică, 
şi, întrucât omul a fost destinat iniţial cultivării pământului, 
el pare să aibă încă o predilecţie pentru această ocupaţie 
primitivă. 

Intr-adevăr, fără ajutorul unor meşteşugari, cultivarea 
pământului n-ar putea fi continuată decât cu mari inconveni¬ 
ente şi cu întreruperi continue. Fierari, dulgheri, rotari şi fău¬ 
ritori de pluguri, zidari şi constructori, tăbăcari, pantofari şi 
croitori - fermierul are adesea nevoie de serviciile fiecăruia 
dintre aceştia. Aceşti meseriaşi au, la rândul lor, nevoie unii 
de serviciile celorlalţi, ocazional, şi, întrucât locuinţa lor nu 
este legată neapărat, precum cea a fermierului, de un loc 
anupie, ei se vor stabili în mod natural în apropiere unii de 
alţii, formând, astfel, un mic oraş sau sat. Măcelarul, berarul 
şi brutarul li se vor alătura după scurt timp, împreună cu 
mulţi alţi meseriaşi şi vânzători, necesari sau utili pentru sati¬ 
sfacerea nevoilor lor ocazionale - care vor contribui şi mai 
mult la creşterea oraşului. Locuitorii oraşului şi cei de la ţară 
îşi aduc reciproc servicii unii altora. Oraşul reprezintă un târg 
sau o piaţă statornică, la care recurg locuitorii de la ţară, pen¬ 
tru a-şi schimba produsele lor brute pe altele, manufacturate. 
Acesta este comerţul care le furnizează oamenilor de la oraş 
atât materialele muncii lor, cât şi mijloacele de trai. Cantitatea 
de muncă finită pe care ei o vând locuitorilor de la ţară va 
reglementa cu necesitate cantitatea de materiale şi de alimente 
pe care aceasta o cumpără. Aşadar, nici cantitatea de lucru, 
nici mijloacele de trai nu pot spori decât în raport proporţional 
cu sporirea cererii de produse finite din partea celor de la ţară, 
iar această cerere nu poate spori decât proporţional cu dimen¬ 
siunea pe care o capătă cultivarea şi dezvoltarea din agricul¬ 
tură. Prin urmare, dacă instituţiile umane n-ar fi influenţat 
niciodată acest curs natural al lucrurilor, bogăţia progresivă şi 

creşterea oraşelor, în orice societate politică, s-ar afla într-o 
relaţie cauzală şi într-un raport de proporţionalitate cu îmbu¬ 
nătăţirea şi cultivarea pământurilor de pe cuprinsul ţării. 

In coloniile noastre nord-americane, unde pământurile 
necultivate pot fi deţinute în condiţii destul de lejere, în niciun 
oraş nu s-au introdus bunuri manufacturate destinate vânzării 
la distanţă. Când un meşteşugar din America de Nord reuşeş¬ 
te să strângă nişte stocuri cu puţin mai mari decât cele nece¬ 
sare continuării afacerii sale prin care aprovizionează zonele 
învecinate, el nu va încerca să deschidă, cu aceşti bani, o 
manufactură pentru a le vinde la o mai mare distanţă, ci-i va 
folosi pentru a cumpăra şi îmbunătăţi pământ necultivat. Din 
meseriaş, el devine plantator şi nici salariul mare, nici câştiga¬ 
rea lejeră a traiului, pe care le oferă această ţară meşteşugari¬ 
lor, nu-1 vor putea mitui să lucreze pentru oameni, în loc să 
lucreze pentru el însuşi. El simte că a fi meseriaş înseamnă a 
fi servitorul clienţilor săi, cei de la care-şi câştigă mijloacele de 
subzistenţă şi că un plantator care-şi cultivă pământul propriu 
şi-şi obţine cele necesare traiului din munca propriei sale fami¬ 
lii este cu adevărat un stăpân, independent faţă de toată lumea. 

Din contră, în ţările unde fie nu există pământ necultivat, 
fie pământul nu poate fi deţinut în condiţii destul de lejere, 
fiecare meşteşugar care a obţinut mai multe stocuri decât pot 
fi folosite pentru prestarea unor servicii ocazionale în vecină¬ 
tatea sa se va strădui să producă prin muncă bunuri care pot 
fi vândute la mare distanţă. Fierarul va deschide vreun tip de 
manufactură pentru produse din fier, ţesătorul, pentru in sau 
lână. Aceste diferite manufacturi vor ajunge, cu timpul, să se 
subdivizeze gradat, îmbunătăţindu-se şi rafinându-se, prin 
aceasta, într-o mare varietate de feluri, care pot fi cu uşurinţă 
concepute, motiv pentru care nu mai este nevoie să le explic 
mai departe. 

în căutarea modalităţilor de folosire a capitalului, manu¬ 
facturile vor fi preferate în mod natural, pentru un profit egal 
sau asemănător, comerţului extern, pentru acelaşi motiv pen¬ 
tru care agricultura este preferată manufacturilor. Şi, aşa cum 
capitalul unui proprietar de pământuri sau fermier este mai 
sigur decât cel al unui fabricant, şi capitalul acestuia din urmă, 
aflându-se tot timpul sub privirile acestuia şi în stăpânirea sa, 
este mai în siguranţă decât cel al unui negustor străin, 
într-adevăr, în orice vremuri şi în orice societate, partea care 
prisoseşte, atât din produsele brute, cât şi din cele manufactu¬ 
rate, sau acele lucruri pentru care nu există cerere acasă tre¬ 
buie trimise în străinătate, pentru a fi schimbate pe ceva pentru 
care există cerere autohtonă. Dar nu prea are importanţă dacă 
acesl capital care transportă un astfel de surplus de produse 
este unul străin sau autohton. Dacă societatea nu a acumulat 
destul capital, nici pentru a-şi cultiva toate pământurile, nici 
pentru a prelucra la modul cel mai complet produsul brut al 
acestora, în întregimea sa, atunci exportarea sa prin interme¬ 
diul unui capital străin are avantaje considerabile - pentru ca 
întregile stocuri ale societăţii să fie folosite în scopurile cele 
mai utile. Bogăţia Egiptului antic, cea a Chinei şi Hindustanului 
demonstrează cu prisosinţă faptul că o naţiune poate atinge 
un grad foarte înalt de bunăstare, chiar dacă cea mai mare 
parte a exporturilor sale sunt realizate de către străini. 
Progresul nord-americanilor şi cel al coloniilor din Indiile de 
Vest ar fi fost cu mult mai puţin rapid dacă ar fi fost folosite 
doar propriile lor capitaluri pentru exportarea surplusului de 
produse. 

Prin urmare, conform cursului natural al lucrurilor, cea mai 
mare parte a capitalului din orice societate în creştere este, mai 
întâi, direcţionată către agricultură, apoi, către manufacturi şi, 
la urmă de tot, către comerţul extern. Această ordine a 

lucrurilor este atât de naturală, încât, în orice societate, oriun¬ 
de s-ar afla, a fost, cred eu, respectată într-o anume măsură. 
Unele dintre pământuri trebuie că au fost cultivate înainte ca 
orice oraş considerabil să poată apărea, iar vreun tip de pro¬ 
ducţie rudimentară de natură manufacturieră trebuie că s-a 
realizat în aceste oraşe, înainte ca ele să se fi gândit să se ocupe 
de comerţ extern. 

Dar, deşi această ordine naturală a lucrurilor trebuie că a 
avut loc, într-o oarecare măsură, în orice societate, ea s-a inver¬ 
sat pe de-a-ntregul, în multe privinţe, în toate statele modeme 
ale Europei. Comerţul extern al unora dintre oraşele sale a 
introdus peste tot unele dintre cele mai modeme manufac¬ 
turi - sau măcar pe cele ale căror produse se puteau vinde la 
distanţă mare, iar împreună, manufacturile şi comerţul extern 
au dus la naşterea principalelor progrese din agricultură. 
Modurile de trai şi obiceiurile pe care natura guvernării lor 
iniţiale le-a introdus şi care au rămas şi după ce guvernarea 
respectivă s-a alterat, în mare măsură le-au forţat inevitabil 
spre această ordine nefirească şi retrogradă. 

Despre descurajarea agriculturii 
în vechile state ale Europei 
după căderea Imperiului Roman 


După ce naţiunile germanice şi scite au invadat provinciile vestice ale 
Imperiului Roman, confuzia care a urmat acestei revoluţii atât de 
importante a durat câteva secole. Jaful şi violenţa la care s-au dedat 
barbarii, pe seama vechilor locuitori, au întrerupt comerţul care exista 
între oraşe şi sate. Oraşele au fost părăsite, pământurile de la ţară au 
rămas necultivate, iar provinciile vestice ale Europei, care se bucuraseră 
de un grad crescut de bunăstare în timpul Imperiului Roman, au căzutîn 
cea mai joasă stare de sărăcie şi barbarism. Cât a continuat această 
confuzie, şefii şi principalii conducători ai acelor naţiuni au obţinut - sau 
au uzurpat pentru ei înşişi - cea mai mare parte a pământurilor din acele 
ţări. O mare parte din ele era necultivată, dar nicio parte, fie ea cultivată 
sau nu, nu a rămas fără proprietar. Toate erau ocupate, cea mai mare 
parte a lor aparţinând, acum, unei mâini de proprietari. 

Această ocupare iniţială a terenurilor necultivate, deşi a 
reprezentat un rău considerabil, n-a fost decât unul tranzito¬ 
riu. Curând, ele au fost divizate din nou şi „sparte" în parcele 
mici, fie ca urmare a succesiunii, fie prin înstrăinare. Dreptul 
de primogenitură împiedica împărţirea lor ca urmare a succe¬ 
siunii, iar introducerea substituţiunii’ a împiedicat „spargerea" 
lor în loturi mai mici prin înstrăinare. 

* Dispoziţie prin care un moştenitor este obligat să transmită, la moartea sa, bunurile 
moştenite unei persoane desemnate ca succesorul său obligatoriu; dispoziţie prin care este 
numit un al doilea moştenitor pentru cazul când primul, dintr-un motiv oarecare, nu va intra 
sau nu va accepta să intre în drepturile sale. Sursa: DEX (n.r ). 

Când pământul, la fel ca bunurile mobile, este considerat 
doar ca un mijloc de obţinere a celor necesare traiului şi a 
divertismentului, legea naturală a succesiunii îl împarte, ase¬ 
menea acestora, tuturor copiilor dintr-o familie - subzistenţa 
şi fericirea fiecăreia dintre acestea presupunându-se că sunt la 
fel de dragi tatălui. 

Astfel, romanii aplicau această lege naturală a succesiunii, 
întrucât nu făceau distincţie între cel mai în vârstă şi cel mai 
tânăr, între femeie şi bărbat, nici când venea vorba de moşte¬ 
nirea pământului, aşa cum nu o făceau nici când era vorba de 
bunuri mobile. Dar, când pământul a început să fie considerat 
nu atât mijloc de subzistenţă, cât de putere şi protecţie, s-a 
considerat că este mai bine să fie moştenit fără să fie împărţit. 
In acele vremuri de mari dezordini, fiecare mare latifundiar 
era un fel de mic prinţ. Servitorii îi erau supuşii. El era jude¬ 
cătorul lor şi, în anumite privinţe, legislatorul lor în vremuri 
de pace şi conducătorul lor, în vremuri de război. El pornea 
război după bunul plac, cel mai adesea împotriva vecinilor săi, 
şi, câteodată, chiar împotriva suveranului său. Securitatea unui 
domeniu era, prin urmare, protecţia pe care proprietarul său 
le-o putea acorda celor care locuiau pe acesta, în funcţie de 
mărimea sa. Să îl împărţi însemna să îl distrugi şi să expui 
fiecare parte a sa oprimării şi anexării, în urma incursiunilor 
vecinilor. Legea primogeniturii, prin urmare, a ajuns să fie 
aplicată nu imediat, într-adevăr, ci în timp, în cadrul procesu¬ 
lui de succesiune a proprietăţilor agrare, din acelaşi motiv 
pentru care a fost aplicată şi în privinţa monarhiilor, deşi nu 
întotdeauna de la prima lor instituire. Pentru ca puterea - şi, 
în consecinţă, securitatea monarhiilor - să nu fie slăbită prin 
divizare, ea trebuia să fie moştenită în întregime de un singur 
copil. Căruia dintre ei avea să i se dea o aşa de mare preferinţă 
trebuia să se determine printr-o regulă generală, întemeiată nu 

pe distincţiile îndoielnice ale meritului personal, ci pe o dife¬ 
renţă clară şi evidentă, care nu poate da loc la dispute. între 
copiii aceleiaşi familii nu pot exista alte diferenţe indiscutabile 
decât cele legate de sex şi de vârstă. Sexul masculin este pre¬ 
ferat la modul universal celui feminin, iar când celelalte aspec¬ 
te nu contează, cel mai vârstnic are întâietate faţă de cel mai 
tânăr. De aici, şi originea dreptului primului născut şi a 
aşa-numitei succesiuni lineare. 

Legile adesea continuă în forţă încă multă vreme după ce 
situaţia care le-a prilejuit iniţial, singura care le poate face să 
fie rezonabile, a încetat să mai existe ca atare. în situaţia pre¬ 
zentă a Europei, proprietarul unui singur hectar de pământ 
este la fel de în siguranţă ca proprietarul a o sută de mii de 
hectare. Cu toate acestea, dreptul de primogenitură continuă, 
încă, să fie respectat şi, întrucât dintre toate instituţiile, este cel 
mai apt să sprijine orgoliul nobleţei familiale, este probabil să 
mai reziste multe secole. în orice altă privinţă, nimic nu pare 
să fie mai contrar intereselor reale ale unei familii numeroase 
decât un drept care, pentru a-1 îmbogăţi pe unul, îi transformă 
în cerşetori pe toţi ceilalţi copii. Substituţiunea reprezintă con¬ 
secinţa naturală a dreptului de primogenitură. Ambele au fost 
introduse pentru a conserva o anumită succesiune lineară, iar 
dreptul întâiului născut a venit tocmai în această idee şi pentru 
a împiedica alienarea oricărei părţi a averii spre o altă linie 
decât cea propusă iniţial, fie prin donaţie, fie printr-o şmeche¬ 
rie sau prin simpla înstrăinare, fie dintr-o nebunie sau din 
ghinionul oricăruia dintre urmaşii următori. Aceste lucruri 
erau cu totul străine romanilor. Nici substitutele lor, nici fidei- 
comisurile', nu semănau cu clauzele de îngrădire a moştenirii. 


’ Fideicomis, dispoziţie cuprinsă într-un testament sau contract de donaţie prin care 
testatorul dispune ca succesorii săi în drepturi să transmită anumite bunuri persoanelor 
desemnate de el (n.t ). 

deşi unii avocaţi francezi au considerat adecvat să îmbrace 
instituţiile moderne în limbajul şi în forma celor antice. 

Când marile domenii erau un fel de principate, se poate ca 
restricţiile impuse moştenirii să nu fi fost atât de nerezonabile. 
Ca şi acele reglementări considerate a fi legile fundamentale 
ale unor monarhii, ele ar fi putut adesea să împiedice ca secu¬ 
ritatea a mii de oameni să fie pusă în pericol de capriciul sau 
extravaganţa unui singur om. Dar, în situaţia prezentă a 
Europei, când atât domeniile mai mici, cât şi cele mari îşi obţin 
securitatea în baza legilor ţării, nimic n-ar putea fi mai absurd. 
Ele se fondează pe cea mai absurdă dintre presupoziţii, cea 
potrivit căreia generaţiile succesive de bărbaţi nu au acelaşi 
drept la pământ şi la ceea ce posedă acesta şi că proprietatea 
generaţiei actuale trebuie restrânsă şi reglementată conform 
fanteziei celor care au murit poate chiar şi cu 500 de ani mai 
înainte. Cu toate acestea, substituţiile sunt respectate încă, în 
cea mai mare parte a Europei. In particular, în acele ţări unde 
sângele albastru reprezintă o calificare necesară pentru a te 
bucura fie de onoruri civile, fie de distincţii militare. Dispoziţiile 
de îngrădire a moştenirii sunt, totuşi, considerate a fi necesare 
pentru menţinerea privilegiului exclusiv al nobilimii asupra 
înaltelor funcţii şi onoruri din ţara lor, iar întrucât acea ordine 
a uzurpat un avantaj nedrept faţă de toţi ceilalţi concetăţeni, 
de teamă ca sărăcia acestora să nu-i facă să pară ridicoli, s-a 
considerat rezonabil să mai aibă încă un avantaj. Despre com- 
mon law-ul din Anglia se spune, într-adevăr, că ar detesta 
inalienabilitatea drepturilor de proprietate' şi că acestea sunt 
mult mai restricţionate acolo decât în orice altă monarhie euro¬ 
peană; totuşi, nici Anglia nu este total scutită de ele. în Scoţia, 
mai bine de o cincime, sau mai degrabă mai bine de o treime 

* în original, perpetuities (n.t.). 

din toate pământurile din ţară se presupune că s-ar afla, în 
prezent, sub un regim juridic strict de îngrădire a moştenirii. 

Mari întinderi de pământ necultivat au fost, astfel, nu doar 
comasate în mâna anumitor familii, dar, în măsura în care s-a 
putut, a fost exclusă pe vecie posibilitatea ca ele să mai fie 
împărţite vreodată. Totuşi, se întâmplă, din când în când, ca 
un mare proprietar de pământuri să fie şi un mare inovator. 
In vremurile haotice care au dat naştere acestor instituţii bar¬ 
bare, seniorul era destul de ocupat cu apărarea propriilor teri¬ 
torii sau cu extinderea jurisdicţiei şi autorităţii proprii peste 
pământul vecinilor săi. El nu avea timp liber să se ocupe de 
cultivarea sau îmbunătăţirea pământurilor sale. Când instau¬ 
rarea legii şi a ordinii i-a oferit acest timp liber, el şi-a dorit 
adesea să aibă această înclinaţie şi aproape întotdeauna şi-a 
dorit să aibă aptitudinile necesare. In cazul în care cheltuielile 
casei sale şi cele proprii erau egale cu veniturile sale sau chiar 
le depăşeau, cum se întâmpla frecvent, nu avea niciun stoc pe 
care să-l folosească în acest mod. Dacă era strângător, desco¬ 
perea, în general, că e mai profitabil să-ţi foloseşti economiile 
anuale pe cumpărături, decât pe îmbunătăţirea vechiului 
domeniu. Să dezvolţi exploatarea pământului cu profit, ca 
orice alt proiect comercial, necesita o atenţie precisă la micile 
economisiri şi micile câştiguri, lucru de care un om născut cu 
o mare avere, chiar dacă ar fi fost cumpătat de la natură, nu 
era decât arareori capabil. Situaţia unei astfel de persoane o 
predispune mai degrabă să se ocupe de înfrumuseţare, care 
place fanteziei, decât de profit, de care atât de puţină nevoie. 
Eleganţa hainelor sale, a trăsurilor, a casei şi a mobilelor sale 
este un lucru faţă de care, încă din copilărie, s-a obişnuit să 
aibă o anumită preocupare. Deformarea pe care acest obicei îl 
exercită asupra minţii îl urmăreşte atunci când ajunge să se 
gândească la îmbunătăţirea cultivării pământului. El va 

înfrumuseţa, poate, vreo patru-cinci hectare din imediata 
apropiere a casei sale, cheltuind de zece ori mai mult decât ar 
valora pământul respectiv după acea îmbunătăţire şi va afla 
că, dacă ar fi să-şi îmbunătăţească întregul domeniu în acest 
fel, ar da faliment încă înainte de a fi terminat de făcut a zecea 
parte din acesta. încă mai există, în ambele părţi ale Regatului 
Unit, unele mari domenii care au continuat să se afle, fără 
întrerupere, în mâinile aceleiaşi familii încă de pe vremea 
anarhiei feudale. Dacă aţi compara situaţia actuală a acestor 
averi cu posesiunile micilor proprietari din vecinătatea lor, 
n-aţi mai avea nevoie de niciun argument care să vă convingă 
cât de defavorabilă este, pentru progres, deţinerea unor pro¬ 
prietăţi atât de extinse. 

Dacă de la marii proprietari erau de aşteptat unele îmbu¬ 
nătăţiri agricole, şi mai puţin era de la cei care deţineau 
pământurile de la cei dintâi. în situaţia în care se afla Europa 
în vechime, ocupanţii pământului erau cultivatori aflaţi la 
„voia" proprietarului. Erau toţi, sau aproape toţi, sclavi, dar 
sclavia lor era de un tip mai blând decât cea cunoscută din 
vremurile vechilor greci sau romani sau chiar şi faţă de cea 
din coloniile din Indiile de Vest. Ei erau mai degrabă legaţi 
direct de pământ decât de un stăpân. Prin urmare, puteau fi 
vânduţi odată cu pământul, dar nu separaţi de el. Puteau să 
se căsătorească, cu condiţia ca stăpânul să fie de acord, iar el 
nu mai putea după aceea să strice căsătoria, vânzând femeia 
şi bărbatul unor persoane diferite. Dacă-l mutila sau îl omora 
pe vreunul dintre ei, trebuia să plătească despăgubiri, deşi de 
obicei destul de mici. Totuşi, ei nu puteau să cumpere propri¬ 
etăţi. Tot ceea ce obţineau aparţinea stăpânului lor, care putea 
să le ia totul, după bunul-plac. Orice proces de cultivare sau 
de îmbunătăţire care putea fi realizat cu ajutorul acestor sclavi 
se chema că este făcut de către stăpân. Totul se făcea pe 

cheltuiala sa. Seminţele, vitele şi uneltele de lucru erau ale 
sale, toate. Totul era în beneficiul său. Aceşti sclavi continuau 
să nu obţină altceva decât mijloacele pentru supravieţuirea de 
la o zi pe alta. Prin urmare, pământul era, de drept, al stăpâ¬ 
nului, care-1 cultiva prin intermediul robilor săi. Acest tip de 
sclavie încă mai subzistă în Rusia, Polonia, Ungaria, Boemia, 
Moravia şi în unele părţi ale Germaniei. Doar în provinciile 
vestice şi sud-vestice ale Europei a fost abolită total. 

Dar dacă de la marii proprietari se aşteaptă arareori mari 
îmbunătăţiri, şi mai puţin se poate aştepta acest lucru de la 
cei care folosesc ca mână de lucru sclavi. Experienţa tuturor 
epocilor şi a naţiunilor demonstrează, cred, că munca făcută 
de sclavi, deşi pare că întreţinerea lor nu costă mare lucru, 
este cea mai scumpă posibil. O persoană care nu poate să 
deţină o proprietate nu poate avea niciun alt interes decât să 
mănânce cât poate de mult şi să facă pe cât posibil mai puţină 
muncă. Orice muncă ar face dincolo de ceea ce e de ajuns 
pentru răscumpărarea propriei sale întreţineri nu îi poate fi 
smulsă decât prin violenţă, şi nu din propriul său interes. în 
Italia antică, Plinius şi Columella au remarcat ce mult a dege¬ 
nerat cultivarea porumbului şi cât de neprofitabilă a devenit 
pentru stăpân, după ce a început să fie gestionat de sclavi. In 
vremea lui Aristotel, în vechea Grecie, nu era cu mult mai 
bine. Vorbind despre republica ideală descrisă în Legile lui 
Platon, întreţinerea a 5.000 de oameni care nu muncesc 
(numărul luptătorilor despre care se credea că ar fi necesari 
apărării), împreună cu familiile şi copiii lor ar fi necesitat, 
spunea el, un teritoriu de o mărime şi o fertilitate fără limite, 
precum câmpiile babiloniene. 

Mândria omului îl face să-i placă să domine, iar nimic nu-1 
poate ofensa mai tare decât să fie obligat să se coboare la a-i 
convinge pe cei care-i sunt inferiori. De câte ori legea îi va da 

voie, iar natura muncii i-o va permite, prin urmare, va prefera, 
la modul general, serviciile sclavilor celor ale oamenilor liberi. 
Plantarea zahărului şi a tutunului permite cheltuielile cultivă¬ 
rii cu ajutorul sclavilor. Cea a porumbului, în vremurile de azi, 
se pare că nu. In coloniile engleze, unde se pare că producţia 
principală este cea de porumb, cea mai mare parte a muncii 
este făcută cu oameni liberi. Hotărârea recentă a quakerilor' 
din Pennsylvania de a reda libertatea tuturor sclavilor negri ar 
putea să ne dea satisfacţia că numărul lor nu poate fi prea 
mare. Dacă ei ar fi constituit o mare parte din proprietăţile 
acestora, nimeni n-ar fi fost de acord cu o astfel de hotărâre. 
In coloniile noastre unde se produce zahărul, din contră, 
întreaga muncă este făcută de sclavi, iar în coloniile noastre 
unde se cultivă tutun, o foarte mare parte din aceasta. 
Profiturile unei plantaţii de zahăr din oricare din coloniile 
noastre din Indiile de Vest sunt, în general, mai mari decât cele 
din orice altă cultură agricolă, fie ea din Europa sau America - 
iar profiturile unei plantaţii de tutun, deşi inferioare celor de 
pe plantaţiile de zahăr, sunt superioare celor obţinute de pe 
urma porumbului, după cum am observat deja. Ambele supor¬ 
tă cheltuielile cultivării cu sclavi, dar zahărul le suportă mai 
bine decât tutunul. In consecinţă, numărul negrilor de pe plan¬ 
taţiile de zahăr este mai mare, raportat la numărul albilor, 
decât cel din coloniile unde se cultivă tutun. 

Cultivatorilor sclavi din vremurile vechi le-a urmat o specie 
nouă de agricultori, cunoscuţi în prezent în Franţa drept meta- 
yers". în latină, denumirea lor este colorii partiarii. In Anglia, a 
trecut atâta vreme de când n-au mai fost folosiţi, încât în 


* Membri ai unei confesiuni creştine protestante, întemeiate în secolul al XVII-lea şi 
răspândite în Anglia şi 5.U.A. Adepţii săi se distingeau prin convingeri pacifiste (refuzau să 
îndeplinească serviciul militar) şi printr-un comportament auster (n.r.). 

** Un fel de ţărani dacaşi, dijmaşi, concept fără echivalent (n.t.). 

engleză nu avem, la acest moment, un nume pentru ei. 
Proprietarul le oferă seminţele, vitele şi uneltele de lucru, pe 
scurt, întregul stoc necesar pentru cultivarea fermei. Produsul 
se împărţea în mod egal între proprietar şi cultivatori, după 
ce se punea deoparte ceea ce se considera că ar ajunge pentru 
menţinerea stocurilor care îi erau înapoiate proprietarului, 
atunci când cultivatorul fie pleca, fie era îndepărtat de la 
fermă. 

Pământul ocupat de aceşti cultivatori este lucrat, pro- 
priu-zis, pe cheltuiala proprietarilor, ca şi cel ocupat de sclavi. 
Totuşi, există o diferenţă fundamentală între ei. Aceşti cultiva¬ 
tori, fiind oameni liberi, sunt capabili să obţină proprietăţi, iar 
faptul că obţin o anumită proporţie din produsele unei bucăţi 
de pământ îi face să fie pe deplin interesaţi ca produsul total 
să fie cât mai mare cu putinţă, astfel încât şi partea lor să fie 
mare. Din contră, un sclav, care nu-şi poate câştiga decât mij¬ 
loacele de subzistenţă, nu se va gândi decât la cum să mun¬ 
cească mai puţin, pentru a face ca pământul să producă doar 
cu puţin mai mult decât ce le este necesar lor. Probabil că, - 
parţial datorită acestui avantaj şi parţial din cauza uzurpării 
drepturilor teritoriale prin care vasalii, mereu invidioşi pe 
seniorii lor, i-au încurajat treptat pe şerbi să le calce autorita¬ 
tea - au fost de aşa natură, încât au făcut ca acest tip de servi¬ 
ciu să devină de-a dreptul neconvenabil, iar lucrarea 
pământului cu şerbi de acest gen să decadă, pe tot cuprinsul 
Europei. Totuşi, timpurile în care s-a înfăptuit această revoluţie 
atât de importantă şi maniera în care s-a produs au fost printre 
cele mai obscure momente din istoria modernă. Biserica de la 
Roma pretinde că are un mare merit în toată treaba aceasta; 
ce este sigur este că, încă din secolul al Xll-lea, Alexandru al 
III-lea a emis o bulă papală pentru emanciparea generală a 
sclavilor. Totuşi, se părea că a fost vorba mai degrabă despre 


Cartea a lil a Avuţia naţiunilor 


221 



o recomandare pioasă decât de o lege care să ceară obedienţă 
precisă din partea credincioşilor. Sclavia a continuat la modul 
universal încă vreo câteva secole după aceea, până a fost abo¬ 
lită treptat datorită reunirii celor două interese menţionate 
anterior într-unul singur: cel al proprietarului, pe de o parte, 
şi cel al suveranului, pe de altă parte. Un şerb căruia i s-a 
acordat libertatea şi, în acelaşi timp, posesiunea asupra pămân¬ 
tului, pentru că nu are stocuri proprii, l-ar putea cultiva doar 
prin mijloacele pe care proprietarul pământului i le-ar oferi, 
devenind, astfel, ceea ce francezii numesc un metayer. 

Totuşi, n-ar putea fi nici măcar în interesul acestei ultime 
specii de cultivatori să cheltuiască, pentru îmbunătăţirea ulte¬ 
rioară a pământului, vreo parte cât de mică din stocurile 
minuscule pe care le-ar fi putut strânge din partea care le revi¬ 
ne lor din ceea ce produce pământul, din cauză că proprietarul 
pământului, care nu a cheltuit nimic, urmează să primească 
jumătate din producţie. Zeciuiala, care reprezenta a zecea 
parte din produse, s-a dovedit a fi o mare piedică în calea 
progresului din agricultură. De aceea, o taxă care ar fi mers 
până la jumătate trebuie să fi fost un obstacol eficient. Ar putea 
fi în interesul metayer-ului să facă astfel încât produsul pămân¬ 
tului să fie cât de mare se poate obţine de la acesta, prin inter¬ 
mediul stocurilor furnizate de proprietar, dar n-ar putea 
niciodată să fie în interesul său să îşi amestece stocurile proprii 
în această treabă. In Franţa, unde cinci părţi din şase din tot 
regatul se zice că ar fi ocupate de acest gen de cultivatori, 
proprietarii se plâng că metayer-ii lor profită de orice ocazie să 
folosească vitele stăpânului mai degrabă la căruţa proprie 
decât în agricultură, deoarece, în prima situaţie, ei obţin între¬ 
gul profit doar pentru sine, pe când în cealaltă, ei împart acest 
profit cu latifundiarul. Această specie de ocupanţi încă mai 
subzistă în unele părţi ale Scoţiei. Ei sunt denumiţi cultivatori 

s teel-bow ’. Acei arendaşi englezi din vechime, despre care lor¬ 
dul Gilbert Geoffrey" şi dr. Blackstone spun că ar fi mai degra¬ 
bă nişte administratori ai proprietarului de pământuri decât 
agricultori numiţi astfel de drept, probabil erau de acelaşi fel. 
Acestui gen de arendaş i-au urmat, deşi cu un progres lent, 
fermierii liberi, numiţi astfel pe drept cuvânt, întrucât cultivau 
pământul cu capitalul lor propriu şi plăteau o rentă anume 
proprietarului de pământ. Când acest gen de agricultori au 
un contract de arendă pentru un număr de ani, câteodată ar 
putea să considere că e în propriul lor interes să-şi cheltuiască 
o parte a capitalului propriu în îmbunătăţirea continuă a fer¬ 
mei, deoarece uneori s-ar putea să se aştepte să recupereze 
acea parte, cu un profit mare, înainte să expire contractul de 
arendă. Totuşi, posesiunea - chiar şi pentru acest gen de fer¬ 
mieri -, a fost pentru multă vreme extrem de precară, iar în 
multe părţi ale Europei încă mai e astfel. Ei puteau fi scoşi 
afară de pe teritoriul arendat înainte de expirarea contractu¬ 
lui, în mod legal, de către un eventual cumpărător; iar în 
Anglia, chiar şi printr-un banal act născocit de recuperare. 
Dacă ar fi fost înlăturaţi ilegal, prin intermediul violenţei, de 
către stăpân, acţiunea prin care ar fi obţinut reabilitarea ar fi 
fost destul de imperfectă. Nu i-ar fi reinstaurat imediat în 
posesiunea asupra pământului, ci le-ar fi acordat despăgubiri, 
care nu se ridicau niciodată la mărimea pierderii reale. Chiar 
şi în Anglia, ţara din Europa în care ţăranii din categoria yeo- 
menilor"' a fost întotdeauna respectată, acţiunea de evacuare 


* Categorie de dijmaşi din Scoţia. Steel (oţel) indică natura contractului, iar bow (arc) 
arată cuprinsul contractului, prin care i se încredinţau cultivatorului şi alte bunuri, pe lângă 
pământ (n.r,). 

** Jurist şi baron al Trezoreriei regale (1674-1726). Este autorul volumului The Law of 
Evidence (n.r.). 

*** Ţărani liberi cu mici proprietăţi funciare. Yeomanry, în sens larg, se referă la ţărănimea 
liberă (n.r.). 

a fost inventată abia prin secolul al XlV-lea, în vremea lui 
Henric al Vll-lea, iar prin aceasta, i se restituiau arendaşului 
nu doar despăgubirile, ci şi posesiunea, iar cererea sa nu era 
neapărat încheiată cu decizia nesigură a unui tribunal civil. 
Această acţiune s-a descoperit că este un remediu atât de efi¬ 
cient încât, în practica modernă, când proprietarul de pământ 
are nevoie să dea în judecată pentru a intra în posesia pămân¬ 
tului, rareori face uz de acţiunile pe care le are la îndemână ca 
proprietar al pământului, acţiunea de drept' sau acţiunea de 
intrare" pe pământul propriu, ci o face în numele arendaşului 
său, prin acţiunea de evacuare. Prin urmare, în Anglia ocroti¬ 
rea legală a arendaşilor este deopotrivă cu cea a proprietarului. 
Pe lângă asta, în Anglia, un contract de arendare pe viaţă pen¬ 
tru *o rentă în valoare de 40 de şilingi anual este echivalentul 
unui drept de posesiune liberă*", care-i dă arendaşului dreptul 
la un vot pentru alegerea unui membru în parlament - şi cum 
o bună parte a ţăranilor liberi au acest gen de drepturi echiva¬ 
lente celor ale unui proprietar, întreg ordinul lor devine 
respectabil în faţa proprietarilor de pământuri, pe baza consi¬ 
deraţiei pe care acestea le-o conferă. Cred că nicăieri în Europa, 
cu excepţia Angliei, nu există vreun chiriaş de vreun fel care 
să construiască pe pământul asupra căruia nu are un contract 
de arendă şi să aibă încredere în onoarea proprietarului 
pământului că nu va profita de o astfel de îmbunătăţire a 
pământului. Acele legi şi obiceiuri atât de favorabile yeome- 
nilor probabil că au contribuit mai mult la măreţia prezentă a 
Angliei decât toate reglementările excesive referitoare la 
comerţ, luate laolaltă. 


* Writ of right, noţiune specifică dreptului procedural englez din secolul al XVIIHea, 
asemănătoare cu acţiunea posesorie din dreptul civil modern (n.r.). 

** Writofentry, corespundeîntru câtva acţiunii petitorii din dreptul civil contemporan (n.r.). 
*** în original, freehold, o formă de arendarea pământuluicareacordă şi drepturi civile (n.t.). 

Legea care asigură cele mai lungi arende, în ciuda succeso¬ 
rilor de orice fel este, din câte ştim, specifică Marii Britanii. Ea 
a fost introdusă în Scoţia încă din 1449, printr-o lege a lui Iacob 
al II-lea. Influenţa sa benefică, totuşi, a fost obstrucţionată des¬ 
tul de mult de clauzele de restricţionare a moştenirii proprie¬ 
tăţilor funciare; moştenitorilor unor astfel de proprietăţi 
nefiindu-le permis să dea în arendă pentru un număr mai 
mare de ani, de cele mai multe ori fiind vorba doar de un an. 
Un act târziu al parlamentului le-a mai tăiat din aripi, din acest 
punct de vedere, deşi ele erau, deja, destul de ciuntite. In plus, 
în Scoţia, întrucât, pe lângă arendă nu primeai şi dreptul la un 
vot pentru un membru în parlament, categoria yeomenilor 
este, din acest punct de vedere, mai puţin respectabilă în faţa 
proprietarilor de pământ decât în Anglia. 

In alte părţi ale Europei, după ce s-a descoperit că este con¬ 
venabil ca arendaşii să obţină o oarecare siguranţă atât în faţa 
moştenitorilor, cât şi a cumpărătorilor, termenul acestei sigu¬ 
ranţe era, totuşi, limitat la o perioadă foarte scurtă: în Franţa, 
de exemplu, la nouă ani de la începerea contractului de aren¬ 
dă. Intr-adevăr, în această ţară a fost extins recent la 27 de ani, 
o perioadă încă prea scurtă pentru a-1 încuraja pe arendaş să 
facă îmbunătăţirile cele mai importante. Proprietarii de 
pământuri erau, în vechime, legislatori, în orice parte a 
Europei. Prin urmare, legile referitoare la pământ au fost cal¬ 
culate, toate, ca să apere interesul proprietarului. Ei îşi imagi¬ 
nau că este în interesul propriu ca niciun contract de arendă 
făcut de vreun predecesor să nu-i împiedice pe ei să se bucure, 
pe o perioadă mare de ani, de întreaga valoare a pământului 
lor. Avariţia şi nedreptatea sunt întotdeauna oarbe - ele nu au 
capacitatea de a prevedea cât de mult pot aceste reglementări 
să împiedice îmbunătăţirea proprietăţii funciare, lovind, pe 
termen lung, în interesele reale ale proprietarului de pământ. 

La rândul lor, fermierii liberi, pe lângă aceea că plătesc 
arendă, se presupune că erau din vechime obligaţi să îi facă o 
grămadă de servicii proprietarului de pământ, care nu erau 
decât rareori fie specificate în contract, fie reglementate de 
nişte reguli precise - în rest, depindeau de uzanţele şi obice¬ 
iurile domeniului. Prin urmare, întrucât aceste servicii erau 
aproape în întregime arbitrare, îl expuneau pe arendaş multor 
frustrări. In Scoţia, abolirea tuturor acestor servicii care nu 
erau stipulate în contract a modificat, în decurs de câţiva ani, 
destul de mult în bine condiţia de ţăran liber din această ţară. 

Serviciile publice la care erau obligaţi yeomenii erau nu mai 
puţin arbitrare decât cele particulare. Să facă şi să menţină 
drumuri, o servitute care încă mai subzistă, cred, cam peste 
tot, deşi cu grade diferite de opresiune de la o ţară la alta, nu 
era singurul serviciu de acest fel. Când trupele regelui, când 
suita sa ori ofiţerii de orice fel, trec prin orice parte a ţării, 
yeomenii aveau obligaţia de a le oferi cai, trăsuri şi provizii la 
un preţ reglementat de furnizorul regal. Marea Britanie este, 
cred eu, singura monarhie din Europa unde opresiunea furni¬ 
zorilor regali a fost abolită în totalitate. Ea încă mai subzistă 
în Franţa şi în Germania. 

Taxele publice pe care ei trebuie să le plătească sunt la fel 
de haotice şi opresive ca serviciile. Vechii lorzi, deşi extrem de 
lipsiţi de dorinţa de a oferi ajutor bănesc suveranului lor, le-au 
permis cu uşurinţă acestora să impună biruri asupra arenda¬ 
şilor lor - le-au lipsit cunoştinţele care să-i ajute să prevadă cât 
de mult le va afecta acest lucru propriile lor venituri. Taxa 
denumită „taille"', în forma care, astăzi, mai subzistă în Franţa, 


* Impozit pe care, în Franţa medievală, erau obligaţi să-l plătească toate persoanele care 
nu aveau statutul de nobil sau cleric, sau care nu erau scutite de la plata sa. Denumirea vine 
de la obiceiul colectorilor de impozite de a însemna pe un răboj (tailler = a ciopli) contribuţia 
încasată (n.r.). 

ne poate servi drept exemplu al acestor biruri din vechime. Ea 
reprezintă o taxă aplicată asupra profiturilor pe care se presu¬ 
pune că le face fermierul liber, care sunt estimate după mări¬ 
mea stocurilor pe care le foloseşte la fermă. Prin urmare, este 
în interesul său să pară că are cât de puţine cu putinţă şi, în 
consecinţă, să folosească la cultivarea terenului cât de puţine 
sau chiar deloc pentru îmbunătăţirea pământului. Dacă s-ar 
întâmpla să se acumuleze ceva stocuri în mâinile unui fermier 
francez, această taxă este aproape echivalentul unei interdicţii 
de folosire vreodată a acestor stocuri asupra pământului. Pe 
lângă acestea, taxa se presupune că mai şi dezonorează pe 
oricine devine subiect al ei, coborându-1 nu doar sub nivelul 
unui gentleman, ci chiar sub cel al unui târgoveţ*, iar oricine 
ar lua cu arendă pământurile cuiva care a plătit-o, devine, la 
rândul său, subiect al acestei taxe. 

Niciun gentleman - şi nici chiar un biirger - care are capi¬ 
taluri nu se va supune acestei umilinţe. Prin urmare, această 
taxă nu doar că împiedică stocurile care se acumulează de pe 
urma pământului să fie folosite pentru îmbunătăţirea lui, dar 
şi îndepărtează toate celelalte stocuri de el. Vechile zeciuieli şi 
cincisprezecimi, atât de obişnuite în Anglia în vremurile stră¬ 
vechi, par, în ceea ce priveşte efectul asupra pământului, să fi 
fost taxe de aceeaşi natură cu fn///e-ul francez. 

Cu toate aceste descurajări, ne putem aştepta la prea puţine 
îmbunătăţiri din partea ocupanţilor pământului. Acel gen de 
oameni, cu toată libertatea şi siguranţa pe care le-o oferă legea, 
trebuie mereu să realizeze îmbunătăţiri în condiţii foarte dez¬ 
avantajoase. Prin comparaţie cu proprietarul, care e ca un 
neguţător care tranzacţionează banii proprii, fermierul liber 
este un neguţător care tranzacţionează pe bani împrumutaţi. 


* în original, burger, locuitor al unui burg, oraş sau târg de provincie (n.t.). 

Stocurile amândurora ar putea suferi îmbunătăţiri, însă într-un 
mod diferit: ale celui dintâi întotdeauna o vor face mai lent, în 
condiţiile unei conduite la fel de corecte din partea amânduro¬ 
ra, decât ale celui din urmă, din cauza porţiunii mari din pro¬ 
fituri care este consumată ca dobândă la împrumut. In acelaşi 
fel, pământurile cultivate de fermier trebuie să fie îmbunătăţi te 
mai lent decât cele cultivate de proprietar, în condiţiile unei 
conduite la fel de corecte din partea amândurora, din cauza 
părţii mari din produse care se duce pe arendă şi pe care fer¬ 
mierul, dacă ar fi el proprietarul, ar putea-o folosi pentru ame¬ 
liorarea continuă a pământului. Pe lângă acestea, poziţia 
fermierului este, prin natura lucrurilor, inferioară poziţiei pro¬ 
prietarului. In cea mai mare parte a Europei, ţăranii liberi sunt 
priviţi ca o categorie inferioară de oameni, inferioară chiar cla¬ 
selor superioare de comercianţi şi mecanici, iar peste tot în 
Europa, sunt inferiori celei mai mari părţi a neguţătorilor şi a 
meşteşugarilor din manufacturi. Prin urmare, rar se poate 
întâmpla ca un om care are nişte stocuri considerabile să-şi 
părăsească poziţia superioară pentru a se plasa pe o poziţie 
inferioară. Aşa încât, chiar şi în situaţia prezentă a Europei, 
prea mici sunt stocurile care pot pleca din orice altă profesie 
către îmbunătăţirea pământului prin agricultură. 

Şi totuşi, asta se întâmplă în Marea Britanie mai mult decât 
în orice altă ţară, deşi, chiar şi aici, marile stocuri, care, în unele 
locuri, sunt folosite în agricultură, au fost obţinute din vântu- 
rarea grânelor, afacerea în care, probabil mai mult decât în ori¬ 
care alta, stocurile se acumulează mai greu. Totuşi, după micii 
proprietari, marii arendaşi bogaţi sunt, în fiecare ţară, princi¬ 
palii agenţi ai progresului. Şi, poate că dintre aceştia. Anglia 
are mai mulţi decât orice altă monarhie europeană. In guver¬ 
nările republicane din Olanda, precum şi în Berna elveţiană, se 
spune că fermierii liberi sunt mai prejos decât cei englezi. 


228 Avuţia naţiunilor Cartea a III a 



Vechea politică europeană era, dincolo de toate acestea, 
defavorabilă îmbunătăţirii şi cultivării pământului, fie ele rea¬ 
lizate de către proprietar sau de fermierul liber; mai întâi, prin 
prohibiţia generală referitoare la exportarea porumbului fără 
o licenţă specială, care pare să fi fost o reglementare generală, 
iar, în al doilea rând, prin restricţiile impuse asupra comerţului 
intern, şi nu doar asupra porumbului, ci asupra aproape ori¬ 
cărui alt produs al fermei, prin legile absurde împotriva angro¬ 
siştilor, speculanţilor şi monopoliştilor şi prin privilegiile 
acordate târgurilor şi pieţelor. S-a observat deja în ce fel pro¬ 
hibiţia asupra exportării porumbului, împreună cu încurajările 
oferite importării de porumb străin au obstrucţionat cultivarea 
vechii Italii, în mod natural cel mai fertil pământ al Europei şi, 
în acelaşi timp, sediul celui mai mare imperiu din lume. Ne e 
uşor, probabil, să ne imaginăm în ce măsură aceste restricţii 
asupra comerţului continental cu acest produs, împreună cu 
prohibiţia generală asupra exportului trebuie să fi descurajat 
cultivarea în ţări mai puţin fertile şi aflate în situaţii mai puţin 
favorabile. 

Despre creşterea şi progresul 
cetăţilor şi al oraşelor, după căderea 
Imperiului Roman 


După căderea Imperiului Roman, locuitorii cetăţilor şi oraşelor nu erau 
mai favorizaţi decât cei de la ţară. într-adevăr, erau cu totul alt gen de 
oameni faţă de primii locuitori ai anticelor republici ale Greciei şi Italiei. 
Aceştia din urmă erau compuşi majoritar din proprietarii de pământuri 
între care se împărţise iniţial teritoriul public şi care consideraseră că e 
convenabil să-şi construiască locuinţele aproape unii de ceilalţi, de dragul 
apărării comune. Din contră, după căderea Imperiului Roman, proprietarii 
de pământuri par să fi trăit în general în castele fortificate, pe propriile 
lor domenii, înconjuraţi de propriii lor arendaşi şi slujitori. Orăşelele erau 
locuite predominant de meseriaşi şi mecanici, care par, în zilele acelea, 
să şefi aflatîntr-o situaţie de servitute sau foarte aproape de acest statut. 
Privilegiile pe care le-am găsit acordate prin anumite charte locuitorilor 
unora dintre principalele oraşe ale Europei ne arată suficient de clar care 
era statutul lorînainte de aceste charte. Oamenii cărora li se acordă drept 
privilegiu posibilitatea de a-şi căsători fiicele fără consimţământul 
lordului, dreptul ca, la moartea lor, propriile odrasle, şi nu lordul, să le 
moştenească bunurile sau dreptul de a dispune de propriile lor bunuri 
trebuie că au fost, înainte să li se acorde aceste drepturi, fie complet, fie 
aproape de statutul de iobagi pe care-l aveau locuitorii de pe pământurile 
de la ţară. 

într-adevăr, pare că au fost o specie foarte săracă şi inferi¬ 
oară de oameni, care e posibil să fi rătăcit, împreună cu bunu¬ 
rile lor, dintr-un loc într-altul, de la un târg la altul, ca vânătorii 

de şoimi sau ca vânzătorii ambulanţi din vremurile noastre 1 . 
Pe atunci, în toate ţările Europei - iar acum, doar în câteva 
dintre guvernările tătare din Asia -, se obişnuia ca taxele să 
fie impuse asupra persoanelor şi bunurilor călătorilor atunci 
când treceau pe anumite domenii sau când treceau peste anu¬ 
mite poduri, când îşi transportau bunurile dintr-un loc 
într-altul la un târg, când îşi ridicau o dugheană sau un adă¬ 
post unde să şi le vândă. Aceste diferite taxe au fost cunoscute 
în Anglia drept taxe de trecere, de pontaj, de adăstare şi de 
etalare a mărfii. 

Uneori, fie regele, fie vreun mare lord care avea, se pare, 
în anumite ocazii, autoritatea necesară acordau anumitor 
meseriaşi, în special dacă locuiau pe domeniile lor, o scutire 
generală de la aceste taxe. Aceşti meseriaşi, deşi în unele pri¬ 
vinţe erau într-o situaţie de servitute sau foarte aproape de 
acest statut, se numeau, din acest punct de vedere, meseriaşi 
liberi. In schimb, ei plăteau, de obicei, protectorului lor un fel 
de capitaţie'. Ln acele vremuri, protecţia era rareori acordată 
fără să se plătească o recompensă de valoare, iar această taxă 
ar putea să fie considerată drept o compensare pentru ceea ce 
stăpânii ar fi putut pierde prin scutirea de la celelalte taxe. La 
început, atât taxele, cât şi scutirile par să fi fost întru totul 
personale, afectând doar anumite persoane, fie pe toată peri¬ 
oada vieţii lor, fie atât timp cât protectorii lor aveau această 
plăcere. In relatările destul de imprecise care au fost publicate 
pornind de la Registrul Doomsday", în anumite orăşele din 
Anglia, se menţionează frecvent fie taxele pe care anumiţi târ¬ 
goveţi le plăteau, fiecare dintre ei, ori regelui, ori altui senior 
de rang înalt, pentru acest tip de protecţie, fie doar suma 

* în original, polltax, impozit fix perceputîn Evul Mediu, pe fiecare cap de locuitor (n.r.). 

** Doomsday Book, cu varianta Domesday Book, registru cadastral întocmit în Anglia, 
în 1086 (n.t.). 

generală la care se ridicau toate aceste taxe. (Vezi An Historical 
Treatise OfCities And Boroughs, a lui Brady".) 

Dar, oricât de servilă ar fi fost condiţia locuitorilor orăşele¬ 
lor, la începuturi, pare evident că ei şi-au câştigat libertatea şi 
independenţa mult mai devreme decât ocupanţii pământurilor 
de la ţară. Acea parte a veniturilor regelui care se alcătuia din 
astfel de capitaţii din fiecare oraş se obişnuia să fie împrumu¬ 
tată pentru a fi folosită în agricultură, timp de un număr de 
ani, pentru o arendă precisă, unui şerif" al ţinutului sau, câte¬ 
odată, altor persoane. înseşi târgoveţii primeau frecvent credit 
destul cât să li se permită să folosească în agricultură veniturile 
de acest gen care proveneau din propriul lor oraş, ei devenind 
responsabili în comun, la modul drastic, pentru integritatea 
arendei. (Vezi Madox, Firma Burgi, p. 18 şi History of the 
Exchequer, cap. 10, secţ. V, p. 223, prima ediţie.) Să arendezi o 
întreagă fermă în acest mod era destul de bine, cred eu, pentru 
economia obişnuită a suveranilor din diferitele ţări europene, 
care obişnuiau frecvent să arendeze domenii întregi tuturor 
celor care le ocupau, aceştia devenind, la modul conjugat, res¬ 
ponsabili de o manieră severă pentru arenda totală - dar, în 
schimb, li se permitea să o colecteze în mod propriu şi să o 
plătească spre vistieria regelui prin mâna propriului adminis¬ 
trator, eliberaţi fiind astfel de insolenţa slujbaşilor regelui, o 
situaţie care, în acele vremuri, era privită ca fiind de o mare 
importanţă. 

La începuturi, ferma burgului probabil că era închiriată de 
locuitorii acestuia, cam la fel cum fusese arendată altor 


* Robert Brady, An Historical Treatise ofCities and Burghs or Boroughs , Londra, 1777 (n.r.). 

** Sheriff, în original - un funcţionar civil importantîn comitatele englezeşti, echivalentul 
unui prefect, care era însărcinat cu punerea în aplicare a legii, cu aplicarea deciziilor 
judecătoreşti şi cu păstrarea păcii;în latină, mai era numit v/ce comes, deoarece în Anglia era 
reprezentantul în teritoriu al unui conte (n.t.). 

persoane, însă doar pentru un anumit număr de ani. în timp, 
totuşi, pare că a devenit un fel de practică obişnuită ca această 
fermă să le fie acordată in fee, adică pentru totdeauna, contra 
unei arende precise care nu avea să mai fie niciodată crescută, 
întrucât plata devenea, astfel, permanentă, scutirea pe care o 
ocaziona, la schimb, devenea, şi ea, permanentă. Prin urmare, 
acele scutiri au încetat să mai fie personale, iar ulterior, n-au 
mai putut fi considerate ca aparţinând indivizilor, ca persoane 
particulare, ci târgoveţilor, ca locuitori ai unui anumit burg 
care, din această perspectivă, era denumit un burg liber - din 
acelaşi motiv pentru care ei erau denumiţi biirgeri liberi sau 
comercianţi liberi. 

Odată cu acest drept, privilegiile importante menţionate 
mai sus, cum că-şi puteau căsători fetele, că odraslele lor 
puteau să-i moştenească şi că puteau dispune de bunurile lor 
după cum pofteau, au fost acordate la modul general tuturor 
locuitorilor din oraşele cărora le fuseseră acordate. Nu ştiu 
dacă şi înainte astfel de privilegii fuseseră acordate în mod 
obişnuit, odată cu libertatea de practicare a meseriei, unor 
anumiţi târgoveţi, ca persoane individuale. E posibil să se fi 
întâmplat, deşi nu pot să ofer nicio dovadă directă în favoarea 
acestui lucru. Dar, oricum ar fi stat lucrurile, întrucât fuseseră 
eliberaţi de principalele atribute ale şerbiei şi sclaviei, acum 
deveniseră cu adevărat liberi, în sensul curent al termenului 
libertate. 

Dar asta nu era tot. în acelaşi timp, ei erau adunaţi într-un 
fel de asociaţie politică autonomă sau corporaţie, având privi¬ 
legiul de a avea propriii magistraţi şi un consiliu orăşenesc 
propriu, de a face legi locale pentru propria guvernare şi de 
a-şi construi ziduri de apărare, supunându-i pe toţi locuitorii 


* In fee, în original - drept de folosire a pământului superiorului sau al suveranului, ca 
plată pentru serviciile aduse acestuia; pământul deţinut astfel (n.t.). 

unui tip de disciplină militară, forţându-i să facă de pază şi să 
vegheze - adică, aşa cum se înţelegea pe atunci acest lucru, să 
păzească şi să apere acele ziduri împotriva tuturor atacurilor 
şi surprizelor, atât noaptea, cât şi ziua. In Anglia, ei erau scutiţi 
în general şi de a compărea în faţa tribunalelor locale" şi ale 
comitatelor, iar toate procesele care se iscau între ei, exceptân- 
du-le pe cele care intrau sub jurisdicţia regelui, erau lăsate la 
latitudinea propriilor lor magistraţi. In alte ţări, li se acordă 
frecvent o jurisdicţie mult mai mare şi mai extensă. (Vezi 
Madox, Firma Burgi. Vezi şi Pfeffel, în The Remarkable Events 
under Frederick II. and his Successors of the House of Suabia.) 

Probabil că ar fi necesar ca acelor oraşe cărora li s-a dat 
dreptul de a-şi administra propriile venituri în ferme să le fie 
acordat vreun tip de jurisdicţie coercitivă, care să-i forţeze pe 
cetăţeni lor să răspundă în faţa legilor. In acele vremuri tul¬ 
buri, trebuie să fi fost teribil de neconvenabil să fie lăsaţi să-şi 
caute acest gen de justiţie de la vreun alt tribunal. Dar trebuie 
să pară neobişnuit ca suveranii tuturor diferitelor ţări ale 
Europei să fi schimbat pe o rentă precisă, care nu mai putea fi 
crescută, acea ramură a veniturilor lor care era cel mai probabil 
să fie îmbunătăţită prin mersul natural al lucrurilor, fără vreo 
cheltuială sau atenţie specială şi că, astfel, ei vor fi creat în mod 
voluntar un soi de republici independente în inima marilor lor 
domenii. 

Pentru a înţelege de ce s-a întâmplat aşa, trebuie să ne 
amintim că, în acele vremuri, probabil niciunul dintre suvera¬ 
nii Europei nu era în stare să protejeze, pe tot cuprinsul dome¬ 
niilor lor, partea cea mai slabă a supuşilor lui de opresiunea 
marilor seniori. Iar aceia pe care legea nu-i putea proteja şi 
care nu erau destul de puternici să se protejeze singuri erau 


* în original, hundreds, subdiviziune teritorială a comitatelor englezeşti (n.t.). 

obligaţi fie să recurgă la protecţia vreunui mare senior şi, 
pentru a o obţine, să devină sclavii sau vasalii acestuia, fie să 
intre într-o asociaţie de apărare reciprocă, pentru protecţia 
comună a tuturora. Locuitorii oraşelor şi burgurilor, luaţi ca 
persoane individuale, nu aveau puterea de a se apăra pe ei 
înşişi, dar, intrând într-o asociaţie de apărare reciprocă împre¬ 
ună cu vecinii lor, erau capabili să opună o rezistenţă care nu 
era de dispreţuit. Seniorii îi dispreţuiau pe locuitorii burguri¬ 
lor, pe care nu doar că-i considerau a fi dintr-o altă clasă, ci îi 
priveau ca pe un grup de sclavi emancipaţi - aproape ca pe o 
specie diferită. 

Bogăţia orăşenilor reuşea aproape întotdeauna să le pro¬ 
voace invidia şi indignarea, iar seniorii îi prădau cu fiecare 
* /\ 
ocazie, fără milă sau remuşcare. In mod natural, biirgerii îi 

urau pe lorzi, de care se temeau. Şi regele îi ura pe aceştia din 
urmă şi se temea de ei - dar, deşi e posibil să-i fi dispreţuit pe 
biirgeri, el nu avea niciun motiv să-i urască sau să se teamă 
de ei. Prin urmare, interesul reciproc îi împingea pe aceştia 
să-l ajute pe rege, iar pe rege îl predispunea să-i sprijine pe 
biirgeri împotriva lorzilor. Ei erau inamicii inamicilor regelui 
şi era în interesul său să îi facă pe aceşti inamici să fie cât de 
în siguranţă şi de independenţi îi stătea în putere. Asigurându-le 
magistraţi proprii, privilegiul de a-şi croi legi locale, pentru 
guvernarea proprie şi pentru menţinerea locuitorilor sub o 
disciplină aproape militară, el le-a dat toate mijloacele de secu¬ 
ritate şi independenţă pe care le aveau şi baronii - mijloace 
care stăteau în puterea lui să fie acordate. Fără statornicirea 
unei guvernări regulate de acest gen, fără vreo autoritate care 
să-i convingă pe locuitori să se comporte conform unui anumit 
plan sau sistem, nicio asociaţie voluntară de apărare reciprocă 
nu şi-a fi permis nici să le ofere membrilor săi o securitate 
permanentă, nici să-i abiliteze să-i ofere regelui vreun sprijin 

considerabil. Oferindu-le ferma propriului lor oraş in fee, el 
le-a luat celor pe care ar fi vrut să-i aibă drept prieteni sau - 
dacă s-ar putea spune astfel, aliaţilor săi - toate motivele de 
invidie şi suspiciune cum că ar mai putea vreodată să-i opri¬ 
me - fie prin creşterea arendei aferente fermei oraşului, fie 
prin oferirea acesteia unei alte persoane. 

Prinţii care se aflau în cele mai proaste relaţii cu baronii lor 
par, în consecinţă, să fi fost cei mai generoşi în acordarea de 
privilegii de acest gen burgurilor de pe domeniile lor. Regele 
Ioan al Angliei, de exemplu, pare să fi fost cel mai generos 
binefăcător pentru oraşele sale. (Vezi Madox.) Filip I al Franţei 
şi-a pierdut orice autoritate în faţa baronilor. Spre finalul dom¬ 
niei sale, fiul său Ludovic, cunoscut sub numele de Ludovic 
cel Gras, s-a consultat, după spusele Părintelui Daniel, cu epis¬ 
copii domeniilor sale regale, cu privire la cele mai adecvate 
mijloace de limitare a violenţei marilor seniori. Sfaturile lor au 
constat în două propuneri diferite. Una era aceea de creare a 
unui nou tip de jurisdicţie, prin stabilirea unui regim cu 
magistraţi proprii şi un consiliu orăşenesc în orice oraş de o 
mărime considerabilă aflat pe domeniile sale. Cea de-a doua 
era de a forma o nouă miliţie, făcându-i pe locuitorii oraşelor, 
aflaţi sub comanda propriilor lor magistraţi, să sară, când este 
cazul, în ajutorul regelui. Din această perioadă datează insti¬ 
tuţia magistraţilor şi consiliile orăşeneşti din Franţa, conform 
cărturarilor francezi. Cea mai mare parte a oraşelor libere din 
Germania şi-au primit primele drepturi şi privilegii exact sub 
acest tip de domnii lipsite de prosperitate ale casei de Suabia - 
şi tot atunci a devenit de temut şi faimoasa Ligă Hanseatică. 
(Vezi Pfeffel.) 

Miliţiile oraşelor par să nu fi fost, în acele vremuri, inferi¬ 
oare celor de la ţară şi, întrucât puteau fi adunate mult mai 
uşor, cu orice ocazie neaşteptată, aveau frecvent un avantaj în 

disputele lor cu lorzii din vecinătate. în ţări precum Italia sau 
Elveţia, în care, fie din cauza distanţei dintre oraşe şi sediul 
principal al guvernării, fie din cauza avantajelor naturale ale 
ţării înseşi sau din orice alt motiv, suveranii au ajuns să-şi 
piardă autoritatea lor totală, oraşele au ajuns, în general, un 
fel de republici independente şi au cucerit întreaga nobilime 
dimprejur, forţând-o să-şi dărâme castelele de la ţară şi să tră¬ 
iască, precum toţi ceilalţi locuitori paşnici, la oraş. Aceasta este, 
pe scurt, istoria republicii Berna, ca şi cea a multor altor oraşe 
din Elveţia. Cu excepţia Veneţiei, oraş a cărui istorie este întru 
câtva diferită, aceasta a fost istoria unora dintre cele mai 
importante republici italiene, dintre care multe au apărut şi au 
pierit undeva între sfârşitul secolului al XH-lea şi începutul 
secolului al XVI-lea. 

In ţări precum Franţa şi Anglia, unde autoritatea suvera¬ 
nului, deşi adesea era foarte scăzută, nu a fost niciodată dis¬ 
trusă total, oraşele nu au avut ocazia de a deveni întru totul 
independente. Totuşi, ele au devenit atât de importante, încât 
suveranul nu le mai putea impune nicio taxă pe lângă arenda 
pentru ferma oraşului, fără consimţământul lor. De aceea, li 
s-a cerut să-şi trimită reprezentanţi în adunarea generală a 
stărilor regatului, unde urmau să se alăture clerului şi baroni¬ 
lor şi să acorde, în situaţiile de urgenţă, ajutor extraordinar 
regelui. Deoarece erau, în general, mai favorabili puterii aces¬ 
tuia, reprezentanţii lor adesea au părut să fi fost întrebuinţaţi 
de către rege pentru a contrabalansa, în aceste adunări, auto¬ 
ritatea marilor seniori. De aici, şi originea reprezentării burgu¬ 
rilor în adunarea generală a stărilor din toate marile monarhii 
ale Europei. 

Ordinea şi buna guvernare şi, împreună cu ele, libertatea 
şi securitatea indivizilor au fost statornicite astfel în oraşe, 
într-o vreme când ocupanţii pământului de la ţară erau expuşi 

la tot felul de violenţe. Dar oamenii aflaţi în această situaţie 
fără apărare se mulţumeau, în mod natural, să trăiască la limi¬ 
ta subzistenţei deoarece, pentru a obţine mai mult ar fi însem¬ 
nat să atragă injustiţia din partea opresorilor lor. Din contră, 
când sunt liberi să se bucure de fructele vredniciei lor, ei o vor 
exersa în mod natural spre a-şi îmbunătăţi condiţia şi a obţine 
nu doar lucrurile strict necesare, ci şi lucrurile necesare con¬ 
fortului şi bunăstării vieţii. Prin urmare, această hărnicie care 
ţinteşte spre ceva mai mult decât strictul necesar a fost stator¬ 
nicită în oraşe înainte de a fi putut fi practicată în mod obişnuit 
de ocupanţii pământului de la ţară. Dacă pe pământul unui 
cultivator sărac, oprimat de servituţile şerbiei, s-ar fi acumulat 
nişte stocuri, oricât de mici, el ar fi trebuit, în mod natural, să 
le ascundă cu mare atenţie de stăpânul său, căruia i-ar fi apar¬ 
ţinut altminteri şi să profite de prima oportunitate de a fugi la 
oraş. Legea era, la vremea aceea, destul de indulgentă cu locu¬ 
itorii oraşelor şi într-atât de dornică să diminueze autoritatea 
seniorilor asupra celor de la ţară, încât, dacă ei ar fi putut să 
se ascundă timp de un an la oraş, să scape de urmărirea stă¬ 
pânului lor, urmau să fie liberi pentru totdeauna. Prin urmare, 
oricât de mici ar fi stocurile acumulate în mâinile acelei părţi 
mai vrednice a locuitorilor de la ţară, ele şi-ar căuta în mod 
natural refugiu în oraşe, ca singurele sanctuare în care ar fi 
sigure pentru persoana care le-a obţinut. 

E adevărat că locuitorii oraşelor trebuie, în cele din urmă, 
să-şi derive mijloacele de subzistenţă, precum şi materialele şi 
uneltele muncii, tot de la ţară. Dar cei din oraşele situate 
aproape de coastă sau de malurile unui râu navigabil nu sunt 
neapărat constrânşi să şi le derive de pe pământurile înveci¬ 
nate. Ei au o gamă mult mai largă de posibilităţi şi pot să şi le 
tragă din cele mai îndepărtate colţuri ale lumii, fie în schimbul 
produsului manufacturat al muncii lor, fie prin îndeplinirea 

oficiului de cărăuş între ţări îndepărtate şi de schimbare a pro¬ 
duselor unele pe celelalte. Astfel, un oraş ar putea să ajungă 
la o mare bogăţie şi splendoare în timp ce nu doar restul 
pământurilor din jurul său, ci şi toate celelalte oraşe cu care 
face comerţ se luptă cu sărăcia şi mizeria. Luate individual, 
poate că fiecare dintre aceste ţări ar putea furniza doar o mică 
parte din mijloacele de subzistenţă sau din locurile de muncă, 
însă luate împreună, ele pot furniza mult mai multe mijloace 
de subzistenţă şi locuri de muncă. Totuşi, în cercul restrâns al 
comerţului acelor vremuri, erau câteva ţări care erau deja pros¬ 
pere şi muncitoare. Aşa era Imperiul Grec, câtă vreme a exis¬ 
tat, şi cel al sarazinilor, în timpul domniei Abasizilor. Tot aşa 
erau şi Egiptul, până să fie cucerit de turci, unele părţi ale 
coastei Africii de Nord' şi acele provincii ale Spaniei care se 
aflau sub guvernarea maurilor. 

Oraşele Italiei se pare că au fost primele din Europa care 
s-au ridicat datorită comerţului la un grad considerabil de 
bunăstare. Italia se află în centrul a ceea ce, la acea vreme, era 
partea dezvoltată şi civilizată a lumii. Şi cruciadele, deşi, prin 
marea risipă a stocurilor şi prin distrugerile pe care le-au pro¬ 
vocat, trebuie că au întârziat progresul celei mai mari părţi a 
Europei, au fost extrem de favorabile unora dintre oraşele ita¬ 
liene. Marile armate care au mărşăluit din toate părţile Italiei 
pentru cucerirea Pământului Sfânt au stimulat extraordinar 
transportul pe ape al Veneţiei, Genovei şi Pisei, parţial prin 
transportarea armatelor într-acolo şi, de cele mai multe ori, 
prin furnizarea de provizii acestora. Ele au reprezentat, dacă 
putem spune aşa, popota acestor armate - iar frenezia cea mai 
distructivă care a copleşit vreodată Europa a reprezentat sursa 
de bogăţiei a acelor republici. 

* în original, Qarbary (n.r.). 

Locuitorii oraşelor comerciale, prin importarea de bunuri 
manufacturate şi obiecte scumpe de lux din ţările mai bogate, 
au oferit materia primă vanităţii marilor latifundiari, care le-au 
achiziţionat cu lăcomie, contra unor cantităţi mari din produ¬ 
sul brut al propriilor lor pământuri. 

In consecinţă, comerţul unei mari părţi a Europei din acele 
vremuri consta predominant din schimbul produsului brut 
propriu pe produsele manufacturate ale naţiunilor mai civili¬ 
zate. Astfel, lâna din Anglia se obişnuia să fie schimbată contra 
vinurilor franţuzeşti, iar stofele fine de Flandra, în acelaşi fel 
ca porumbul polonez astăzi, se schimbau pe vinuri şi coniacuri 
franţuzeşti şi pe mătăsuri şi catifele franţuzeşti şi italieneşti. 

Gustul pentru produse manufacturate mai fine şi mai bune 
a fost, astfel, introdus, prin intermediul comerţului străin, în 
ţări unde astfel de obiecte nu se făureau. Dar, când acest gust 
a devenit atât de generalizat, încât a dus la o cerere conside¬ 
rabilă, comercianţii, pentru a scuti cheltuielile de transport, 
s-au străduit, în mod natural, să-şi deschidă nişte manufacturi 
de acelaşi fel în ţara lor. De aici, şi originea primelor manufac¬ 
turi pentru vânzare la distanţă, care par să fi fost deschise în 
provinciile vestice ale Europei după căderea Imperiului 
Roman. 

Trebuie să remarcăm că nicio ţară mare n-a rezistat vreo¬ 
dată şi nici nu va putea rezista fără să existe în ea manufacturi 
de vreun fel, iar când se spune despre o ţară de acest fel că nu 
are manufacturi, trebuie să înţelegem întotdeauna că e vorba 
despre cele care produc cele mai fine produse sau cele potri¬ 
vite vânzării la distanţă. In orice ţară mare, atât îmbrăcămin¬ 
tea, cât şi mobila pentru casă a celei mai mari părţi a oamenilor 
reprezintă produsul industriei proprii. Acesta este mai degra¬ 
bă cazul naţiunilor celor mai sărace, despre care se spune de 
obicei că nu au manufacturi, decât cel al ţărilor mai bogate. 

despre care se spune că au din abundenţă. La aceste din urmă 
ţări vom găsi, în general, atât în ceea ce priveşte îmbrăcămin¬ 
tea, cât şi mobila celor mai joase categorii de oameni, o mai 
mare proporţie de produse străine decât la cele dintâi. 

Acele manufacturi care sunt potrivite pentru vânzarea la 
distanţă par să fi fost introduse, în diferite ţări, în două moda¬ 
lităţi principale. 

Câteodată, ele au fost introduse în maniera mai sus-menţi- 
onată, prin operaţiunea violentă, dacă putem spune astfel, a 
stocurilor comercianţilor şi întreprinzătorilor particulari, care 
le-au deschis ca o imitaţie a unor manufacturi străine de ace¬ 
laşi fel. Prin urmare, aceste manufacturi reprezintă odraslele 
comerţului străin - şi aşa par să fi fost vechile manufacturi de 
mătase, catifele şi brocarturi, care au înflorit în Lucea în secolul 
al XlII-lea. Ele au fost alungate de acolo de tirania unuia dintre 
eroii lui Machiaveli, Castruccio Castracani. In 1310, nouă sute 
de familii au fost alungate din Lucea, dintre care 31 s-au retras 
spre Veneţia şi s-au oferit să deschidă acolo manufacturile lor 
de mătase. (Vezi Sandi, Istoria civile de Venezia, partea a 2-a, voi. 
I, pp. 247 şi 256.) Oferta lor a fost acceptată, le-au fost acordate 
multe privilegii şi şi-au început manufactura cu 300 de anga¬ 
jaţi. La fel se pare că au fost şi manufacturile de stofe fine care 
au înflorit în vechime în Flandra şi care au fost introduse în 
Anglia la începutul domniei elisabetane - şi tot aşa au fost şi 
manufacturile de mătase actuale din Lyons şi Spitalfields. 
Manufacturile astfel introduse funcţionează în general cu 
materiale din străinătate, ele fiind imitaţii ale unor manufac¬ 
turi străine. Manufacturile străvechi din Lucea erau şi ele ope¬ 
rate cu materiale străine. Cultivarea dudului şi împerecherea 
viermilor de mătase par să nu fi fost o activitate obişnuită în 
părţile nordice ale Italiei, înainte de secolul al XVI-lea. Acest 
meşteşug nu a fost introdus în Franţa până la domnia lui Carol 

al IX-lea. Manufacturile din Flandra au funcţionat predomi¬ 
nant cu lână din Spania şi Anglia, dar au fost destinate de la 
început vânzării la distanţă. Mai bine de jumătate din materia 
primă a manufacturilor din Lyons este, în prezent, dată de 
mătasea străină - însă, când au fost deschise, întreaga materie 
primă era din străinătate - sau aproape toată. Nicio parte a 
materiei prime a manufacturii din Spitalfields nu e posibil să 
fie produsă în Anglia. Sediul acestor manufacturi, întrucât ele 
au fost în general introduse ca proiecte personale ale câtorva 
indivizi, este, câteodată, stabilit în câte un oraş maritim, iar 
câteodată, într-unul aflat pe continent - în funcţie de cum se 
întâmplă să dicteze interesele, judecăţile sau capriciile. 

Alteori, manufacturile pentru vânzare la distanţă apar 
natural, fără nicio intervenţie externă, prin perfecţionarea trep¬ 
tată a acelor manufacturi mai mici, gospodăreşti sau mai rudi¬ 
mentare, care trebuie că au existat în toate timpurile, chiar şi 
în cele mai sărace şi rudimentare ţări. Aceste manufacturi 
întrebuinţează în general materialele prime pe care le produce 
ţara şi se pare că frecvent ele au fost cele perfecţionate şi îmbu¬ 
nătăţite mai întâi în acele ţări de pe continent care, e adevărat, 
nu se găsesc la o distanţă foarte mare, ci doar la una conside¬ 
rabilă de mări, iar câteodată chiar la distanţă de orice transport 
pe ape. O ţară din interiorul continentului, fertilă şi uşor de 
cultivat în mod natural produce un mare surplus de provizii, 
dincolo de cele necesare pentru întreţinerea cultivatorilor, iar 
din cauza cheltuielilor de transport pe uscat şi inconvenientu¬ 
lui navigării riverane, adesea poate fi dificil de trimis acest 
surplus peste hotare. Prin urmare, abundenţa face ca proviziile 
să fie ieftine şi încurajează un mare număr de muncitori să se 
stabilească în acele vecinătăţi unde consideră că hărnicia pro¬ 
prie le poate aduce mai mult din cele necesare vieţii şi con¬ 
fortului decât alte locuri. Ei vor prelucra materialele de 

manufactură pe care pământul le produce şi vor schimba pro¬ 
dusele finite sau preţul acestora, întrucât reprezintă acelaşi 
lucru, pentru alte materiale sau provizii. Ei vor da o nouă 
valoare surplusului din produsul burt, economisind cheltuiala 
de transport până la apă sau până la vreo piaţă aflată la mare 
distanţă şi le vor furniza cultivatorilor ceva la schimb pentru 
cele ce le sunt fie necesare, fie agreabile, în condiţii mai lejere 
decât cele în care le-ar fi putut obţine mai înainte. Cultivatorii 
obţin un preţ mai bun pentru producţia care le prisoseşte şi 
pot cumpăra mai ieftin acele bunuri de care au nevoie. Astfel, 
ambii sunt încurajaţi şi ajutaţi să-şi crească surplusul de pro¬ 
duse printr-o îmbunătăţire continuă a pământului şi printr-o 
mai bună cultivare a lui şi, aşa cum fertilitatea pământului este 
cea care a dus la naşterea manufacturilor, progresul manufac¬ 
turilor va avea consecinţe asupra pământului, crescându-i încă 
şi mai mult fertilitatea. Manufacturile vor aproviziona, mai 
întâi de toate, vecinătăţile lor şi apoi, pe măsură ce funcţiona¬ 
rea lor se îmbunătăţeşte şi se rafinează, pieţele aflate mai 
departe. Totuşi, deşi nici produsele brute, nici măcar cele 
manufacturate mai rudimentar n-ar putea, fără să întâmpine 
cele mai mari dificultăţi, să suporte cheltuielile unui transport 
considerabil pe uscat, produsele de manufactură mai rafinate 
şi îmbunătăţite pot suporta cu uşurinţă aceste costuri. O can¬ 
titate mică adesea conţine în ea preţul unei mari cantităţi din 
produsul brut. O stofă fină, de exemplu, care cântăreşte doar 
un sfert de kilogram de lână, în preţul său va cuprinde nu 
doar cele 250 de grame de lână, ci, câteodată, şi vreo câteva 
mii de kilograme de porumb, pentru întreţinerea diferiţilor 
muncitori şi a celor care i-au angajat. Porumbul, care nu ar 
putea fi transportat în străinătate prea uşor în forma în care se 
află, va fi exportat, în acest mod virtual şi trimis cu uşurinţă 
în cele mai îndepărtate colţuri ale lumii. In acest fel au fost 

ridicate, în mod liber şi natural, cum s-ar spune, manufacturile 
din Leeds, Halifax, Sheffield, Birmingham şi Wolverhampton. 
Aceste manufacturi sunt odraslele agriculturii. în istoria 
modernă a Europei, extinderea şi îmbunătăţirea lor au urmat, 
în general, celor ale manufacturilor care au fost rezultatul 
comerţului străin. Anglia a fost remarcată pentru manufactu¬ 
rile de stofe fine realizate din lână adusă din Spania, cu mai 
bine de un secol înaintea oricăreia dintre cele care au înflorit 
acum în locurile sus-menţionate ca fiind potrivite comerţului 
străin. Extinderea şi îmbunătăţirea acestora din urmă nu ar fi 
avut loc decât ca o consecinţă a extinderii şi îmbunătăţirii agri¬ 
culturii, ultimul şi cel mai mare efect al comerţului extern, şi 
al manufacturilor introduse ca efect imediat al acestuia, pe 
care mă voi apuca să le explic în cele ce urmează. 

Despre cum comerţul oraşelor 
a contribuit la dezvoltarea zonelor rurale 


Creşterea şi îmbogăţirea oraşelor comerciale şi manufacturiere au 
contribuit la îmbunătăţirea şi cultivarea ţărilor cărora le aparţin, în trei 
moduri diferite.- 

Mai întâi, prin aceea că au oferit o mare piaţă de desfacere 
de-a gata pentru produsele brute ale ţării, au încurajat agricul¬ 
tura şi dezvoltarea ei continuă. Acest beneficiu nici măcar nu 
s-a limitat la ţările în care erau situate ele, ci s-a extins mai 
mult sau mai puţin şi asupra tuturor celor cu care acestea 
făceau afaceri. Tuturor acestora le-a oferit o piaţă pentru o 
anumită parte, fie a produsului lor brut, fie manufacturat, 
încurajând, în consecinţă, munca şi progresul de tot felul. Pe 
temeiul acestei vecinătăţi, propria lor ţară trebuie că şi-a obţi¬ 
nut cel mai mare beneficiu din această piaţă. Produsul lor brut 
având încărcat în preţ mai puţine cheltuieli de transport, negu¬ 
ţătorii au putut plăti cultivatorilor un preţ mai bun pentru 
acesta, oferindu-1, totuşi, la fel de ieftin ca şi consumatorilor 
din ţările aflate la o distanţă mai mare. 

In al doilea rând, bogăţia obţinută de locuitorii oraşelor a 
fost frecvent folosită pentru cumpărarea pământurilor care 
erau de vânzare, dintre care o bună parte era frecvent necul¬ 
tivată. Comercianţii au, de obicei, ambiţia de a deveni mici 
boiernaşi de ţară şi, când reuşesc acest lucru, sunt, în general, 
cei mai buni avocaţi ai progresului din agricultură. Un comer¬ 
ciant este obişnuit să-şi folosească banii în special pe proiecte 

profitabile, pe când un boiernaş de ţară este obişnuit în special 
să-i cheltuiască. Adesea, unul vede cum banii pornesc de la el, 
dar se întorc cu profit; celălalt, de îndată ce se desparte de ei, 
foarte rar se mai aşteaptă să-i mai vadă vreodată. Acele obice¬ 
iuri diferite le afectează în mod natural caracterul şi înclinaţi¬ 
ile, în orice tip de afacere. Comerciantul este, de obicei, un 
întreprinzător îndrăzneţ, iar boiernaşul de ţară este unul timid. 
Unuia nu-i este frică să cheltuiască dintr-odată un capital mare 
pentru îmbunătăţirea pământului, atunci când are perspectiva 
probabilă de creştere a valorii acestuia proporţional cu cheltu¬ 
iala; celălalt, în caz că are vreun capital, ceea ce nu se întâmplă 
întotdeauna, rareori se va aventura să-l folosească de această 

manieră. Iar dacă face ceva îmbunătăţiri, de obicei nu le face 

• ’ 

cu un capital, ci cu ceea ce poate economisi din venitul său 
anual. Oricine a avut norocul de a trăi într-un oraş comercial, 
situat într-o zonă cu pământuri neîmbunătăţite, trebuie să fi 
observat frecvent cât de pline de avânt sunt operaţiunile 
comercianţilor, faţă de ale celor care nu sunt mai mult decât 
nişte boiernaşi de ţară. Pe lângă aceasta, obiceiul disciplinei, 
al economiei şi al atenţiei, prin care o afacere comercială îl 
formează în mod firesc pe comerciant, îl face pe acesta mult 
mai capabil să execute, cu profit şi succes, orice proiect de 
îmbunătăţire. 

In al treilea şi cel din urmă rând, comerţul şi manufacturile 
au introdus, treptat, ordinea şi o bună guvernare şi, odată cu 
ele, libertatea şi securitatea indivizilor, în rândurile locuitorilor 
de la ţară, care trăiseră înainte aproape într-o continuă stare 
de război cu vecinii lor şi de dependenţă servilă faţă de supe¬ 
riorii lor. Iar acesta - deşi a fost cel mai puţin remarcat - este 
de departe cel mai important dintre toate efectele. Dl Hume 
este singurul scriitor care, din câte ştiu eu, a luat până acum 
act de acest lucru. 

într-o ţară în care nu există nici comerţ extern şi nici vreun 
fel de bunuri mai pretenţioase, un mare proprietar de pămân¬ 
turi, neavând pe ce să-şi schimbe cea mai mare parte a produ¬ 
sului pământului său, adică ceea ce se află peste întreţinerea 
cultivatorilor, va consuma întregul acest produs în casa sa, în 
mijlocul unei ospitalităţi provinciale. Dacă acest surplus de 
produse este suficient pentru a întreţine o sută sau o mie de 
oameni, el nu-1 va putea utiliza decât pentru a întreţine o sută 
sau o mie de oameni. Prin urmare, în orice moment el va fi 
înconjurat de o multitudine de slugi şi însoţitori care, neavând 
nimic echivalent ce să ofere la schimb, contra întreţinerii lor, 
fiind deci hrăniţi în întregime prin generozitatea sa, trebuie 
să-l asculte din acelaşi motiv pentru care soldaţii trebuie să-l 
asculte pe prinţul care-i plăteşte. înainte de extinderea comer¬ 
ţului şi a manufacturilor în Europa, ospitalitatea celor bogaţi 
şi măreţi, de la suverani la cel mai mic baron, depăşea orice 
lucru - am putea să ne facem o idee, astăzi, dacă ne-am gândi 
că Westminster Hali ar fi sala de ospeţe a lui William Rufus' 
şi poate că, de cele mai multe ori, nici nu ar fi prea mare pen¬ 
tru compania pe care o întreţinea. S-a considerat o dovadă de 
măreţie că Thomas Becket” a împrăştiat pe podeaua sălii sale 
de ospeţe fân curat sau rumeguş, în sezon, astfel încât cavalerii 
şi boiernaşii care nu-şi găseau un loc să nu-şi murdărească 
hainele alese când se aşezau pe jos să mănânce. 

Se spune că marele conte de Warwick întreţinea zilnic, pe 
diferitele sale domenii, 30.000 de oameni şi, deşi numărul aces¬ 
ta poate să fi fost exagerat, e posibil totuşi să fi fost unul de o 
mărime considerabilă, pentru a se accepta o astfel de exagera¬ 
re. O ospitalitate de aproape acelaşi tip exista, nu cu mulţi ani 


* William al 11-lea, rege al Angliei în perioada 1087-1100 (n.r.). 

** Arhiepiscop de Canterbury din 1162 până în 1170, cănd a fost asasinat la ordinul regelui 
Henric al Il-lea (n.r ). 

în urmă, în multe părţi din nordul Scoţiei. Se pare că era un 
lucru obişnuit la toate naţiunile unde comerţul şi manufactu¬ 
rile erau puţin cunoscute. Am văzut, spunea dr. Pocock, un 
conducător arab care s-a oprit să ia masa pe străzile unui oraş 
unde venise să-şi vândă vitele şi care-i invita pe toţi trecătorii, 
fie ei şi cerşetori obişnuiţi, să stea jos alături de el şi să ia parte 
la festin. 

Ţăranii arendaşi erau, din orice punct de vedere, la fel de 
dependenţi de marele latifundiar ca servitorii acestuia. Şi, 
chiar dacă aceştia nu erau într-o situaţie de şerbie, ci erau aren¬ 
daşi la voia proprietarului, plăteau o arendă care nu era, sub 
nicio formă, echivalentă cu mijloacele de subzistenţă pe care 
pământul li le oferea. O coroană, o jumătate de coroană, o oaie, 
un miel erau, acum câţiva ani, în ţinuturile înalte ale Scoţiei, 
arenda obişnuită pentru o bucată de pământ de pe urma căru¬ 
ia trăia o familie. în unele locuri, lucrurile au rămas la fel până 
astăzi; totuşi, banii de astăzi nu vor cumpăra o cantitate mai 
mare de bunuri decât în alte părţi. într-o ţară unde surplusul 
de produse al unui mare domeniu trebuie consumat pe acel 
domeniu, pentru proprietarul pământului, adesea va fi mai 
convenabil ca acea parte să fie consumată la o oarecare distan¬ 
ţă de casa sa, cu condiţia ca aceia care-1 consumă să fie la fel 
de dependenţi de el precum angajaţii săi sau ca servitorii săi 
domestici. Prin aceasta, va fi scutit de neplăcerea de a avea fie 
o companie prea numeroasă, fie o familie prea mare. Un aren¬ 
daş la voia proprietarului, care are pământ suficient cât să-şi 
întreţină familia pentru o sumă cu puţin mai mare decât mica 
sa arendă, este la fel de dependent de proprietarul de pământ 
ca orice servitor sau angajat şi trebuie să asculte de el fără cea 
mai mică rezervă. Un astfel de proprietar, aşa cum îşi hrăneşte 
servitorii şi suita în propria sa casă, îi va hrăni şi pe arendaşi, 
în casele lor. Subzistenţa ambelor tipuri de persoane este dată 

de generozitatea sa, iar continuitatea acesteia depinde de 
bunul său plac. 

Pe autoritatea pe care marii seniori o aveau, în acea stare 
de fapt, asupra arendaşilor şi servitorilor săi s-a fondat puterea 
vechilor baroni. Ei au devenit cu necesitate judecătorii pe timp 
de pace şi conducătorii în război ai tuturor celor care trăiau pe 
domeniile lor. 

Ei puteau menţine ordinea şi aplica legea pe respectivele 
domenii, deoarece acolo era locul unde fiecare dintre ei putea 
întoarce forţa tuturor locuitorilor împotriva nelegiuirii unuia. 
Nicio altă persoană nu avea destulă autoritate să facă asta. In 
special, regele nu o avea. în acele vremuri străvechi, el nu era 
decât cel mai mare proprietar de pământuri de pe domeniile 
proprii, căruia, de dragul apărării comune în faţa duşmanilor 
comuni, ceilalţi mari proprietari îi acordau un anume respect. 

Dacă regele ar impune cu forţa plata unei mici datorii pe 
pământurile unui mare latifundiar, ai cărui locuitori sunt, toţi, 
înarmaţi şi obişnuiţi să stea umăr lângă umăr, l-ar costa, dacă 
ar încerca să facă asta prin propria sa autoritate, tot atât efort 
ca pentru stingerea unui război civil. Aşa încât el era obligat 
să lase administrarea justiţiei în cea mai mare parte a ţării sale, 
în mâinile celor capabili să o administreze şi, din acelaşi motiv, 
să lase comanda asupra miliţiilor de la ţară celor de care ar 
asculta aceste miliţii. 

Este o greşeală să ne imaginăm că aceste jurisdicţii terito¬ 
riale îşi au originea în legile feudale. Nu doar cele mai înalte 
jurisdicţii, atât din sfera civilă, cât şi penală, ci şi puterea de a 
ridica armate, de a bate monedă şi chiar cea de a face legi 
locale pentru guvernarea propriilor oameni au fost drepturi 
deţinute alodial' de către marii proprietari de pământuri, cu 

* 0 formă de proprietate scutită de servituţi feudale (n.t.). 

câteva secole înainte chiar ca numele de lege feudală să fie 
cunoscut în Europa. Autoritatea şi jurisdicţia seniorilor 
saxoni din Anglia par să fi fost la fel de mari, înainte de 
Cucerire, ca a seniorilor normanzi, după aceasta. Dar legea 
feudală nu va fi devenit common law-ul englez decât după 
Cucerire. Că autoritatea şi jurisdicţiile cele mai largi au fost 
deţinute alodial de către marii seniori francezi, cu mult îna¬ 
inte ca legea feudală să fi fost introdusă, reprezintă un fapt 
care nu lasă loc îndoielilor. Acea autoritate şi acele jurisdicţii 
decurgeau, toate, din starea proprietăţii şi situaţiile pe care 
tocmai le-am descris. Fără să mai facem recurs la starea din 
vechime a monarhiilor - fie engleză, fie franceză -, putem 

descoperi, în vremuri mult mai apropiate, multe dovezi că 

• 

acele efecte decurg întotdeauna din respectivele cauze. Nu 
sunt nici 30 de ani de când dl Cameron din Lochiel, gentle¬ 
man de Lochaber în Scoţia, fără să aibă vreun mandat legal, 
fără să fie ceea ce se numea pe atunci un aristocrat de sânge 
regal şi nici măcar un arendaş-şef, ci doar un vasal al ducelui 
de Argyll şi fără să fie măcar judecător de pace, a exercitat, 
în ciuda tuturor acestor lucruri, competenţele celei mai înalte 
jurisdicţii penale asupra oamenilor săi. Se spune că a făcut 
lucrul acesta cu multă echitate, deşi fără vreuna dintre for¬ 
malităţile justiţiei; nu e imposibil ca situaţia de la acel moment 
a acelei părţi din ţară să fi făcut necesară asumarea acestei 
autorităţi de către el, pentru menţinerea liniştii publice. Acest 
gentleman, a cărui arendă nu a depăşit niciodată 500 de lire 
pe an, a reuşit, în 1745, să convingă 800 dintre oamenii săi să 
se alăture revoltei.' 


* După instaurarea dinastiei de Hanovra, o parte a nobilimii scoţiene a continuat să 
susţină cauza dinastiei Stuart, aşa cum s-a întămplatîn 1745, cănd debarcarea prinţului Carol 
Edward Stuart pe ţărmurile scoţiene a fost sprijinită de-o rebeliune condusă de familia 
Cameron din Lochiel ţn.r.). 

Introducerea legii feudale, în măsura în care s-a extins, a 
putut fi privită drept o încercare de moderare a autorităţii 
marilor seniori alodiali. Ea consacra un sistem de subordonare 
reglementat, însoţit de un lung şir de servicii şi îndatoriri, de 
la rege spre cei mai mici proprietari. Cât timp un proprietar 
era minor, arenda, împreună cu gestionarea pământului său 
cădeau în mâinile seniorului imediat superior; la fel, cele ale 
marilor proprietari cădeau în mâinile regelui, care era însărci¬ 
nat cu întreţinerea şi educaţia copilului şi care, din autoritatea 
sa ca tutore, se presupunea că avea dreptul de a decide în 
legătură cu căsătoria sa, cu condiţia să nu fie într-un fel nepo¬ 
trivit rangului său. Dar, deşi această instituţie tindea cu nece¬ 
sitate să întărească autoritatea regelui şi să o slăbească pe cea 
a marilor proprietari, ea nu a putut să facă suficient de multe 
pentru restabilirea ordinii şi a bunei guvernări a locuitorilor 
ţării, pentru că nu putea să modifice suficient de mult starea 
proprietăţii şi modalităţile în care apăreau dezordinile. 
Autoritatea guvernării continua să fie, ca şi mai înainte, mai 
slabă pentru membrii din fruntea sa şi prea puternică pentru 
membrii săi inferiori, iar puterea excesivă a membrilor inferi¬ 
ori era cauza slăbiciunii celor aflaţi în frunte. După instituirea 
subordonării feudale, regele era la fel de incapabil să limiteze 
violenţa marilor lorzi ca mai înainte. Aceştia continuau încă să 
se războiască după bunul plac, aproape încontinuu, unul cu 
celălalt - şi foarte des cu regele -, iar ţara neorânduită continua 
încă să fie o scenă pentru violenţe, jafuri şi dezordini. 

Insă toate aceste violenţe specifice instituţiilor feudale nu 
au putut niciodată afecta operaţiunile tăcute şi inconştiente ale 
comerţului extern şi ale mărfurilor noi introduse încetul cu 
încetul. Acestea ofereau, treptat, marilor proprietari, ceva pe 
care aceştia puteau schimba întreg surplusul din produsul 
pământurilor lor, ceva pe care-1 puteau consuma ei înşişi, fără 

să îl împartă nici cu arendaşii lor, nici cu servitorii săi. Totul 
pentru noi înşine şi nimic pentru alţii, aceasta pare să fi fost, 
în orice epocă, preceptul malign al stăpânilor din toată lumea. 
Prin urmare, de îndată ce au găsit o metodă de a consuma ei 
înşişi întreaga valoare a arendei, n-au mai avut înclinaţia de a 
o împărţi cu alte persoane. Pentru o pereche de catarame cu 
diamante sau pentru altceva la fel de frivol şi inutil ei dădeau 
la schimb întreţinerea sau echivalentul acesteia în bani, a l.(KX) 
de oameni pe an şi, împreună cu ele, întreaga preţuire şi auto¬ 
ritate pe care acestea li le-ar fi oferit. Totuşi, cataramele aveau 
să fie ale lor în întregime şi nicio altă fiinţă umană nu avea 
cum să aibă vreo parte din ele, pe când, în vechea metodă de 
cheltuire, ar fi trebuit să le împartă cu cel puţin 1.000 de 
oameni. Pentru cei ce aveau de ales între cele două tipuri de 
cheltuieli, această diferenţă era hotărâtoare; şi astfel, pentru 
satisfacerea celei mai copilăreşti, răutăcioase şi sordide vanităţi 
dintre toate, ei şi-au dat la schimb întreaga putere şi autoritate. 

Intr-o ţară în care nu există comerţ extern şi nici vreunul 
dintre produsele de manufactură de mare fineţe, un om cu 
10.000 de lire pe an nu-şi poate folosi venitul în alt mod decât 
pentru întreţinerea a, poate, 100 de familii, care se vor afla 
inevitabil la cheremul său. In situaţia curentă a Europei, un 
om cu un venit de 10.000 de lire pe an îşi poate cheltui întregul 
venit - şi o şi face - fără să întreţină în mod direct nici măcar 
20 de persoane sau să fie capabil să dispună de mai mult de 
zece servitori, care nici nu merită să fie amintiţi. Probabil că, 
indirect, întreţine un număr mai mare sau chiar mult mai mare 
decât ar fi făcut-o după metoda veche de cheltuire. Deşi can¬ 
titatea de produse preţioase pe care îşi schimbă întregul venit 
este atât de mică, încât numărul lucrătorilor folosiţi pentru 
colectarea şi pregătirea lor trebuie neapărat să fi fost foarte 
mare. Preţul mare al acestora decurge, în general, din salariile 

muncii lor şi din profiturile angajatorilor lor imediaţi. Plătind 
acest preţ, el plăteşte toate aceste salarii şi profituri, contribu¬ 
ind, astfel, indirect, la întreţinerea tuturor muncitorilor şi a 
celor care i-au angajat. Totuşi, el contribuie, într-o foarte mică 
proporţie, la fiecare dintre acestea - la un număr foarte mic 
dintre ele nici măcar a zecea parte, iar la cele mai multe, nici 
a suta parte; la câteva, nici măcar a mia parte sau chiar a zecea 
mia parte din întreaga valoare a întreţinerii lor anuale. Şi 
totuşi, deşi contribuie la întreţinerea tuturor acestora, ei sunt 
mai mult sau mai puţin independenţi de el, deoarece, la modul 
general, fiecare dintre ei poate să se întreţină şi fără el. 

Când marii proprietari de pământ îşi cheltuiesc rentele 
pentru întreţinerea ţăranilor sau a celor din serviciul lor, fie¬ 
care dintre ei îşi întreţine, în întregime, atât propriii arendaşi, 
cât şi propriii slujitori. Dar, atunci când le cheltuiesc pentru 
întreţinerea negustorilor şi meşteşugarilor, ei toţi ar putea să 
întreţină tot atâtea persoane sau, dacă luăm în discuţie şi risipa 
care acompaniază ospitalitatea rustică, un număr şi mai mare 
de oameni decât înainte. Totuşi, fiecare dintre ei, luat separat, 
adesea nu contribuie decât cu o mică parte la întreţinerea 
vreunei persoane anume, din acest mare număr de oameni. 
Fiecare negustor sau fabricant îşi derivă mijloacele de trai din 
faptul că are nu unul, ci o sută sau o mie de clienţi diferiţi. 
Prin urmare, deşi, într-o anumită măsură, este obligat faţă de 
fiecare dintre aceştia, el nu este dependent de absolut niciunul 
dintre ei. 

Şi, pentru că în acest fel cheltuielile personale ale marilor 
proprietari au crescut treptat, era imposibil ca numărul servi¬ 
torilor acestora să nu scadă treptat, până ce aveau să fie con¬ 
cediaţi toţi. Aceeaşi cauză a dus la renunţarea treptată la 
arendaşii consideraţi inutili. Fermele au fost extinse, iar ocu¬ 
panţii pământului, în ciuda plângerilor legate de depopulare. 

reduşi până la numărul minim necesar pentru cultivarea şi 
îmbunătăţirea acestuia, în acele vremuri. Prin înlăturarea aces¬ 
tor guri inutile şi prin solicitarea de la fermier a întregii valori 
a fermei, pentru proprietar rămânea un mai mare surplus sau 
echivalentul în bani al unui surplus mai mare, căruia negus¬ 
torilor şi meşteşugarilor aveau să le ofere curând o metodă de 
a-1 cheltui pentru propria sa persoană, la fel cum cheltuise şi 
restul venitului. Şi, întrucât cauza continua să opereze, el era 
dornic să crească valoarea rentei pentru pământurile sale, cât 
o permitea gradul lor curent de îmbunătăţire. Arendaşii săi 
puteau fi de acord cu aceasta cu o singură condiţie, şi anume 
aceea ca posesiunea să le fie asigurată un număr de ani care 
să le dea ocazia de a-şi recupera, cu profit, ceea ce au investit 
p'entru îmbunătăţirea în continuare a pământului. Vanitatea 
cheltuitoare a proprietarilor de pământ i-a făcut să fie dornici 
de a accepta această condiţie - şi de aici, şi originea arendelor 
pe o mare perioadă de timp. 

Nici măcar un arendaş la voia proprietarului - care plăteşte 
întreaga valoare a pământului - nu e întru totul dependent 
de proprietarul pământului. Avantajele în bani pe care le 
primesc unul de la celălalt sunt mutuale şi egale, iar un astfel 
de arendaş nu-şi va pune nici viaţa, nici averea, în serviciul 
proprietarului. Dar, dacă are un contract pentru un număr 
mare de ani, el este întru totul independent, iar proprietarul 
pământului nu va trebui să se aştepte de la el nici măcar la 
servicii minore, dincolo de ce este stipulat expres în contractul 
de închiriere sau de ce îi impun legile obişnuite şi cunoscute 
ale ţării. 

Astfel, arendaşii devenind independenţi şi servitorii fiind 
concediaţi, marii proprietari n-au mai fost capabili să întrerupă 
exercitarea regulată a justiţiei sau să tulbure pacea ţării. 
Vânzându-şi dreptul prin naştere - nu precum Esau, pentru o 

ciorbă în vremuri de foamete şi sărăcie, ci, în vremuri de dez¬ 
măţ al belşugului, pentru nişte zorzoane şi tinichele, mai potri¬ 
vite să fie jucării pentru copii decât o ocupaţie pentru oameni 
în toată firea -, au devenit la fel de nesemnificativi ca orice 
biirger mai răsărit sau ca orice negustor de la oraş. 

O guvernare regulată a fost stabilită atât la ţară, cât şi la 
oraş; nimeni nu mai avea destulă putere pentru a tulbura 
traiul în niciuna dintre ele. 

Poate că nu are legătură cu subiectul de faţă, dar nu pot să 
mă abţin să nu remarc că familiile foarte vechi, cum ar fi cele 
care au posedat averi considerabile din tată-n fiu timp de mai 
multe generaţii, sunt foarte rare în oraşele comerciale. în ţările 
unde se face puţin comerţ, precum Ţara Galilor sau în regiu¬ 
nile muntoase ale Scoţiei, din contră, ele sunt foarte obişnuite. 
Istoriile arabe par să fie, toate, pline de genealogii; există o 
istorie scrisă de un han tătar, care a fost tradusă în câteva limbi 
europene, care aproape că nu conţine nimic altceva - o dovadă 
că vechile familii sunt ceva obişnuit la acele naţii. în ţările 
unde un om bogat nu poate să-şi cheltuiască venitul în niciun 
alt fel decât întreţinând cât de mulţi oameni are posibilitatea, 
el poate rămâne fără venit, iar generozitatea sa este adesea, se 
pare, atât de pasională, încât va încerca să întreţină mai mulţi 
decât îşi permite. Dar acolo unde-şi poate cheltui cea mai mare 
parte a venitului pe propria sa persoană, frecvent nu va avea 
nicio limită a cheltuielilor, întrucât adesea nu are nicio limită 
în ceea ce priveşte vanitatea sau preţuirea propriei sale per¬ 
soane. Prin urmare, în ţările comerciale, averile, în ciuda celor 
mai violente reglementări legale de împiedicarea risipei, foarte 
rar rămân pentru mult timp în aceeaşi familie. 

Cât priveşte naţiunile simple, din contră, ele rămân fără 
vreo lege care să reglementeze situaţia; iar în ceea ce priveşte 
naţiunile de păstori, cum ar fi tătarii sau arabii, natura 

consumabilă a proprietăţii lor face ca orice reglementare de 
acest gen să fie imposibilă. 

O revoluţie de cea mai mare importanţă pentru fericirea 
publică a fost declanşată, astfel, de două clase diferite de 
oameni, care n-aveau nici cea mai mică intenţie de a servi 
binelui public. Singurul motiv al marilor seniori era satisface¬ 
rea celei mai copilăroase vanităţi. Negustorii şi manufacturie¬ 
rii, mult mai puţin ridicoli, au acţionat doar din perspectiva 
propriului interes, urmărind principiul vânzătorului ambulant 
de a face un ban din tot ceea ce găseşte la îndemână. Niciunul 
dintre ei nu putea nici să ştie, nici să prevadă marea revolu¬ 
ţie pe care aveau să o producă nebunia unora şi vrednicia 

celorlalţi. 

* ’ 

Aşa s-a întâmplat că, în cea mai mare parte a Europei, 
comerţul şi producţia manufacturată din oraşe, în loc să repre¬ 
zinte efectul, au reprezentat cauza şi prilejul pentru îmbună¬ 
tăţirea şi cultivarea pământului. 

Totuşi, întrucât această ordine este contrară mersului natu¬ 
ral al lucrurilor, ea este inevitabil înceată şi nesigură. Comparaţi 
progresul lent al acelor ţări europene a căror bogăţie depinde 
în mare măsură de comerţ şi de manufacturi cu avansul rapid 
al coloniilor noastre din America de Nord, a căror bogăţie se 
bazează pe agricultură. în cea mai mare parte a Europei, 
numărul locuitorilor nu se aşteaptă să se dubleze în mai puţin 
de 500 de ani. în câteva dintre coloniile noastre din America 
de Nord, se presupune că se va dubla în 20 sau 25 de ani. în 
Europa, dreptul primului născut şi feluritele clauze de inalie¬ 
nabilitate împiedică divizarea marilor averi, împiedicând, prin 
aceasta, multiplicarea micilor proprietari. Totuşi, un mic pro¬ 
prietar care-şi cunoaşte fiecare părticică a micului său dome¬ 
niu îl priveşte cu întreaga afecţiune pe care proprietatea, în 
special mica proprietate, o inspiră în mod natural şi, pe care. 

din acest motiv, va avea plăcerea nu doar de a-1 cultiva, ci de 
a-1 înfrumuseţa, va fi, dintre toţi cei care se ocupă cu îmbună¬ 
tăţirea pământului, cel mai vrednic, cel mai inteligent şi cel mai 
de succes. Pe lângă aceasta, aceleaşi reglementări ţin pământul 
în afara pieţei, astfel că întotdeauna va fi mai mult capital dis¬ 
ponibil pentru a-1 cumpăra, decât pământ de vânzare, aşa încât 
ce se va vinde se vinde întotdeauna la preţ de monopol. 
Arenda nu va reuşi niciodată să plătească dobânda banilor 
destinaţi cumpărării - în plus, va fi împovărată de reparaţii şi 
alte cheltuieli ocazionale, la care nu este supusă şi dobânda 
aplicată asupra banilor. Oriunde în Europa, a cumpăra pământ 
reprezintă cea mai neprofitabilă folosire a unui capital mic. E 
adevărat că, de dragul unei siguranţe crescute, un om de situ¬ 
aţie medie, când se va retrage din activitate, va alege câteodată 
să-şi investească micul capital în pământ. 

Unui profesionist, ale cărui venituri sunt derivate dintr-o 
altă sursă, adesea îi va plăcea să-şi asigure economiile în acelaşi 
mod. Dar un om tânăr care, în loc să se apuce de comerţ sau 
de vreo profesie, îşi va folosi un capital de 2.000-3.000 de lire 
pe cumpărarea şi cultivarea unei mici bucăţi de pământ, poate 
într-adevăr să se aştepte să trăiască foarte fericit şi foarte inde¬ 
pendent, dar îşi va lua adio pentru totdeauna de la orice spe¬ 
ranţă la vreo mare avere sau de la a ajunge ilustru, poziţii la 
care, printr-o altă folosire a investiţiilor sale, ar fi avut şansa. 
In plus, aceeaşi persoană, deşi nu poate spera să ajungă un 
mare proprietar, va dispreţui adesea ideea de a fi fermier. Prin 
urmare, cantitatea mică de pământ care este scoasă la vânzare 
şi preţul mare cu care este scoasă pe piaţă vor împiedica un 
mare număr de capitaluri să fie folosite în cultivarea şi îmbu¬ 
nătăţirea acestuia, capitaluri care, altminteri, ar fi urmat aceas¬ 
tă cale. In America de Nord, din contră, se consideră că 50 sau 
60 de lire sunt de ajuns pentru a încropi o plantaţie. 

Cumpărarea şi îmbunătăţirea pământului necultivat repre¬ 
zintă, acolo, cea mai profitabilă folosire atât pentru capitalurile 
cele mici, cât şi pentru cele mai mari - şi instrumentul cel mai 
direct de care e nevoie pentru a dobândi avere şi faimă în acea 
ţară. Intr-adevăr, în America pământul de acest fel poate fi 
cumpărat pe mai nimic, sau pe un preţ mult mai mic decât 
valoarea produsului său natural - lucru imposibil în Europa 
sau în orice altă ţară unde toate pământurile sunt, de multă 
vreme, în proprietate privată. Totuşi, dacă domeniile ar fi să 
fie împărţite în mod egal între toate odraslele, la moartea ori¬ 
cărui proprietar care a lăsat în urmă o mare familie, domeniul, 
în general, ar ajunge să fie vândut. Pe piaţă ar apărea atât de 
mult pământ, încât n-ar mai putea fi vândut la preţ de mono¬ 
pol. Arenda liberă a pământului nici măcar nu s-ar apropia de 
valoarea dobânzii pentru banii cu care a fost cumpărat, iar un 
mic capital ar putea fi folosit pentru cumpărarea de pământ 
într-un mod la fel de profitabil ca oricare altul. 

Anglia, datorită fertilităţii naturale a solurilor sale, a dimen¬ 
siunii mari a pământurilor de pe coastă raportată la restul 
terenurilor şi a multor râuri navigabile care curg prin ea, care 
fac să fie convenabil transportul pe apă până în părţile sale 
aflate în inima ţării, este, probabil, la fel de dăruită de natură 
ca orice altă mare ţară din Europa pentru a reprezenta fieful 
comerţului extern, al manufacturilor pentru vânzări la distanţă 
şi al tuturor dezvoltărilor la care duc acestea. în plus, încă de 
la începuturile domniei reginei Elisabeta, legislativul englez a 
fost deosebit de atent la interesele comerţului şi manufacturi¬ 
lor; în realitate, nu există nicio ţară în Europa, iar Olanda nu 
face, nici ea, excepţie, unde legea să fie, la modul global, mai 
favorabilă acestor activităţi. 

Comerţul şi manufacturile au continuat, în consecinţă, să 
progreseze, în toată această perioadă. Fără îndoială, cultivarea 


260 


Avuţia naţiunilor Cartea a lil a 



şi îmbunătăţirea pământului au avansat şi ele, treptat, dar se 
pare că au urmat ceva mai lent şi la o oarecare distanţă progre¬ 
sului mai rapid al comerţului şi al manufacturilor. Cea mai 
mare parte a ţării trebuie că era deja cultivată, înainte chiar de 
domnia reginei Elisabeta, iar o mare parte a sa încă a rămas 
necultivată; cultivarea celei mai mari părţi ale sale fiind, încă, 
inferioară celei care ar fi putut exista altminteri. Totuşi, legea 
Angliei favorizează agricultura, nu doar indirect, prin proteja¬ 
rea comerţului, ci şi prin nişte stimulente directe. Exceptând 
vremurile de sărăcie, exportarea porumbului nu era doar libe¬ 
ră, ci şi încurajată prin intermediul primelor. în vremuri de 
producţie moderată, importarea de porumb străin era împovă¬ 
rată cu taxe care echivalau cu o interdicţie. Importarea de ani¬ 
male vii, cu excepţia Irlandei, era interzisă, indiferent de vremuri, 
abia de curând fiind permisă. Prin urmare, cei care cultivau 
pământul aveau un monopol, faţă de oamenii care locuiau la 
ţară, asupra a două dintre cele mai importante articole pe care 
le produce pământul, şi anume pâinea şi carnea măcelarului. 

Deşi, în fond, aceste încurajări erau, probabil, cum mă voi 
strădui să arăt în continuare, întru totul iluzorii, ele demon¬ 
strează suficient măcar bunele intenţii ale legislativului, de 
favorizare a agriculturii. 

Dar ceea ce este de cea mai mare importanţă printre toate 
acestea, ţărănimea liberă engleză este pe cât de sigură, inde¬ 
pendentă şi respectabilă îi permite legea. Prin urmare, nicio 
ţară în care dreptul de primogenitură funcţionează, care plă¬ 
teşte zeciuieli şi unde clauzele de inalienabilitate a proprietăţi¬ 
lor funciare, deşi contrare spiritului legii, sunt admise în 
anumite cazuri, nu poate încuraja agricultura mai mult decât 
Anglia. în ciuda tuturor acestor lucruri, aceasta este starea agri¬ 
culturii. Care ar fi fost ea, dacă legea n-ar fi oferit încurajări 
directe agriculturii, pe lângă cele care izvorăsc indirect din 

progresul comerţului şi dacă ţărănimea liberă ar fi fost lăsată 
în aceeaşi situaţie în care este în majoritatea ţărilor Europei? 
Acum au trecut mai bine de două secole de la începutul dom¬ 
niei reginei Elisabeta, o perioadă cam la fel de lungă ca cea pe 
care o necesită parcursul către bunăstare. 

Franţa pare să fi avut o parte considerabilă de comerţ 
extern, cu aproape un secol înainte ca Anglia să se distingă 
drept ţară comercială. Marina franceză era considerabilă, după 
estimările vremii, încă dinainte de expediţia lui Carol al 
VUI-lea în Napoli. Totuşi, agricultura şi progresul economic 
înregistrat în Franţa sunt, la modul global, inferioare celor din 
Anglia. Legile ţării nu au acordat niciodată aceleaşi stimulente 
directe agriculturii. 

Comerţul extern al Spaniei şi Portugaliei, către celelalte 
părţi ale Europei, deşi purtat predominant pe vase străine, este 
de o mărime considerabilă. Acela către coloniile lor este trans¬ 
portat pe vasele proprii şi este mult mai extins, datorită mari¬ 
lor bogăţii şi a mărimii acestor colonii. Dar nu a introdus 
niciun tip de bunuri manufacturate destinate vânzării la dis¬ 
tanţă în niciuna dintre aceste două ţări, iar o mare parte din 
ambele a rămas necultivată. Comerţul extern al Portugaliei are 
o origine mai veche decât oricare altă ţară mare din Europa, 
cu excepţia Italiei. 

Italia este singura mare ţară in Europa care pare să fi fost 
cultivată şi exploatată în întregime, prin intermediul comerţu¬ 
lui extern şi al manufacturilor destinate pieţelor îndepărtate, 
înainte de invazia lui Carol al VUI-lea, Italia, conform lui 
Guicciardini, nu era mai puţin cultivată în părţile sale mun¬ 
toase şi aride decât în cele de câmpie şi mai fertile. Situaţia 
avantajoasă a acestei ţări şi marele număr de regimuri inde¬ 
pendente care subzistau la acel moment în ea au contribuit, şi 
nu puţin, probabil, la cultivarea sa. Aşa încât nu este imposibil 

ca, în ciuda acestei exprimări generale a unuia dintre cei mai 
judicioşi şi rezervaţi istorici. Italia să nu fi fost, la acea vreme, 
mai bine cultivată decât este la acest moment Anglia. 

Totuşi, capitalul care este obţinut, în fiecare ţară, prin inter¬ 
mediul comerţului şi manufacturilor, este întotdeauna o pose¬ 
siune foarte precară şi nesigură, până ce unele părţi ale sale 
nu vor fi securizate şi destinate cultivării şi îmbunătăţirii 
pământului. S-a spus, şi pe bună dreptate, că un neguţător nu 
este neapărat cetăţeanul unei ţări anume. Intr-o destul de mare 
măsură, îi este indiferent unde-şi desfăşoară negoţul, şi chiar 
şi cea mai mică neplăcere îl va face să-şi mute capitalul - şi, 
împreună cu el, toată munca pe care acesta îl sprijină, dintr-o 
ţară în alta. Nicio parte a acestuia nu s-ar putea spune că apar¬ 
ţine unei ţări sau alteia, până ce nu se va fi împrăştiat pe 
suprafaţa ţării, cum s-ar spune, fie sub forma clădirilor, fie ca 
îmbunătăţiri durabile ale pământului. Nicio urmă istorică nu 
a mai rămas acum din marile averi care se spune că au fost 
posedate de o mare parte a oraşelor hanseatice, cu excepţia 
istoriilor ceva mai obscure din secolele al XlII-lea şi al XlV-lea. 
Nu este destul de sigur nici unde se află cu exactitate unele 
dintre ele şi nici cărora dintre ele le-au fost acordate noile 
nume latine ale oraşelor europene. Dar, deşi nenorocirile care 
au lovit Italia la sfârşitul secolului al XV-lea şi începutul seco¬ 
lului al XVI-lea au diminuat drastic comerţul şi manufacturile 
din oraşele Lombardiei şi Toscanei, aceste teritorii continuă să 
fie dintre cele mai populate şi mai bine cultivate din Europa. 
Războaiele civile din Flandra şi guvernarea spaniolă care le-a 
urmat au alungat marele comerţ din Anvers, Ghent şi Bruges. 
Dar Flandra continuă încă să fie una dintre cele mai bogate, 
bine cultivate şi mai populate provincii din Europa. Ciclicitatea 
obişnuită război-guvernare seacă uşor sursele bogăţiei care 
apare doar din comerţ. Cea care apare din progresele mai 

consistente ale agriculturii este mai durabilă, neputând fi dis¬ 
trusă decât de convulsiile violente ocazionate de jafurile pe 
care naţiunile mai ostile şi barbare le-au continuat timp de un 
secol sau două la rând - cum ar fi cele care s-au întâmplat, o 
lungă perioadă, înainte şi după căderea Imperiului Roman, în 
provinciile vestice ale Europei. 

Cartea 

alV-a 


Despre sistemele 
de economie politică 





Introducere 


Economia politică, privită ca ramură a ştiinţei omului de 
stat sau a legislatorului, îşi propune două obiective distincte: 
mai întâi, acela de a oferi din plin un venit sau mijloace de trai 
oamenilor sau, mai adecvat, acela de a-i abilita să-şi ofere un 
astfel de venit sau mijloace de trai lor înşile şi, în al doilea 
rând, a furniza suveranului sau statului' un venit suficient 
pentru serviciile publice. Ea îşi propune să-i îmbogăţească atât 
pe oameni, cât şi pe suveran. 

Progresul diferit al bunăstării, raportat la diferite naţiuni şi 
epoci istorice, a dus la crearea a două sisteme diferite de eco¬ 
nomie politică, din perspectiva îmbogăţirii oamenilor. Unul 
poate fi numit sistemul comerţului, iar celălalt, sistemul agri¬ 
culturii. Mă voi strădui să le explic pe fiecare pe cât de complet 
şi distinct îmi stă în putinţă - şi voi începe cu sistemul comer¬ 
ţului. Este sistemul modern şi e cel mai uşor de înţeles în pro¬ 
pria noastră ţară şi în vremurile noastre. 


* Cu sensul desocietatepolitică, de asocierea indivizilorîn vederea unui bine comun (n.r ). 

1 


Despre principiile sistemului comercial 
sau mercantilist 


Că bogăţia constă în bani, sau în aur şi argint, reprezintă o concepţie 
populară care apare în mod natural din dubla funcţie a banilor, ca 
instrument de comerţ şi ca măsură a valorii. Drept consecinţă a faptului 
că sunt un instrument al comerţului, când avem bani, putem obţine 
mai uşor orice am avea nevoie, decât prin intermediul oricărui alt bun. 
Marea afacere, vom descoperi întotdeauna, este aceea de a face bani. 
Când îi obţinem, nu mai avem nicio dificultate în a face orice alte 
cumpărături. Drept consecinţă a faptului că reprezintă o măsură a valorii, 
estimăm valoarea tuturor celorlalte bunuri prin cantitatea de bani pentru 
care le schimbăm. Spunem despre un om bogat că „face" mulţi bani, iar 
despre unul sărac, că „face" puţini bani. Despre un om cumpătat - sau 
despre unul dornic să se îmbogăţească - spunem că îi plac banii, iar 
despre unul lipsit de griji, generos sau cheltuitor, se spune că nu-i pasă 
de ei. Să te îmbogăţeşti înseamnă să faci bani, iar bogăţia şi banii, pe 
scurt, sunt, în limbajul comun, considerate drept sinonime din toate 
punctele de vedere. 

O ţară bogată, cam la fel ca un om bogat, se presupune că 
e o ţară în care abundă banii, iar să strângi aur şi argint, într-o 
ţară, se presupune că e cea mai rapidă cale de îmbogăţire. O 
bună perioadă de timp după descoperirea Americii, prima 
întrebare a spaniolilor, odată ajunşi pe coastele necunoscute, 
avea să fie, „s-a găsit ceva aur sau argint în vecinătate?". în 
funcţie de informaţia pe care o primeau, decideau dacă merita 
să ridice acolo o aşezare sau chiar dacă ţara merita cucerită. 

Plano Camipo, un călugăr trimis ca ambasador de către regele 
Franţei la unul dintre fiii faimosului Gingis Han, spunea că 
tătarii obişnuiau să-l întrebe frecvent dacă era plin de oi şi boi 
în regatul Franţei. întrebările lor aveau acelaşi obiect ca cele 
ale spaniolilor. Ei voiau să ştie dacă ţara era destul de bogată 
încât să merite să fie cucerită. La tătari, ca şi la alte naţii de 
păstori, care nu cunosc, în general, utilizarea banilor, vitele 
reprezintă instrumentul de comerţ şi de măsurare a valorii. 
Prin urmare, pentru ei, bogăţia constă în vite, aşa cum pentru 
spanioli, ea constă în aur şi argint. Dintre cele două, probabil 
că cel mai aproape de adevăr e noţiunea tătărească. 

Dl Locke' remarca distincţia dintre bani şi alte bunuri mobi¬ 
le. 'Toate celelalte bunuri mobile, spunea el, sunt de o natură 
atât de consumabilă, încât pe bogăţia pe care o presupun ele 
nu te poţi baza, iar o naţiune în care acestea se găsesc din 
abundenţă într-un an poate să ajungă, chiar fără să le exporte, 
doar prin simpla lor risipă sau cheltuire extravagantă, să aibă 
mare nevoie de ele în anul următor. Din contră, banii sunt un 
prieten stabil, prea puţin expuşi risipei sau consumului, dacă 
pot fi împiedicaţi să iasă din ţară, deşi pot circula din mână-n 
mână. Prin urmare, aurul şi argintul sunt, în viziunea sa, cea 
mai solidă şi substanţială parte a bogăţiei mobile a unei naţi¬ 
uni, iar multiplicarea acestor metale ar trebui, din această per¬ 
spectivă, spune el, să fie marele obiect al economiei politice. 

Alţii admit că, dacă o naţiune s-ar putea separa de restul 
lumii, acest lucru n-ar reprezenta o consecinţă a cât de mulţi 
sau cât de puţini bani circulă în ea. Bunurile consumabile, care 
circulă prin intermediul acestor bani, n-ar putea decât să fie 
preschimbate pe o cantitate mai mare sau mai mică de mone¬ 
de, însă bogăţia sau sărăcia reală a unei ţări pe care o permit 

* John Locke, filosoFiluminist engle 2 (1632-1704) (n.r ). 

aceştia depind întru totul de abundenţa sau raritatea acestor 
bunuri consumabile. Dar lucrurile stau cu totul altfel, cred 
aceştia, cu ţările care au legături cu naţiunile străine, care sunt 
obligate să poarte războaie externe şi să întreţină flote şi armate 
în ţări aflate la mare distanţă. Ei spun că acest lucru nu se poate 
realiza decât prin trimiterea de bani în străinătate pentru a le 
plăti, iar o naţiune nu poate trimite mulţi bani în afara sa, dacă 
nu are o grămadă de bani în interiorul ei. Prin urmare, fiecare 
naţiune de acest tip trebuie să se străduiască, în vreme de pace, 
să acumuleze aur şi argint din care să poată lua, de câte ori are 
nevoie, pentru a-şi purta războaiele străine. 

Drept urmare a acestor noţiuni populare, toate naţiunile 
Europei au studiat, deşi fără prea mare rezultat, orice mijloc 
posibil de acumulare a aurului şi a argintului în interiorul lor. 
Spania şi Portugalia, proprietarele principalelor mine care 
aprovizionează Europa cu aceste metale, fie au interzis expor¬ 
tul lor, cu pedepse dintre cele mai severe, fie l-au supus unor 
taxe considerabile. Se pare că acest gen de prohibiţii, în vechi¬ 
me, au făcut parte din politica majorităţii celorlalte naţiuni 
europene. A fost găsită chiar în unele documente vechi scoţiene 
ale parlamentului, care interziceau, sub pedepse grele, trecerea 
aurului şi a argintului dincolo de graniţele regatului. Acest gen 
de politici se regăseau, în vechime, atât în Franţa, cât şi în Anglia. 

Când au devenit ţări comerciale, negustorii au aflat că pro¬ 
hibiţia este extrem de neconvenabilă, în cele mai multe situaţii. 
Cu ajutorul aurului şi al argintului puteau cumpăra produsele 
străine pe care le doreau mai avantajos decât cu orice alte 
bunuri - fie pentru importarea în propria ţară, fie pentru duce¬ 
rea lor în altă ţară străină. Prin urmare, au pledat din nou 
împotriva acestor interdicţii, dăunătoare comerţului. 

Mai întâi, şi-au dat seama că exportarea aurului şi a argin¬ 
tului, pentru a cumpăra bunuri din străinătate, nu duce 

întotdeauna la diminuarea cantităţii acelor metale din regat şi 
că, din contră, cantitatea lor poate, frecvent, să crească, deoa¬ 
rece, chiar dacă prin aceasta nu ar creşte şi consumul de bunuri 
străine în acea ţară, acele bunuri ar putea fi reexportate în alte 
ţări străine, fiind vândute acolo cu mare profit, ele ar putea 
aduce mult mai multă bogăţie decât a fost trimisă iniţial în 
străinătate pentru cumpărarea lor. Dl Mun compară aceste 
operaţiuni de comerţ extern cu vremea semănatului şi vremea 
recoltei, din agricultură. „Dacă ar fi să luăm în considerare, 
spunea el, doar acţiunile gospodarului de la vremea semăna¬ 
tului, când el aruncă în pământ boabe bune de porumb, l-am 
lua drept un nebun, nu un gospodar. Dar când ne raportăm 
la munca sa din vremea recoltei, care reprezintă sfârşitul stră¬ 
daniilor sale, vom descoperi sensul şi sporul acţiunilor sale". 

In al doilea rând, şi-au dat seama că această prohibiţie nu 
putea împiedica totuşi exportarea aurului şi a argintului care, 
datorită disproporţiei dintre mărimea sa şi valoarea sa, putea 
cu uşurinţă să fie traficat în afara ţării. Că această exportare 
nu putea fi împiedicată decât printr-o atenţie adecvată la ceea 
ce se numeşte balanţa comercială. Că, atunci când ţara exportă 
de o valoare mai mare decât importă, balanţa comercială face 
ca naţiunile străine să-i fie datoare, datorie care va fi plătită cu 
necesitate în aur şi argint, crescând, prin aceasta, cantitatea din 
acele metale din regat. Dar, când se importă mai mult decât 
se exportă, o balanţă opusă ne face să devenim datori naţiu¬ 
nilor străine, datoria fiindu-le plătită neapărat în acelaşi mod, 
astfel diminuându-se această cantitate: că, în acest caz, să inter¬ 
zici exportarea acelor metale nu poate împiedica această scă¬ 
dere, ci doar o poate face să fie şi mai periculoasă, şi mai 
scumpă: că schimbul, prin aceasta, se întoarce şi mai tare 
împotriva ţării care e datoare, în cadrul acestei balanţe; comer¬ 
ciantul care a cumpărat o bancnotă de la ţara străină fiind 

obligat să plătească bancherului care i-a vândut-o nu numai 
riscul natural, efortul şi cheltuiala de a transmite banii într-aco- 
lo, ci şi riscul extraordinar care decurge din prohibiţie; dar că, 
cu cât schimbul este mai dezavantajos faţă de o ţară, cu atât 
balanţa comercială se întoarce mai mult împotriva sa; banii din 
interiorul ţării ajungând inevitabil să aibă o valoare cu atât mai 
mică, în comparaţie cu cea a ţării pe care balanţa o face datoa¬ 
re. Că dacă, de exemplu, schimburile dintre Anglia şi Olanda, 
erau cu 5% defavorabile Angliei, era nevoie de 105 uncii de 
argint, în Anglia, ca să cumperi o bancnotă de valoarea a 100 
de uncii de argint în Olanda; prin urmare, că 105 uncii de 
argint, în Anglia, ar valora doar cât 100 de uncii în Olanda, 
putând cumpăra doar o cantitate de bunuri olandeze propor¬ 
ţională; dar că, din contră, 100 de uncii de argint în Olanda ar 
valora cât 105 uncii în Anglia, putând cumpăra o cantitate 
proporţională de bunuri englezeşti; că bunurile englezeşti care 
ar fi fost vândute în Olanda ar fi vândute mult mai ieftin şi că 
bunurile olandeze care ar fi vândute în Anglia, ar fi vândute 
mai scump, proporţional cu diferenţa de schimb: că prima ar 
atrage mai puţini bani în Anglia, iar cealaltă, mai mulţi bani 
în Olanda, proporţional cu această diferenţă şi că balanţa 
comercială, prin urmare, ar fi inevitabil împotriva Angliei şi 
ar necesita ca o mai mare cantitate de aur şi argint să fie expor¬ 
tată în Olanda, în aceeaşi proporţie. 

Aceste argumente erau parţial solide şi parţial sofistice. 
Erau solide în măsura în care ele afirmau că exportarea auru¬ 
lui şi a argintului, în comerţ, putea frecvent să fie avantajoasă 
pentru ţară. Erau solide şi pentru că afirmau că nicio interdic¬ 
ţie nu putea împiedica exportarea lor, când persoanele parti¬ 
culare găseau că există avantaje în exportarea lor. Dar ele erau 
sofistice prin aceea că presupuneau că e nevoie de o atenţie 
mai crescută din partea guvernării, fie pentru menţinerea, fie 

pentru creşterea cantităţii din aceste metale, decât pentru păs¬ 
trarea sau creşterea cantităţii oricărui alt bun, pe care libertatea 
comerţului, fără vreo atenţie specială, ar reuşi oricum să le 
ofere în cantitatea adecvată. Erau sofistice, probabil, şi pentru 
că afirmau că preţul mare de schimb duce cu necesitate la 
creşterea a ceea ce se numeşte o balanţă comercială defavora¬ 
bilă şi că ar ocaziona exportarea unei şi mai mari cantităţi do 
aur şi argint. Intr-adevăr, preţul mare era extrem de dezavan¬ 
tajos pentru comercianţii care aveau bani de plătit unor ţări 
străine. Ei plăteau cu atât mai mult pentru bancnotele pe care 
bancherii li le dădeau în aceste ţări. Dar, deşi riscul care decur¬ 
ge din prohibiţie poate duce la nişte cheltuieli extraordinare 
pentru bancheri, ea nu va duce neapărat la scoaterea mai mul¬ 
tor bani din ţară. Această cheltuială va fi investită tot în ţară, 
pentru scoaterea ilicită a banilor afară - arareori putând duce 
la exportarea măcar a unei monede de şase pence dincolo de 
suma exactă datorată. In plus, preţul mare al schimbului îi va 
predispune în mod natural pe comercianţi să se străduiască să 
facă astfel încât exporturile să contrabalanseze cât de mult 
importurile, pentru a plăti acest cost al schimbului pentru o 
sumă cât de mică posibil. Pe lângă acestea, preţul mare al 
schimbului trebuie neapărat să opereze ca o taxă, crescând 
preţul bunurilor străine şi, prin aceasta, diminuând consumul 
lor. Prin urmare, el va tinde nu să crească, ci să reducă ceea ce 
ei au numit balanţa comercială defavorabilă şi, în consecinţă, 
exportarea aurului şi a argintului. [...] 

Importarea aurului şi a argintului nu reprezintă cel mai 
important - şi cu atât mai puţin singurul - beneficiu pe care 
o naţiune şi-l derivă din comerţul extern. Oricare ar fi locurile 
între care se desfăşoară, ambele părţi îşi deduc aceleaşi două 
beneficii distincte din acest comerţ. Surplusul de produse ale 
pământului şi ale muncii, pentru care nu există cerere înăuntru. 

este dus în afară, în schimbul său fiind adus înapoi ceva pen¬ 
tru care există cerere. El oferă o anumită valoare produselor 
aflate din abundenţă, schimbându-le pe altceva, care ar putea 
satisface o parte a nevoilor şi creşte satisfacţiile. Prin interme¬ 
diul său, caracterul limitat al pieţei proprii nu împiedică divi¬ 
ziunea muncii din orice tip de producţie artizanală sau 
manufacturată să fie dusă pe cele mai înalte culmi ale perfec¬ 
ţiunii. Prin deschiderea unei pieţe mai largi pentru orice parte 
din produsul muncii care ar putea depăşi consumul domestic, 
el va încuraja îmbunătăţirea puterii de producţie a acesteia şi 
creşterea producţiei sale anuale până la limita posibilului, cres- 
cându-se, prin aceasta, venitul real şi bogăţia societăţii. 
Comerţul extern face în mod continuu aceste servicii atât de 
importante pentru toate ţările între care se desfăşoară el. Toate 
obţin beneficii de pe urma sa, deşi cele mai mari beneficii le 
obţine ţara în care locuieşte comerciantul, de vreme ce el este, 
în general, mai implicat în satisfacerea nevoilor propriei sale 
ţări şi în transportarea excesului de produse în afara graniţelor 
ei, decât de nevoile oricărei alteia. Importul de aur şi argint 
care ar putea fi dorit în ţările care nu au mine este, fără îndo¬ 
ială, o parte a afacerii numite comerţ extern. Cu toate acestea, 
reprezintă cea mai insignifiantă parte a sa. O ţară care-şi fon¬ 
dează comerţul extern predominant pe această bază abia dacă 
are nevoie să trimită un vapor într-un secol. 

Nu prin importul de aur şi argint s-a îmbogăţit Europa 
după descoperirea Americii. Datorită abundenţei de mine 
americane, aceste metale au devenit mai ieftine. Un serviciu 
de masă din aur sau argint poate fi cumpărat, acum, contra 
unei treimi din cantitatea de porumb sau a unei treimi din câtă 
muncă ar fi costat în secolul al XV-lea. Cu aceeaşi cheltuială 
anuală de muncă şi bunuri. Europa poate cumpăra anual 
aproximativ de trei ori mai multe servicii de masă din aur sau 

argint decât ar fi putut cumpăra în acele vremuri. Dar, când 
un bun ajunge să fie cumpărat pentru o treime din preţul său 
obişnuit, nu numai că aceia care l-au cumpărat şi înainte pot 
cumpăra o cantitate triplă faţă de înainte, dar produsul este 
adus la nivelul la care poate fi cumpărat de mai mulţi oameni, 
poate de zece sau chiar de 20 de ori mai mult decât numărul 
iniţial. Aşa încât, în Europa, este posibil ca, în prezent, să existe 
nu doar de trei ori, ci poate de 20 sau 30 de ori mai multe 
servicii de masă din metale preţioase decât ar fi fost, chiar şi 
în stadiul actual de progres, dacă nu ar fi fost descoperite 
minele din America. Până acum. Europa a obţinut un avantaj 
real, deşi, evident, unul destul de inconsistent. Preţul scăzut 
al aurului şi al argintului face ca aceste metale să fie mai puţin 
potrivite ca bani decât erau înainte. Pentru a cumpăra aceleaşi 
lucruri, trebuie să avem la noi o cantitate mai mare din ele şi 
să avem în buzunar un şiling, unde înainte ajungeau patru 
pence. E greu de spus ce e mai uşor, acest inconvenient sau 
opusul convenabilului. Nici una, nici cealaltă n-ar fi produs o 
schimbare esenţială în situaţia Europei. 

Totuşi, descoperirea Americii a produs, cu siguranţă, o 
schimbare esenţială. Deschizând o piaţă nouă şi inepuizabilă 
pentru bunurile europene, ea a dus la o nouă diviziune a mun¬ 
cii şi la îmbunătăţirea meşteşugurilor care, în cercul restrâns 
al vechiului comerţ, nu s-ar fi produs, din lipsa unei pieţe care 
să preia cea mai mare parte a producţiei lor. Puterea de pro¬ 
ducţie a muncii a fost îmbunătăţită, iar producţia, crescută pe 
tot cuprinsul Europei, împreună cu venitul real şi bogăţia locu¬ 
itorilor. Bunurile europene erau aproape întru totul noi pentru 
America - iar unele dintre acestea erau aproape în întregime 
noi pentru Europa. Prin urmare, a început să se desfăşoare un 
nou set de schimburi, pe care nimeni nu şi l-ar fi putut imagi¬ 
na înainte şi care trebuie să se fi dovedit în mod natural la fel 

de avantajos noului continent, precum a fost, cu siguranţă, 
pentru vechiul continent. Nedreptatea sălbatică a europenilor 
a făcut ca un eveniment, care ar fi trebuit să fie benefic pentru 
toţi, să devină falimentar şi distructiv pentru câteva dintre 
acele ţări nenorocite. 

Descoperirea unei căi navigabile spre Indiile Orientale, 
prin Capul Bunei Speranţe, care s-a produs cam în aceeaşi 
perioadă, a deschis probabil calea celui mai extensiv comerţ 
extern, poate chiar mai extensiv decât cel desfăşurat cu 
America, în ciuda marii distanţe. Nu existau decât două naţi¬ 
uni în America care să fie superioare sălbaticilor din orice 
punct de vedere, iar acestea au fost distruse aproape imediat 
ce au fost descoperite. Celelalte erau aproape sălbatice. Dar 
imperiile Chinei, Japoniei, Hindustanului, precum şi alte câte¬ 
va din Indiile de Vest, fără să aibă mine de aur şi argint mai 
bogate, erau, din toate punctele de vedere, mai prospere, mai 
bine cultivate şi mai avansate în toate meşteşugurile şi manu¬ 
facturile decât Mexic şi Peru, chiar de-ar fi să dăm crezare 
acelor relatări exagerate ale scriitorilor spanioli, referitoare 
la starea antică a acelor imperii, care, în mod clar, nu merită 
crezare. 

Insă naţiunile bogate şi civilizate pot oricând să facă între 
ele schimburi de o valoare mult mai mare decât cu sălbaticii 
şi barbarii. De la acel punct încolo. Europa a obţinut avantaje 
mult mai mici din comerţul său cu Indiile de Est decât din 
acela cu America. Portughezii monopolizaseră comerţul cu 
Indiile Orientale timp de aproape un secol, iar celelalte ţări ale 
Europei nu puteau nici trimite, nici primi alte bunuri din 
această ţară decât indirect, prin intermediul lor. Când olande¬ 
zii, la începutul secolului trecut, au început să intre peste ei, 
şi-au plasat banii întregului lor comerţ cu Indiile de Est într-o 
companie anume dedicată. Atât englezii, cât şi francezii. 

suedezii şi danezii le-au urmat exemplul, aşa încât nicio mare 
naţiune din Europa n-a mai avut vreodată avantajul unui 
comerţ liber cu Indiile Orientale. Nu e nevoie să oferim niciun 
motiv pentru care acesta n-a mai fost niciodată la fel de avan¬ 
tajos precum comerţul cu America, care, între aproape fiecare 
naţiune europeană şi propriile sale colonii, este liber pentru 
toţi supuşii naţiunii respective. Privilegiile exclusiviste ale ace¬ 
lor companii din Indiile Orientale, marea lor bogăţie, marile 
favoruri şi protecţia pe care acestea le-au adus-o din partea 
respectivelor guverne au suscitat împotriva lor multă invidie. 
Această invidie a făcut ca, frecvent, comerţul lor să fie prezen¬ 
tat ca fiind în întregime dăunător, din cauza marii cantităţi de 
argint care se exporta anual de către ţările care făceau acest 
comerţ. Părţile implicate au replicat că acest comerţ purtat 
printr-o continuă exportare a argintului ar tinde, într-adevăr, 
să împovăreze Europa, însă nu neapărat acea ţară anume din 
care se desfăşoară, deoarece, prin exportul unei părţi din 
lucrurile cumpărate astfel către alte naţiuni europene, anual 
se întoarce, în ţară, o cantitate de metal mai mare decât cea 
care este trimisă departe. Atât obiecţiile, cât şi răspunsul se 
bazează pe conceptul popular pe care tocmai îl analizăm. De 
aceea nu este nevoie să mai adăugăm nimic referitor la niciuna 
dintre ele. Prin intermediul exportului anual de argint către 
Indiile Orientale, este posibil ca, în Europa, serviciul de masă 
din aur sau argint să fie mai scump decât ar fi fost, altminteri, 
iar moneda de argint e posibil să cumpere o cantitate mai mare 
atât de muncă, cât şi de bunuri. Primul dintre aceste două 
efecte reprezintă o pierdere foarte mică, iar cel de-al doilea, un 
foarte mic avantaj - iar ambele sunt prea puţin semnificative 
pentru a merita orice fel de atenţie publică. 

Comerţul cu Indiile Orientale, prin deschiderea unei pieţe 
pentru bunurile europene - sau, ceea ce se reduce la acelaşi 

lucru, pentru aurul şi argintul care sunt cumpărate cu aceste 
bunuri trebuie că a tins să sporească producţia europeană 
de bunuri şi, în consecinţă, bogăţia reală şi veniturile Europei. 
Că e posibil ca ele să nu fi crescut, de la acel punct, decât prea 
puţin, este cauzat, probabil, de restricţiile sub care comerţul a 
operat cam peste tot. 

Am considerat necesar, deşi cu riscul de a fi plictisitor, să 
analizez în întregime această concepţie populară cum că bogă¬ 
ţia constă în bani sau în aur şi argint. Banii, în limbajul obiş¬ 
nuit, după cum am amintit deja, semnifică adesea bogăţia, iar 
ambiguitatea exprimării a făcut ca această concepţie populară 
să ne fie atât de familiară, încât chiar şi cei care sunt convinşi 
de absurditatea ei sunt în stare să-şi uite propriile principii şi, 
în decursul propriei argumentări, să o ia de bună, drept ade¬ 
văr sigur şi care nu poate fi negat. Unii dintre cei mai buni 
scriitori englezi pe teme de comerţ au pornit argumentarea 
prin a remarca faptul că bogăţia unei naţiuni nu constă doar 
în aur şi argint, ci şi în pământuri, case şi bunuri consumabile 
de diferite tipuri. Pe parcursul argumentării însă, pământurile, 
casele şi bunurile consumabile par să le fi dispărut din memo¬ 
rie, iar firul raţionamentului lor a presupus adesea că toată 
bogăţia constă din aur şi argint şi că marele obiect al hărniciei 
şi al comerţului naţional îl reprezintă multiplicarea acestor 
metale. 

Cu toate acestea, după ce două mari principii au stabilit că 
bogăţia constă în aur şi argint şi că aceste metale pot fi aduse 
într-o ţară care n-are mine doar prin intermediul balanţei 
comerciale sau prin exporturi de o valoare mai mare decât 
importurile, marele obiect al economiei politice a devenit cu 
necesitate diminuarea pe cât posibil a importurilor de bunuri 
străine pentru consumul autohton şi creşterea pe cât posibil a 
exporturilor de produse ale muncii din ţară. Prin urmare, cele 

două mari motoare de îmbogăţire a ţării au fost restricţiile 
asupra importurilor şi încurajarea exporturilor. 

Restricţiile asupra importurilor erau de două feluri. 

Mai întâi, restricţii asupra importării acelor bunuri străine 
pentru consumul autohton care puteau fi produse şi în ţară, 
indiferent de ţara din care erau importate. 

In al doilea rând, restricţiile asupra importului de bunuri 
de aproape orice tip, din acele ţări anume cu care se presu¬ 
punea că există o balanţă comercială dezavantajoasă. 

Aceste restricţii diferite constau câteodată din tarife mari, 
iar alteori, dintr-o interdicţie absolută. 

Exportul era încurajat uneori prin rambursări, alteori prin 
recompense, uneori prin tratate avantajoase de comerţ cu sta¬ 
tele străine, iar alteori prin stabilirea unor colonii în ţări aflate 
la mare distanţă. 

Rambursările erau acordate cu două mari ocazii. Când 
produsele manufacturate în ţară erau supuse tarifelor vamale 
sau accizelor, la exportarea lor era rambursată fie toată valoa¬ 
rea impozitelor, fie o parte a acestora, iar când bunurile stră¬ 
ine supuse unei taxe vamale erau importate, pentru a fi din 
nou exportate, se rambursa fie taxa în întregime, fie o parte a 
acesteia, odată cu exportul. 

Recompensele erau oferite ca încurajare fie pentru unele 
manufacturi aflate la început, fie pentru acel gen de muncă 
despre care se presupunea că ar merita anumite favoruri. 

Prin tratatele de comerţ avantajoase, anumite privilegii 
erau obţinute în unele ţări străine pentru bunurile şi comer¬ 
cianţii ţării respective, peste cele acordate celor din alte ţări. 

Prin deschiderea de colonii străine în ţări aflate la mare 
distanţă, se obţineau nu doar anumite privilegii, ci adesea 
un monopol pentru bunurile şi comercianţii ţării care le 
deschidea. 

Cele două tipuri de restricţii asupra importurilor, menţio¬ 
nate mai sus, împreună cu aceste patru încurajări acordate 
exporturilor constituie principalele şase mijloace prin care sis¬ 
temul comercial îşi propune creşterea cantităţii de aur şi argint 
din ţară, înclinând balanţa comercială în favoarea sa. Le voi 
discuta pe fiecare dintre ele în parte în câte un capitol aparte 
şi, fără să mă mai preocup de presupusa lor tendinţă de a 
aduce bani în ţară, voi examina predominant care este cel mai 
probabil să fie efectele fiecăreia dintre ele asupra produsului 
anual al industriei acesteia. Iar, în funcţie de cum tinde să 
crească sau să scadă valoarea produsului său anual, ele vor 
înclina, în mod evident, fie să crească, fie să scadă bogăţia 
reală a ţării şi veniturile acesteia. 

Despre restricţiile speciale impuse 
importării din ţări străine a acelor bunuri 
care pot fi produse şi în ţară 


Prin restricţiile impuse, fie prin intermediul taxelor mari, fie printr-o 
interdicţie absolută, asupra importării din ţări străine a acelor bunuri care 
pot fi produse şi în ţară, este asigurat un monopol, într-o măsură mai 
mare sau mai mică, al muncii autohtone folosite la producerea lor. Astfel, 
interdicţia de importare fie a vitelor vii, fie a sării, din ţări străine, le va 
asigura crescătorilor din Marea Britanie monopolul pe piaţa internă, în 
ceea ce priveşte carnea de la măcelărie. Taxele vamale mari, la importul 
de porumb, care, în perioadele de belşug moderat, devin prohibitive, 
oferă un avantaj crescătorilor acestor produse. Interdicţia de importare a 
lânii din străinătate este la fel de favorabilă pentru producătorii de lână. 
Manufacturile care produc mătase, deşi folosesc în întregime materiale 
străine, au obţinut recent aceleaşi avantaje. Cele care prelucrează inul nu 
le-au obţinutîncă, darfac paşi mariîn această direcţie. Multe alte tipuri 
de manufacturi au obţinut, în aceeaşi manieră, în Marea Britanie, fie de-a 
dreptul un monopol, fie aproape un monopol, în dauna concetăţenilor 
lor. Varietatea de bunuri a căror importare este interzisă fie total, fie în 
anumite circumstanţe, depăşeşte orice imaginaţie a oricărei persoane 
care nu este obişnuită cu legile vamale. 

Nu există îndoială că acest monopol al pieţei autohtone 
încurajează adesea acea ramură de activitate care se bucură de 
un astfel de monopol şi face ca, adesea, o parte mai mare din 
munca şi stocurile din societate să fie direcţionate înspre aceas¬ 
tă ramură decât ar fi fost direcţionate altminteri. Dar nu este 

atât de evident că tinde să crească hărnicia generală a societăţii 
sau că îi oferă o direcţie mai avantajoasă. 

Cantitatea generală de muncă din societate nu poate nici¬ 
odată să depăşească capitalul pe care societatea îl poate utiliza. 
Şi, aşa cum numărul de lucrători care pot fi angajaţi de către 
o persoană anume trebuie să se afle într-un raport direct pro¬ 
porţional cu acest capital, şi numărul celor care pot fi angajaţi 
în mod continuu, dintre toţi membrii societăţii ca întreg, tre¬ 
buie să se afle într-o relaţie direct proporţională cu capitalul 
total al societăţii, neputând niciodată depăşi această proporţie. 

Nicio reglementare a comerţului nu va putea creşte canti¬ 
tatea de muncă dintr-o societate, dincolo de ce poate fi susţinut 
prin intermediul capitalului. N-ar putea face nimic mai mult 
decât să deturneze o parte a acesteia într-o direcţie în care nu 
s-ar fi dus altminteri - şi nu e defel sigur că această direcţie 
artificială va să fie mai avantajoasă pentru societate decât cea 
în care s-ar fi dus acesta, dacă ar fi fost lăsat liber. 

Fiecare individ se străduieşte să găsească cea mai avanta¬ 
joasă întrebuinţare a capitalului de care dispune, oricât de 
mare sau mic ar fi acesta. Intr-adevăr, el are în vedere propriul 
său avantaj, şi nu pe cel al societăţii. Dar studierea propriului 
său interes îl va face, în mod natural sau, mai degrabă, în mod 
necesar, să prefere acea folosire a acestuia care este cea mai 
avantajoasă pentru societate. 

Mai întâi, fiecare individ se va strădui să-şi utilizeze capi¬ 
talul cât de aproape de casă posibil; în consecinţă, va sprijini 
pe cât se poate munca din zona sa, cu condiţia să poată obţine 
profitul obişnuit - sau unul nu cu mult mai mic decât acesta. 

Apoi, în condiţiile unui profit egal sau asemănător, fiecare 
angrosist va prefera, în mod natural, comerţul intern celui 
extern şi comerţul extern în scopul consumului afacerilor 
comerciale bazate pe transporturi. In cadrul comerţului intern. 

capitalul său nu-i va scăpa de sub ochi atât de frecvent ca în 
cazul comerţului extern destinat consumului. El poate ajunge 
să cunoască situaţia şi caracterul persoanelor în care îşi pune 
încrederea şi, dacă se va întâmpla ca încrederea să-i fie trădată, 
el va cunoaşte cel mai bine legile ţării cărora li se va adresa. In 
afacerile care implică transporturi, capitalul comerciantului 
este, cum s-ar spune, împărţit între cele două ţări străine, nicio 
parte din acesta nefiind neapărat adusă acasă sau plasată 
undeva sub privirile sale sau la dispoziţia sa. Capitalul pe care 
comerciantul din Amsterdam îl foloseşte pentru transportul 
porumbului de la Koningsberg la Lisabona şi a fructelor şi 
vinului de la Lisabona la Koningsberg ar trebui să se afle o 
jumătate la Koningsberg, iar cealaltă la Lisabona. Nicio parte 
din acest capital nu e nevoie să se afle vreodată la Amsterdam. 
Aşa încât acest comerciant ar trebui să locuiască fie în 
Koningsberg, fie în Lisabona şi doar anumite circumstanţe 
foarte speciale ar trebui să-l facă să prefere să locuiască în 
Amsterdam. Totuşi, neliniştea pe care o are atunci când este 
atât de departe de capitalul său îl va determina, în general, să 
aducă atât o parte din bunurile din Koningsberg, pe care le-a 
destinat pieţei din Lisabona, cât şi o parte din bunurile din 
Lisabona, pe care le destinase pieţei din Koningsberg, la 
Amsterdam - şi deşi aceasta îl va supune cu necesitate unui 
efort dublu de încărcare şi descărcare, cât şi plăţii unor impo¬ 
zite şi taxe vamale, totuşi, de dragul de a avea o parte din 
capital sub privirile sau sub controlul său, se va supune de 
bunăvoie acestor cheltuieli excepţionale şi, astfel, s-a ajuns că 
fiecare ţară care deţine o parte semnificativă în comerţul bazat 
pe transporturi devine inevitabil un centru comercial, o piaţă 
generală pentru bunurile din toate ţările lumii; astfel, pe cât 
posibil, el îşi va converti afacerile cu transporturi într-un comerţ 
extern destinat consumului. In acelaşi mod, un comerciant 

care este implicat în comerţul extern destinat consumului, când 
strânge mărfuri pentru pieţele externe, va fi bucuros, în condi¬ 
ţiile unui profit egal sau asemănător, să vândă cât mai mult 
poate dintre acestea pe piaţa autohtonă. El se scuteşte astfel do 
riscurile şi complicaţiile exportului când, în măsura posibilului, 
îşi converteşte comerţul extern destinat consumului într-un 
comerţ intern. Locul numit „acasă" este, astfel, centrul, dacă so 
poate spune aşa, unor cercuri pe care circulă încontinuu capi¬ 
talurile locuitorilor fiecărei ţări şi spre care acestea tind mereu, 
deşi, din anumite cauze, ele ar putea adesea să fie îndepărtate 
şi deturnate către utilizări la distanţe ceva mai mari. Dar un 
capital utilizat în comerţul intern, cum am arătat deja, pune 
inevitabil în mişcare o mai mare cantitate de muncă autohtonă, 
o/erind venituri şi ducând la angajarea mai multor oameni, 
dintre locuitorii unei ţări, decât un capital similar, folosit în 
comerţul extern destinat consumului; iar cel din urmă are ace¬ 
laşi avantaj, în faţa celui de o valoare egală, folosit în transpor¬ 
turi. Prin urmare, în condiţiile unui profit egal sau asemănător, 
fiecare individ ar fi înclinat în mod natural să-şi folosească 
capitalul în modul care este cel mai probabil să ofere cel mai 
mare sprijin muncii autohtone şi să ofere venit şi locuri de 
muncă unui număr mai mare de oameni din propria sa ţară. 

în al doilea rând, fiecare individ care-şi foloseşte capitalul 
în sprijinul muncii indigene se va strădui neapărat să direcţio- 
neze această muncă de aşa natură încât produsul acesteia să 
aibă cea mai mare valoare cu putinţă. 

Produsul muncii este acel lucru care se adaugă la obiectul 
sau materialele asupra cărora este folosită această muncă. Iar 
profiturile angajatorului vor fi la fel de mici sau mari ca valoa¬ 
rea acestui produs. însă un om îşi va folosi capitalul în sprijinul 
muncii doar de dragul profitului; prin urmare, el se va strădui, 
întotdeauna, să-l folosească în sprijinul acelei munci al cărei 

produs este posibil să aibă cea mai mare valoare - sau să-l 
schimbe contra celei mai mari cantităţi de bani sau de alte 
bunuri cu putinţă. 

Insă venitul anual al fiecărei societăţi este întotdeauna 
egal cu valoarea de schimb a întregului produs anual al mun¬ 
cii sale sau, mai precis, este exact acelaşi lucru cu această 
valoare de schimb. 

Prin urmare, aşa cum fiecare individ se va strădui, în măsu¬ 
ra posibilităţilor sale, atât să-şi folosească capitalul în sprijinul 
muncii autohtone, cât şi să direcţioneze această muncă, astfel 
încât produsul acesteia să aibă cea mai mare valoare cu putin¬ 
ţă, el va face toate eforturile ca venitul anual al societăţii să fie 
cât de mare cu putinţă. în general, el nu intenţionează să pro¬ 
moveze interesul public şi nici nu-şi dă seama cât de mult îl 
promovează. 

Preferând să sprijine munca autohtonă, în locul celei din 
străinătate, el nu se gândeşte decât la propria sa siguranţă; 
direcţionând această muncă de aşa manieră încât produsul său 
să aibă cea mai mare valoare, el se gândeşte doar la propriul 
său câştig - şi astfel, ca şi în alte situaţii, el este condus de o 
mână invizibilă să promoveze un scop care nu făcea nicicum 
parte din intenţiile sale. Iar pentru societate nu este nici mai 
bine, nici mai rău că nu face parte din intenţiile sale. Prin 
urmărirea propriului său interes, el îl va promova adesea pe 
cel al societăţii, şi încă mai eficient decât în cazul în care ar 
avea intenţia să-l promoveze. N-am auzit niciodată ca cei care 
au pretins că-şi dedică afacerile binelui public să fi contribuit 
prea mult la acesta. E adevărat că nu e o înclinaţie obişnuită 
la comercianţi, şi nu e nevoie să foloseşti prea multe cuvinte 
ca să-i convingi să n-o facă. 

Este evident că fiecare individ, în situaţia sa particulară, 
poate judeca mai bine decât orice om de stat sau legislator care 

este acea ramură a muncii anume unde-şi poate folosi capita¬ 
lul, astfel încât produsul acesteia să aibă cea mai mare valoare. 
Omul de stat, care ar trebui să încerce să ajute persoanele par¬ 
ticulare să găsească modul de folosire a capitalurilor lor, nu 
numai că s-ar împovăra cu o atenţie care nu-i foloseşte, dar ar 
prelua o autoritate care n-ar trebui să se afle depozitată nici 
măcar într-un consiliu sau senat, darămite într-o singură per¬ 
soană - şi care n-ar fi nicăieri atât de periculoasă ca în mâinile 
unei persoane care a avut nebunia şi îndrăzneala de a se con¬ 
sidera apt de a o exercita. 

Să oferi pieţei interne un monopol asupra produselor mun¬ 
cii autohtone, într-un domeniu anume, înseamnă, într-o anu¬ 
mită măsură, să-i îndrepţi pe oameni spre un mod de utilizare 
a capitalurilor, iar în aproape fiecare caz, se va dovedi fie o 
reglementare inutilă, fie una dăunătoare. Dacă produsele 
muncii autohtone pot fi aduse pe piaţă la fel de ieftin ca pro¬ 
dusele muncii din străinătate, reglementările sunt, evident, 
inutile. Fiecare cap de familie prudent trebuie să aibă drept 
precept să nu încerce să facă în casă ceva ce l-ar costa mai mult 
să producă decât să cumpere. Croitorul nu va încerca să-şi facă 
propriii pantofi, ci îi va cumpăra de la cizmar. Cizmarul nu va 
încerca să-şi facă propriile haine, ci le va cumpăra de la croitor. 
Fermierul nu va încerca să facă nici una, nici cealaltă, ci se va 
servi de diferiţi meseriaşi. Fiecare dintre ei va găsi că este în 
interesul propriu să-şi folosească întreaga pricepere de aşa 
manieră încât să aibă un avantaj în faţa vecinilor şi să cumpere 
ce are nevoie cu o parte dintre produsele proprii sau echiva¬ 
lentul în bani al acestei părţi, ceea ce reprezintă acelaşi lucru. 
Iar ceea ce reprezintă un comportament prudent pentru o 
familie particulară nu are cum să fie considerat un comporta¬ 
ment nesăbuit pentru un mare regat. Dacă o ţară străină poate 
să ne aprovizioneze cu un bun mai ieftin decât putem să-l 

facem noi înşine, e mai bine să-l cumpărăm contra unei părţi 
din produsul industriei noastre, folosit de aşa manieră încât 
să fie avantajos. Şi, întrucât cantitatea generală de muncă din- 
tr-o ţară se află întotdeauna într-o relaţie direct proporţională 
cu capitalul care o produce, acesta nu se va diminua, aşa cum 
nu se diminuează nici cel a meseriaşilor mai sus-menţionaţi; 
el va fi doar lăsat să-şi găsească propria cale prin care să fie 
folosit cu cel mai mare avantaj. Şi cu siguranţă că nu este folo¬ 
sit cu cel mai mare avantaj atunci când este direcţionat către 
un obiect pe care îl poţi cumpăra mai ieftin decât îl poţi face. 
Valoarea produsului anual al acestui capital este cu siguranţă 
diminuată, într-o măsură mai mare sau mai mică, atunci când 
este deturnat de la producerea de bunuri de o valoare evident 
mai mare decât valoarea celor înspre care este direcţionat să 
le producă. Conform acestei supoziţii, acel bun ar putea fi 
cumpărat din ţări străine mai ieftin decât ar putea fi produs 
în ţară - prin urmare, ar fi cumpărat contra unei părţi a bunu¬ 
rilor pe care un capital egal, investit în muncă, le-ar produce 
în ţară, dacă ar fi fost lăsat să-şi urmeze cursul natural - sau, 
ceea ce înseamnă acelaşi lucru, contra unei părţi din preţul 
acestor bunuri. Munca dintr-o ţară, prin urmare, este, astfel, 
deturnată dinspre o folosire mai avantajoasă spre una mai 
puţin avantajoasă, iar valoarea de schimb a produsului său 
anual, conform intenţiei legislatorului, va scădea cu necesitate, 
odată cu fiecare astfel de reglementare. 

Intr-adevăr, prin intermediul acestor reglementări, o marfă 
anume poate, uneori, să fie obţinută mai repede decât ar fi fost 
obţinută altminteri - iar, după o vreme, ar putea ajunge să fie 
produsă şi acasă la fel de ieftin sau chiar mai ieftin decât în 
orice ţară străină. Dar, deşi munca unei societăţi poate, astfel, 
să fie desfăşurată avantajos într-o direcţie anume, mai repede 
decât ar fi fost altminteri, rezultă, fără îndoială, că totalul, fie 


Cartea a IV -a Avuţia naţiunilor 289 



al muncii din societate, fie al veniturilor sale, nu va putea fi 
niciodată crescut prin astfel de reglementări. Cantitatea de 
muncă din societate poate creşte doar în raport cu creşterea 
capitalului său, iar capitalul poate creşte doar în raport cu ceea 
ce se economiseşte, treptat, din acest venit. Insă efectul imediat 
al acestor reglementări este acela de diminuare a veniturilor, 
iar ceea ce duce la scăderea veniturilor cu siguranţă că nu e 
de natură să ducă la creşterea capitalurilor mai rapid decât ar 
fi crescut de capul lor, dacă atât capitalul, cât şi munca ar fi 
fost lăsate să-şi găsească utilizarea în mod natural. 

Deşi, în lipsa acestor reglementări, societatea n-ar trebui 
niciodată să achiziţioneze bunurile pe care şi-a propus să le 
cuţnpere, totuşi, ea n-ar rămâne, din această cauză, mai săracă, 
în orice perioadă. Cât timp durează ea, întregul său capital şi 
putere de muncă trebuie să fie folosite, deşi asupra unor obiec¬ 
te diferite, în maniera care este cea mai avantajoasă la acel 
moment. în fiecare perioadă, veniturile sale ar trebui să fie cele 
mai mari pe care le poate aduce capitalul ei, iar atât capitalul, 
cât şi venitul trebuie să fie crescute cu cea mai mare rapiditate. 

Avantajele naturale pe care le are o ţară asupra alteia, când 
e vorba despre producerea anumitor bunuri, sunt, câteodată, 
atât de mari, încât toată lumea realizează că nu are rost să li 
te împotriveşti. Prin intermediul sticlei, al răsadniţelor şi al 
serelor, în Scoţia pot fi crescuţi struguri de foarte bună calitate, 
iar din ei pot fi produse vinuri foarte bune - la o cheltuială 
cam de 30 de ori mai mare decât cea la care pot fi aduse vinuri 
la fel de bune din ţări străine. Ar fi oare rezonabilă o lege care 
să interzică importul tuturor vinurilor străine, doar pentru 
încurajarea producerii de vinurilor de Bordeaux şi Burgundia 
în Scoţia? Dar, dacă există o absurditate evidentă în deturnarea 
unui capital şi a unui efort de 30 de ori mai mare decât ar fi 
fost necesare pentru cumpărarea din ţări străine a unei cantităţi 


290 


Avuţia naţiunilor Cartea a IV-a 



egale din bunurile dorite, trebuie că există o iraţionalitate simi¬ 
lară, deşi nu în aceeaşi măsură, în a deturna a treizecea parte - 
sau chiar a trei suta parte din acest capital de la această 
utilizare. Şi, fie că avantajele pe care le are o ţară sunt naturale 
sau dobândite, din această perspectivă, n-are nicio importanţă. 
Câtă vreme o ţară are aceste avantaje, iar cealaltă şi le doreşte, 
va fi întotdeauna mai avantajos pentru cea din urmă mai 
degrabă să le cumpere de la cealaltă, decât să le producă. 

Avantajul pe care un meşteşugar îl are asupra vecinului său 
care profesează o altă meserie nu este decât un avantaj care se 
dobândeşte în timp; totuşi, ambii găsesc că e mai avantajos să 
cumpere unul de la celălalt, decât să facă, fiecare, cu mai mult 
efort, ceva care nu face parte din meseria lor. [...] 

Şi, cum există două cazuri în care este, în general, mai 
avantajos să îngreunezi comerţul cu străinătatea, pentru încu¬ 
rajarea muncii autohtone, există, deci, două situaţii în care, 
câteodată, e posibil să se supună discuţiei cât de mult se poate 
continua importarea liberă a anumitor bunuri străine, în pri¬ 
mul dintre ele, iar în celălalt, cât de mult - sau în ce manieră - 
ar fi adecvat reluată importarea liberă, după ce, o vreme, a fost 
întreruptă. 

Cazul în care, câteodată, e posibil să se supună discuţiei cât 
de mult se poate continua importarea liberă a anumitor bunuri 
străine este cel în care unele ţări străine restricţionează, prin 
taxe mari sau interdicţii, importarea unora dintre mărfurile 
produse de noi, în respectivele ţări. în acest caz, răzbunarea 
va dicta în mod normal să se ia măsuri de represalii, iar noi să 
impunem acelaşi gen de taxe şi interdicţii la importarea unora 
sau a tuturor produselor lor manufacturate în ţara noastră. în 
consecinţă, naţiunile arareori reuşesc să se răzbune cu acest 
gen de represalii. Francezii au fost în mod special fruntaşi în 
ceea ce priveşte favorizarea produselor manufacturate proprii. 

prin restricţionarea importării acelor bunuri străine care ar fi 
putut intra în competiţie cu ale lor. Din asta a constat o bună 
parte a politicii dlui Colbert, care - în ciuda marilor sale abi¬ 
lităţi - pare, în acest caz, să-i fi fost impusă de sofismele 
comercianţilor şi ale manufacturierilor, care au solicitat întot¬ 
deauna un monopol împotriva concetăţenilor. La acest 
moment, opinia celor mai inteligente persoane din Franţa este 
că aceste operaţiuni ale sale nu au fost benefice ţării. Acest 
ministru, după tarifele din anul 1667, a impus taxe vamale 
foarte mari asupra unei serii de produse manufacturate străi¬ 
ne. După refuzul său de a le tempera, în favoarea olandezilor, 
aceştia au interzis, în 1671, importarea vinurilor, coniacurilor 
şi produselor manufacturate din Franţa. Războiul din 1672 
pare să fi fost, măcar în parte, ocazionat de această dispută 
comercială. Pacea de la Nimeguen i-a pus capăt, în 1678, prin 
temperarea unora dintre aceste taxe în favoarea olandezilor, 
care, drept urmare, au ridicat interdicţia. Cam prin aceeaşi 
perioadă. Franţa şi Anglia au început să-şi persecute una celei¬ 
lalte produsele, prin taxe şi interdicţii similare; totuşi, se pare 
că Franţa a fost prima. De atunci, spiritul de ostilitate, care a 
continuat să existe între ele, le-a împiedicat pe ambele să şi le 
tempereze. în 1697, englezii au interzis importul de dantelă, 
produsul tipic flamand. Guvernul acelei ţări, aflate, la acel 
moment, sub suveranitate spaniolă, a interzis, în schimb, 
importul de produse din lână englezeşti. în 1700, interdicţia 
de importare a dantelei în Anglia a fost ridicată, cu condiţia 
ca importarea produselor de lână englezeşti în Flandra să revi¬ 
nă la aceeaşi situaţie ca mai înainte. 

Poate că represaliile de acest gen sunt nişte politici bune, 
când există posibilitatea ca ele să ducă la abrogarea taxelor 
mari sau a interdicţiilor care constituiseră obiectul plângerilor. 
Recuperarea unei mari pieţe străine, în general, va compensa 

cu vârf şi-ndesat inconvenientul tranzitoriu de a plăti mai 
mult, pentru o scurtă perioadă, pentru unele bunuri. Iar să 
judeci dacă aceste represalii e posibil să producă asemenea 
efecte nu ţine atât de mult, poate, de ştiinţa legislatorului, ale 
cărui deliberări ar trebui să fie guvernate de principii generale, 
mereu aceleaşi, cât de abilităţile acelui animal insidios şi 
viclean, denumit, vulgar, om de stat sau politican, ale cărui 
sfaturi sunt direcţionate de fluctuaţiile de moment ale afaceri¬ 
lor. Când nu există probabilitatea să fie obţinute aceste abro¬ 
gări, pare o metodă proastă să întoarcem răul făcut unei 
anumite clase de oameni, făcând noi înşine un rău nu doar 
aceloraşi clase, ci tuturor. Când vecinii noştri interzic anumite 
bunuri de-ale noastre, noi vom interzice, în general, nu ace¬ 
leaşi bunuri, pentru că, dacă ar fi doar acelea, arareori i-ar 
afecta semnificativ, ci şi alte bunuri manufacturate de-ale lor. 
Fără îndoială, acest lucru ar stimula o anumită categorie de 
muncitori de-ai noştri şi, excluzându-le rivalii, i-ar putea ajuta 
să ridice preţurile, pe piaţa internă. Totuşi, acei muncitori care 
suferă din cauza interdicţiei vecinilor nu vor beneficia de pe 
urma interdicţiei noastre. Din contră, ei - şi, odată cu ei, aproa¬ 
pe toate categoriile noastre de cetăţeni - vor fi, prin aceasta, 
obligaţi să plătească mai mult pentru anumite produse. Prin 
urmare, orice lege de acest gen impune o taxă reală asupra 
întregii ţări - şi nu în favoarea acelei categorii anume de mun¬ 
citori care a fost lezată prin interdicţia impusă de vecinii noştri, 
ci a altor clase. 

Cazul în care, câteodată, s-ar pune problema cât de mult - 
sau în ce manieră - ar fi adecvat să fie reluată importarea libe¬ 
ră, după ce, o vreme, va fi fost întreruptă, apare atunci când 
anumite manufacturi, prin intermediul unor mari taxe vamale 
şi interdicţii de importare a tuturor bunurilor din străinătate 
care ar putea să le facă concurenţă, se extind destul de mult. 

încât să poată angaja cât mai multă mână de lucru. Umanitatea 
ar putea să ceară, în acest caz, ca libertatea comerţului să fie 
restaurată, însă doar treptat şi cu multe rezerve şi circumspecţie. 

Dacă acele taxe şi interdicţii ar fi ridicate toate deodată, 
mărfurile străine mai ieftine, de acelaşi tip, ar inunda atât de 
repede piaţa domestică, încât ar priva simultan multe mii de 
oameni dintre ai noştri de slujbele şi de mijloacele de subzis¬ 
tenţă obişnuite. Tulburările care ar apărea ar fi, fără îndoială, 
de mare amploare. Totuşi, ele ar fi, după toate probabilităţile, 
mult mai mici decât ne-am imagina, iar aceasta din două 
motive. 

Mai întâi, toate acele mărfuri din care se exportă o parte în 
alte ţări europene, fără nicio primă, n-ar putea să fie afectate 
decât într-o mică măsură chiar şi de cel mai liber import de 
bunuri străine. Aceste bunuri ar trebui să fie vândute, în stră¬ 
inătate, la fel de ieftin ca orice alt bun străin de aceeaşi calitate 
şi de acelaşi fel şi, în consecinţă, trebuie vândut chiar mai ieftin 
acasă. Astfel, el ar avea asigurată piaţa internă şi, chiar dacă 
un om capricios, supus modei, ar putea câteodată să prefere 
bunurile străine, doar pentru că sunt străine, bunurilor mai 
ieftine şi mai bune, de acelaşi fel, produse în ţară, această 
absurditate n-ar putea, prin natura lucrurilor, să se extindă 
decât asupra atâtor de puţini oameni, încât să nu lase vreo 
urmă prea semnificativă asupra gradului de angajare a mâinii 
de lucru. Insă o mare parte dintre diferitele noastre produse 
de lână, de piele tăbăcită, sau de fierărie este exportată anual 
către alte ţări europene fără vreo primă, iar acestea provin din 
manufacturile care folosesc cea mai multă mână de lucru. 
Manufacturile de mătase sunt cele care ar suferi, probabil, cel 
mai mult de pe urma acestei libertăţi a comerţului, iar după 
ele, cele care prelucrează inul, deşi acestea din urmă într-o 
măsură mult mai mică decât primele. 

în al doilea rând, întrucât un mare număr de oameni ar 
trebui, dacă s-ar restabili astfel libertatea comerţului, să fie daţi 
afară de la serviciile lor obişnuite, toţi odată, şi să-şi piardă 
mijloacele obişnuite de trai, fără îndoială că ar urma ca ei să 
fie privaţi, prin aceasta, fie de serviciu, fie de mijloacele de 
subzistenţă. La sfârşitul ultimului război', prin reducerea 
armatei şi a forţelor navale, un număr de 100.000 de soldaţi şi 
marinari şi-au pierdut, deodată, slujbele lor obişnuite - un 
număr egal cu cei angajaţi în cele mai mari manufacturi; dar, 
deşi au suferit, fără îndoială, nişte inconveniente, prin aceasta 
nu au fost total privaţi de serviciu sau de mijloacele de trai. 
Cea mai mare parte a marinarilor e probabil să se fi îndreptat 
treptat spre comerţul naval, pe măsură ce s-a ivit ocazia, între 
timp fiind absorbiţi, şi ei, şi ceilalţi soldaţi, de marea masă de 
oameni angajaţi într-o mare varietate de ocupaţii. Nu numai 
că n-au existat mari convulsii sociale, dar nici măcar tulburări 
semnificative nu s-au ivit dintr-o schimbare atât de mare a 
situaţiei a peste 100.000 de oameni, toţi obişnuiţi să folosească 
arme, iar mulţi dintre ei, obişnuiţi cu jefuitul şi prădatul. 
Numărul vagabonzilor nu a crescut aproape nicăieri în mod 
semnificativ şi nici măcar nu se poate spune că salariile afe¬ 
rente muncii s-ar fi redus în vreo ocupaţie, cel puţin din câte 
am reuşit eu să aflu - cu excepţia salariilor marinarilor şi ale 
negustorilor. Dar, dacă ar fi să comparăm obiceiurile unui sol¬ 
dat cu cele ale unui lucrător din orice manufactură, vom des¬ 
coperi că cele ale acestuia din urmă nu tind atât de mult să-l 
descalifice de la a se angaja într-o ramură nouă, precum îl 
descalifică pe primul de la a se angaja în orice domeniu. 
Lucrătorul din manufacturi s-a obişnuit să-şi ducă traiul doar 
din roadele muncii sale, iar soldatul aşteaptă ca mijloacele de 


* Războiul de Şapte Ani, desfăşuratîntre anii 1756 şi 1763 (n.r.). 

trai să-i vină din soldă. Dedicarea şi hărnicia i-au fost familiare 
celui dintâi; lenea şi risipa, celuilalt. In plus, s-a observat deja 
că, pentru marea parte a manufacturilor, există alte manufac¬ 
turi complementare de o natură atât de asemănătoare, încât un 
muncitor şi-ar putea transfera cu uşurinţă munca dintr-o parte 
într-alta. Iar o bună parte a lucrătorilor de acest gen este anga¬ 
jată ocazional în muncile de la ţară. 

Stocurile întrebuinţate înainte vreme într-o anumită manu¬ 
factură vor rămâne în continuare în ţară, pentru a da de lucru, 
în vreun fel sau altul, unui număr egal de lucrători. Capitalul 
ţării rămânând acelaşi, cererea de muncă va fi aceeaşi sau 
aproape aceeaşi, deşi ar putea să fie exercitată în alte locuri şi 
peţitru alte ocupaţii. E adevărat că, atunci când soldaţii şi 
marinarii sunt lăsaţi la vatră din armata Maiestăţii Sale, sunt 
liberi să exercite orice meserie, în orice oraş sau loc din Marea 
Britanie sau Irlanda. Şi, dacă aceeaşi libertate naturală de 
desfăşurare a oricărei munci le-ar fi redată tuturor supuşilor 
Maiestăţii Sale, în acelaşi fel ca soldaţilor şi marinarilor, adică 
privilegiile exclusiviste ale corporaţiilor să fie sparte, iar 
statutul uceniciei să fie revocat - ambele reprezentând ade¬ 
vărate încălcări ale Libertăţii naturale - şi, dacă am adăuga 
la acestea şi abrogarea legilor privitoare la rezidenţă, astfel 
încât un lucrător sărac, dacă-şi pierde slujba dintr-o anumită 
industrie sau dintr-un anumit loc, să-şi poată căuta de lucru 
fie în alt domeniu, fie în alt loc, fără să se teamă că ar putea fi 
persecutat sau înlăturat - nici publicul, nici indivizii nu vor 
suferi ca urmare a desfiinţării vreunei bresle anume de meşte¬ 
şugari mai mult decât au suferit când soldaţii au fost lăsaţi la 
vatră. Meşteşugarii noştri sunt, fără îndoială, vrednici de toată 
stima, în ochii ţării, dar nu mai mult decât cei care o apără cu 
sângele lor - şi nici nu merită să fie trataţi cu mai multă deli¬ 
cateţe decât aceştia. 

E adevărat că ar fi absurd să ne aşteptăm ca libertatea comer¬ 
ţului să fie vreodată restabilită în Marea Britanie, cam la fel de 
absurd ca Oceania sau Utopia să-şi facă vreodată sediul aici. 
Nu doar prejudecăţile publicului, ci şi interesul privat al multor 
indivizi, care e cu mult mai greu de cucerit, i s-ar opune în mod 
irepresibil. Dacă ofiţerii armatei s-ar fi opus reducerii efectivelor 
sale, cu acelaşi zel şi în aceeaşi unanimitate cu care fiecare meş¬ 
teşugar din manufacturi s-ar împotrivi legii care ar încerca să 
crească numărul rivalilor lor de pe piaţa internă, aceştia ar fi 
reuşit să-i anime şi pe soldaţii lor. Şi în acelaşi mod în care cei 
din urmă îi mobilizează pe lucrători să-i atace cu violenţă şi să 
comită atrocităţi împotriva celor care propun astfel de regle¬ 
mentări, încercarea de reducere a efectivelor armatei ar fi la fel 
de periculoasă acum, ca şi cea de tentativă de reducere, din 
orice punct de vedere, a monopolului pe care manufacturierii 
de la noi l-au obţinut împotriva noastră. Acest monopol a cres¬ 
cut într-atât numărul diferitelor grupări, încât, exact ca o armată 
supradimensionată, staţionară, au ajuns de temut pentru guver¬ 
nare şi, în multe situaţii, intimidează legislativul. Acel membru 
al parlamentului care sprijină fiecare propunere de întărire a 
acestui monopol sigur va obţine nu doar reputaţia că înţelege 
afacerile, ci şi o mare popularitate şi influenţă în rândurile unei 
categorii de oameni al căror număr şi a căror bogăţie îi fac să 
fie foarte importanţi. Dacă, din contră, i s-ar opune sau, mai 
mult decât atât, dacă ar avea destulă autoritate încât să reuşeas¬ 
că să le împiedice, nici cea mai mare probitate recunoscută de 
toţi, nici rangul cel mai înalt, nici marile funcţii publice nu l-ar 
putea proteja de cele mai infame abuzuri şi detractări, de insul¬ 
tele personale şi, câteodată, chiar de pericolele reale ivite din 
furia insolentă a monopoliştilor furioşi şi dezamăgiţi. 

întreprinzătorul care are o mare manufactură şi care, odată 
ce pieţele interne se deschid brusc competiţiei străine, ar fi 

obligat să renunţe la afacere, ar suferi, fără îndoială, destul de 
mult. Acelei părţi a capitalului său care este, de obicei, folosită 
pentru cumpărarea de materiale şi pentru plata lucrătorilor ar 
putea să-i găsească altă utilizare, fără prea multe dificultăţi. 
Dar de acea parte care este fixată sub forma atelierelor şi a 
uneltelor afacerii respective cu greu ar putea scăpa fără pier¬ 
deri considerabile. O viziune echitabilă asupra intereselor sale 
ar necesita, prin urmare, ca schimbările de acest gen să nu se 
producă brusc, ci cu încetul, treptat, şi doar după o lungă peri¬ 
oadă de avertizare. Legislativul, dacă s-ar putea ca deliberările 
sale să fie direcţionate nu de deranjantele şi zgomotoasele inte¬ 
rese parţiale, ci de o imagine globală asupra binelui general, 
ar trebui, din acest punct de vedere, să fie extrem de atent - 
nici să nu producă noi monopoluri de acest gen, nici să nu le 
extindă şi mai tare pe cele deja existente. 

Fiecare reglementare de acest tip aduce un anume grad de 
dezordine în organizarea statului, care va fi foarte dificil de 
rezolvat ulterior, fără producerea de noi dezordini. 

Puţin mai încolo, când voi trata subiectul taxelor, mă voi 
ocupa de mărimea adecvată pe care o pot atinge taxele impuse 
asupra importului de bunuri străine, astfel încât nu doar să fie 
împiedicat importul lor, ci să se ajungă chiar la creşterea veni¬ 
tului guvernului. Taxele impuse în vederea împiedicării sau 
chiar a diminuării importurilor sunt în mod evident la fel de 
distructive asupra veniturilor vamale, cât şi asupra libertăţii 
comerţului. 

Despre restricţiile speciale impuse 
importurilor de aproape orice tip, 
din ţările cu care se presupune că avem 
o balanţă comercială dezavantajoasă 


* * * 


Partea a Il-a. Despre absurditatea 

acestor restricţii speciale, pe baza altor principii* 

în preambulul la acest capitol, m-am străduit să arăt cât de inutil este să 
impui, chiar şi după principiile sistemului comercial, restricţii speciale 
asupra importului de bunuri din ţările cu care se presupune că avem o 
balanţă comercială dezavantajoasă. 

Oricum, nimic nu poate fi mai absurd decât doctrina aceas¬ 
ta a balanţei comerciale pe baza căreia se fondează nu doar 
aceste restricţii, ci aproape toate celelalte reglementări ale 
comerţului. Când două localităţi fac comerţ, această doctrină 
ar vrea să spună că, atunci când balanţa e echilibrată, niciuna 
dintre ele nu are nici de pierdut, nici de câştigat, dar că, dacă 
se înclină oricât de puţin într-una din părţi, una dintre ele va 
pierde, iar cealaltă va câştiga, în raport cu înclinarea balanţei. 
Ambele supoziţii sunt false. 

Un comerţ care este sprijinit prin intermediul stimulentelor 
şi al monopolurilor poate să fie dezavantajos - şi, de obicei, 

* în afara celor ale sistemului comercial, discutate în Partea I a capitolului (n.r.). 

chiar este - pentru ţara căreia s-a intenţionat a-i fi favorabilă - 
după cum mă voi strădui să demonstrez în continuare. 

Dar comerţul care, fără vreo forţă sau constrângere, este 
desfăşurat în mod natural şi regulat între oricare două locuri 
este întotdeauna avantajos, deşi nu la fel de avantajos pentru 
ambele părţi. 

Prin avantaje sau câştiguri eu înţeleg nu creşterea cantităţii 
de aur şi argint, ci a valorii de schimb a produsului anual al 
pământului şi muncii dintr-o ţară - sau creşterea venitului 
anual al locuitorilor săi. [...] 

Fiecare naţiune s-a obişnuit să privească cu invidie prospe¬ 
ritatea tuturor celorlalte naţiuni cu care face comerţ şi să vadă 
câştigurile acestora drept pierderea sa. Comerţul, care ar tre¬ 
bui să fie, în mod normal, pentru naţiuni, ca şi pentru indivizi, 
o legătură strânsă, de prietenie, a devenit cea mai fertilă sursă 
a discordiei şi a animozităţii. Ambiţia capricioasă a regilor şi 
a miniştrilor nu a fost atât de fatală pentru Europa, în secolul 
acesta şi în cel trecut, precum invidia impertinentă a comerci¬ 
anţilor şi manufacturierilor. Violenţei şi injustiţiei conducăto¬ 
rilor omenirii nu prea li se poate găsi remediu - dar rapacitatea 
cea mai meschină, spiritul monopolizator al comercianţilor şi 
al manufacturierilor care nici nu sunt conducătorii omenirii, 
nici nu ar trebui să fie, deşi poate că nu pot fi corectate, ar 
putea cu uşurinţă să fie împiedicate a tulbura liniştea oricui 
altcuiva, cu excepţia celor care le-au provocat. 

Nu există îndoială că spiritul monopolist este cel care, la 
origini, a inventat şi a propagat această doctrină - iar cei dintâi 
care l-au predicat au fost, cu certitudine, la fel de proşti ca 
aceia care le-au dat crezare. In orice ţară, întotdeauna este - şi 
ar trebui să fie - în interesul maselor mari de oameni să cum¬ 
pere orice îşi doresc de la cel care vinde cel mai ieftin. Afirmaţia 
este atât de evidentă, încât ar fi ridicol să ne dăm osteneala să 

o dovedim şi nici n-ar fi fost vreodată pusă în discuţie, dacă 
sofismele interesate ale comercianţilor n-ar fi zăpăcit bunul 
simţ al umanităţii. Interesul lor, din această perspectivă, se 
opune direct interesului majorităţii oamenilor. Şi, aşa cum este 
în interesul oamenilor liberi din corporaţii să-i împiedice pe 
restul locuitorilor să folosească altă mână de lucru decât a lor, 
este în interesul comercianţilor şi al manufacturierilor din 
orice ţară să îşi asigure monopolul asupra pieţei interne. De 
aici, şi extraordinarele taxe vamale, în Marea Britanie, precum 
şi în majoritatea ţărilor europene, impuse aproape asupra 
tuturor bunurilor importate de către comercianţii străini. De 
aici, şi marile taxe şi interdicţii asupra tuturor bunurilor stră¬ 
ine manufacturate care ar putea intra în concurenţă cu ale 
noastre. De aici, şi extraordinarele restricţii asupra aproape 
tuturor tipurilor de importuri din ţările cu care se presupune 
că avem o balanţă comercială dezavantajoasă - adică din toate 
cele împotriva cărora animozitatea noastră naţională se întâm¬ 
plă să fie cel mai violent inflamată. 

Bogăţia naţiunilor vecine, deşi periculoasă în războaie şi în 
politică, este cu siguranţă avantajoasă în comerţ. Intr-o situaţie 
belicoasă, ea i-ar putea abilita pe duşmanii noştri să-şi menţină 
flotele şi armatele la un nivel superior celui de care dispunem 
noi, dar, în vremuri de pace şi comerţ, e evident că îi ajută să 
aibă cu noi schimburi de o mai mare valoare, oferind o piaţă 
mai bună, fie pentru produsul imediat al propriei noastre hăr¬ 
nicii, fie pentru orice am cumpăra cu acel produs. Aşa cum un 
om bogat este mai probabil să fie un client mai bun pentru 
omul harnic din vecinătatea sa decât un om sărac, la fel se 
întâmplă şi cu o naţiune bogată. Intr-adevăr, un om bogat care 
are o manufactură este un vecin foarte periculos pentru toţi 
cei care au aceeaşi afacere. In ciuda acestui lucru, toţi ceilalţi 
vecini, în număr incomparabil mai mare decât concurenţii lui. 

profită de vânzările avantajoase pe care li le înlesnesc cheltuie¬ 
lile lui. în acelaşi mod, manufacturierii dintr-o naţiune bogată 
pot, fără îndoială, să fie rivali foarte periculoşi pentru cei ai 
ţărilor vecine. Aceeaşi competiţie este, cu toate acestea, avanta¬ 
joasă pentru majoritatea oamenilor, care beneficiază enorm de 
piaţa bună pe care marile cheltuieli pe care le face o astfel de 
naţiune le-o oferă din orice alt punct de vedere. Persoanele 
particulare care vor să facă avere nu se gândesc niciodată să se 
retragă spre provinciile mai îndepărtate şi sărace ale ţării, ci 
recurg fie la capitală, fie la vreunul dintre marile oraşe comer¬ 
ciale. Ei ştiu că, acolo unde circulă prea puţină bogăţie, se poate 
obţine prea puţin şi că, acolo unde se află în mişcare multă 
bogăţie, o parte a acesteia ar putea ajunge la ei. Acelaşi precept 
care ar direcţiona judecata comună a unei persoane, a zece sau 
douăzeci de indivizi ar trebui să reglementeze judecata uneia, 
a zece sau a douăzeci de milioane şi ar trebui să conducă o 
naţiune să privească bogăţia vecinilor drept cauză probabilă şi 
ocazie pentru ea de a obţine bogăţia. O naţiune care s-ar îmbo¬ 
găţi de pe urma comerţului extern e mai probabil să o facă 
atunci când vecinii săi sunt naţiuni bogate, muncitoare şi ori¬ 
entate spre comerţ. O mare naţiune, înconjurată din toate păr¬ 
ţile de sălbatici rătăcitori şi barbari săraci, ar putea să obţină 
bogăţii prin cultivarea pământurilor proprii şi prin propriul 
comerţ intern, dar nu prin comerţ extern. Aşa se pare că şi-au 
obţinut vechii egipteni şi chinezii contemporani marea bogăţie. 
Se spune că vechii egipteni au neglijat comerţul extern, iar des¬ 
pre chinezii contemporani se ştie că-1 privesc cu dispreţ şi că îl 
consideră prea puţin demn pentru a-i asigura o protecţie decen¬ 
tă din partea legii. Maximele modeme ale comerţului străin, 
prin aceea că ţintesc spre sărăcirea tuturor vecinilor noştri, în 
măsura în care sunt capabile să producă efectele intenţionate, 
tind să facă acel comerţ nesemnificativ şi demn de milă. [...] 

Nu există naţiune comercială în Europa a cărei apropiată 
ruinare să nu fi fost adesea prezisă de pretinşii doctori ai sis¬ 
temului, din cauza balanţei de comerţ nefavorabile. Şi, după 
toate emoţiile pe care ni le-au produs, după toate încercările 
în van, ale aproape tuturor naţiunilor comerciale, de a întoarce 
balanţa în favoarea lor şi împotriva vecinilor lor, nu prea pare 
ca vreo naţiune de-a Europei să fi sărăcit din această cauză. 
Din contră, fiecare oraş şi fiecare ţară, în măsura în care şi-au 
deschis porturile către toate celelalte ţări, în loc să se fi ruinat 
ca urmare a acestui comerţ liber, cum ne-ar fi făcut să credem 
principiile sistemului comercial, s-au îmbogăţit de pe urma lui. 
Şi, cu toate că în Europa nu există decât puţine oraşe care să 
merite, din acest punct de vedere, numele de porturi libere, nu 
există nicio ţară care să fie pe de-a-ntregul astfel. Dintre toate. 
Olanda, poate, se apropie cel mai mult de această caracteristi¬ 
că, deşi este încă departe; iar Olanda, se ştie, nu doar că-şi 
derivă întreaga bogăţie, ci şi o parte din cele necesare traiului 
din comerţul extern. 

Există, într-adevăr, o altă balanţă care a fost deja explicată, 
şi care, după cum se întâmplă să fie ori favorabilă, ori defavo¬ 
rabilă, duce cu necesitate la prosperitatea sau la declinul ori¬ 
cărei naţiuni. Aceasta este balanţa produsului şi a consumului 
anual. Dacă valoarea de schimb a produsului anual, după cum 
observam, o depăşeşte pe cea a consumului anual, capitalul 
societăţii ca întreg trebuie neapărat să crească proporţional cu 
acest exces. In acest caz, societatea trăieşte în limitele venituri¬ 
lor sale, iar ceea ce se economiseşte anual din aceste venituri 
se adaugă în mod natural la capitalul său, fiind folosit astfel 
încât să crească şi mai mult produsul său anual. Dacă, din 
contră, valoarea de schimb a produsului anual se află sub nive¬ 
lul consumului anual, atunci capitalul societăţii trebuie să 
scadă, anual, în raport cu acest deficit. 

Cheltuielile societăţii, în acest caz, îi depăşesc veniturile, iar 
acest lucru face să se consume capitalul. Prin urmare, capitalul 
său trebuie neapărat să scadă şi, odată cu el, valoarea de 
schimb a produsului anual al muncii sale. 

Această balanţă a produsului şi a consumului este cu totul 
diferită de acel lucru numit balanţă comercială. Ea poate să 
existe într-o naţiune care nu are defel comerţ extern şi care este 
chiar total separată de restul lumii. Ea poate exista pe glob, 
oriunde bogăţia, populaţia şi îmbunătăţirile fie cresc, fie scad 
treptat. 

Balanţa produs-consum poate să fie constant favorabilă 
pentru o naţiune a cărei balanţă comercială îi este, în general, 
defavorabilă. O naţiune poate să importe mai mult decât 
exportă, probabil, timp de o jumătate de secol; aurul şi argin¬ 
tul care intră în ea în tot acest timp pot fi trimise înapoi, afară, 
imediat; monedele aflate în circulaţie în ea pot decădea treptat, 
fiind înlocuite cu diferite bancnote şi, pe lângă asta, chiar şi 
datoriile pe care le are faţă de principalele naţiuni cu care face 
comerţ pot creşte treptat - şi totuşi, bogăţia sa reală, valoarea 
de schimb a produsului anual al pământurilor şi muncii poate, 
în aceeaşi perioadă, să crească într-o proporţie mult mai mare. 
Starea coloniilor noastre nord-americane şi cea a comerţului 
pe care-1 desfăşoară cu Marea Britanie (acest paragraf a fost 
scris în 1775) pot servi drept dovadă că aceasta nu este, în 
niciun caz, o supoziţie imposibilă. 

* * * 

Despre 

colonii 


* * * 


Partea a Il-a. Cauzele prosperităţii noilor colonii 

[...] în timp ce Marea Britanie încurajează, în America, producerea de 
lingouri şi bare de fier, scutindu-le de taxele la care mărfurile de acest 
gen sunt supuse la importul din orice altă ţară, impune, pe de altă parte, 
o interdicţie absolută asupra ridicării de furnale şi turnătorii pe oricare 
dintre plantaţiile sale americane. Ea nu acceptă ca,în coloniile sale, să se 
muncească în vreuna dintre aceste manufacturi mai moderne, nici măcar 
pentru consumul lor propriu, şi insistă ca ele să fie cumpărate de către 
negustorii şi producătorii de bunuri de acest gen, când aceştia au nevoie 
de ele. 

Ea interzice exportarea pălăriilor, a lânii şi a stofelor de lână 
dintr-o provincie în alta, pe ape - şi chiar pe uscat, dacă se 
desfăşoară pe cai sau în căruţe - dintre cele care sunt produse 
în America; o reglementare ce, efectiv, împiedică deschiderea 
oricărei manufacturi care să producă aceste bunuri destinate 
vânzării la distanţă, limitând munca oamenilor din colonii la 
acele produse rudimentare şi la cele produse în gospodărie, 
pe care o familie le face pentru consumul propriu sau pentru 
câţiva dintre vecinii din aceeaşi provincie. 

Totuşi, să opreşti un mare număr de oameni să facă tot ceea 
ce pot din orice parte a produselor proprii sau să-i împiedici 

să-şi folosească stocurile şi munca în modul în care consideră 
că e mai avantajos pentru ei reprezintă o violare pe faţă a celor 
mai sacre drepturi ale omenirii. Cu toate acestea, oricât de 
nedrepte ar fi interdicţiile de acest gen, de acum încolo ele, nu 
mai pot dăuna coloniilor. Pământul este, în continuare, atât de 
ieftin - şi, drept urmare, munca este atât de scumpă -, încât 
ei pot importa din ţara-mamă aproape toate bunurile manu¬ 
facturate de mai mare fineţe şi mai avansate, mai ieftin decât 
le-ar putea produce ei înşişi. Şi, deşi nu li s-a interzis să înfi¬ 
inţeze acest gen de manufacturi, în acest stadiu al progresului, 
probabil că i-a împiedicat să o facă o simplă privire aruncată 
asupra interesului propriu. In stadiul actual de progres, aceste 
interdicţii - fără a le restricţiona munca sau fără a o deturna 
de la utilizările care i s-ar da, dacă ar fi lăsată să se desfăşoare 
liber - sunt doar nişte însemne ale sclaviei impuse asupra lor, 
fără suficiente motive, din cauza invidiei nejustificate a comer¬ 
cianţilor şi a manufacturierilor din ţara-mamă. Intr-un stat mai 
avansat, ele ar putea fi cu adevărat opresive şi insuportabile. 

Insă Marea Britanie, pentru că dedică în exclusivitate pieţei 
proprii, drept compensaţie, unele dintre produsele cele mai 
importante ale coloniilor, ea le dă unora dintre acestea un 
avantaj pe piaţă britanică, câteodată impunând taxe vamale 
mai mari la importarea unor produse similare din alte ţări, iar 
alteori acordând bonificaţii la importarea lor din colonii. 
In primul caz, ea oferă un avantaj pe piaţa autohtonă zahăru¬ 
lui, tutunului şi fierului din propriile colonii; în cel de-al doi¬ 
lea, mătăsii neprelucrate, cânepii şi inului, indigoului, 
materialelor de construcţie a navelor şi lemnului pentru con¬ 
strucţii. Cel de-al doilea mod de încurajare a producţiei colo¬ 
niilor, prin bonificaţii acordate la import, este, din câte am 
aflat eu, specific Marii Britanii; primul, însă, nu. Portugalia nu 
se mulţumeşte să impună taxe vamale mai mari la importul 

de tutun din orice altă ţară, ci îl şi interzice, cu pedepse dintre 
cele mai severe. 

Cât priveşte importul de bunuri europene în coloniile 
nord-americane. Anglia s-a arătat mai liberală cu propriile ei 
colonii decât oricare altă naţiune. Marea Britanie permite ca o 
parte, de cele mai multe ori jumătate - în general, o mare 
parte -, iar, în unele cazuri, aproape întreaga taxă plătită la 
importarea unui bun străin să fie retumată la reexportarea lor 
în orice altă ţară. Nicio ţară străină independentă, e uşor de 
imaginat acest lucru, nu le va primi dacă vor veni împovărate 
cu taxele zdravene la care sunt supuse aproape toate bunurile 
străine la importarea lor în Marea Britanie. Prin urmare, dacă 
o parte dintre aceste taxe n-ar fi rambursate la reexportarea 
lor, n-ar mai exista comerţ extern - un comerţ atât de favorizat 
de sistemul mercantil. 

Totuşi, coloniile noastre nu sunt, fără îndoială, ţări străine 
independente, iar Marea Britanie, pentru că şi-a asumat drep¬ 
tul exclusiv de a le aproviziona cu bunuri din Europa, poate 
că le-a forţat (la fel cum au făcut alte ţări cu coloniile lor) să 
primească acele mărfuri împovărate cu exact aceleaşi taxe pe 
care le plăteau în ţara-mamă. Până în 1763 însă, din contră, 
aceste rambursări erau plătite la exportarea celei mai mari 
părţi a bunurilor străine trimise în coloniile noastre, ca în orice 
altă ţară străină independentă. Intr-adevăr, din 1763, prin al 
patrulea an al domniei lui George al III-lea, această indulgenţă 
a fost redusă într-o mare măsură, stabilindu-se „că nicio parte 
a taxei numite «vechea contribuţie» să nu fie rambursată pen¬ 
tru niciun bun crescut, produs sau fabricat în Europa sau în 
Indiile de Est care ar fi exportat din acest regat către oricare 
colonie sau plantaţie britanică din America; cu excepţia vinu¬ 
rilor, a pânzei albe, simple şi a muselinei". înainte de această 
lege, multe tipuri de produse străine puteau fi cumpărate mai 

ieftin pe plantaţii decât în ţara-mamă, iar unele dintre ele încii 
mai pot fi cumpărate astfel. 

Cei care au făcut principalele propuneri pentru cea mai 
mare parte a reglementărilor privitoare la comerţul coloniilor, 
trebuie să remarcăm, par să fi fost înşişi comercianţii care-1 
desfăşoară. Prin urmare, nu trebuie să ne mirăm că, în cea mai 
mare parte a acestora, interesul lor a fost luat în considerare 
mai mult decât cel al coloniilor sau al ţării-mamă. Prin privi¬ 
legiile exclusive de aprovizionare a coloniilor cu toate bunurile 
pe care le doreau din Europa şi de cumpărare a acelei părţi 
din surplusul de produse care n-ar fi interferat cu niciunul 
dintre negoţurile pe care le desfăşurau acasă, interesul coloni¬ 
ilor a fost sacrificat în favoarea interesului acestor comercianţi. 
Prin oferirea aceloraşi rambursări la reexportarea celei mai 
mari părţi a bunurilor europene şi est-indiene către colonii, ca 
şi la reexportarea lor către oricare altă ţară independentă, inte¬ 
resul ţării-mame a fost sacrificat, şi el, în favoarea celui al 
negustorilor, chiar şi potrivit imaginii mercantiliste asupra 
acestui interes naţional. A fost în interesul comercianţilor să 
plătească pentru bunurile străine pe care le trimiteau în colonii 
cât de puţin posibil - şi, în consecinţă, să primească înapoi cât 
mai mult cu putinţă din taxele pe care le plăteau la importarea 
lor în Marea Britanie. Prin aceasta, ei ar fi putut să vândă în 
colonii fie aceeaşi cantitate de bunuri, cu un profit mai mare, 
fie o cantitate mai mare de bunuri, cu acelaşi profit - şi, deci, 
să câştige ceva în plus, prin oricare dintre modalităţi. La fel, 
este în interesul coloniilor să obţină toate aceste bunuri pe cât 
de ieftin posibil şi într-o cantitate cât mai mare. 

Insă acest lucru e posibil să nu fi fost întotdeauna în inte¬ 
resul ţării-mame. Ea ar fi putut să sufere frecvent, atât în ceea 
ce priveşte veniturile, prin faptul că retuma o parte a taxelor 
plătite la importarea acestor bunuri, cât şi din perspectiva 

bunurilor sale manufacturate, care ar fi ajuns să fie vândute 
pe piaţa din colonii sub preţul normal, ca urmare a condiţiilor 
lejere în care pot fi duse bunurile străine într-acolo, prin inter¬ 
mediul acestor rambursări. Se spune că progresul făcut de 
manufacturile de in din Marea Britanie a fost întârziat într-o 
mare măsură de rambursările de taxe la reexportarea produ¬ 
selor din in din Germania către coloniile americane. 

Dar, deşi politica Marii Britanii cu privire la comerţul colo¬ 
niilor sale a fost dictată de acelaşi spirit mercantilist ca al celor¬ 
lalte naţiuni, per total, ea a fost mai puţin restrictivă şi opresivă 
decât a oricărei alteia. [...] 

Deci, în ce mod a contribuit politica Europei fie la stabilirea 
iniţială a coloniilor sale din America, fie la grandoarea actuală 
a lor? Dintr-un punct de vedere - dintr-un singur punct de 
vedere, de fapt -, a contribuit într-o foarte mare măsură. 
Magna virum mater!' Ea i-a hrănit şi i-a format pe oamenii care 
au fost capabili de acţiuni atât de măreţe, de punerea bazelor 
unui imperiu atât de mare - şi nu există niciun alt colţ de lume 
a cărui politică să fi fost capabilă să formeze sau să fi format 
deja astfel de oameni. Coloniile datorează politicii europene 
educaţia şi viziunea măreaţă ale primilor lor fondatori activi 
şi întreprinzători, iar unele dintre cele mai mari şi mai impor¬ 
tante dintre ele, când vine vorba despre propria lor guvernare 
internă, nu le datorează nimic altceva. 


Partea a in-a. Avantajele pe care le-a obţinut Europa 
din descoperirea Americii şi a Capului Bunei Speranţe 

[...] Prin urmare, monopolul asupra comerţului cu coloni- 
ille, în măsura în care a întors spre acest comerţ o mai mare 


* în latină, în original: „Marea mamă a bărbaţilor!" (n.r.). 

proporţie din capitalul din Marea Britanie decât s-ar fi putut 
altminteri, l-a transformat, în toate cazurile, dintr-un comerţ 
extern în scop de consum desfăşurat cu un vecin într-unul 
desfăşurat cu o ţară aflată la mare distanţă; în multe situaţii, 
dintr-un comerţ extern direct destinat consumului, într-un 
comerţ indirect, în circuit, iar în unele situaţii, dintr-un comerţ 
extern destinat consumului, într-un comerţ bazat pe transport. 
Prin urmare, în toate cazurile, a fost deturnat dintr-o direcţie 
în care ar fi susţinut o cantitate mai mare de muncă productivă 
într-una în care nu poate susţine decât o cantitate mult mai 
mică. Pe lângă aceasta, pentru că o parte atât de mare din 
munca şi comerţul Marii Britanii era destinată unei singure 

pieţe, s-a ajuns la situaţia că toată munca şi tot comerţul să fie 

* 

mai precare şi mai puţin sigure decât dacă produsele lor ar fi 
fost adaptate pentru o mai mare varietate de pieţe. 

Trebuie să distingem cu multă grijă între efectele comerţu¬ 
lui cu coloniile şi cele ale monopolului asupra acestui comerţ. 
Cele dintâi sunt întotdeauna şi cu necesitate benefice; cele din 
urmă, întotdeauna şi neapărat dăunătoare. Dar primele sunt 
atât de benefice, încât comerţul cu coloniile - deşi subiectul 
unui monopol şi în ciuda efectelor dăunătoare ale acelui 
monopol - este, încă, la modul global, benefic - şi încă într-o 
mare măsură, deşi mai mică decât ar fi fost posibil, fără 
monopol. 

Un efect al comerţului cu coloniile, în starea sa naturală şi 
liberă, este acela de a deschide o mare piaţă, deşi la distanţă, 
pentru acea parte a produsului muncii britanice care poate 
depăşi cererea de pe pieţele aflate mai aproape de casă, cum 
ar fi pieţele europene şi cele ale ţărilor care mărginesc Marea 
Mediterană. In forma sa naturală şi liberă, comerţul cu colo¬ 
niile, fără a aduce de pe acele pieţe vreo parte din produsele 
care au fost trimise într-acolo, încurajează Marea Britanie să-şi 

crească mereu produsul excedentar, prin prezentarea continuă 
de produse echivalente pe care acesta să fie schimbat. In starea 
sa naturală şi liberă, comerţul colonial tinde să ducă la creşte¬ 
rea cantităţii de muncă productivă din Marea Britanie, însă 
fără să altereze, din niciun punct de vedere, direcţia în care 
fusese ea folosită mai înainte. In starea naturală şi liberă a 
comerţului colonial, competiţia tuturor celorlalte naţiuni ar 
face ca rata profitului să nu se ridice peste nivelul obişnuit, fie 
pe pieţe noi, fie pentru noile utilizări. Piaţa nouă, fără să atragă 
nimic de pe cea veche, ar crea, dacă s-ar putea spune astfel, o 
producţie nouă pentru consum propriu, iar această nouă pro¬ 
ducţie ar constitui un nou capital pentru a continua folosirea 
acestuia în noua direcţie, neatrăgând, astfel, fondurile dinspre 
vechile direcţii. 

Monopolul comerţului cu coloniile, din contră, prin exclu¬ 
derea competiţiei între celelalte naţiuni, crescând, deci, rata 
profitului, atât pe piaţa nouă, cât şi pentru noile utilizări ale 
capitalului, va atrage atât produsele de pe vechile pieţe, cât şi 
capitalul, dinspre vechile sale utilizări. Scopul mărturisit al 
monopolului este creşterea părţii care ne revine nouă din 
comerţul colonial, dincolo de partea care ne-ar fi revenit în 
mod normal. Dacă partea noastră din acest comerţ n-ar fi mai 
mare datorită monopolului decât este fără el, n-ar exista niciun 
motiv pentru instituirea acestuia. Dar indiferent ce ne împinge 
cu forţa într-o ramură a comerţului ale cărui venituri sunt mai 
lente şi mai distante decât cea mai mare parte a acestui comerţ, 
o parte din capitalul oricărei ţări - mai mare decât cea care s-ar 
duce spre acea ramură dacă lucrurile ar fi fost lăsate de capul 
lor - ar face ca întreaga cantitate de muncă productivă menţi¬ 
nută acolo, întreg produsul anual al pământului şi muncii din 
acea ţară să fie mai mici decât ar fi fost posibil. Aceasta va face 
ca venitul locuitorilor acelei ţări să fie mai mic decât ar fi fost 

el în mod natural, diminuându-se, astfel, puterea de acumu¬ 
lare a acestora. 

Şi nu doar că împiedică, în orice moment, capitalul să sus¬ 
ţină toată cantitatea de muncă productivă pe care ar putea să 
o întreţină altminteri, dar împiedică şi sporirea lui în ritmul în 
care ar putea spori - şi, prin urmare, capacitatea lui de a între¬ 
ţine o şi mai mare cantitate de muncă productivă. 

Totuşi, efectele naturale pozitive ale comerţului cu coloniile 
contrabalansează pe deplin, în favoarea Marii Britanii, efectele 
negative ale monopolului, astfel încât, cu monopol cu tot, acel 
comerţ, chiar în forma în care are el loc în prezent, este nu doar 
avantajos, ci foarte avantajos. Noua piaţă şi noile utilizări ale 
capitalului care sunt prilejuite de comerţul cu coloniile sunt 
de o amploare mult mai mare decât acea porţiune a pieţei 
vechi şi a vechilor utilizări care au fost pierdute ca urmare a 
monopolului. Noua producţie şi noul capital create în acest 
mod, dacă am putea spune astfel, din comerţul cu coloniile, 
vor duce la susţinerea, în Marea Britanie, a unei cantităţi mai 
mari de muncă productivă decât cea care ar fi fost concediată 
ca urmare a retragerilor bruşte de capital din celelalte ramuri 
de comerţ, unde există retururi frecvente de stocuri nevându¬ 
te. In cazul în care comerţul cu coloniile, chiar şi aşa cum este 
el desfăşurat în prezent, este avantajos pentru Marea Britanie, 
aceasta nu se datorează monopolului, ci se întâmplă în ciuda 
acestui monopol. 

Comerţul colonial deschide o piaţă nouă mai degrabă pen¬ 
tru produsele manufacturate ale Europei, decât pentru cele 
brute. Agricultura este afacerea cea mai potrivită pentru toate 
noile colonii - o afacere pe care preţul mic al pământului 
o face mai avantajoasă decât oricare alta. Aşa încât coloni¬ 
ile abundă de produse ale pământului şi, în loc să le importe 
din alte ţări, au, de obicei, o mare cantitate de surplus din 

abundenţa produselor de exportat. în noile colonii, agricultura 
fie retrage o parte din forţa de muncă de la alte utilizări ale 
sale, fie o împiedică să se direcţioneze spre alte utilizări. Prea 
puţină forţă de muncă este disponibilă pentru produsele 
manufacturate de mare necesitate şi aproape deloc pentru pro¬ 
ducţia de obiecte decorative. Iar cea mai mare parte a produ¬ 
selor manufacturate de ambele tipuri [coloniştii, n.n.] consideră 
că e mai ieftin să o cumpere din alte ţări decât să o producă ei 
înşişi. Comerţul colonial încurajează indirect agricultura aces¬ 
tora predominant prin încurajarea manufacturierilor europeni. 
Fabricanţii Europei cărora acest comerţ le dă de lucru consti¬ 
tuie o piaţă nouă pentru produsul pământului - şi cea mai 
avantajoasă dintre pieţele posibile. Piaţa internă a porumbului 
şi a vitelor, care aducea Europei pâinea şi carnea, este, astfel, 
extinsă mult prin intermediul comerţului cu America. 

Exemplul Spaniei şi al Portugaliei demonstrează cu priso¬ 
sinţă că monopolul asupra comerţului cu coloniile populate şi 
înfloritoare nu este, singur, suficient pentru a deschide sau 
chiar a menţine manufacturi, în nicio ţară. Spania şi Portugalia 
au fost ţări manufacturiere încă înainte de a avea colonii con¬ 
siderabile. Dar, întrucât le aveau pe cele mai bogate şi fertile 
din lume, au încetat, ambele, să mai fie astfel de ţări. [...] 

Prin urmare, monopolul comerţului cu coloniile, ca toate 
celelalte tertipuri meschine şi dăunătoare ale sistemului mer¬ 
cantilist, au dus la scăderea hărniciei din toate celelalte ţări, cu 
excepţia celei din colonii, fără măcar să o crească - ba, din 
contră, diminuând-o - pe cea din ţara în favoarea căreia se 
desfăşura acest monopol. 

Monopolul frânează capitalul unei ţări - oricare ar fi mări¬ 
mea acestui capital, la orice moment - de la a susţine cantitatea 
de muncă productivă pe care ar putea-o face şi de la a aduce 
locuitorilor harnici venitul pe care l-ar putea aduce. Dar, 

întrucât capitalul nu poate creşte decât prin economisirea lui 
din venituri, monopolul, prin aceea că-1 împiedică să producă 
veniturile pe care le-ar putea produce, neapărat îl va împiedica 
şi să crească pe cât ar putea creşte - şi-I va împiedica să susţină 
o cantitate şi mai mare de muncă productivă şi să ofere un 
venit încă şi mai mare locuitorilor harnici ai acelei ţări. Prin 
urmare, monopolul va face ca una dintre marile surse origi¬ 
nale de venit, salariile aferente muncii, să fie mai puţin abun¬ 
dente decât ar fi putut fi. 

Prin creşterea ratei profitului comercial, monopolul descu¬ 
rajează ameliorarea proprietăţilor funciare. Profitul îmbunătă¬ 
ţirii acesteia depinde de diferenţa dintre ce produce efectiv 
pământul şi ce ar putea produce el, prin aplicarea unui anumit 
capital asupra lui. Dacă această diferenţă duce la un profit mai 
mare decât cel care poate fi obţinut prin folosirea unui capital 
egal în orice comerţ, atunci îmbunătăţirea exploatării pămân¬ 
tului va atrage capitalul de la orice utilizare a sa în scopuri 
comerciale. Prin urmare, indiferent ce ar fi acel ceva ce ar creş¬ 
te rata profitului din comerţ, fie va reduce profiturile mari ale 
îmbunătăţirii pământului, fie va creşte profiturile mici ale aces¬ 
teia - în primul caz, împiedicând capitalul să se îndrepte spre 
acea îmbunătăţire a exploatării agricole, iar în celălalt, atră¬ 
gând capitalul; însă, prin descurajarea acestor îmbunătăţiri, 
monopolul va întârzia sporirea naturală a celeilalte surse ori¬ 
ginale de venit, arenda pentru pământ. De asemenea, prin 
creşterea ratei profitului, monopolul va ţine în mod necesar 
ratele dobânzilor mai ridicate decât ar fi fost altminteri. Insă 
preţul pământului, în raport cu arenda pe care o aduce acesta, 
cu numărul de ani în care este el plătit de obicei', va scădea cu 


* în sistemul feudal, o bucată de pământ putea fi cumpărată contra a rendei pe o perioadă 
de ani, de obicei 30. Astfel, arenda pe care o aducea anual era importantă pentru estimarea 
valorii pământului respectiv (n.t.). 

necesitate, în măsura în care rata dobânzilor creşte şi va creşte 
în raport cu scăderea ratei dobânzilor. Prin urmare, monopolul 
loveşte interesul proprietarilor de pământ în două moduri 
diferite, prin aceea ca întârzie creşterea naturală - mai întâi a 
arendei, apoi a preţului care poate fi obţinut de pe urma 
pământului, în raport cu arenda pe care o poate el primi. 

într-adevăr, monopolul creşte rata profitului comercial, 
crescând întru câtva, prin aceasta, câştigul comercianţilor noş¬ 
tri. Dar, întrucât împiedică sporirea naturală a capitalului, 
tinde mai degrabă să diminueze decât să crească totalul veni¬ 
turilor pe care locuitorii unei ţări şi le obţin din profiturile 
aferente stocurilor; un profit mic de pe urma unui capital mare 
va duce, în general, la venituri mai mari decât un profit mare 
de pe urma unui capital mic. Monopolul creşte, astfel, rata 
profitului, dar împiedică totalul profitului să urce până la 
nivelul la care ar putea urca. 

Monopolul face ca toate sursele originale de venit - salariile 
aferente muncii, arenda pentru pământ şi profiturile aferente 
stocurilor - să fie mai mici decât ar fi putut fi. Promovarea 
intereselor mărunte ale unei clase mici de oameni dintr-o ţară 
dăunează interesului tuturor claselor de oameni din acea ţară, 
dar şi ale oamenilor din toate celelalte ţări. 

Şi, doar prin creşterea ratelor obişnuite ale profitului, 
monopolul s-a dovedit sau s-ar putea dovedi avantajos vreu¬ 
nei categorii de oameni. însă, dincolo de toate efectele negative 
asupra ţării la modul general, care deja au fost menţionate ca 
rezultând cu necesitate dintr-o rată ridicată a profitului, există 
unul mai fatal, poate, decât toate celelalte luate împreună, dar 
care, dacă ar fi să judecăm după experienţă, este legat insepa¬ 
rabil de acestea. Nivelul mare al profitului pare să distrugă 
peste tot cumpătarea care, în alte circumstanţe, este parte inte¬ 
grantă a caracterului comerciantului. Când profitul este mare. 

sobrietatea virtuoasă pare să fie superfluă, iar luxul cheltuitor 
pare a se potrivi mai bine situaţiei de belşug. Dar proprietarii 
marilor capitaluri implicate în comerţ sunt, cu necesitate, şi 
liderii şi conducătorii muncii din orice ţară, iar exemplul lor 
are o mai mare influenţă asupra manierelor celor care muncesc 
decât exemplul oricărei alte clase de oameni. Dacă cel care l-a 
angajat demonstrează consideraţiune şi cumpătare, este pro¬ 
babil ca muncitorul să fie şi el la fel; dar, dacă patronul este 
risipitor şi dezordonat, lucrătorul, care-şi va desfăşura munca 
după tiparele pe care i le prescrie stăpânul, îşi va desfăşura şi 
viaţa în funcţie de exemplul pe care acesta i-1 oferă. Astfel, este 
zădărnicită acumularea în mâinile celor care sunt cei mai pre- 
dispuşi la acumulare, iar fondurile destinate menţinerii muncii 
productive nu vor primi nicio suplimentare din venitul celor 
care ar trebui să le alimenteze cel mai mult. Capitalul ţării, în 
loc să crească, se va disipa treptat, iar cantitatea de muncă 
productivă menţinută în acea ţară va creşte tot mai puţin. Oare 
profiturile exorbitante ale negustorilor din Cadiz şi din 
Lisabona au crescut capitalul Spaniei şi al Portugaliei? Au reu¬ 
şit ele să reducă sărăcia, să promoveze munca acestor ţări atât 
de sărace? Iar tonul acestor cheltuieli frivole din aceste două 
oraşe comerciale a fost de aşa natură, încât aceste profituri 
exorbitante, departe de a fi sporit capitalul general al ţării, par 
să fi fost abia atât de mari încât să susţină capitalul care le 
produsese. Aproape zilnic, capitalurile străine par să-şi facă 
loc, dacă putem spune aşa, tot mai mult în comerţul Cadizului 
şi Lisabonei. Şi, pentru a alunga capitalurile străine dintr-un 
comerţ pentru a cărui desfăşurare propriile lor capitaluri par 
să fie de la o zi la zi tot mai insuficiente, spaniolii şi portughe¬ 
zii se străduiesc zilnic să ţină tot mai strâns iritantele frâie ale 
monopolului lor absurd. Comparaţi obiceiurile comerciale ale 
Cadizului şi ale Lisabonei cu cele ale Amsterdamului şi veţi 

vedea cât de diferit sunt afectate conduita şi caracterul negus¬ 
torilor de nivelurile mari sau mici ale profiturilor aferente sto¬ 
curilor. Intr-adevăr, comercianţii din Londra nu au ajuns încă 
nişte seniori atât de magnifici ca aceia ai Cadizului şi Lisabonei; 
dar ei nu sunt, în general, nişte biirgeri atât de atenţi şi cum¬ 
pătaţi ca aceia din Amsterdam. Totuşi, se consideră că mulţi 
dintre ei ar fi cu mult mai bogaţi decât cea mai mare parte a 
celor dintâi şi nu destul de bogaţi ca mulţi dintre cei din urmă, 
însă nivelul profiturilor lor este de obicei mai mic decât al 
celor dintâi, şi destul de mare faţă de cei din urmă. Cum au 
venit, aşa s-au dus, spune proverbul, iar tonul obişnuit al chel¬ 
tuielilor pare să fi fost reglementat, peste tot, nu atât în funcţie 
de capacitatea reală de a cheltui, cât de presupusa uşurinţă cu 
care sunt produşi banii de cheltuit. 

Aşa se face că singurul avantaj pe care-1 oferă monopolul 
unei singure categorii de oameni este, din multe puncte de 
vedere, dăunător interesului general al societăţii. Să fondezi 
un mare imperiu cu singurul scop de a crea un popor de cli¬ 
enţi pare, la prima vedere, un proiect potrivit doar unei naţi¬ 
uni de patroni de magazine. Totuşi, el nu este un proiect 
potrivit pentru acest tip de societate, ci foarte potrivit pentru 
o naţiune al cărei guvern este influenţat de patronii de maga¬ 
zine. Aceşti oameni de stat - şi numai ei - sunt capabili să-şi 
imagineze că se va găsi vreun avantaj din folosirea sângelui şi 
averilor concetăţenilor lor pentru fondarea şi menţinerea unui 
astfel de imperiu. Spune-i unui patron de magazin: 
„Cumpără-mi domeniul şi-mi voi cumpăra întotdeauna de la 
tine hainele, chiar dacă le voi plăti ceva mai scump decât aş 
plăti pe ele în alte magazine" - şi o să vezi că nu o să fie prea 
dornic să îmbrăţişeze această propunere. Dar, dacă vreo altă 
persoană ţi-ar cumpăra domeniul, proprietarul magazinului îi 
va fi foarte îndatorat binefăcătorului tău dacă el ţi s-ar alătura 

în ideea de a vă cumpăra amândoi hainele de la magazinul 
său. Anglia a cumpărat, pentru câţiva dintre supuşii săi care 
se găseau într-o oarecare dificultate financiară acasă, o mare 
proprietate funciară aflată într-o ţară îndepărtată. Intr-adevăr, 
preţul era foarte mic şi, în loc să le cumpere în 30 de ani, preţul 
obişnuit al pământului în aceste vremuri, el s-a ridicat cu puţin 
peste cheltuiala pe diferitele echipamente folosite pentru des¬ 
coperirea acestuia, pentru explorarea coastei şi pentru posesi¬ 
unea asumată asupra ţării. Pământul era bun şi mare, iar 
cultivatorii, având la îndemână destul pământ de bună calitate 
pe care să-l lucreze şi având de ceva vreme libertatea de a-şi 
vinde produsele unde doreau, au devenit, în decurs de 30-40 
de ani (între 1620 şi 1660), o populaţie atât de numeroasă şi 
înfloritoare, încât proprietarii de magazine şi ceilalţi comerci¬ 
anţi din Anglia şi-au dorit să-şi asigure monopolul asupra 
vămii acestora. Prin urmare, fără să pretindă că au plătit vreo 
parte fie din preţul de cumpărare iniţial, fie din cheltuielile 
ulterioare pentru îmbunătăţire, ei au făcut o petiţie către par¬ 
lament, prin care cultivatorii din America nu ar fi avut voie să 
cumpere decât din magazinele lor - mai întâi, pentru cumpă¬ 
rarea tuturor bunurilor pe care le doreau din Europa, apoi, 
pentru vinderea acelei părţi a produselor lor pe care aceşti 
comercianţi găseau că e convenabil să le cumpere. Pentru că 
nu era convenabil pentru ei să cumpere orice parte a acestora. 
Dacă anumite părţi din ele ar fi fost importate în Anglia, ele 
ar fi interferat cu unele negoţuri pe care le desfăşurau ei înşişi 
acasă. Prin urmare, ei şi-ar fi dorit ca acea parte anume să fie 
vândută de către colonişti oriunde ar fi putut - cu cât mai 
departe, cu atât mai bine - şi pe această bază au propus ei ca 
piaţa acestora din urmă să fie limitată la ţările aflate la sud 
de Capul Finisterre'. O clauză a faimosului act de navigaţie 


* Situat la extremitatea nord-vestică a Peninsulei Iberice (n.r.). 

transforma această propunere aparţinând clar unor comer¬ 
cianţi într-o lege. 

Menţinerea acestui monopol a fost, de la acel punct, prin¬ 
cipalul sau, mai corect spus, singurul scop al dominaţiei pe 
care Marea Britanie a impus-o asupra coloniilor sale. în acest 
comerţ exclusivist, se presupune că a constat marele avantaj 
de a avea provincii care să nu-şi fi permis vreodată fie venitu¬ 
rile, fie forţa militară pentru sprijinirea unei guvernări civile 
autohtone sau pentru apărarea ţării-mamă. Monopolul este 
principala trăsătură a dependenţei lor, fiind singurul fruct care 
a fost cules, de la acel moment încoace, de pe urma acestei 
dependenţe. Şi oricât ar fi cheltuit de la acel punct Marea 
Britanie pentru menţinerea acestei dependenţe, a făcut-o de 
fapt pentru sprijinirea acestui monopol. Costul aparatului des¬ 
tinat menţinerii păcii din colonii a urcat, înainte de începerea 
tulburărilor recente, la plata a douăzeci de regimente de infan¬ 
terişti, plus cheltuielile pentru artilerie, depozitele şi proviziile 
alimentare extraordinare necesare pentru aprovizionarea lor 
şi cheltuielile pentru o forţă navală considerabilă, care era 
menţinută constant în acţiune pentru a proteja imensele coaste 
ale Americii de Nord şi ale insulelor noastre din Indiile de Vest 
faţă de pătrunderea ilicită a altor vase, în special ale naţiunilor 
străine. întregul cost al acestui aparat de menţinere a păcii 
reprezenta o povară asupra veniturilor Marii Britanii şi era, în 
acelaşi timp, cea mai mică parte a costurilor pe care le ocazi¬ 
ona dominaţia asupra coloniilor pentru ţara-mamă. Dacă am 
cunoaşte suma totală, ar trebui să adăugăm la costul întreţi¬ 
nerii acestui aparat de menţinere a păcii dobânda la suma pe 
care, ca o consecinţă a considerării propriilor sale colonii drept 
provincii supuse dominaţiei sale. Marea Britanie a cheltuit-o 
pentru apărarea acestora, în diferite ocazii. în particular, ar 
trebui să adăugăm întregul cost al războiului trecut şi o mare 


Cartea a IV-a Avuţia naţiunilor 


319 



parte a războiului care l-a precedat. Ultimul război a reprezen¬ 
tat, în întregime, o ceartă între colonii, iar întreg costul său, 
oriunde în lume ar fi fost cheltuiţi respectivii bani, fie că în 
Germania sau în Indiile de Est, ar fi trebuit trecut în contul 
coloniilor. El s-a ridicat la peste 90 de milioane de lire sterline, 
incluzând aici nu doar noile datorii contractate, ci şi o taxă pe 
pământ mai mare cu doi şilingi pentru fiecare liră, plus sumele 
împrumutate în fiecare an de la fondurile aflate în prăbuşire. 
Războiul spaniol care a început în 1739 a fost principala dis¬ 
pută dintre colonii. Principalul său obiect a fost să prevină 
efortul de a căuta vasele coloniilor, care făceau comerţ de con¬ 
trabandă cu Spania. Această cheltuială este, în realitate, o boni¬ 
ficaţie pentru sprijinirea monopolului. Scopul pretins a fost 
acela de încurajare a manufacturilor şi de sporire a comerţului 
Marii Britanii. Dar efectul său real a fost acela de creştere a 
nivelului profitului comercial şi de a-i abilita pe comercianţii 
noştri să direcţioneze o mai mare parte a capitalurilor lor spre 
o ramură a comerţului unde profiturile pot fi mai lente şi mai 
îndepărtate decât cele ale majorităţii ramurilor comerciale, 
decât ar fi direcţionat înainte - două evenimente care, dacă ar 
fi putut fi împiedicate printr-o bonificaţie, probabil că aceasta 
ar fi meritat să fie oferită. 

Drept urmare, în actualul sistem de guvernare. Marea 
Britanie nu obţine altceva decât pierderi de pe urma domina¬ 
ţiei pe care şi-a asumat-o asupra coloniilor sale. Propunerea 
ca Marea Britanie să renunţe de bunăvoie la autoritatea asupra 
coloniilor şi să le lase pe ele să-şi aleagă magistraţii, să-şi facă 
propriile legi şi să facă pace şi război după cum consideră 
potrivit ar presupune nişte măsuri care n-au fost şi nici nu vor 
fi adoptate vreodată de vreo naţiune a lumii. Nicio naţiune nu 
va renunţa de bunăvoie la dominaţia vreunei provincii, oricât 
de dificil ar fi ea de guvernat şi oricât de mic ar fi venitul pe 

care-1 aduce, în raport cu cheltuielile pe care le ocazionează. 
Aceste sacrificii, deşi adesea ar putea fi benefice pentru inte¬ 
resul naţiunii, întotdeauna se dovedesc umilitoare pentru 
mândria sa şi contrare - iar acest lucru are cele mai mari con¬ 
secinţe - interesului privat al celor care le guvernează, care, 
astfel, se văd lipsiţi de posibilitatea de a dispune de multe 
dintre locurile din care se pot obţine profit şi respectabilitate, 
de multele oportunităţile de a acumula avere şi distincţii, pe 
care dominaţia asupra celor mai turbulente şi, după părerea 
majorităţii, a celor mai neprofitabile provincii nu prea reuşeşte 
să le ofere. Nici măcar acei entuziaşti cu spiritul cel mai vizi¬ 
onar nu prea ar fi capabili să propună o astfel de măsură şi să 
se aştepte să fie adoptată vreodată. Dacă totuşi ar fi adoptată. 
Marea Britanie nu doar că s-ar elibera imediat de întreaga 
cheltuială anuală a aparatului de menţinere a păcii din colonii, 
însă ar reuşi să semneze cu ele un tratat de comerţ care i-ar 
asigura efectiv un comerţ liber, mult mai avantajos pentru 
majoritatea oamenilor, deşi mai puţin avantajos pentru comer¬ 
cianţi decât monopolul de care se bucură în prezent. 
Despărţindu-ne, astfel, prieteni, afecţiunea coloniilor faţă de 
ţara-mamă, pe care recentele disensiuni mai că n-au stins-o, ar 
reveni rapid. Acest tratat de comerţ pe care l-ar fi încheiat cu 
noi la despărţire i-ar predispune nu doar la secole întregi de 
respect, ci la a ne acorda sprijinul lor în război, ca şi în comerţ - 
şi, în locul unor supuşi turbulenţi şi separaţionişti, ar deveni 
cei mai fideli, iubitori şi generoşi aliaţi, iar între Marea Britanie 
şi coloniile sale ar putea reînvia genul acela de dragoste părin¬ 
tească, de o parte, şi respect filial, de cealaltă parte, care se pare 
că au subzistat între oraşele Greciei antice şi oraşele-mamă din 
care au descins. 

Pentru ca o provincie să fie avantajoasă pentru imperiul din 
care face parte, ea ar trebui, în vremuri de pace, să producă 

un venit public suficient nu doar pentru a suporta costurile 
propriilor sale instituţii de menţinere a păcii, ci şi pentru a con¬ 
tribui cu partea sa la finanţarea generală a guvernării imperiu¬ 
lui. Orice provincie duce, cu necesitate, la creşterea, într-o 
măsură mai mare sau mai mică, a cheltuielilor generale de 
guvernare. Prin urmare, dacă o provincie anume nu contribuie, 
cu partea sa din cheltuieli, pe umerii celeilalte părţi a imperiului 
va apăsa o sarcină inegal distribuită. Aşa încât, printr-un raţio¬ 
nament similar, veniturile extraordinare pe care le oferă fiecare 
provincie în vreme de război trebuie să reprezinte aceeaşi pro¬ 
porţie din veniturile imperiului ca întreg, ca şi veniturile obiş¬ 
nuite pe timp de pace. Se admite cu uşurinţă faptul că nici 
veniţurile obişnuite, nici cele extraordinare, pe care Marea 
Britanie le obţine din coloniile sale, nu respectă această propor¬ 
ţie din venitul total al Imperiului Britanic. într-adevăr, s-a pre¬ 
supus că monopolul, prin creşterea veniturilor private ale 
populaţiei Marii Britanii, adică prin faptul că oamenii pot plăti 
taxe mai mari, compensează deficitul de venituri publice pro¬ 
venite din colonii. însă acest monopol, cum mă voi strădui să 
demonstrez, deşi reprezintă o taxă împovărătoare asupra colo¬ 
niilor şi deşi poate duce la creşterea veniturilor unor categorii 
de oameni din Marea Britanie, va scădea, în loc să crească abi¬ 
litatea majorităţii oamenilor de a-şi plăti taxele. Şi aceia ale căror 
venituri au fost sporite datorită monopolului constituie o cate¬ 
gorie anume care nu poate fi impozitată într-o proporţie mai 
mare decât celelalte categorii şi care ar fi destul de lipsit de 
înţelepciune să fie taxată dincolo de acel nivel, aşa cum mă voi 
strădui să demonstrez în următoarea Carte. Prin urmare, nicio 
resursă nu poate fi obţinută de pe urma acestei categorii. [...] 
Descoperirea Americii şi a canalului navigabil spre Indiile 
de Est prin Capul Bunei Speranţe sunt cele mai mari şi mai 
importante evenimente înregistrate de istoria omenirii. Ele deja 

au avut consecinţe măreţe, dar, în scurta perioadă de două sau 
trei secole care au trecut de la descoperirea lor, e imposibil să 
fi dat întreaga măsură a consecinţelor producerii lor. Nicio 
minte luminată nu poate prevedea ce beneficii sau ce nenoro¬ 
ciri ar putea decurge, de aici încolo, pentru umanitate, din ele. 
Datorită conectării, într-o anumită măsură, a părţilor celor mai 
îndepărtate ale lumii, lucru care le ajută să-şi satisfacă reciproc 
necesităţile, să-şi crească reciproc satisfacţiile şi să-şi încurajeze 
reciproc hărnicia, evoluţia generală a acestor părţi pare să fie 
benefică. Totuşi, pentru nativi - atât cei din India de Est, cât şi 
cea de Vest -, toate beneficiile comerciale care puteau să fi 
rezultat din aceste evenimente par să se fi îngropat şi pierdut 
în îngrozitoarele nenorociri pe care le-au provocat. Totuşi, aces¬ 
te nenorociri par să se fi născut mai degrabă din accidente 
decât din vreun lucru inerent naturii acestor evenimente. La 
vremea la care au fost făcute aceste descoperiri, superioritatea 
forţelor europene pare să fi fost atât de mare, încât ei erau 
capabili să comită, fără impunitate, orice nedreptate în acele 
ţări îndepărtate. E posibil ca, de acum, nativii acestor ţări să 
devină mai puternici sau măcar ca europenii să-şi mai piardă 
din puteri, iar locuitorii din orice alt colţ de lume ar putea 
ajunge să egaleze curajul şi forţa care, prin aceea că inspiră o 
teamă reciprocă, vor putea, doar ele, să intimideze naţiunile 
independente şi să transforme nedreptăţile acestora într-un soi 
de respect faţă de drepturile celorlalte. Dar nimic nu pare să 
restabilească această egalitate de forţe mai bine decât acea 
transmitere bidirecţională a ideilor şi a oricărei forme de pro¬ 
gres, pe care le atrage după sine în mod normal, sau mai 
degrabă în mod necesar, comerţul extensiv al tuturor ţărilor cu 
toate ţările. 

Intre timp, unul dintre principalele efecte ale acestor desco¬ 
periri a fost acela de a dezvolta sistemul comercial la un nivel 

de splendoare şi glorie la care nu s-ar fi putut ajunge alt¬ 
minteri. Obiectul acestui sistem este acela de a îmbogăţi 
o mare naţiune mai degrabă prin intermediul comerţului 
şi manufacturilor decât prin îmbunătăţirea şi cultivarea 
pământului - mai degrabă prin munca oraşelor decât prin cea 
a satelor. Dar, ca o consecinţă a acestei descoperiri, oraşele 
comerciale ale Europei, în loc să devină centre producătoare 
şi furnizoare doar pentru o mică parte a lumii (acea parte a 
Europei ale cărei ţărmuri sunt spălate de Oceanul Atlantic, 
precum şi ţările din jurul mărilor Mediterană şi Baltică), au 
devenit producători pentru cultivatorii numeroşi şi înfloritori 
ai Americii şi, în unele privinţe, producători chiar pentru 
aproape toate naţiunile din Asia, Africa şi America. Două pieţe 
noi s-au deschis hărniciei lor, fiecare dintre ele, mai mare şi 
mai extinsă decât cea veche - iar una dintre pieţe creşte tot 
mai mult, cu fiecare zi. 

Ţările care au posedat colonii în America şi care făceau 
comerţ direct cu Indiile de Est s-au bucurat, într-adevăr, de 
întreaga gamă de produse şi de toată splendoarea acestui mare 
comerţ. Totuşi, şi alte ţări, în ciuda restricţiilor invidioase prin 
care s-a intenţionat excluderea lor, se bucură adesea de o parte 
mai mare de beneficii. Coloniile Spaniei şi ale Portugaliei, de 
exemplu, oferă o încurajare reală muncii din alte ţări decât 
Spania şi Portugalia. Pentru un singur articol din in, vânzările 
în aceste colonii urcă - s-a spus (dar nu pot garanta pentru 
această cantitate) - la mai bine de trei milioane de lire sterline 
pe an. Dar acest consum imens este aproape în totalitate apro¬ 
vizionat de Franţa, Flandra, Olanda şi Germania. 

Spania şi Portugalia nu aprovizionează decât o parte a aces¬ 
tuia. Capitalul care duce spre colonii această imensă cantitate 
de produse din in se distribuie anual în rândurile locuitorilor 
tuturor celorlalte ţări, oferindu-le un venit. în Spania şi în 

Portugalia sunt cheltuite doar profiturile, unde vor sprijini 
doar risipa somptuoasă a negustorilor din Cadiz şi Lisabona. 

Chiar şi reglementările prin care fiecare naţiune se strădu¬ 
ieşte să-şi asigure doar pentru sine comerţul exclusiv al pro¬ 
priilor colonii sunt, adesea, mai dăunătoare pentru ţările în 
favoarea cărora sunt date decât pentru cele împotriva cărora 
au fost date. Oprimarea nedreaptă a muncii din celelalte ţări 
se va răsfrânge, dacă pot spune aşa, înapoi, asupra opresorilor 
şi le va nimici munca mai mult decât pe cea a altor ţări. Prin 
aceste reglementări, de exemplu, negustorul din Hamburg 
trebuie să-şi trimită produsele din in pe care le-a destinat pie¬ 
ţei americane spre Londra şi trebuie să aducă tot pe acolo 
tutunul pe care l-a destinat pieţei germane - pentru că el nu 
poate nici să le trimită pe primele direct spre America, nici să 
le aducă pe celelalte direct de acolo. Prin această restricţie, el 
este, probabil, obligat să le vândă pe primele ceva mai ieftin 
şi să le cumpere pe celelalte oarecum mai scump decât ar fi 
făcut-o altminteri, iar profiturile sale sunt întru câtva reduse 
din cauza lor. Cu toate acestea, în acest comerţ dintre Hamburg 
şi Londra, el îşi va scoate profitul aferent capitalului său mult 
mai repede decât ar fi putut să o facă prin comerţul direct cu 
America, chiar dacă ar trebui să presupunem că plăţile, din¬ 
spre America, sunt la fel de punctuale ca cele dinspre Londra. 
Prin comerţul la care este obligat de către aceste reglementări 
negustorul din Hamburg, capitalul său poate menţine o mai 
mare cantitate de muncă germană într-o stare de angajare con¬ 
stantă decât ar fi putut, prin comerţul de la care este exclus. 
Şi, deşi această folosire a capitalului poate să fie pentru el mai 
puţin avantajoasă decât pentru alţii, pentru ţara sa, ea nu are 
cum să fie mai puţin avantajoasă. Lucrurile stau cu totul altfel 
în ceea ce priveşte folosirea capitalului unui negustor londo¬ 
nez, în modul pe care monopolul îl favorizează, dacă putem 

spune aşa. Această utilizare poate fi mai profitabilă pentru el 
decât majoritatea celorlalte, dar, pe baza acestei lentori a înca¬ 
sării profiturilor, ea nu poate fi mai avantajoasă pentru ţara sa. 

Prin urmare, după toate încercările nedrepte ale fiecărei ţări 
din Europa de a monopoliza doar pentru sine toate avantajele 
comerţului cu propriile-i colonii, nicio ţară nu a mai fost în 
stare să monopolizeze altceva decât cheltuielile de sprijinire, 
pe timp de pace, şi de apărare, în vreme de război, a autorităţii 
opresive pe care şi-a asumat-o. Fiecare ţară a monopolizat 
complet inclusiv inconvenientele care decurg din posedarea 
de colonii. Au fost obligaţi însă ca avantajele care decurg din 
comerţul cu acestea să le împartă cu multe alte ţări. 

Fără îndoială, la prima vedere, monopolul asupra marelui 
comerţ al Americii pare să fie o achiziţie de cea mai mare 
valoare. Pentru ochiul miop al unui ambiţios nesocotit, acesta 
se prezintă, în mijlocul noianului haotic de politici şi războaie, 
drept un obiect uimitor pentru care merită să lupţi. Totuşi, 
exact această splendoare fascinantă a obiectului, amploarea 
comerţului constituie calitatea care face ca acest monopol să 
fie atât de dăunător sau care face ca un mod de utilizare, prin 
natura sa cu necesitate mai avantajos pentru ţară decât cele¬ 
lalte utilizări, să absoarbă o proporţie mult mai mare a capi¬ 
talului unei ţări decât altminteri. 

Stocurile comerciale ale fiecărei ţări, după cum s-a arătat în 
Cartea a doua, îşi caută în mod natural, dacă s-ar putea spune 
aşa, utilizarea care este cea mai avantajoasă pentru ţară. Dacă 
sunt folosite în negoţul de tip „cărăuşie", ţara care-1 desfăşoară 
ajunge ca un imens bazar de bunuri din toate ţările, pe care 
acel comerţ le-a adus în ţară prin intermediul acelor stocuri. 
Dar proprietarul acestor stocuri va dori, în mod natural, să 
scape de o parte cât mai mare din acestea, acasă. De aceea, el 
se va scuti pe sine de neplăcerile, de riscurile şi de cheltuielile 

exportului, iar, în această idee, va fi mulţumit să le vândă 
acasă, pentru un preţ nu cu mult mai mic, dar cu un profit 
întru câtva mai mic decât cel la care s-ar fi aşteptat prin trimi¬ 
terea lor peste graniţă. Prin urmare, el se va strădui, în mod 
natural, să-şi transforme comerţul de tip „cărăuşie" într-un 
comerţ extern destinat consumului. Din nou, dacă stocurile 
sale sunt folosite într-un comerţ extern destinat consumului, 
el va fi bucuros, din acelaşi motiv, să vândă, acasă, o parte cât 
mai mare din bunurile autohtone pe care le-a achiziţionat în 
scopul exportării lor către nişte pieţe străine - şi, astfel, se va 
strădui, în măsura posibilului, să-şi transforme comerţul 
extern destinat consumului într-un comerţ intern. Stocurile 
comerciale ale fiecărei ţări vor atrage după sine, în acest fel, 
utilizări la distanţă mai mică, îndepărtându-le pe cele mai 
îndepărtate: vor curta în mod natural utilizările care duc la 
profit frecvent şi le vor alunga pe cele unde acestea sunt înde¬ 
părtate în timp şi lente; vor curta în mod natural utilizările 
care vor menţine cea mai mare cantitate de muncă productivă 
în ţara căreia îi aparţin sau în care locuieşte proprietarul lor, 
alungându-le pe cele care pot menţine o cantitate mai mică. 

Dar dacă, în oricare dintre aceste utilizări la distanţă a sto¬ 
curilor, care, în cazurile obişnuite sunt mai puţin avantajoase 
pentru ţară, s-ar întâmpla ca profitul să se situeze oarecum 
mai sus decât ar trebui să fie pentru a contrabalansa preferinţa 
naturală pentru utilizările mai apropiate, acest profit mai mare 
va atrage stocurile dinspre aceste utilizări mai apropiate, până 
ce profiturile ambelor se vor întoarce la nivelurile lor adecvate. 
Totuşi, aceste profituri mai mari sunt o dovadă că, în situaţia 
actuală a societăţii, acele utilizări la mai mare distanţă sunt 
mai degrabă aprovizionate deficitar cu stocuri decât celelalte 
utilizări şi că stocurile unei societăţi sunt distribuite în maniera 
cea mai adecvată spre diferitele utilizări ale acestora. Este o 

dovadă că ori un anumit lucru este cumpărat mai ieftin, ori că 
este vândut mai scump decât ar trebui şi că o categorie anume 
de cetăţeni este mai mult sau mai puţin oprimată, fie prin aceea 
că plăteşte mai mult, fie că obţine mai puţin decât se cade con¬ 
form acelei egalităţi care ar trebui să aibă loc şi care are loc în 
mod natural între diferite categorii. Şi, deşi un capital nu va 
menţine niciodată aceeaşi muncă productivă printr-o utilizare 
la distanţă ca atunci când este utilizat la mai mare apropiere, 
totuşi, o utilizare la distanţă poate fi la fel de necesară pentru 
bunăstarea societăţii ca una în apropiere, bunurile care se tran- 
zacţionează prin utilizarea sa la distanţă fiind necesare, poate, 
pentru continuarea multor activităţi în care acesta este utilizat 
mai aproape. Dar, dacă profiturile celor care tranzacţionează 
acest gen de bunuri se situează peste nivelul adecvat, acele 
bunuri vor fi vândute mai scump decât ar trebui sau întru câtva 
peste preţul lor natural, iar cele angajate în utilizările din zone 
apropiate vor fi mai mult sau mai puţin oprimate de acest preţ 
mare. Prin urmare, interesul lor, în acest caz, cere ca o parte a 
stocurilor să fie retrasă din aceste utilizări din zone apropiate 
şi direcţionate spre utilizarea la distanţă, în scopul reducerii 
profiturilor aferente lor la nivelul adecvat, iar preţul bunurilor 
astfel tranzacţionate, la preţul lor natural. In acest caz extraor¬ 
dinar, interesul public cere ca o parte a stocurilor să fie retrase 
din acele întrebuinţări care, în cazurile obişnuite, sunt mai 
avantajoase, şi direcţionate spre acea utilizare care, în situaţiile 
obişnuite, este mai puţin avantajoasă pentru public - iar, în 
acest caz extraordinar, interesele şi înclinaţiile naturale ale 
oamenilor coincid la fel de precis cu interesele publice ca în 
toate cazurile obişnuite, făcându-i să-şi retragă stocurile din¬ 
spre utilizările la mică distanţă spre cele la distanţe mai mari. 

Aşa se face că interesele şi pasiunile private ale indivizilor 
îi predispun pe aceştia în mod natural să-şi direcţioneze 

stocurile spre utilizări care, în cazurile obişnuite, sunt cele mai 
avantajoase pentru societate. Dar dacă, drept urmare a acestei 
preferinţe naturale, vor deturna prea mult din ele către aceste 
utilizări, scăderea profiturilor, în acestea, şi creşterea lor, în alte 
utilizări, îi vor determina imediat să-şi modifice această distri¬ 
buţie defectuoasă. 

Prin urmare, fără vreo intervenţie a legii, interesele şi pasi¬ 
unile particulare ale oamenilor îi vor conduce spre a împărţi 
şi a distribui stocurile fiecărei societăţi înspre toate utilizările 
posibile ale acestora, cât de precis cu putinţă în proporţia care 
să fie cea mai adecvată pentru interesul întregii societăţi. 

Orice reglementare a sistemului comercial va perturba cu 
necesitate, însă într-o măsură variabilă, această distribuţie 
naturală a stocurilor, care este şi cea mai avantajoasă. Dar ace¬ 
lea legate de comerţul cu America şi cu Indiile de Est le vor 
perturba, probabil, mai mult decât oricare altele; deoarece 
comerţul cu cele două mari continente va absorbi o mai mare 
cantitate de stocuri decât orice alte ramuri ale comerţului. 
Totuşi, reglementările prin care aceste perturbări au loc în 
acele două ramuri diferite de comerţ nu sunt întru totul ace¬ 
leaşi. Monopolul este marele motor al amândurora - însă e 
vorba de un cu totul alt tip de monopol. Monopolul de un tip 
sau altul - acesta pare să fie singurul motor al sistemului 
comercial. 


* * * 

Despre sistemele agricole sau despre 
acele sisteme de economie politică 
din perspectiva cărora produsul 
pământului este unica sau principala 
sursă de venit si avuţie a oricărei ţări 

i i i 


[...] Politica Chinei favorizează agricultura mai mult decât orice altă 
ramură de activitate. în China, se spune că situaţia lucrătorului este mult 
superioară celei a meşteşugarului. în China, cea mai mare ambiţie a 
fiecărei persoane este aceea de a obţine posesiunea asupra unei bucăţi 
de pământ, cât de mici, fie ca proprietar, fie în arendă - iar arendele, se 
spune, sunt acordateîn termeni foarte moderaţi şi sunt destul de sigure 
pentru arendaş. Chinezii au prea puţin respect faţă de comerţul extern. 
„Comerţul vostru calic", aşa s-au exprimat mandarinii din Beijingîn faţa 
trimisului diplomatic al Rusiei, dl De Lange. (Vezi „Jurnalul" dlui De 
Lange, în revista Bell's Travel, voi. ii, pp. 258, 276, 293.) Cu excepţia celui 
cu Japonia, chinezii nu desfăşoară aproape deloc comerţ străin ei înşişi 
şi nici măcar nu admit intrarea vaselor naţiunilor străine decât într-unul 
sau două dintre porturile regatului lor. Prin urmare, comerţul străin este, 
în China, limitat din toate punctele de vedere la un cerc mult mai strâmt 
decât cel la care s-ar putea extinde dacă i-ar fi acordată mai multă 
libertate - fie pe vase proprii, fie pe cele ale naţiunilor străine. 

Principalul sprijin al comerţului extern îl reprezintă, în 
majoritatea ţărilor, bunurile manufacturate care, în cantitate 
mică, conţin adesea o mare valoare şi pot, pe această bază, să 
fie transportate cu cheltuieli mai mici dintr-o ţară într-alta 
decât cea mai mare parte a produsului brut. Pe lângă aceasta. 

ţările mai mici şi care au o situaţie mai puţin favorabilă comer¬ 
ţului intern decât China necesită adesea sprijin din partea 
comerţului extern. Fără o piaţă externă extensivă, ele n-ar 
putea înflori, fie în ţări moderat de mari, care nu permit decât 
o piaţă domestică limitată, fie în ţări în care comunicaţiile din¬ 
tre o provincie şi alta sunt atât de dificile, încât devine impo¬ 
sibil ca bunurile dintr-un loc anume să se bucure de întreaga 
piaţă domestică pe care o presupunea respectiva ţară. 
Perfecţionarea industriei manufacturiere, să ne amintim, 
depindea în întregime de diviziunea muncii, iar măsura în 
care această diviziune putea fi introdusă, într-o manufactură, 
era determinată cu necesitate, după cum s-a arătat deja, de 
măripiea pieţei. Dar imensitatea Imperiului Chinez, multitu¬ 
dinea locuitorilor săi, varietatea climatului şi, în consecinţă, 
varietatea producţiei diferitelor sale provincii, plus comunica¬ 
ţiile facile prin intermediul transportului pe apă din cea mai 
mare parte a sa fac ca piaţa domestică a acestei ţări să aibă aşa 
o mărime, încât să fie, singură, în stare să sprijine manufacturi 
foarte mari şi să suporte o considerabilă subdiviziune a mun¬ 
cii. E posibil ca piaţa domestică a Chinei să nu fie, ca mărime, 
cu mult mai mică decât piaţa tuturor ţărilor din Europa, luate 
laolaltă. Totuşi, un comerţ extern mai extensiv, care a adăugat 
la această imensă piaţă domestică piaţa externă a întregii lumi, 
în special dacă o parte considerabilă a acestui comerţ ar fi 
purtat de vasele chinezeşti, n-ar avea cum să dea greş în încer¬ 
carea de a spori manufacturile din China şi de a îmbunătăţi 
foarte mult productivitatea muncii din manufacturi. Printr-o 
navigaţie mai extensivă, chinezii ar învăţa în mod natural arta 
de a utiliza şi construi ei înşişi toate maşinăriile de care se 
folosesc toate celelalte ţări, precum şi celelalte progrese ale 
meşteşugurilor şi muncii care sunt puse în practică în diferitele 
părţi ale lumii. Conform planului lor actual, ei au prea mici 

oportunităţi de a progresa ei înşişi luând exemplu de la vreo 
altă naţiune, cu excepţia Japoniei. 

Şi politica Egiptului antic, şi cea a guvernării Gentoo din 
Hindustan par să fi favorizat agricultura, mai mult decât orice 
altă utilizare a capitalului. 

Atât în Egiptul antic, cât şi în Hindustan, întreaga popu¬ 
laţie era împărţită în diferite caste sau triburi, în care fiecare 
era limitată, din tată-n fiu, la o anumită ocupaţie sau clasă de 
ocupaţii. 

Fiul unui preot devenea neapărat preot; fiul unui soldat, 
soldat; fiul unui lucrător, lucrător; fiul unui ţesător devenea 
ţesător, fiul unui croitor, croitor, şi tot aşa. In ambele ţări, casta 
preoţilor deţinea cel mai înalt rang, iar cea a soldaţilor, pe cel 
imediat următor; în ambele ţări, casta fermierilor şi a lucrăto¬ 
rilor era superioară celei a negustorilor şi a manufacturierilor. 

Guvernarea ambelor ţări era atentă în mod deosebit la 
interesele agriculturii. Lucrările construite de vechii suverani 
ai Egiptului pentru o distribuirea adecvată a apelor Nilului au 
fost faimoase încă din Antichitate, iar ruinele rămase din unele 
dintre acestea încă suscită admiraţie din partea călătorilor. 
Cele de acelaşi fel construite de suveranii Hindustanului 
pentru distribuirea adecvată a apelor Gangelui, ca şi a multor 
altor râuri, deşi au fost mai puţin admirate, par să fi fost la fel 
de măreţe. In consecinţă, ambele ţări, deşi ocazional supuse 
foametei, au fost celebre pentru marea lor fertilitate. Deşi 
ambele erau extrem de populate, totuşi, în anii de belşug 
moderat, au fost capabile să exporte mari cantităţi de grâne 
către vecinele lor. 

Egiptenii antici aveau o aversiune superstiţioasă faţă de 
mare şi, cum religia gentu nu le permitea adepţilor săi să 
aprindă un foc sau să pregătească hrana lângă ape, ea le inter¬ 
zicea, de fapt, acestora toate călătoriile la distanţă, realizate pe 

mare. Atât egiptenii, cât şi indienii trebuie să fi depins întru 
totul de navigaţia celorlalte naţiuni, pentru a-şi exporta sur¬ 
plusul de produse, iar această dependenţă, în măsura în care 
limita piaţa, trebuie că descuraja sporirea acestui surplus de 
produse. E posibil să fi descurajat şi sporirea producţiei manu¬ 
facturate, faţă de cea a produselor brute. Mărfurile manufac¬ 
turate au nevoie de o piaţă mult mai extinsă decât cea mai 
mare parte a produsului brut al pământului. Un singur cizmar 
va face mai bine de 300 de perechi de pantofi pe an, iar propria 
sa familie probabil că nu va folosi mai mult de şase perechi pe 
an. Prin urmare, dacă nu are drept clienţi cel puţin 50 de fami¬ 
lii ca a sa, nu va putea să scape de întregul produs al muncii 
sale. Intr-o ţară mare, cea mai numeroasă categorie de meşte¬ 
şugari arareori se va afla într-o proporţie mai mare decât unul 
la 50 sau chiar unul la o sută de familii. Dar, într-o ţară mare, 
precum Franţa sau Anglia, numărul oamenilor angajaţi în agri¬ 
cultură a fost socotit, după unii autori, ca fiind o jumătate, 
după alţii, ca reprezentând o treime şi după niciun autor pe 
care să-l fi citit eu, mai puţin de o cincime din totalul locuito¬ 
rilor ţării. Aşa încât, de vreme ce producţia agricolă atât a 
Franţei, cât şi a Angliei este consumată în marea ei majoritate, 
în ţară, fiecare persoană angajată astfel trebuie, conform aces¬ 
tor calcule, că are nevoie să aibă drept clienţi ceva mai bine de 
una, două sau, în cel mai rău caz, de patru familii ca ale sale, 
pentru a scăpa de întregul produs al muncii sale. Prin urmare, 
agricultura se poate susţine pe sine, chiar şi în situaţia descu- 
rajantă a unei pieţe limitate, mai bine decât manufacturile. 
Intr-adevăr, atât în Egiptul antic, cât şi în Hindustan, limitarea 
pieţei externe a fost, într-o oarecare măsură, compensată de 
avantajele unei navigaţii interioare extensive, care a deschis, 
în cea mai avantajoasă manieră, întreaga piaţă internă pentru 
fiecare parte a produselor diferitelor regiuni ale acestor ţări. Şi 

mărimea Hindustanului a făcut ca piaţa sa internă să fie foarte 
mare şi suficientă pentru a suporta o mare varietate de bunuri 
manufacturate. Dar mărimea mică a Egiptului antic, care nu 
era nici măcar cât Anglia, trebuie că a făcut ca, mereu, piaţa 
internă a ţării să fie prea îngustă pentru a sprijini o mare vari¬ 
etate de bunuri manufacturate. La fel. Bengalul, acea provincie 
a Hindustanului care exportă, de obicei, cea mai mare cantitate 
de orez, a fost mereu remarcată pentru exportul unei mari 
varietăţi de produse de manufactură, decât pentru cel de 
grâne. Din contră. Egiptul antic, deşi exporta ceva produse 
manufacturate, în special produse fine din in, precum şi alte 
bunuri, a fost mereu mai cunoscut pentru marele său export 
de grâne. Multă vreme a fost grânarul Imperiului Roman. 

Suveranii Chinei, ai Egiptului antic şi ai diferitelor regate 
în care Hindustanul a fost împărţit, de-a lungul timpului şi-au 
obţinut mereu toate veniturile - sau cea mai mare parte a lor - 
din vreun tip de taxă sau arendă pentru pământ. Această taxă 
pentru pământ sau arendă pentru pământ, cum era z eciuiala 
în Europa, consta, într-o anumită proporţie - o cincime, se 
spune -, din producţia pământului, care fie era livrată regelui, 
fie era plătită în bani, în funcţie de o anumită echivalenţă şi 
care, prin urmare, diferea de la an la an, în funcţie de variaţiile 
producţiei. Prin urmare, era natural ca suveranii acestor ţări 
să fie în mod special atenţi la interesele agriculturii, de a cărei 
prosperitate sau declin depindea imediat creşterea sau dimi¬ 
nuarea anuală a propriilor lor venituri. 

Politica vechilor republici greceşti şi cea a Romei, deşi 
onora mai mult agricultura decât produsele manufacturate sau 
comerţul extern, pare mai degrabă să fi descurajat această din 
urmă ocupaţie decât să ofere vreun stimulent direct sau inten¬ 
ţionat celei dintâi. în câteva dintre cetăţile antice ale Greciei, 
comerţul extern era interzis cu totul, iar în alte câteva state. 

ocupaţiile de meşteşugar şi producător se considera atât că 
sunt dăunătoare pentru forţa şi agilitatea corpului uman, cât 
şi că îi fac pe oameni incapabili de acele obiceiuri pe care exer¬ 
ciţiile lor militare şi gimnastice se străduiau să le formeze în 
ei, descalificându-i, mai mult sau mai puţin, pentru a suporta 
oboseala şi pentru a face faţă pericolelor din războaie. Chiar 
şi în acele state în care nu exista această prohibiţie, cum ar fi 
Roma sau Atena, cea mai mare parte a oamenilor era, în fapt, 
exclusă de la orice meserie pe care nu o exercitau, de obicei, 
decât cele mai joase categorii de locuitori ai oraşelor. In Roma 
şi Atena, aceste meserii erau, toate, desfăşurate de sclavii celor 
bogaţi, care le exercitau în beneficiul stăpânilor lor, ale căror 
bogăţie, putere şi protecţie făceau ca oamenilor liberi să le fie 
imposibil să găsească o piaţă pentru această muncă, atunci 
când intrau în competiţie cu sclavii celor bogaţi. 

Totuşi, sclavii erau prea rar persoane intuitive, iar majori¬ 
tatea celor mai importante îmbunătăţiri, fie ale maşinăriilor, 
fie ale aranjării şi ale distribuirii muncii, care uşurau şi scurtau 
munca, au fost descoperiri făcute de oamenii liberi. Dacă un 
sclav ar fi propus o îmbunătăţire de acest gen, stăpânul său ar 
fi fost în stare să considere propunerea drept un îndemn la 
lene şi o dorinţă de cruţare a muncii proprii pe cheltuiala stă¬ 
pânului. Sclavul sărman, în loc de recompensă, ar fi întâmpi¬ 
nat doar mari abuzuri, probabil însoţite şi de pedepse. Prin 
urmare, în manufacturile operate de sclavi, probabil că era 
folosită, în general, mai multă muncă pentru executarea ace¬ 
loraşi operaţiuni decât cea depusă de oamenii liberi. Din ace¬ 
laşi punct de vedere, munca fermierului trebuie că era, în 
general, mai scumpă decât a acestora din urmă. Minele ungu¬ 
reşti, remarca dl Montesquieu, deşi nu mai bogate, au fost 
întotdeauna operate cu mai puţine cheltuieli, şi deci cu mai 
mult profit decât minele turceşti din aceeaşi regiune. Minele 

turceşti sunt lucrate cu sclavi, iar braţele acelor sclavi sunt 
singurele unelte pe care turcii s-au gândit vreodată să le folo¬ 
sească. Minele ungureşti sunt exploatate cu oameni liberi, care 
folosesc într-o mare măsură maşinării, prin care îşi uşurează 
şi îşi reduc propria muncă. Din puţinul cât se cunoaşte despre 
preţul bunurilor manufacturate din vremea grecilor şi a roma¬ 
nilor, se pare că produsele de mai mare fineţe erau excesiv de 
scumpe. Mătasea era vândută contra greutăţii sale în aur. 
Intr-adevăr, în acele vremuri, nu existau produse manufactu¬ 
rate europene; ele erau, toate, aduse din Indiile de Est, iar 
distanţa pe care erau transportate poate că era responsabilă 
într-o anumită măsură, pentru preţul lor mare. Totuşi, preţul 
pe care o doamnă obişnuia, după cum se vorbeşte, să-l plă¬ 
tească pentru o ţesătură de in de mare fineţe pare să fi fost la 
fel de exorbitant şi, întrucât produsele din in erau ori europe¬ 
ne, ori, în cel mai rău caz, egiptene, de preţul mare nu puteau 
fi răspunzătoare decât marile cheltuieli cu munca folosită pen¬ 
tru ele - iar aceste costuri ale muncii, din nou, nu puteau pro¬ 
veni din altceva decât din proasta funcţionare a maşinăriilor 
utilizate. La fel şi preţul produselor din lână, deşi nu atât de 
exorbitant, el pare, totuşi, să fi fost cu mult deasupra celui din 
timpurile noastre. Unele ţesături, ne spune Plinius (Plin. 1. 
ix.c.39), vopsite într-un anume fel, costau o sută de dinari, 
adică trei lire, şase şilingi şi opt penny, livra de stofă. Altele, 
vopsite în alt mod, costau o mie de dinari livra, sau 33 de lire, 
şase şilingi şi opt penny. Pfundul roman, să ne amintim, con¬ 
ţinea doar 12 uncii avoirdupois. Intr-adevăr, preţul mare pare 
să se fi datorat în principal vopselei. Dar, dacă aceste stofe n-ar 
fi fost cu mult mai scumpe decât cele care se produc astăzi, 
probabil că n-ar fi fost folosită asupra lor o vopsea atât de 
scumpă. Disproporţia ar fi fost mult prea mare între valoarea 
accesoriului şi valoarea produsului principal. Preţul menţionat 

de acelaşi autor (Plin. 1. viii.c.48) al unor triclinaria, un fel de 
perne de lână făcute pentru sprijin, când oamenii se întindeau 
pe sofale pentru a mânca, depăşea orice imaginaţie: unele din¬ 
tre ele, se spune, costau mai mult de 30.000 de lire, iar altele, 
chiar mai bine de 300.000 de lire. Şi despre acest preţ mare se 
spune că nu se datora vopselei. Dr. Arbuthnot a observat că, 
în vestimentaţia persoanelor la modă, de ambele sexe, pare să 
fi existat o mult mai mică varietate în vremurile antice decât 
în timpurile modeme, iar mult prea mica varietate pe care o 
întâlnim la statuile antice confirmă această observaţie. 

Din acestea, el deduce că vestimentaţia lor trebuie că era, 
la modul global, mai ieftină decât a noastră, însă concluzia nu 
pare să vină de la sine. Acolo unde costurile unei vestimentaţii 
la modă sunt foarte mari, varietatea trebuie că este foarte mică. 
Dar acolo unde, prin îmbunătăţirea productivităţii meşteşu¬ 
gului şi a muncii din manufacturi, costul oricărei vestimentaţii 
ajunge să fie foarte moderat, varietatea va ajunge să fie foarte 
mare, în mod natural. Cei bogaţi, pentru că pot să se distingă 
de ceilalţi prin cheltuiala făcută pe o singură vestimentaţie, se 
vor strădui să se distingă prin multitudinea şi varietatea veş¬ 
mintelor lor. 

Cea mai mare şi mai importantă ramură de comerţ a fiecă¬ 
rei naţiuni, s-a observat deja, este cea care se desfăşoară între 
locuitorii oraşelor şi cei de la ţară. Locuitorii oraşelor îşi obţin 
de la ţară produsele brute, care constituie atât materialele 
muncii, cât şi produsele necesare traiului, şi plătesc, pentru 
aceste produse brute, trimiţând înapoi la ţară o anumită parte 
din ele, manufacturate şi pregătite pentru consum imediat. 
Comerţul care se desfăşoară între aceste două categorii diferite 
de oameni constă, în cele din urmă, dintr-o anumită cantitate 
de produse manufacturate. Prin urmare, cu cât sunt mai scum¬ 
pe cele din urmă, cu atât au fost mai ieftine primele - şi orice 

ar tinde, într-o ţară, să ducă la creşterea preţului produselor 
manufacturate, va tinde, de asemenea, să scadă preţul produ¬ 
sului brut al pământului, descurajând, astfel, agricultura. Cu 
cât cantitatea de bunuri manufacturate ce poate fi cumpărată 
cu o anumită cantitate de produse brute sau cu preţul unei 
anumite cantităţi a produselor brute, întrucât reprezintă ace¬ 
laşi lucru, este mai mică, cu atât va fi mai mică valoarea de 
schimb a acelei cantităţi date a produsului brut şi cu atât va fi 
mai mică încurajarea pe care o va resimţi fie proprietarul 
pământului, de a creşte această cantitate prin îmbunătăţirea 
pământului, fie fermierul, pentru a-1 cultiva. Pe lângă aceasta, 
orice ar tinde să diminueze, în orice ţară, numărul meşteşuga¬ 
rilor şi pe al fabricanţilor tinde să diminueze şi piaţa autoh¬ 
tonă - cea mai importantă dintre toate pieţele - a produse¬ 
lor brute ale pământului, descurajând, astfel, în continuare, 
agricultura. 

Prin urmare, acele sisteme care, preferând agricultura tutu¬ 
ror celorlalte ocupaţii, pentru a o promova pe aceasta, vor 
impune restricţii asupra manufacturilor şi a comerţului extern, 
vor acţiona chiar în contra scopului pe care şi l-au propus, 
descurajând, indirect, chiar acel tip de muncă pe care au inten¬ 
ţionat să-l promoveze. 

Ele sunt, probabil, până la acest moment, mai inconsecven¬ 
te chiar decât sistemul comercial. Acel sistem, încurajând 
manufacturile şi comerţul extern mai mult decât agricultura, 
va deturna o mai mare parte a capitalului societăţii de la spri¬ 
jinirea unei specii de muncă mai avantajoase, spre sprijinirea 
uneia mai puţin avantajoase. însă, într-un final, nu va face 
altceva decât să încurajeze acel tip de muncă pe care şi-a pro¬ 
pus să-l promoveze. 

Din contră, acele sisteme agricole ajung într-adevăr, în cele 
din urmă, să descurajeze exact tipul de muncă preferat. 

Aşa se întâmplă că fiecare sistem care se străduieşte - fie 
prin stimulări extraordinare, să atragă spre un anumit tip de 
muncă o mai mare parte a capitalului unei societăţi decât s-ar 
fi îndreptat altminteri spre acel tip, fie, prin restricţii extraor¬ 
dinare - să ia cu forţa o anumită parte a capitalului dintr-o 
anumită ocupaţie unde ar fi fost folosit altminteri este, în rea¬ 
litate, subversiv tocmai faţă de marele scop pe care şi-a propus 
să-l promoveze. In loc să accelereze progresul societăţii spre o 
avuţie şi o măreţie reale, el îl va întârzia - şi va scădea în loc 
crească valoarea reală a produsului anual al pământurilor şi 
muncii acesteia. 

Prin urmare, toate sistemele economice bazate fie pe privi¬ 
legii, fie pe restricţii, fiind, astfel, total înlăturate, sistemul 
libertăţii naturale, unul extrem de evident şi simplu, s-a con¬ 
sacrat fără să fie impus din afară. Fiecare om, atâta vreme cât 
nu încalcă legile justiţiei, este lăsat perfect liber să-şi urmeze 
interesul după cum îl taie capul şi să-şi întrebuinţeze atât 
munca, cât şi capitalul, în competiţie cu cele ale altor oameni 
sau categorii de oameni. Suveranul este complet despovărat 
de acea îndatorire care, în încercările sale de a o îndeplini, 
trebuie că l-a expus mereu la nenumărate dezamăgiri; şi pen¬ 
tru a cărei exercitare corectă, nicio înţelepciune sau cunoaştere 
umană nu vor fi vreodată suficiente - datoria de supervizare 
a muncii oamenilor particulari şi de direcţionare a ei spre uti¬ 
lizări, mai potrivite intereselor societăţii. Conform sistemului 
libertăţii naturale, suveranul are doar trei mari îndatoriri, trei 
obligaţii de mare importanţă, într-adevăr, însă clare şi de înţe¬ 
les pentru înţelegerea comună: mai întâi, datoria de a proteja 
societatea de violenţa şi invazia celorlalte societăţi indepen¬ 
dente; în al doilea rând, datoria de a proteja, pe cât posibil, 
fiecare membru al societăţii de nedreptăţile şi opresiunea ori¬ 
cărui alt membru al său, sau datoria de a pune bazele unei 

administrări cât mai corecte a justiţiei şi, în al treilea rând, 
datoria de a ridica şi a întreţine anumite lucrări publice şi anu¬ 
mite instituţii publice, ale căror ridicare şi întreţinere nu pot fi 
în interesul niciunui individ sau al unor mici grupuri de indi¬ 
vizi, deoarece profiturile nu vor putea niciodată să răscumpere 
cheltuiala vreunui individ sau a unor grupuri mici de indi¬ 
vizi - deşi adesea pentru societate ar putea să o răscumpere, 
cu vârf şi-ndesat. 

îndeplinirea adecvată a acestor câteva îndatoriri ale suve¬ 
ranului presupune, în mod necesar, o anumită cheltuială, iar 
această cheltuială va avea nevoie, din nou, în mod necesar, de 
un anumit venit care să o sprijine. Prin urmare, în Cartea 
următoare, mă voi strădui să explic, mai întâi, care sunt acele 
cheltuieli necesare ale suveranului sau ale statului; care, dintre 
aceste cheltuieli, ar trebui suportate din contribuţia generală a 
întregii societăţi, şi care doar din cea a unei anumite părţi a 
acesteia sau a unor membri anume ai societăţii; în al doilea 
rând, care sunt diferitele metode prin care se poate ajunge ca 
întreaga societate să fie făcută să contribuie prin suportarea 
acelor cheltuieli care apasă asupra întregii societăţi şi care sunt 
principalele avantaje şi inconveniente ale fiecăreia dintre aces¬ 
te două metode şi, în al treilea rând, care sunt motivele şi 
cauzele care au convins majoritatea guvernelor moderne să-şi 
ipotecheze o parte a acestui venit sau să contracteze împru¬ 
muturi şi care este posibil să fi fost efectele acelor datorii asu¬ 
pra avuţiei reale, adică produsul anual al pământului şi al 
muncii unei societăţi. Prin urmare, următoarea Carte va fi, în 
mod natural, împărţită în trei capitole. 

Cartea 
a V-a 


Despre venitul suveranului 
sau al statului 





1 


Despre cheltuielile suveranului 
sau ale statului 


Partea I. Despre cheltuielile pentru apărare 

Prima îndatorire a suveranului, aceea de protejare a societăţii de violenţă 
şi de invaziile altor societăţi independente, poate fi exercitată doar prin 
intermediul forţei militare. Dar cheltuiala de a pregăti această forţă 
armată pe timp de pace, cât şi de a ofolosiîn vreme de război este foarte 
diferită, în funcţie de starea societăţii şi de gradul de progres al acesteia, 
din diferite perioade. 

La naţiunile de vânători, cea mai joasă şi rudimentară stare 
a societăţii, aşa cum mai găsim la triburile de nativi din 
America de Nord, fiecare bărbat este atât un războinic, cât şi 
un vânător. Când merge la război, fie pentru a apăra societa¬ 
tea, fie pentru a răzbuna pagubele care i-au fost produse de 
către celelalte societăţi, se întreţine din propria muncă - cam 
la fel ca acasă. Societatea din care face parte (pentru că, în 
această stare a lucrurilor, nu există nici suveran, nici stat, la 
modul propriu) nu este obligată la niciun fel de cheltuieli, nici 
pentru a-1 pregăti pentru câmpul de luptă, nici pentru a-1 între¬ 
ţine câtă vreme se află acolo. La naţiunile de păstori, care au 
o societate mai avansată, aşa cum întâlnim la tătari şi la arabi, 
fiecare bărbat este un războinic, din această perspectivă. Aceste 
naţiuni nu au, de obicei, locuinţe permanente, ci trăiesc fie în 
corturi, fie într-un fel de căruţe acoperite, care sunt uşor de 
transportat dintr-un loc într-altul. întregul trib - sau naţiunea - 

îşi schimbă situaţia în funcţie de anotimp, dar şi în funcţie de 
alte accidente. Când turmele lor au păscut tot ce se putea paşte 
d intr-o parte a ţării, se mută într-alta şi, de acolo, într-un al 
treilea loc. In sezonul uscat, coboară spre malurile râurilor; în 
sezonul umed, se retrag în zona înaltă a ţării. Când o astfel de 
naţiune pleacă la război, războinicii nu-şi lasă turmele în seama 
apărării slabe pe care o pot oferi bătrânii, femeile şi copiii lor - 
aşa încât bătrânii, femeile şi copiii lor nu vor fi lăsaţi în urmă, 
fără apărare şi fără mijloace de trai. Pe lângă asta, întreaga 
naţiune, fiind obişnuită cu acest trai nomad, chiar şi pe timp 
de pace, va ieşi pe câmpul de luptă foarte uşor, în vreme de 
război. Şi, fie că vor merge pe jos, ca o armată, sau se vor 
deplasa în grup, ca un grup de păstori, stilul de viaţă este foar¬ 
te asemănător, deşi obiectivul propus este foarte diferit. Prin 
urmare, ei merg cu toţii la război şi fiecare face ce poate. La 
tătari, s-a pomenit adesea că femeile se angajau în luptă. Orice 
aparţinea tribului ostil devenea recompensa pentru victorie a 
celui care câştiga; iar dacă erau învinşi, se pierdea totul - şi nu 
doar turmele, ci şi femeile şi copiii deveneau prada câştigăto¬ 
rului. Şi chiar şi cea mai mare parte a celor care au supravieţuit 
acţiunii erau obligaţi să se supună acestora, de dragul supra¬ 
vieţuirii imediate. Restul oamenilor erau, de obicei, împinşi şi 
dispersaţi în deşert. [...] 

La societăţile mai avansate, existau două mari cauze care 
contribuiau la a face să fie de-a dreptul imposibil ca cei care 
plecau la război să se întreţină ei înşişi. Aceste două cauze au 
fost progresul manufacturilor şi progresul artei războiului. 

Intr-o expediţie, putea fi folosit şi un agricultor, cu condiţia 
să înceapă după semănat şi să se termine înainte de recoltat, 
iar întreruperea treburilor sale n-ar fi dus întotdeauna la o 
diminuare considerabilă a venitului său. Şi, fără intervenţia 
muncii sale. Natura va face ea însăşi cea mai mare parte a 

muncii care a mai rămas de făcut. Dar, în momentul în care un 
meşteşugar, un fierar, un dulgher sau un ţesător, de exemplu, 
îşi părăseşte atelierul, singura sa sursă de venit se va stinge. 
Natura nu face nimic pentru el - el face totul pentru sine. Prin 
urmare, când va pleca la război, pentru a apăra populaţia, întru¬ 
cât nu are niciun venit cu care să se întreţină, va trebui neapărat 
să fie întreţinut de către populaţie. Insă, într-o ţară în care cea 
mai mare parte a locuitorilor e formată din meşteşugari şi din 
manufacturieri, din aceste categorii se va alege o mare parte a 
celor care pleacă la război, ei trebuind, în consecinţă, să fie între¬ 
ţinuţi de popor, câtă vreme se află în serviciul acestuia. 

Iar atâta vreme cât arta războiului a ajuns, treptat, să fie o 
ştiinţă foarte complexă şi complicată, când evenimentul numit 
război a încetat să mai reprezinte, ca în primele epoci ale socie¬ 
tăţii, o singură dispută sau bătălie şi când luptele au ajuns să se 
prelungească, în general, la câteva campanii diferite, fiecare 
dintre ele durând cea mai mare parte a anului, devine necesar, 
la modul universal, ca poporul să-i întreţină în război pe cei 
care-I servesc sub arme, cel puţin câtă vreme ei sunt angajaţi în 
acest serviciu. Şi, oricare ar fi ocupaţiile obişnuite pe timp de 
pace ale celor care merg la război, oricât de obositor şi scump 
ar fi acest serviciu, ar reprezenta o povară mult prea grea asu¬ 
pra lor. Astfel, după cel de-al Doilea Război Greco-Persan, 
armatele Atenei păreau să fi fost alcătuite, la modul general, din 
trupe de mercenari, care, într-adevăr, erau compuse parţial din 
cetăţeni, dar parţial şi din străini - ambele tipuri fiind angajate 
şi plătite la fel, pe cheltuiala statului. Şi încă de pe vremea ase¬ 
diului cetăţii Veii', armatele Romei şi-au primit plata pentru 
serviciul lor pe perioada cât au rămas pe câmpul de luptă. în 
timpul guvernărilor feudale, serviciul militar, atât al marilor 

* Importantă cetate etruscă, situată la 16 kilometri nord-vest de Roma. Asediul a avut loc 
în jurul anului 406 î.Hr. (n.r.). 

seniori, cât şi al celor imediat dependenţi de ei, a fost, după o 
anumită perioadă, schimbat la modul universal pe o plată în 
bani, care era folosită pentru a-i întreţine pe cei care serveau în 
locul lor. 

Numărul celor care puteau merge la război, raportat la 
întreaga populaţie, este, în mod necesar, mult mai mic într-o 
societate civilizată decât într-una rudimentară. Intr-o societate 
civilizată, întrucât soldaţii sunt întreţinuţi în întregime din 
munca civililor, numărul celor dintâi nu poate niciodată să fie 
mai mare decât numărul de oameni pe care cei din urmă îl pot 
întreţine - adică dincolo de cele necesare pentru întreţinerea, 
de o manieră adecvată pentru rangurile respective, atât a lor, 
cât şi a celorlalţi oficiali ai guvernului şi ai legii pe care sunt 
obligaţi să-i întreţină. In micile state agrare ale Greciei antice, 
o pătrime sau o cincime din întreaga populaţie se considerau 
soldaţi şi se spune că, din când în când, plecau la război. 

La naţiunile civilizate ale Europei moderne, s-a calculat că, 
la modul obişnuit, nu mai mult de a suta parte a locuitorilor 
din fiecare ţară poate fi folosită drept soldaţi, fără ruinarea ţării 
care le plăteşte cheltuielile pentru acest serviciu. 

Cheltuiala destinată pregătirii armatei pentru a pleca în 
luptă pare să nu fi devenit substanţială, la nicio naţiune, decât 
la multă vreme după ce cheltuiala pentru întreţinerea ei în 
vreme de război a fost transferată în întregime asupra suvera¬ 
nului sau a naţiunii. La diferitele republici ale Greciei antice, 
învăţarea exerciţiilor militare făcea neapărat parte din educaţia 
impusă de stat asupra fiecărui cetăţean liber. In fiecare oraş 
pare să fi existat un câmp public unde, sub protecţia magistra¬ 
tului public, tinerii erau învăţaţi diferite exerciţii de către dife¬ 
riţi maeştri. 

întreaga cheltuială pe care orice polis grec pare să o fi făcut 
pentru pregătirea cetăţenilor săi în vederea războiului se 

concentra probabil asupra acestei practici foarte simple. în 
Roma antică, exerciţiile de pe Câmpul lui Marte răspundeau 
aceluiaşi scop ca acelea care se petreceau în Gymnasium, în 
Grecia antică. în perioada guvernărilor feudale, multele ordo¬ 
nanţe publice potrivit cărora cetăţenii din fiecare district tre¬ 
buiau să practice trasul cu arcul, precum şi alte câteva exerciţii 
militare, intenţionau a promova acelaşi scop, dar par să nu-1 
fi promovat prea bine. Fie din lipsa interesului, din partea 
ofiţerilor cărora li se încredinţa executarea acestor ordonanţe, 
fie din vreo altă cauză, ele par să fi fost neglijate la modul 
universal - iar, în contextul progresului tuturor acestor guver¬ 
nări, exerciţiile militare par să fi ajuns, treptat, să nu mai fie 
efectuate de către majoritatea oamenilor. 

în republicile Greciei şi Romei antice, pe toată perioada 
existenţei lor, dar şi în timpul guvernărilor feudale, o perioadă 
de timp considerabilă după ce acestea au fost consacrate, ocu¬ 
paţia de soldat nu reprezenta o meserie separată, distinctă, 
care să constituie singura sau principala ocupaţie a unei cate¬ 
gorii anume de cetăţeni; fiecare supus al statului, oricare ar fi 
fost ocupaţia sau meseria sa obişnuită, prin care-şi câştiga tra¬ 
iul, se considera, în toate situaţiile obişnuite, la fel de apt să 
exercite meseria de soldat şi, în multe ocazii extraordinare, 
chiar obligat să o exercite. 

Totuşi, arta războiului, întrucât este cu siguranţă cea mai 
nobilă dintre ocupaţii, în contextul progresului, trebuie să 
devină, în mod necesar, una dintre cele mai complicate. 
Avântul cunoscut de meseriile mecanice, precum şi de altele 
cu care acestea sunt în mod necesar interconectate va determi¬ 
na gradul de perfecţiune la care este capabilă să fie adusă în 
orice moment. Dar, pentru a fi adusă la acest grad de perfec¬ 
ţiune, este necesar ca ea să devină singura sau principala ocu¬ 
paţie a unei categorii anume de cetăţeni, iar diviziunea muncii 

este la fel de necesară pentru îmbunătăţirea sa, ca şi a celorlalte 
ocupaţii. In ceea ce priveşte alte meserii, diviziunea muncii 
este introdusă în mod natural datorită prudenţei indivizilor, 
care descoperă că-şi promovează mai bine interesul particular 
propriu dacă se limitează la o ocupaţie anume, decât dacă 
exercită un număr mai mare de ocupaţii. Insă doar înţelepciu¬ 
nea statului, care poate transforma ocupaţia de soldat într-o 
meserie anume, o va separa şi diferenţia de toate celelalte. Un 
cetăţean care, în vremuri obişnuite de pace şi fără vreo încu¬ 
rajare particulară publică, îşi va petrece cea mai mare parte a 
timpului făcând exerciţii militare ar putea, fără îndoială, să 
devină foarte bun şi în acest domeniu, dar şi să se amuze 
foarte bine - însă, cu siguranţă, nu-şi va promova interesul 
propriu. Doar înţelepciunea statului este cea care va face să 
devină în interesul său să-şi dedice cea mai mare parte a tim¬ 
pului său acestei ocupaţii anume, iar statele nu au avut întot¬ 
deauna această înţelepciune, nici măcar atunci când 
circumstanţele deveniseră de aşa natură încât chiar conserva¬ 
rea existenţei lor le-ar fi cerut să facă acest lucru. 

Un păstor are o grămadă de timp liber; un cultivator, în 
starea rudimentară a agriculturii, are, şi el, ceva timp liber - 
însă meşteşugarul sau manufacturierul nu au deloc. Primul ar 
putea să-şi folosească o bună parte din timp pentru exerciţiile 
marţiale, fără vreo pierdere; cel de-al doilea ar putea să folo¬ 
sească o mai mică parte, însă cei din urmă nu pot folosi nici 
măcar o oră în acest fel, fără să înregistreze pierderi, iar atenţia 
acordată propriului interes îl va conduce, în mod natural, spre 
neglijarea amândurora. 

Totuşi, acele îmbunătăţiri din agricultură pe care progresul 
din arte şi manufacturi le aduce în mod obligatoriu îi lasă 
agricultorului la fel de puţin timp ca meşteşugarului. Exerciţiile 
militare ajung să fie la fel de neglijate de către locuitorii de la 

ţară, ca şi de cei ai oraşelor, iar cea mai mare parte a oamenilor 
devin incapabili să lupte în război. în acelaşi timp, acea avuţie 
care urmează întotdeauna progresului din agricultură şi 
manufacturi - şi care, în realitate, nu reprezintă altceva decât 
produsul acumulat al acelor îmbunătăţiri, va provoca invazii 
din partea tuturor vecinilor. O naţiune harnică şi, pe această 
bază, bogată, este, dintre toate celelalte naţiuni, cel mai proba¬ 
bil să fie atacată, iar dacă statul nu ia măsuri noi de apărare 
publică, obiceiurile naturale ale oamenilor îi vor face întru 
totul incapabili să se apere ei înşişi. 

în aceste circumstanţe, par să nu existe decât două metode 
prin care statul să-şi poată face provizii acceptabile pentru 
apărarea publică. în primul rând, el ar putea să impună exer¬ 
ciţiile militare, prin intermediul unei poliţii foarte stricte şi în 
ciuda efortului de a modifica interesul, talentul şi înclinaţiile 
oamenilor - şi să-şi oblige fie toţi cetăţenii de vârstă militară, 
fie o anumită parte a lor să se dedice într-o oarecare măsură 
meseriei de soldat, pe lângă cealaltă meserie sau profesie pe 
care s-ar întâmpla să o desfăşoare. 

Sau, în al doilea rând, prin întreţinerea şi folosirea unui 
anumit număr de cetăţeni care să practice constant exerciţii 
militare, ar putea să transforme ocupaţia de soldat într-o mese¬ 
rie, separată şi distinctă de toate celelalte. 

Dacă statul recurge la primul dintre cele două tertipuri, 
despre forţele sale militare se poate spune că sunt alcătuite 
dintr-o miliţie; dacă recurge la cea de-a doua, se spune că are 
o armată permanentă. Practicarea de exerciţii militare repre¬ 
zintă unica sau principala ocupaţie a soldaţilor unei armate 
permanente, iar întreţinerea lor sau plata pe care statul le-o 
oferă constituie sursa principală sau obişnuită de trai. Practica 
exerciţiilor militare reprezintă doar ocupaţia ocazională a sol¬ 
daţilor dintr-o miliţie, ei derivându-şi fondurile principale de 

trai dintr-o altă ocupaţie. într-o miliţie, caracteristica de lucră¬ 
tor, meşteşugar sau comerciant predomină, în dauna celeilal¬ 
te - iar în această distincţie pare să se afle diferenţa esenţială 
dintre cele două tipuri diferite de forţă armată. 

Miliţiile au fost de câteva tipuri diferite. In unele ţări, cetă¬ 
ţenii destinaţi apărării ţării par doar să fi exersat arta militară, 
fără să fie, dacă pot spune aşa, înregimentaţi - adică fără să fie 
împărţiţi în regimente separate şi distincte, fiecare din ele înde¬ 
plinind exerciţiile sub nişte ofiţeri proprii şi permanenţi. In 
republicile Greciei şi Romei antice, fiecare cetăţean, câtă vreme 
se afla acasă, pare să-şi fi practicat exerciţiile, fie separat şi inde¬ 
pendent, fie cu câţiva dintre egalii săi, care-i conveneau mai 
mult - nefiind ataşat niciunui regiment, până ce nu era chemat 

• a 

pe câmpul de luptă. In alte ţări, miliţia nu doar că făcea exer¬ 
ciţii, ci era înregimentată. In Anglia, în Elveţia şi, cred, în ori¬ 
care altă ţară din Europa modernă unde s-a mai înfiinţat acest 
tip imperfect de forţă militară, fiecare om din miliţie era, chiar 
şi pe timp de pace, ataşat unui regiment anume şi-şi realiza 
exerciţiile sub comanda propriilor săi ofiţeri permanenţi. 

înainte de inventarea armelor de foc, armata era superioară, 
prin aceea că soldaţii aveau, fiecare dintre ei, cea mai mare 
abilitate şi dexteritate în folosirea armei proprii. Puterea şi agi¬ 
litatea trupului erau de cea mai mare importanţă, determinând, 
de obicei, soarta bătăliilor. Dar abilitatea şi dexteritatea în ceea 
ce priveşte folosirea armelor nu puteau fi obţinute decât prin 
intermediul practicii, cum se întâmplă astăzi cu scrima, şi nu 
în grupuri mari, ci separat, într-o şcoală privată, cu un maestru 
particular sau cu propriii egali şi tovarăşi. 

De la inventarea armelor de foc, puterea şi agilitatea trupu¬ 
lui şi chiar extraordinara dexteritate şi abilitate în folosirea 
armelor, deşi sunt departe de a mai fi vitale, sunt, totuşi destul 
de importante. 

Natura armei de foc, deşi nu îl aşază pe cel neîndemânatic 
pe aceeaşi treaptă cu cel abil, îl apropie de acesta mai mult 
decât oricând. 

Toată dexteritatea şi toate abilităţile despre care se presu¬ 
pune că ar fi necesare pentru utilizarea unor arme pot fi foarte 
uşor obţinute prin practicarea în grupuri mari. Regularitatea, 
ordinea şi ascultarea promptă de comenzi sunt calităţi care, la 
armatele modeme, sunt de o mai mare importanţă, când vine 
vorba de hotărârea sorţii bătăliei, decât îndemânarea şi abili¬ 
tatea soldaţilor în folosirea armei proprii. Dar zgomotul arme¬ 
lor de foc, fumul şi moartea invizibilă la care se simte expus 
în fiecare moment fiecare dintre ei, de îndată ce intră în raza 
de acţiune a tunului, precum şi lunga perioadă care, adesea, 
trebuie să treacă înainte să se poată spune că a început bătălia 
fac să fie foarte dificil de menţinut un grad considerabil de 
regularitate, ordine şi ascultare promptă - chiar şi la începutul 
unei bătălii moderne. Ln bătălia din vechime, nu exista alt zgo¬ 
mot decât cel al vocilor umane; nu exista fum şi nici vreo 
cauză invizibilă a rănilor sau a morţii. Fiecare om, până ce 
vreo armă mortală să se apropie de el, vedea clar că nu există 
vreo astfel de armă aproape. In aceste circumstanţe, la trupele 
care aveau ceva încredere în propria abilitate şi îndemânare în 
folosirea propriilor arme, trebuie să fi fost mult mai uşor de 
păstrat un anumit grad de regularitate şi ordine, nu doar la 
început, ci pe întreaga desfăşurare a bătăliei din vechime - 
până ce una dintre armate era învinsă în mod corect. Insă 
obiceiuri precum regularitatea, ordinea şi ascultarea promptă 
a comenzilor nu pot fi obţinute decât de trupele care fac exer¬ 
ciţii în număr mare. 

Totuşi, o miliţie, oricare ar fi modalitatea prin care fie că 
învăţa disciplina, fie exersa, trebuie că a fost întotdeauna infe¬ 
rioară unei armate permanente, bine disciplinate şi exersate. 

Soldaţii care exersează doar o dată pe săptămână sau o dată 
pe lună nu pot ajunge niciodată la fel de buni în folosirea arme¬ 
lor precum aceia care exersează zilnic sau tot la două zile şi, 
deşi acest aspect poate să nu fie la fel de important în vremurile 
modeme, cum era în vremuri străvechi, totuşi, superioritatea 
recunoscută a trupelor prusace care se datora, se spune, într-o 
mare măsură nivelului lor superior de pregătire prin exerciţii, 
poate să ne dea dreptate când afirmăm că, şi în zilele noastre, 
încă este de o foarte mare importanţă. 

Soldaţii care sunt obligaţi să asculte de ofiţerul lor doar o 
dată pe săptămână sau o dată pe lună şi care, în restul timpului, 
sunt liberi să se ocupe de treburile proprii, în ce mod doresc, 
fără să fie, din niciun punct de vedere, răspunzători în faţa 
acestuia, nu vor putea nicicând să aibă, în prezenţa sa, acelaşi 
sentiment de reverenţă precum aceia cărora întreaga viaţă şi 
conduită zilnică le sunt dirijate de acesta şi care, în fiecare zi, 
se trezesc şi se duc la culcare sau chiar se retrag să se odihneas¬ 
că după ordinele acestuia. în ceea ce priveşte disciplina sau 
obiceiurile de ascultare fără preget, o miliţie întotdeauna va fi 
inferioară unei armate permanente, decât va fi în ceea ce pri¬ 
veşte exerciţiile manuale sau chiar gestionarea şi folosirea 
armelor proprii. Dar, în războaiele modeme, obiceiul ascultării 
rapide şi instantanee este de o mult mai mare importanţă decât 
superioritatea în ceea ce priveşte manevrarea armelor. 

Acele miliţii care, precum cele tătărăşti sau arabe, merg la 
război sub comanda aceloraşi căpetenii de care sunt obişnuite 
să asculte şi pe timp de pace sunt, de departe, cele mai bune. 
Din respect pentru ofiţerii lor, prin obiceiul ascultării fără pre¬ 
get, această abordare se apropie cel mai tare de armatele per¬ 
manente. Miliţiile din teritoriile înalte ale Scoţiei, când servesc 
sub căpeteniile proprii, au exact acelaşi gen de avantaj. Totuşi, 
întrucât muntenii scoţieni nu sunt păstori rătăcitori, ci staţionari 

şi, întrucât toţi au locuinţe permanente, nu sunt obişnuiţi ca, 
pe timp de pace, să-şi urmeze căpeteniile dintr-un loc 
într-altul - aşa încât, în vreme de război, ei sunt mai puţin 
dispuşi să le urmeze pe distanţe considerabile sau să rămână 
un interval lung de timp pe câmpul de luptă. 

Când obţin vreo pradă de orice fel, devin dornici să se 
întoarcă acasă, iar autoritatea căpeteniilor arareori e suficientă 
pentru a-i opri. în ceea ce priveşte obedienţa, ei au fost mereu 
inferiori în comparaţie cu cele care se afirmă despre tătari şi 
arabi. Şi, întrucât şi muntenii scoţieni, în viaţa lor obişnuită, 
petreceau mai puţin din timpul lor în aer liber, erau mai puţin 
obişnuiţi cu exerciţiile militare şi mai puţin experţi în folosirea 
armelor decât se spunea despre tătari şi arabi. 

Trebuie totuşi să observăm că o miliţie, de orice fel ar fi ea, 
care serveşte timp de câteva campanii la rând pe câmpul de 
luptă, devine, din orice punct de vedere, o armată permanentă. 
Soldaţii exersează în fiecare zi folosirea armelor şi, aflându-se 
constant sub comanda ofiţerilor lor, sunt obişnuiţi cu aceeaşi 
ascultare promptă care are loc în armatele permanente. Nu mai 
contează ce erau ei înainte de a fi plecat la război. După ce trec 
prin câteva campanii împreună, ei devin, în mod necesar, din 
toate punctele de vedere, o armată permanentă. Dacă războiul 
din America s-ar mai lungi cu încă o campanie, miliţia ameri¬ 
cană ar deveni, din toate punctele de vedere, o contrapartidă 
a unei armate permanente, a cărei vitejie a părut, cel puţin în 
ultimul război, să nu fi fost cu nimic inferioară vitejiei vetera¬ 
nilor celor mai încercaţi ai Franţei şi ai Spaniei. 

Distincţia fiind, de acum, clară, vom descoperi că istoria 
tuturor timpurilor depune mărturie pentru irezistibila superi¬ 
oritate pe care o armată obişnuită o are în faţa unei miliţii. 

Una dintre primele armate permanente despre care există 
o relatare distinctă într-o istorie autentică este cea a lui Filip, 

regele Macedoniei. Războaiele sale frecvente cu tracii, ilirii, 
tesalienii şi cu unele oraşe greceşti din vecinătatea Macedoniei 
au făcut, treptat, ca trupele sale, care, la începuturi, probabil 
că erau un fel de miliţie, să ajungă la disciplina precisă a unei 
armate permanente. Pe timp de pace, lucru care se întâmpla 
arareori şi nu pentru prea mult timp la rând, era atent să nu-şi 
demobilizeze această armată. Ea a cucerit şi a supus, într-ade- 
văr, după lupte lungi şi violente, miliţiile galante şi bine exer¬ 
sate ale principalelor republici ale Greciei antice - iar apoi, cu 
foarte puţin efort, miliţia efeminată şi fără exerciţiu a marelui 
Imperiu Persan. Căderea republicilor greceşti şi a Imperiului 
Persan au fost efectul superiorităţii irezistibile pe care o armată 
permanentă o are în faţa oricărui tip de miliţie. Aceasta a 
reprezentat prima mare revoluţie din evoluţia militară a ome¬ 
nirii despre care istoria va fi păstrat o descriere distinctă şi 
detaliată. [...] 

Adesea, soldaţii unei armate permanente, chiar dacă nu 
şi-au văzut încă inamicul, par că sunt la fel de curajoşi ca tru¬ 
pele veterane, iar la momentul plecării pe câmpul de luptă, 
par capabili să facă faţă celor mai duri şi experimentaţi vete¬ 
rani. In 1756, când armata rusă a mărşăluit spre Polonia, vitejia 
soldaţilor ruşi nu a părut să fie inferioară celei a soldaşilor 
prusaci, la vremea aceea presupunându-se că sunt cei mai duri 
şi mai experimentaţi veterani din Europa. Totuşi, Imperiul Rus 
se bucurase de o pace lungă, cu aproape 20 de ani în urmă, 
iar la vremea aceea, poate că mai avea puţini soldaţi care să fi 
văzut vreodată duşmanul. Când a izbucnit Războiul Spaniol, 
în 1739, Anglia se bucura de pace de vreo 28 de ani. Cu toate 
acestea, vitejia soldaţilor săi, departe de a fi fost coruptă de 
lunga pace, nu s-a distins niciodată mai bine ca în bătălia de 
la Cartagina, prima nefericită faptă vitejească din acel nefericit 
război. Intr-o situaţie de pace prelungită, e posibil ca generalii 

să-şi uite abilităţile - dar acolo unde este menţinută o armată 
permanentă bine reglementată, soldaţii par să nu-şi uite nici¬ 
odată vitejia. 

Când o naţiune civilizată depinde, pentru apărare, de o 
miliţie, ea este expusă oricând cuceririlor de către naţiunile 
barbare care se întâmplă să se afle în vecinătate. Desele cuce¬ 
riri ale tuturor ţărilor din Asia de către tătari demonstrează 
suficient superioritatea naturală pe care miliţia barbarilor o are 
în faţa celei care aparţine unei naţiuni civilizate. O armată per¬ 
manentă bine reglementată este superioară oricărei miliţii. O 
astfel de armată, care poate fi menţinută cel mai bine de o 
naţiune bogată şi civilizată, poate cel mai bine să o apere, sin¬ 
gură, pe acea naţiune de invazia vecinilor săraci şi barbari. 
Prin urmare, doar prin intermediul unei armate permanente 
poate fi perpetuată civilizaţia unei naţiuni - sau măcar păstra¬ 
tă pentru o perioadă considerabilă. 

Şi, aşa cum o ţară civilizată se poate apăra doar prin inter¬ 
mediul unei armate permanente bine puse la punct, o ţară 
barbară se va putea civiliza brusc şi într-un mod tolerabil tot 
doar prin intermediul unei astfel de armate. O armată perma¬ 
nentă va pune în aplicare, cu o forţă căreia nu i te poţi împo¬ 
trivi, legea suveranului în cele mai îndepărtate provincii ale 
imperiului şi va menţine un nivel normal de guvernare în ţări 
care poate că, altminteri, n-ar suporta aşa ceva. Oricine ar exa¬ 
mina cu atenţie îmbunătăţirile pe care Petru cel Mare le-a 
introdus în Imperiul Rus poate vedea cum aproape toate se 
regăsesc în organizarea unei armate permanente bine puse la 
punct. Gradul de ordine şi pace internă de care s-a bucurat 
imperiul, de atunci încoace, se datorează în întregime influen¬ 
ţei acestei armate. [...] 

Prin urmare, prima îndatorire a suveranului - de apărare a 
societăţii de violenţa şi nedreptatea altor societăţi independente. 

va ajunge, treptat, să fie din ce în ce mai scumpă, pe măsură 
ce societatea avansează pe calea civilizaţiei. Forţa militară a 
societăţii, care, la începuturi, nu-1 costa pe suveran nimic, fie 
pe timp de pace, fie în vreme de război, trebuie, odată cu 
îmbunătăţirile datorate progresului, să fie menţinută de către 
acesta în vreme de război, iar apoi, chiar şi pe timp de pace. [...] 
In războaiele modeme, marile cheltuieli cu armele de foc 
oferă un avantaj evident naţiunii care-şi permite mai mult 
această cheltuială şi, în consecinţă, nu naţiunii celei mai sărace 
şi barbare, ci naţiunii celei mai prospere şi civilizate. In vre¬ 
muri străvechi, cele bogate şi civilizate găseau că e dificil să se 
apere de naţiunile sărace şi barbare. Inventarea armelor de foc, 
o invenţie care, la prima vedere, pare atât de vătămătoare, este 
cu siguranţă favorabilă atât perenităţii, cât şi extinderii 
civilizaţiei. 


Partea a Il-a. Despre cheltuielile cu justiţia 

Cea de-a doua îndatorire a suveranului, aceea de a proteja, 
pe cât posibil, fiecare membru al societăţii de nedreptăţi sau 
de opresiune din partea oricărui alt membru al acesteia - sau 
datoria de a organiza o administrare corectă a justiţiei, necesită 
două tipuri foarte diferite de cheltuieli, în perioade diferite ale 
societăţii. 

La naţiunile de vânători, întrucât nu prea există proprietăţi 
sau, cel puţin, nu există nimic care să depăşească valoarea a 
două-trei zile de muncă, arareori există vreun magistrat con¬ 
sacrat sau vreo administrare regulată a justiţiei. Oamenii care 
nu au proprietate nu-şi pot vătăma unii altora decât trupurile 
şi reputaţia. Dar, atunci când un om îl omoară, răneşte, 
bate sau defăimează pe un altul, deşi cel care pătimeşte această 

nedreptate suferă, cel care o face nu obţine niciun beneficiu. 
Adesea, beneficiul persoanei care face nedreptatea este egal cu 
pierderea celui care o suferă. Invidia, răutatea sau resentimen¬ 
tele sunt singurele patimi care-1 pot determina pe un om să-l 
lovească pe un altul, fizic sau în ceea ce priveşte reputaţia. însă 
cei mai mulţi dintre oameni nu sunt prea des sub influenţa 
acestor patimi, iar cei mai răi dintre oameni se află în această 
situaţie doar ocazional. Şi, întrucât satisfacţiile violenţei, oricât 
de plăcute ar fi pentru anumite caractere, nu sunt însoţite şi de 
vreun avantaj real sau permanent, cea mai mare parte a oame¬ 
nilor se abţin, de obicei, din considerente legate de prudenţă. 
Oamenii pot trăi împreună în societate, cu un grad tolerabil de 
securitate, chiar dacă nu există vreun magistrat civil care să-i 
protejeze de nedreptăţile născute de aceste patimi. Dar avariţia 
şi ambiţia, la bogaţi, iar la săraci, ura faţă de muncă şi dragos¬ 
tea faţă de timpul liber şi distracţii reprezintă pasiunile care îi 
vor determina să invadeze proprietăţile altora - pasiuni cu 
manifestări mult mai stabile şi cu influenţe mult mai universa¬ 
le. Oriunde există o mare proprietate, există şi o mare inegali¬ 
tate. Pentru un singur om foarte bogat trebuie să existe cel 
puţin cinci sute de săraci, iar averile unora înseamnă lipsuri 
pentru mult mai mulţi. Averea bogaţilor stârneşte indignarea 
săracilor, care sunt, adesea, atât conduşi de nevoi, cât şi îmbol¬ 
diţi de invidie să le invadeze acestora posesiunile. Şi doar sub 
oblăduirea magistratului civil poate dormi măcar o noapte 
liniştit proprietarul acelei proprietăţi valoroase, care este obţi¬ 
nută prin munca multor ani sau poate chiar a mai multor gene¬ 
raţii succesive. El este înconjurat, în orice moment, de duşmani 
necunoscuţi, pe care, deşi nu i-a provocat niciodată, nu-i poate 
potoli şi de a căror nedreptate nu poate fi apărat decât de bra¬ 
ţul puternic al magistratului civil, ţinut mereu sus pentru a o 
pedepsi. Prin urmare, obţinerea de proprietăţi valoroase şi de 

mare întindere necesită neapărat organizarea unei guvernări 
civile. Acolo unde nu există proprietate - sau cel puţin nu una 
care să depăşească valoarea a două sau trei zile de muncă - 
guvernarea civilă nu este atât de necesară. 

Guvernarea civilă presupune o anumită subordonare. Dar, 
aşa cum necesitatea unei guvernări civile creşte, treptat, cu 
obţinerea de proprietăţi valoroase, şi cauzele principale care 
induc, în mod natural, subordonarea vor creşte treptat, odată 
cu creşterea valorii acelei proprietăţi importante. [...] 

Separarea puterii judecătoreşti de cea executivă pare să se 
fi datorat, la început, sporirii interacţiunii sociale ca o conse¬ 
cinţă a progresului în continuă creştere. Administrarea justiţiei 
a deveţiit o îndatorire atât de laborioasă şi complicată, încât a 
ajuns să necesite atenţia neîmpărţită a persoanei căreia îi este 
încredinţată. întrucât persoana căreia i se încredinţează pute¬ 
rea executivă nu avea răgazul să se ocupe ea însăşi de deciziile 
în cauzele particulare, i s-a desemnat un adjunct care să decidă 
în locul său în aceste cauze. In progresul pe care l-a atins măre¬ 
ţia romană, consulul era mult prea ocupat cu afacerile politice 
ale statului, încât să se mai ocupe şi de administrarea justiţiei. 
Prin urmare, un pretor a fost desemnat pentru a o administra 
în locul său. La gradul de progres al monarhiilor europene, 
care s-au ridicat pe ruinele Imperiului Roman, suveranii şi 
marii seniori ajunseseră, la modul universal, să considere 
administrarea justiţiei drept un oficiu mult prea laborios şi 
nedemn ca să îl execute ei înşişi. Prin urmare, s-au despovărat, 
cu toţii, de acest oficiu, numind un deputat, un vătaf sau un 
judecător. 

Când puterea judecătorească se uneşte cu puterea executi¬ 
vă, nu prea este posibil ca justiţia să fie apărată pentru a nu 
ajunge să fie sacrificată în numele acelui lucru numit, la modul 
vulgar, politică. Persoanele cărora li s-au încredinţat marile 

interese ale statului ar putea, chiar în lipsa unei viziuni corup¬ 
te, să-şi imagineze câteodată că e necesar să sacrifice drepturile 
unei persoane private în faţa acestor interese. 

Dar libertatea fiecărui individ şi sentimentul pe care-1 are 
acesta referitor la propria sa siguranţă depind de administra¬ 
rea imparţială a justiţiei. Şi, pentru a face ca fiecare individ să 
se simtă în perfectă siguranţă, în posesia tuturor drepturilor 
pe care le are, nu doar că este necesar ca puterea judecătoreas¬ 
că să fie separată de cea executivă, dar trebuie să fie şi menţi¬ 
nută cât mai independentă posibil de acea putere. Judecătorul 
nu trebuia să fie expus riscului de a fi înlocuit din funcţie după 
capriciile acestei puteri. Plata regulată a salariului său nu tre¬ 
buia să depindă de bunăvoinţa şi nici măcar de buna gestio¬ 
nare a acelei puteri. 

Partea a IlI-a. Despre cheltuielile 
destinate lucrărilor şi instituţiilor publice 

Cea de-a treia şi ultima dintre îndatoririle suveranului sau 
ale statului este aceea de a ridica şi întreţine acele instituţii şi 
acele lucrări publice care, deşi pot fi avantajoase în cel mai 
înalt grad pentru societate, sunt, totuşi, de o aşa natură, încât 
profiturile n-ar putea nicicând să recompenseze cheltuiala, 
dacă ar fi făcută de o persoană sau de un număr mic de indi¬ 
vizi şi pe care, prin urmare, nu ne aşteptăm să le ridice sau să 
le menţină un individ sau un număr mic de oameni. 

îndeplinirea acestei îndatoriri necesită, şi ea, două tipuri 
foarte diferite de cheltuieli, în perioade diferite ale societăţii. 

După instituţiile şi eforturile publice necesare pentru apă¬ 
rarea societăţii şi pentru administrarea justiţiei, care au fost, 
ambele, menţionate deja, celelalte lucrări şi instituţii de acest 

tip sunt, în special, destinate facilitării comerţului societăţii şi 
cele destinate promovării instruirii oamenilor. Instituţiile de 
instruire sunt de două tipuri: cele pentru educarea tinerilor şi 
cele pentru instruirea oamenilor de toate vârstele. 
Consideraţiunile despre maniera cea mai corectă de acoperire 
a acestor cheltuieli pentru diferitele tipuri de lucrări şi insti¬ 
tuţii publice vor împărţi această a treia parte a prezentului 
capitol în trei articole diferite. 

Articolul I. Despre lucrările şi instituţiile publice 
destinate facilitării comerţului dintr-o societate 

Şi, mâi întâi, despre cele necesare facilitării comerţului 
în general 

Este evident şi nu e nevoie să demonstrăm faptul că 
ridicarea şi menţinerea de lucrări publice care să faciliteze 
comerţul, în orice ţară - cum ar fi drumurile, râurile, canalele 
navigabile, porturile etc. -, necesită grade foarte diferite de 
cheltuială, în diferitele epoci ale unei societăţi. Cheltuiala de 
a face şi menţine drumurile publice, în orice ţară, trebuie să 
crească, în mod evident, cu produsul anual al pământului şi 
muncii din acea ţară sau cu cantitatea şi volumul bunurilor 
care trebuie să fie aduse şi transportate pe aceste drumuri. 
Rezistenţa unui pod trebuie să fie adecvată la numărul de 
căruţe care e posibil să treacă peste el şi la greutatea lor. 
Adâncimea şi debitul apei pentru un canal navigabil trebu¬ 
ie să fie proporţionale cu numărul şlepurilor care este posibil 
să transporte bunuri pe el şi cu tonajul acestora; mărimea 
unui port, cu numărul vaselor care e probabil să se adăpos¬ 
tească acolo. 

Nu pare necesar ca cheltuiala făcută pentru aceste lucrări 
publice să fie acoperită din acele venituri publice, cum sunt 
ele denumite de obicei, ale căror colectare şi aplicare sunt atri¬ 
buite puterii executive, în majoritatea ţărilor. Cea mai mare 
parte a acestui gen de lucrări publice ar putea fi lejer gestio¬ 
nate de aşa natură încât să aducă un venit particular, suficient 
pentru acoperirea propriilor cheltuieli, fără să reprezinte o 
povară asupra venitului general al societăţii. 

O şosea, un pod, un canal navigabil, de exemplu, ar putea, 
în majoritatea cazurilor, să fie şi făcute, şi menţinute, cu ajuto¬ 
rul unei mici taxe impuse asupra căruţelor care le folosesc; un 
port, printr-o taxă vamală moderată, impusă proporţional cu 
tonajul vaselor care se încarcă şi descarcă acolo. Monetăria, o 
altă instituţie care facilitează comerţul, în multe ţări nu doar 
că-şi scoate propriile cheltuieli, dar aduce şi un mic venit suve¬ 
ranului din taxa pentru dreptul de a bate monedă. Serviciile 
poştale, o altă instituţie cu acelaşi scop, dincolo de faptul că-şi 
scot cheltuielile, aduc, în aproape toate ţările, un venit consi¬ 
derabil suveranului. 

Când căruţele care trec peste o şosea sau un pod şi şlepurile 
care trec pe un canal navigabil plătesc o taxă proporţională cu 
greutatea sau cu tonajul lor, ele plătesc de fapt pentru întreţi¬ 
nerea acelor lucrări publice proporţional cu uzura pe care o 
produc ele însele asupra acestora. Nu prea pare posibil să se 
inventeze o manieră mai echitabilă de întreţinere a acestor 
lucrări. Această taxă de trecere, deşi este plătită în avans de 
cărăuş, în cele din urmă este plătită de consumator, fiind întot¬ 
deauna încărcată în preţul bunurilor. Şi, întrucât cheltuielile 
de transport sunt, totuşi, reduse într-o mare măsură prin inter¬ 
mediul acestor lucrări publice, bunurile, în ciuda taxei, ajung 
la consumator mai ieftine decât ar fi putut altminteri ajunge - 
preţul lor nu este atât ridicat de taxă, cât este scăzut ca urmare 


Cartea a V a Avuţia naţiunilor 


363 



a ieftinirii transportului. Persoana care plăteşte, în cele din 
urmă, taxa, va câştiga din aplicarea ei mai mult decât va pierde 
prin plata ei. Plata pe care o face este proporţională cu câştigul 
său. In realitate, nu este mai mare decât o mică parte din câştig, 
pe care este obligat să o cedeze, pentru a obţine restul câştigu¬ 
lui. Pare imposibil de imaginat o metodă mai echitabilă de 
colectat o taxă. Când taxa asupra caleştilor de lux, a trăsurilor, 
a poştalioanelor etc. este mai ridicată întru câtva, raportat la 
greutatea lor, decât cea asupra mijloacelor de transport nece¬ 
sare de obicei - care, vagoane etc. -, indolenţa şi vanitatea celor 
bogaţi sunt făcute să contribuie, de o manieră foarte lejeră, la 
uşurarea situaţiei săracilor, prin aceea că transportarea bunu¬ 
rilor grele către diferite părţi ale ţării ajunge să fie mai ieftină. 

Atunci când drumurile, podurile, canalele etc. sunt făcute 
şi sprijinite în acest mod de comerţul care se desfăşoară prin 
intermediul lor, ele nu pot fi făcute decât acolo unde comerţul 
o cere şi, în consecinţă, unde este indicat să fie făcute. 
Cheltuielile prilejuite, grandoarea şi măreţia lor trebuie să fie 
adecvate sumei pe care comerţul îşi permite să o plătească. In 
consecinţă, ele trebuie făcute aşa cum trebuie. Nu poate fi făcu¬ 
tă o şosea magnifică într-un colţ nepopulat de ţară, unde nu 
există comerţ deloc sau aproape deloc - sau doar pentru că se 
întâmplă să ducă spre vila de la ţară a intendentului provinciei 
sau spre cea'a unui mare aristocrat, căruia intendentul găseşte 
că e convenabil să-i facă curte. Un pod măreţ nu poate fi arun¬ 
cat peste un râu într-un loc unde nu trece nimeni sau doar 
pentru a înfrumuseţa priveliştea de la ferestrele unui palat din 
vecinătate - lucruri care se întâmplă câteodată în ţări unde 
lucrări de acest gen sunt ridicate din alte venituri decât cele pe 
care ele însele sunt capabile să le genereze. [...] 

Dar chiar şi acele lucrări publice care sunt de o aşa natură 
încât nu vor aduce niciun venit care să le facă să se întreţină 

singure şi ale căror avantaje sunt aproape limitate la o anumită 
zonă sau la un anumit district, sunt aproape întotdeauna între¬ 
ţinute mai bine de un venit local sau al unei provincii, sub 
conducerea unei administraţii locale sau a provinciei, decât de 
venitul general al statului, unde întotdeauna va conduce pute¬ 
rea executivă. Dacă străzile din Londra ar fi să fie pavate şi 
luminate pe cheltuiala trezoreriei, ar fi oare posibil să fie tot 
atât de bine iluminate şi pavate cum sunt în prezent - sau 
măcar cu o cheltuială la fel de mică? în plus, cheltuiala, în loc 
să fie plătită sub forma unei taxe locale aplicate locuitorilor 
fiecărei străzi, parohii sau district londonez, ar fi, în acest caz, 
plătită din venitul general al statului, fiind, în consecinţă, 
colectată ca o taxă aplicată asupra tuturor locuitorilor regatu¬ 
lui, din care cea mai mare parte nu obţin niciun fel de benefi¬ 
ciu de pe urma iluminării şi pavării străzilor Londrei. 

Abuzurile care se strecoară câteodată în administrarea 
locală şi regională a venitului local şi al provinciei, oricât de 
enorme ar putea ele să pară vreodată, în realitate, în majo¬ 
ritatea cazurilor, sunt absolut mărunte faţă de cele care au 
loc, de obicei, în administrarea şi în cheltuirea veniturilor 
unui mare imperiu. Sub administrarea locală sau provincială 
a judecătorilor de pace din Marea Britanie, cele şase zile de 
muncă pe care fiecare om de la ţară este obligat să le cedeze 
pentru repararea drumurilor poate că nu sunt întotdeauna 
aplicate în mod judicios, dar aproape niciodată impunerea lor 
nu a fost însoţită de cruzimi sau de persecuţii. în Franţa, sub 
administrarea prin intendenţi, aplicarea nu este mereu mai 
judicioasă, iar colectarea se face adesea prin cruzime şi perse¬ 
cuţii. Această clacă, aşa fiind numită, reprezintă unul dintre 
principalele instrumente ale tiraniei prin care acei ofiţeri 
pedepsesc sever orice obşte sau comunitate care a avut neno¬ 
rocul să-i cadă în dizgraţie. 

Despre lucrările şi instituţiile publice care sunt necesare 
pentru facilitarea anumitor ramuri ale comerţului 

Obiectul lucrărilor şi al instituţiilor publice mai sus-menţi- 
onate este acela de a facilita comerţul în general. Dar, pentru 
a facilita anumite ramuri ale acestuia, sunt necesare anumite 
instituţii care, din nou, necesită o cheltuială particulară, 
extraordinară. 

Unele ramuri anume de comerţ care se desfăşoară cu naţi¬ 
uni barbare şi necivilizate necesită o protecţie extraordinară. 
Un magazin obişnuit sau un birou de contabilitate nu prea 
oferă siguranţă pentru bunurile unui negustor care desfăşoară 
comerţ cu coastele vestice ale Africii. Pentru a le apăra de bar¬ 
barii nativi ai acelor ţări, este nevoie ca locul unde sunt depo¬ 
zitate să fie într-o oarecare măsură fortificat. Tulburările 
politice din Hindustan se presupune că au făcut să fie necesară 
o precauţie similară, chiar la acei oameni blânzi şi gentili, iar 
atât companiilor franţuzeşti, cât şi celor engleze din Indiile de 
Est li s-a permis să ridice primele forturi pe care le-au deţinut 
în acea ţară doar sub pretenţia protejării persoanei şi proprie¬ 
tăţii lor de violenţe. La alte naţiuni, ale căror guverne puterni¬ 
ce nu acceptă ca străinii să posede fortificaţii pe teritoriul lor, 
poate fi necesară menţinerea unui ambasador, ministru sau 
consul care ar putea să ia decizii, atât în funcţie de obiceiurile 
proprii, în diferendele care apar între conaţionalii săi, cât şi în 
disputele acestora cu nativii, prin funcţia sa publică, să se 
interpună cu mai multă autoritate şi să le ofere o protecţie mai 
puternică decât ar putea aceştia aştepta de la orice persoană 
particulară. Interesul comerţului a făcut ca adesea să fie nece¬ 
sară menţinerea de miniştri în ţări străine, acolo unde nici 
intenţiile de război, nici cele de alianţă militară n-ar fi necesitat 
aşa ceva. Comerţul cu o companie turcească a dus, pentru 

prima oară, la stabilirea unui ambasador obişnuit la 
Constantinopol. Primii ambasadori englezi în Rusia au apărut 
în întregime datorită intereselor comerciale. Interferenţa con¬ 
stantă cu aceste interese produsă în mod necesar între supuşii 
diverselor state ale Europei e posibil să fi introdus obiceiul 
păstrării, în toate ţările vecine, de ambasadori sau miniştri care 
locuiesc permanent acolo, chiar şi pe timp de pace. Acest obi¬ 
cei, necunoscut în vremuri străvechi, pare să nu fi apărut mai 
devreme de sfârşitul secolului al XV-lea, începutul secolului 
al XVI-lea - adică vremurile în care comerţul abia începea să 
se extindă în cea mai mare parte a naţiunilor Europei, când 
ele au început pentru prima oară să se ocupe de interesele 
acestuia. 

Nu pare nerezonabil că extraordinarele cheltuieli la care 
poate duce protejarea unei anumite ramuri a comerţului să fie 
plătite sub forma unei taxe moderate asupra acelei ramuri 
anume: de exemplu, printr-o taxă moderată care să fie plătită 
de negustori, când intră prima dată în acea ramură, sau, mai 
echitabil de atât, printr-o anumită taxă vamală procentuală 
asupra bunurilor care fie sunt importate în ţara cu care se 
desfăşoară acest comerţ, fie exportate de acolo. Protejarea de 
piraţi şi contrabandişti a comerţului, în general, se zice că ar 
fi dus la crearea primei instituţii a taxei vamale. Dar, dacă s-a 
considerat rezonabil să fie impusă o taxă generală asupra 
comerţului, pentru a acoperi cheltuielile pentru protejarea 
comerţului în general, ar putea să pară la fel de rezonabil să 
fie impusă o taxă şi asupra unei ramuri comerciale anume, 
pentru acoperirea cheltuielilor extraordinare prilejuite de pro¬ 
tejarea acelei ramuri. 

Protejarea comerţului, în general, a fost considerată întot¬ 
deauna drept vitală pentru apărarea statului şi, din acest punct 
de vedere, o parte necesară a îndatoririlor puterii executive. 

Prin urmare, colectarea şi aplicarea taxelor vamale generale au 
fost întotdeauna lăsate în sarcina acestei puteri. Dar protejarea 
unei anumite ramuri a comerţului reprezintă o parte din pro¬ 
tejarea generală a comerţului şi, în consecinţă, o parte a înda¬ 
toririlor acestei puteri, iar dacă naţiunile ar acţiona mereu 
consecvent, ar trebui să le fie lăsate tot în grija lor chiar acele 
taxele vamale, colectate în scopul acelui anume tip de prote¬ 
jare. Insă, în această privinţă, la fel ca şi în altele, naţiunile nu 
au acţionat întotdeauna consecvent, iar în cea mai mare parte 
a statelor comerciale ale Europei, anumite companii ale unor 
negustori au avut abilitatea de a-1 convinge pe legislator să le 
încredinţeze lor exercitarea acestei părţi a îndatoririi suvera¬ 
nului, dimpreună cu puterile care le vor fi fost conferite în 
mod necesar, odată cu aceasta. 

Acele companii, deşi este posibil să fi fost utile pentru 
introducerea pentru prima oară a anumitor tipuri de comerţ, 
prin aceea că au făcut, pe cheltuiala lor, un experiment pe care 
statul n-a considerat că ar fi prudent să-l facă, s-au dovedit, pe 
termen lung şi la modul universal, împovărătoare sau inutile, 
fie conducând prost acel comerţ, fie limitându-1. [...] 

Vechea companie engleză a Indiilor de Est a fost înfiinţată 
în 1600, printr-o chartă a reginei Elisabeta. In primele 12 călă¬ 
torii pe care le-a întreprins în India, ele' par să fi făcut comerţ 
ca o companie normală, cu stocuri separate, însă doar pe vase¬ 
le generale ale companiei. In 1612, s-au reunit într-o societate 
pe acţiuni. Charta sa avea un caracter exclusivist şi, deşi nu a 
fost confirmată printr-un act al a parlamentului, în acele zile 
se presupunea că ar conferi un privilegiu exclusivist real. Prin 
urmare, timp de mulţi ani, nu a fost prea mult deranjată de 
traficanţi. Capitalul său, care nu a depăşit niciodată 744.000 de 


* Autorul foloseşte pluralul întrucât, iniţial, compania era mai degrabă o formă de 
asocierea mai multor comercianţi, fără o structură centralizată (n.r.). 

lire, cu acţiuni care costau 50 de lire, nu era atât de exorbitant 
şi nici afacerile nu erau atât de extinse încât să le ofere pretex¬ 
tul pentru neglijenţe sau risipe masive sau o acoperire pentru 
delapidări. 

în ciuda unor pierderi extraordinare, generate parţial de 
răutatea companiei olandeze din India de Est şi parţial de alte 
incidente, compania a desfăşurat timp de mulţi ani un comerţ 
de succes. Dar, cu trecerea timpului, pe măsură ce principiile 
libertăţii au ajuns să fie tot mai bine înţelese, era tot mai îndo¬ 
ielnic în ce măsură o chartă regală, neconfirmată de un act al 
parlamentului, putea oferi un astfel de privilegiu exclusiv. 
Asupra acestei probleme, deciziile curţii de justiţie nu au fost 
consecvente, ci au depins de autoritatea guvernului şi de toa¬ 
nele vremurilor. Traficanţii s-au multiplicat, iar spre sfârşitul 
domniei lui Carol al II-lea, pe tot parcursul domniei lui Iacob 
al II-lea şi, parţial, în timpul lui Wilhelm al III-lea, le-au pro¬ 
vocat mari pierderi. în 1668, în parlament a fost făcută o pro¬ 
punere de împrumutare a guvernului cu două milioane, cu o 
dobândă de 8%, cu condiţia ca cei care contribuiau să fie adu¬ 
naţi într-o nouă companie pentru comerţul din India de Est, 
cu privilegii exclusive. Vechea Companie a Indiilor de Est ofe¬ 
rea 700.000 de lire, adică aproape tot capitalul său, cu o dobân¬ 
dă de 4%, în aceleaşi condiţii. Dar situaţia creditării publice, 
în acele vremuri, era de aşa o natură, încât era mai uşor pentru 
guvern să împrumute două milioane, cu o dobândă de 8%, 
decât 700.000, cu o dobândă de 4%. Propunerea pentru o nouă 
subscripţie a fost acceptată, şi, drept consecinţă, noua compa¬ 
nie pentru comerţul cu Indiile de Est a fost înfiinţată. Totuşi, 
vechea companie pentru comerţul cu India de Est avea dreptul 
să-şi continue comerţul până în 1701. La acea vreme, subscri- 
sese cu multă viclenie, în numele trezorierului său, 315.000 de 
lire la capitalul celei noi. Din cauza unei exprimări neglijente 

în actul parlamentului, care plasa comerţul cu Indiile de Est 
în mâinile celor care au contribuit la împrumutul de două 
milioane, nu apărea în mod clar că ei erau obligaţi să se reu¬ 
nească într-o societate pe acţiuni. Câţiva comercianţi particu¬ 
lari, ale căror contribuţii abia se ridicau la 7.200 de lire, au 
insistat asupra privilegiului de a face comerţ separat, fiecare 
cu capitalul său şi pe riscul său. Vechea Companie a Indiilor 
de Est avea dreptul la un comerţ separat, cu stocurile proprii, 
până în 1701; dar membrii săi aveau, acum, dreptul - ca orice 
alt negustor particular - atât înainte de această perioadă, cât 
şi după, la un comerţ separat, pe baza celor 315.000 de lire pe 
care le subscriseseră la stocurile noii companii. Competiţia 
dintre cele două companii şi negustorii particulari - dar şi 
competiţia dintre ele - se spune că aproape le-ar fi ruinat pe 
amândouă. Asta până la următoarea ocazie, care s-a ivit în 
1750, când parlamentului i-a fost înaintată o propunere de 
plasare a acestui comerţ sub conducerea unei companii regle¬ 
mentate oficial, prin aceasta, lăsându-1 oarecum deschis oricui. 
Compania Indiilor de Est, pentru a se opune acestei propuneri, 
a prezentat în termeni foarte vii efectele mizerabile, aşa cum 
le considerau ei, ale acestei competiţii. In India, spuneau ei, 
preţurile bunurilor ar creşte atât de mult, încât nici nu ar mai 
merita cumpărate, iar în Anglia, prin supraaprovizionarea pie¬ 
ţei, le-ar scădea preţul atât de mult, încât nu s-ar mai putea 
scoate niciun profit. Faptul că, printr-o ofertă mai bogată, care 
oferă un avantaj şi nişte oportunităţi statului, se va reduce 
foarte mult preţul bunurilor din India pe piaţa din Anglia, nu 
poate fi pus la îndoială - dar că le-ar creşte aşa de mult preţul 
pe piaţa din India, nu prea pare probabil, de vreme ce această 
cerere extraordinară la care ar duce această competiţie trebuie 
că nu e cu mult mai mare decât o picătură de apă în oceanul 
imens al comerţului Indiei. Pe lângă aceasta, creşterea cererii. 

deşi la început s-ar putea considera că ar duce, câteodată, la 
creşterea preţului, pe termen lung nu va avea cum să evite 
scăderea sa. Va încuraja producţia, prin aceasta ducând la creş¬ 
terea competiţiei dintre producători care, pentru a-1 face pe 
celălalt să vândă mai puţin, vor fi recurs la o nouă diviziune 
a muncii şi la noi îmbunătăţiri ale meşteşugului lor, care n-ar 
fi fost imaginate altminteri. Efectele mizerabile de care se plân¬ 
gea compania erau ieftinirea consumului şi încurajările oferite 
producţiei, adică exact acele două efecte care reprezintă marele 
scop al economiei politice. Totuşi, competiţiei, pe care au rela- 
tat-o atât de jalnic, nu i s-a permis să continue mult timp. In 
1702, cele două companii au fost reunite, într-o oarecare măsu¬ 
ră, printr-un contract-document tripartit, unde a treia parte era 
regina, iar în 1708, printr-un act al parlamentului, au fost con¬ 
solidate perfect într-o singură companie, cu numele pe care-1 
are şi astăzi, United Company of Merchants, care desfăşoară 
negoţ cu Indiile de Est. S-a considerat nimerit ca, în acest act, 
să fie adăugată o clauză care să permită comercianţilor indi¬ 
viduali să-şi continue comerţul până în 29 septembrie 1711 
(ziua Sfântului Mihai), împuternicindu-i, în acelaşi timp, pe 
directori, cu o notificare prealabilă de trei ani, să-şi recupereze 
micul lor capital de 7.200 de lire, convertind, pentru aceasta, 
întregul stoc al companiei într-o societate pe acţiuni. Prin ace¬ 
laşi act, capitalul companiei, drept consecinţă a unui nou 
împrumut acordat guvernului, a fost crescut de la două mili¬ 
oane la trei milioane două sute de mii de lire. In 1743, compa¬ 
nia a înaintat un alt milion guvernului. Dar, pentru că acest 
milion a fost strâns nu printr-un apel la acţionari, ci prin vân¬ 
zarea de anuităţi şi prin contractarea de datorii cu obligaţiuni, 
aceasta nu a dus la creşterea nivelului stocurilor de la care 
acţionarii puteau pretinde dividende. Totuşi, a dus la creşterea 
stocurilor cu care se desfăşura negoţul, fiind la fel de expuse 

ca şi celelalte trei milioane două sute de mii de lire la pierde¬ 
rile suferite şi la datoriile contractate de către companie, în 
derularea proiectelor sale comerciale. Din 1708 şi până cel 
puţin în 1711, compania, fiind scăpată de toţi competitorii şi 
fiind bine statornicită în monopolul englez asupra comerţului 
din Indiile de Est, a continuat să desfăşoare un negoţ de succes 
şi, din profituri, a constituit dividende anuale moderate pentru 
acţionari. In timpul Războiului Francez, care a început în 1741, 
ambiţia dlui Dupleix,. guvernatorul francez din Pondicherry, 
i-a implicat în războiul din Carnaţie' şi în politicile prinţilor 
indieni. După multe semnale succesive care vesteau ba victo¬ 
ria, ba înfrângere, Madrasul a fost, în cele din urmă, pierdut - 
la vremea aceea fiind principala lor aşezare din India. Le-a fost 
restituită prin Tratatul de la Aix-la-Chapelle“ şi, cam pe la acea 
vreme, spiritul războinic şi cuceritor părea să-i fi cuprins şi pe 
servitorii lor din India, iar de atunci nu i-a mai părăsit nicio¬ 
dată. In perioada Războiului Francez, început în 1755"*, arma¬ 
tele lor au beneficiat de norocul general al trupelor Marii 
Britanii. Au apărat Madrasul, au luat controlul asupra 
Pondicherry-ului, au recuperat Calcutta şi au pus mâna pe 
veniturile unui teritoriu bogat şi extins, care urca, s-a spus pe 
atunci, până la trei milioane pe an. S-au bucurat timp de câţiva 
ani de o posesiune liniştită a acestui venit, dar, în 1767, admi¬ 
nistraţia a ridicat pretenţii asupra achiziţiei teritoriale făcute 
de ei şi a venitului de pe urma acesteia, ca drept care aparţine 

* Război purtat de-a lungul a două decenii (1746-1748; 1749-1754; 1757-1763) între 
diverşii prinţi indieni şi vasalii lor, după disoluţia Imperiul Mogul, în care, pentru a-şi susţine 
interesele comerciale, s-au implicat, de pe poziţii adverse, Compania franceză a Indiilor de Est 
şi omoloaga ei britanică. Războiul a fost câştigat de englezi, consfinţind, în final, supremaţia 
comercială şi politică a acestora în peninsula indiană (n.r.). 

** A pus capăt Războiului pentru Succesiunea Austriacă. A fost semnat la 18 octombrie 
1748 (n.r ). 

*** Luptele purtate între Anglia şi Franţa, pe continentul nord-american (1754-1763) (n.r.). 

Coroanei - iar compania, pentru a compensa această pretenţie, 
a fost de acord să plătească guvernului 400.000 de lire pe an. 
înainte de acest moment, ei îşi crescuseră treptat dividendele, 
de la şase, la zece procente - adică, la capitalul lor de trei 
milioane două sute de mii de lire, le-au crescut cu 128.000 de 
lire - sau le-au crescut de la 192.000 de lire la 320.000 de lire. 
Cam în aceeaşi vreme, au încercat să le crească şi mai mult, la 
12,5%, ceea ce ar fi făcut ca plăţile anuale către acţionari să 
crească până la suma pe care fuseseră de acord să o plătească 
anual către guvern, adică la 400.000 de lire pe an. Dar în acei 
doi ani în care urma să aibă loc înţelegerea lor cu guvernul, li 
s-a restricţionat dreptul de a creşte dividendele, prin două acte 
ale parlamentului al căror obiectiv era acela de a se ajunge la 
un progres în ceea ce priveşte plata datoriilor lor, care, la acel 
moment, erau estimate la mai bine de şase sau şapte milioane 
de lire sterline. în 1769, ei şi-au reînnoit acordul cu guvernul 
pentru încă cinci ani şi au stipulat că, în decursul acelei peri¬ 
oade, li se va permite să crească, treptat, dividendele la 12,5% - 
totuşi, nu cu mai mult de un procent pe an. 

Prin urmare, această creştere a dividendelor, când s-au ridi¬ 
cat la cel mai înalt nivel atins de ele, a dus şi la creşterea plă¬ 
ţilor anuale efectuate către acţionari şi guvern laolaltă, dar 
doar cu 680.000 de lire faţă de plăţile făcute înainte de achizi¬ 
ţiile lor teritoriale. Deja am menţionat la cât se presupunea că 
se ridică venitul brut al acelor achiziţii teritoriale; conform 
relatării aduse pe vasul Cruttenden East Indiaman, în 1769, 
venitul net, după toate deducerile fiscale şi taxele militare, era 
declarat a fi de 2.048.747 de lire. Se spunea despre ei, la acea 
vreme, că mai au un alt venit, realizat parţial din pământuri 
şi predominant din vămile ridicate în diferitele lor aşezări, care 
se ridica la 439.000 de lire. Şi profitul din comerţ, conform 
dovezilor aduse de preşedintele lor înaintea Camerei 

Comunelor, se ridica, la acea vreme, la cel puţin 400.000 de lire 
pe an, iar conform contabilului lor, era cel puţin egal cu cel mai 
mare dintre dividendele care aveau să fie plătite acţionarilor. 
Un venit atât de mare ar fi putut cu siguranţă să permită o 
creştere de 680.000 de lire a plăţilor anuale - iar, în acelaşi 
timp, ar fi permis existenţa unui fond de amortizare suficient 
pentru reducerea grabnică a datoriei lor. Cu toate acestea, în 
1773, datoriile lor, în loc să fie reduse, au crescut, cu o restanţă 
către trezorerie din plata a 400.000 de lire; una către vamă, 
pentru taxe vamale neplătite; un debit imens la bancă, pentru 
banii împrumutaţi şi o a patra, pentru bancnotele luate de ei 
din India şi acceptate cu neglijenţă, în valoare de cel mult 
1.200.000 de lire. Neplăcerile pe care aceste datorii acumulate 
li le-au adus i-au forţat nu doar să-şi reducă de îndată dividen¬ 
dele la 6%, dar şi să se lase la mila guvernului şi să implore, 
mai întâi, să-i scutească pe viitor de plata sumei stipulate, de 
400.000 de lire pe an şi, în al doilea rând, să le acorde un 
împrumut de 1.400.000 de lire, pentru a-i salva de la un fali¬ 
ment imediat. Marea creştere a averii lor se pare că nu a făcut 
decât să le servească drept pretext pentru o şi mai mare risipă 
a celor care-i reprezentau în colonii şi ca acoperire pentru dela¬ 
pidări chiar mai mari, raportate la creşterea respectivă. 

Conduita reprezentanţilor lor din India şi starea generală a 
afacerilor, atât din India, cât şi din Europa, au devenit subiect 
al unei anchete parlamentare, în urma căreia s-au produs câte¬ 
va modificări importante în ceea ce priveşte constituirea modu¬ 
lui lor de administrare - atât a celei din ţară, cât şi din afară, 
în India, principalele lor aşezări, adică Madras, Bombay şi 
Calcutta, care, până atunci, fuseseră întru totul independente 
una de cealaltă, au devenit supuse unui guvernator-general, 
asistat de un consiliu de patru consilieri, parlamentul asumân- 
du-şi rolul de a face prima numire a acestui guvernator şi a 

consiliului, care aveau să domicilieze în Calcutta - acum ora¬ 
şul devenind ce fusese mai înainte Madrasul, şi anume cea mai 
importantă dintre aşezările englezeşti din India. Curtea pri¬ 
marului Calcuttei, care fusese instituită iniţial pentru judecarea 
cauzelor comerciale care izbucneau în oraş sau în împrejurimi, 
îşi extinsese treptat jurisdicţia, odată cu extinderea imperiului. 
Acum, era redusă şi limitată la scopul iniţial al instituţiei. în 
locul ei, o nouă curte supremă de justiţie a fost instaurată, care 
consta dintr-un judecător suprem şi trei judecători obişnuiţi, 
care aveau să fie numiţi de Coroană. în Europa, calificările 
necesare pentru a autoriza un acţionar să voteze la Curtea 
generală' au crescut, de la 500 de lire, preţul iniţial al unei 
acţiuni la capitalul companiei, la 1.000 de lire. Pentru a vota, 
conform acestei calificări, se mai declarase că este necesar ca 
acţiunile să fie posedate ca urmare a achiziţionării lor prin 
cumpărare şi nu ca moştenire, iar acest lucru să dateze de cel 
puţin un an, în loc de şase luni, adică termenul care fusese 
precizat înainte. 

Mai înainte, curtea de 24 de directori era aleasă anual, dar 
acum s-a stabilit ca fiecare director, pe viitor, să fie ales pentru 
o perioadă de patru ani - şi totuşi, şase dintre ei să iasă din 
funcţie în fiecare an, prin rotaţie, şi să nu mai poată fi realeşi 
la scrutinul pentru cei şase directori noi din anul următor. Ca 
o consecinţă a acestor modificări, s-a aşteptat ca atât curţile 
acţionarilor, cât şi cele ale directorilor să se comporte cu mult 
mai multă demnitate şi stabilitate decât o făcuseră în trecut. 
Dar părea că este imposibil ca, printr-o modificare, oricare ar 
fi fost ea, aceste curţi să fie făcute capabile a guverna sau chiar 
a lua parte la guvernarea unui mare imperiu - pentru că marea 
majoritate a membrilor lor aveau, mereu, un interes prea mic 

* Echivalentul adunării generale a acţionarilor din zilele noastre (n.t). 

referitor la prosperitatea acelui imperiu, pentru a acorda serios 
atenţie acelor lucruri care ar fi promovat această prosperitate. 
Adesea, un om cu o mare avere - dar chiar şi unul cu una mai 
mică - va fi dornic să cumpere o acţiune de o mie de lire, ca 
stocuri în comerţul cu India, mai degrabă pentru influenţa pe 
care se aşteaptă să o capete, prin votul din curtea acţionarilor. 
Aceasta îi va aduce un drept, însă nu la jefuirea Indiei, ci la 
numirea jefuitorilor, curtea directorilor aflându-se, în mod 
necesar, mai mult sau mai puţin sub influenţa acţionarilor, 
care nu doar că-i aleg pe aceşti directori, dar câteodată resping 
numirile acestor funcţionari ai lor din India. Iar în condiţiile 
în care s-ar putea bucura de această influenţă timp de câţiva 
ani, favorizându-şi, astfel, o serie de prieteni, s-ar putea ca 
adesea să nu-i mai pese de dividende şi nici măcar de valoarea 
stocului pe care se bazează votul său. Cât de prosperitatea 
unui mare imperiu, la guvernarea căruia votul său îi oferă o 
parte, adesea nu-i pasă defel. 

Niciun alt suveran n-a fost vreodată - şi, prin natura lucru¬ 
rilor, nici n-ar putea fi - atât de indiferent faţă de fericirea sau 
sărăcia supuşilor săi, faţă de progresul sau risipa din domini- 
oanele sale, de gloria sau dizgraţia administraţiei sale, aşa 
cum, din motive morale irepresibile, este cea mai mare parte 
a acţionarilor unei astfel de companii comerciale; cum de altfel 
şi trebuie să fie. Această indiferenţă este mai probabil să fie 
sporită decât diminuată de noile reglementări care au fost sta¬ 
bilite ca o consecinţă a anchetei parlamentare. Printr-o rezolu¬ 
ţie a Camerei Comunelor, de exemplu, s-a declarat că atunci 
şi numai atunci când cele 1.400.000 de lire împrumutate de 
guvern companiei ar urma să fie plătite, iar datoria însoţită de 
obligaţiuni ar fi redusă la 1.500.000 de lire, îşi vor putea ridica 
dividendele de 8% asupra capitalului lor; şi că orice parte din 
venituri şi profitul net ar mai rămâne acasă, ar trebui împărţit 

în patru părţi: trei dintre ele ar trebui plătite către vistierie, 
pentru folosinţă publică, iar a patra, să fie rezervată ca fond 
fie pentru reducerea datoriei lor însoţite de obligaţiuni, fie 
drept acoperire pentru celelalte situaţii de criză, neprevăzute, 
cu care s-ar putea confrunta compania. Dar, în cazul în care 
compania a fost prost administrată şi prost condusă, atunci 
când întreg venitul său net se afla la dispoziţia sa, cu siguranţă 
că nu avea să fie mai bine guvernată atunci când trei sferturi 
din acesta avea să aparţină celorlalţi oameni şi o a patra parte, 
chiar dacă avea să fie păstrată în beneficiul companiei, se va 
afla sub supervizarea şi la cheremul altora. [...] 

Drept urmare, aceste reglementări din 1773 nu au pus 
capăt neregulilor legate de conducerea din India a companiei. 
Totul a fost distrus şi pierdut, chiar dacă în timpul unui episod 
temporar de bună conduită reuşiseră să colecteze în trezoreria 
din Calcutta mai bine de 3.000.000 de lire sterline şi chiar dacă 
ulterior şi-au extins fie dominaţia, fie jaful asupra unei zone 
vaste din cele mai bogate şi mai fertile pământuri ale Indiei. 
S-au regăsit, dintr-odată, total nepregătiţi să oprească sau să 
se opună incursiunii lui Hyder Aii', şi, ca o consecinţă a acestor 
tulburări, compania se află, acum (1784) în cea mai mare difi¬ 
cultate din toate timpurile; pentru a preîntâmpina falimentul, 
se vede adusă încă o dată în situaţia de a cerşi ajutorul guver¬ 
nului. Au fost propuse diferite planuri din partea diferitelor 
partide din parlament, pentru o gestionare mai bună a aface¬ 
rilor sale, iar toate aceste planuri par să cadă de acord cu ideea 
care era, într-adevăr, destul de evidentă, că este destul de 
nepotrivit ca o companie să guverneze nişte posesiuni terito¬ 
riale. însăşi compania, până la acest moment, pare să se fi 
convins de propria sa incapacitate şi pare dispusă să le cedeze 
guvernarea, din acest motiv. 


* Conducător al Regatului Mysore din sudul Indiei (n.r.). 

De dreptul de a poseda forturi şi garnizoane în ţări barbare, 
aflate la mare distanţă, se leagă în mod necesar şi dreptul de a 
face pace şi război în acele ţări. Companiile pe acţiuni, care au 
avut primul dintre aceste drepturi, şi l-au exercitat în mod con¬ 
stant şi pe celălalt, iar adesea chiar şi l-au arogat. Iar cât de 
nedrept, cât de capricios şi cât de crud şi l-au exercitat deja se 
ştie destul de bine, din experienţa recentă. 

Când o companie de negustori îşi asumă, pe propriul risc 
şi pe propria cheltuială, înfiinţarea unui comerţ nou cu vreo 
naţiune barbară şi aflată la mare distanţă, nu e chiar nerezona¬ 
bil ca statul să-i adune pe comercianţi în cadrul unei companii 
pe acţiuni şi să-i acorde acesteia, în caz de succes, monopol 
asupra cqmerţului pentru un anumit număr de ani. Este calea 
cea mai uşoară şi naturală prin care statul îi poate recompensa 
pentru faptul de a se fi hazardat într-un experiment atât de 
periculos şi costisitor, ale cărui beneficii urmează să fie culese 
apoi în mod public. 

Un monopol temporar de acest gen ar putea fi revendicat 
pe aceleaşi principii prin care monopolul asupra unui nou utilaj 
i-ar fi acordat inventatorului său şi o carte nouă, autorului ei. 
Dar, la expirarea termenului, monopolul ar trebui cu siguranţă 
să se încheie; forturile şi garnizoanele, dacă s-a considerat nece¬ 
sar să se înfiinţeze aşa ceva, să fie preluate de guvern, valoarea 
lor să fie plătită companiei, iar comerţul să fie declarat deschis 
tuturor supuşilor acelui stat. Printr-un monopol perpetuu, toţi 
ceilalţi supuşi ai statului vor fi taxaţi în mod absurd în două 
feluri diferite: în primul rând, prin preţul mare al bunurilor - 
pe care, în cazul unui comerţ liber, le-ar fi putut cumpăra mult 
mai ieftin - şi, în al doilea rând, prin excluderea lor totală din- 
tr-un tip de afacere care ar fi putut fi desfăşurată atât convena¬ 
bil, cât şi profitabil pentru mai mulţi. Ei sunt taxaţi în acest mod 
pentru unul dintre cele mai inutile scopuri dintre toate. 

Iar acesta este numai acela de a abilita compania să sprijine 
neglijenţa, risipa şi corupţia propriilor lor funcţionari, a căror 
conduită imorală nu face decât arareori ca dividendele com¬ 
paniei să depăşească nivelul obişnuit al profitului din alte 
tipuri de comerţ în întregime liber - iar câteodată, ajung să fie 
chiar cu mult mai mici decât acest nivel. Totuşi, în lipsa acestui 
monopol, o companie pe acţiuni, s-a văzut din experienţă, nu 
poate continua să desfăşoare niciun alt tip de comerţ extern 
prea mult timp. Să cumperi de pe o piaţă, pentru a vinde cu 
profit pe alta, când există mai mulţi competitori pe ambele 
pieţe; să veghezi nu doar asupra variaţiilor întâmplătoare ale 
cererii, ci şi asupra variaţiilor mult mai mari şi mai frecvente 
ale competiţiei sau ale ofertei pe care acea cerere este probabil 
să le obţină de la ceilalţi oameni şi să potriveşti cu multă dex¬ 
teritate şi dreaptă judecată atât cantitatea, cât şi calitatea fiecă¬ 
rui tip de bunuri la toate aceste aspecte, reprezintă un soi de 
conflict armat ale cărui operaţiuni sunt într-o continuă schim¬ 
bare, care cu greu ar putea fi gestionat cu succes fără exerci¬ 
tarea perseverentă a unei vigilenţe şi atenţii care nu poate fi 
aşteptată de la directorii unei companii pe acţiuni. Compania 
Indiilor de Est, după recuperarea fondurilor sale şi după expi¬ 
rarea acestui privilegiu exclusiv, avea dreptul, printr-un act al 
parlamentului, să continue ca o corporaţie pe acţiuni şi să facă 
comerţ, în capacitatea sa corporatistă, cu Indiile de Est, la 
comun, cu restul supuşilor Coroanei. Dar în această situaţie, 
vigilenţa şi atenţia crescute ale întreprinzătorului particu¬ 
lar i-ar face, după toate probabilităţile, să se sature curând de 
acest comerţ. 

Abbe Morellet, un eminent autor francez, cu o mare cunoaş¬ 
tere în chestiuni de economie politică, ne dă o listă de 55 de 
companii pe acţiuni, implicate în comerţul extern, care s-au 
înfiinţat din 1600 până acum, în diferitele părţi ale Europei şi 

care, după el, au eşuat din cauza proastei conduceri, în ciuda 
privilegiilor lor exclusive. A fost dezinformat cu privire la isto¬ 
ricul a două sau trei dintre ele, care nu erau companii pe acţi¬ 
uni şi nici nu eşuaseră. 

Dar, în compensaţie, au existat câteva companii pe acţiuni 
care eşuaseră şi pe care le-a omis. [...] 

Articolul II. Despre cheltuielile destinate 
instituţiilor de educare a tineretului 

Instituţiile de educare a tineretului ar putea, şi ele, să aducă 
un venit suficient cât să-şi plătească propriile cheltuieli, în ace¬ 
laşi mod. [...] 

Acele părţi din educaţie, trebuie observat, pentru a căror 
predare nu e nevoie de instituţii publice, sunt, în general, cel 
mai bine predate. 

Când un tânăr merge la o şcoală de scrimă sau de dans, 
într-adevăr, nu învaţă întotdeauna să mânuiască sabia sau să 
danseze foarte bine; însă doar arareori pur şi simplu nu reu¬ 
şeşte să înveţe scrima sau dansul. Efectele fantastice ale şcoli¬ 
lor de călărie nu sunt prea vizibile de obicei. Cheltuielile 
pentru o şcoală de călărie sunt atât de mari, încât, în cele mai 
multe locuri, acestea reprezintă o instituţie publică. Cele mai 
importante trei părţi ale educaţiei şcolare, cititul, scrisul şi 
socotitul, încă se obişnuieşte să fie obţinute mai degrabă prin 
intermediul educaţiei private decât în şcolile publice şi rar se 
întâmplă ca cineva să nu reuşească să le stăpânească la nivelul 
la care este necesar să le deţină. 

în Anglia, şcolile publice sunt mult mai puţin corupte decât 
universităţile. în şcoală, tinerii sunt învăţaţi - sau măcar se 
încearcă a li se preda - greaca şi latina, adică ce pretind 

profesorii că predau sau ce se aşteaptă ca ei să predea. în 
universităţi, tinerilor nici nu le sunt predate, nici nu găsesc 
mijloacele de a le fi predate ştiinţele, adică exact treaba pen¬ 
tru care sunt reuniţi acolo profesorii. Recompensa unui pro¬ 
fesor de şcoală, în cele mai multe cazuri, depinde în 
principal - iar în unele cazuri, depinde în întregime - de taxe¬ 
le şi onorariile de la elevi. Şcolile nu au privilegii exclusiviste. 
Pentru a obţine onoarea de a absolvi, nu e nevoie ca o persoa¬ 
nă să aducă un certificat că a studiat un anume număr de ani 
la o şcoală publică. Dacă, în timpul examinării, pare că înţe¬ 
lege ce se predă pe-acolo, nu mai este întrebat unde a învăţat 
acele lucruri. 

Acele părţi ale educaţiei care sunt, de obicei, predate în 
universităţi, probabil că ar trebui spus, nu sunt predate prea 
bine. Dar, dacă aceste instituţii nu ar fi existat, ele nu ar mai 
fi fost predate deloc şi atât individul, cât şi societatea ar fi 
suferit într-o mare măsură în lipsa acestor părţi importante 
ale educaţiei. [...] 

Am putea să ne întrebăm dacă ar trebui, oare, prin urmare, 
ca societatea publică să se preocupe de educaţia oamenilor? 
Iar, dacă ar trebui să se preocupe, care sunt acele părţi diferite 
ale educaţiei pe care ar trebui să le urmeze diferitele categorii 
de oameni şi în ce fel ar trebui să le urmeze? 

în unele cazuri, starea societăţii pune cea mai mare parte 
a indivizilor în anumite situaţii care vor duce la formarea, în 
mod natural, în ei, fără vreo preocupare din partea guvernu¬ 
lui, a aproape tuturor abilităţilor şi virtuţilor pe care le nece¬ 
sită acea stare sau pe care le permite. în alte cazuri, starea în 
care se află societatea nu pune cea mai mare parte a indivizi¬ 
lor în aceste situaţii, fiind necesară preocuparea îndeaproape 
a guvernului, pentru a putea să împiedice coruperea aproape 
în întregime şi degenerarea majorităţii oamenilor. 

în cadrul dezvoltării diviziunii muncii, ocupaţiile celei mai 
mari părţi a oamenilor care trăiesc din munca lor - adică ale 
majorităţii oamenilor - ajung să fie limitate la câteva operaţi¬ 
uni - cel mai adesea, la una sau două. Dar gradul de cunoaştere 
specific acestei majorităţi a oamenilor este format în mod nece¬ 
sar de ocupaţiile lor obişnuite. Omul care şi-a petrecut întreaga 
viaţă îndeplinind câteva operaţiuni simple, ale căror efecte 
sunt, şi ele, probabil aceleaşi mereu sau aproape aceleaşi, nu 
are ocazia să-şi exerseze capacitatea de cunoaştere sau să-şi 
exerseze inventivitatea pentru găsirea unor soluţii practice de 
îndepărtare a dificultăţilor, dacă aceste dificultăţi nu apar nici¬ 
odată. El îşi va pierde, în mod natural, obiceiul exersării lor şi, 
în general, va deveni pe cât de prost şi de ignorant e posibil să 
devină creatura umană. Amorţeala minţii sale îl va face nu doar 
să devină incapabil de a se bucura de o conversaţie raţională 
sau de a lua parte la ea, ci şi de a concepe ceva generos, nobil; 
de a avea sentimente tandre şi, în consecinţă, de a-şi forma 
orice judecată justă privind multe dintre îndatoririle obişnuite 
ale vieţii sale particulare. El este cu totul incapabil să judece cu 
privire la marile şi extinsele interese ale ţării sale şi, exceptând 
cazul în care cineva nu-şi va da osteneala să facă ceva, astfel 
încât lucrurile să stea altfel, el va fi la fel de incapabil să-şi apere 
ţara în război. Uniformitatea vieţii sale civile îi va corupe în 
mod natural curajul minţii şi-l va face să privească cu aversiune 
viaţa neregulată, nesigură şi aventuroasă a soldatului. Ea îi va 
corupe până şi activităţile corpului, făcându-1 incapabil să-şi 
exercite puterea cu vigoare şi perseverenţă în orice altă ocupa¬ 
ţie, decât cea pentru care s-a pregătit. îndemânarea cu care-şi 
îndeplineşte meseria pare, astfel, să fi fost obţinută cu preţul 
virtuţilor sale intelectuale, sociale şi marţiale. Dar, în orice soci¬ 
etate progresistă şi civilizată, aceasta este starea în care trebuie 
că vor cădea muncitorii săraci, adică cea mai mare parte a 

oamenilor, dacă guvernul nu-şi dă osteneala de a împiedica 
acest lucru. [...] 

Educaţia omului obişnuit necesită, probabil, într-o societate 
civilizată şi comercială, o preocupare publică mult mai mare 
decât cea îndreptată către educaţia oamenilor cu statut şi avere. 
Oamenii de acest fel au, în general, 18-19 ani când intră în afa¬ 
cerea, profesia sau meseria prin care-şi propun să se distingă 
în faţa lumii. înainte de acest moment, ei au tot timpul din lume 
să obţină - sau cel puţin să devină capabili de a obţine după 
aceea - educaţia care să le aducă respectul concetăţenilor sau 
să-i facă demni de acesta. Părinţii sau tutorii lor sunt, în general, 
destul de neliniştiţi cu privire la educaţia lor, fiind, în majori¬ 
tatea cazurilor, suficient de dispuşi a face cheltuielile necesare 
în acest scop. Iar dacă aceştia nu au întotdeauna nivelul de 
educaţie corespunzător, aceasta nu e decât arareori din cauza 
lipsei cheltuielilor făcute cu educaţia lor - ci, mai degrabă, 
proastei aplicări a acestor cheltuieli. El este cauzat, cel mai ade¬ 
sea, nu de lipsa unor profesori, ci de neglijenţa şi incapacitatea 
celor existenţi şi de dificultatea sau, mai degrabă, de imposibi¬ 
litatea, în starea actuală a lucrurilor, de a găsi unii mai buni. 

Iar ocupaţiile în care oamenii cu ceva statut şi avere îşi 
petrec cea mai mare parte a vieţii lor nu sunt, nici ele, simple 
şi uniforme, precum cele ale oamenilor obişnuiţi. Aproape toate 
sunt extrem de complicate şi de aşa natură, încât îşi folosesc 
mai mult capul decât mâinile. Capacitatea de cunoaştere a celor 
care sunt angajaţi în astfel de ocupaţii nu se întâmplă prea des 
să amorţească din lipsă de exerciţiu. Pe lângă aceasta, ocupaţiile 
oamenilor cu ceva statut şi avere arareori sunt de aşa natură 
încât să-i chinuiască de dimineaţa până noaptea. Ele presupun, 
de obicei, o mare cantitate de timp liber, timp în care ei pot să 
se perfecţioneze în orice domeniu de cunoaştere, fie ea utilă sau 
doar amuzantă, a cărei bază poate să le fi fost pusă în prima 

parte a vieţii - sau pentru care e posibil să fi dezvoltat încă de 
atunci o pasiune. 

Altfel stau lucrurile cu oamenii obişnuiţi. Ei nu au timp de 
pierdut cu educaţia. Părinţii lor abia de-şi permit să-i întreţină, 
chiar şi la începutul copilăriei. De îndată ce sunt capabili să 
muncească, trebuie să se apuce de vreo meserie, prin care să-şi 
câştige traiul. Acea meserie e, în general, atât de simplă şi 
uniformă, încât nu permite exercitarea niciunui tip de cunoaş¬ 
tere - şi, în acelaşi timp, munca lor e atât de constantă şi de 
dură încât nu prea le lasă timp liber, nepermiţându-le să se 
dedice vreunei înclinaţii sau chiar să se mai gândească la 
altceva. 

Dar, deşi oamenii obişnuiţi nu pot, într-o societate civiliza¬ 
tă, să ajungă la fel de instruiţi ca oamenii cu ceva statut şi 
avere, partea cea mai importantă a educaţiei lor, totuşi - scri¬ 
sul, cititul şi socotitul -, poate fi dobândită la o vârstă atât de 
fragedă, încât chiar şi cei care sunt formaţi pentru cele mai 
joase meserii au destul timp să le dobândească înainte de a se 
angaja în alte ocupaţii. Iar cu o cheltuială foarte mică, admi¬ 
nistraţia publică poate uşura, poate încuraja şi poate chiar 
impune, asupra întregului corpus de oameni, necesitatea 
dobândirii componentelor esenţiale ale educaţiei. 

Administraţia publică poate facilita această realizare, prin 
înfiinţarea în fiecare parohie sau district a unei mici şcoli unde 
copiii să poată fi învăţaţi contra unei taxe atât de moderate, 
încât chiar şi cel mai obişnuit muncitor să şi-o permită, învă¬ 
ţătorul fiind plătit parţial, dar nu pe de-a-ntregul, din bani 
publici - pentru că, dacă ar fi plătit în totalitate sau măcar în 
principal din bani publici, în curând ar învăţa să-şi neglijeze 
treaba. In Scoţia, înfiinţarea unor astfel de şcoli parohiale a 
făcut ca aproape toţi oamenii obişnuiţi să ştie să citească, iar 
o mare parte a lor, să scrie şi să socotească. In Anglia, înfiinţarea 

şcolilor de caritate a avut un efect asemănător, deşi nu la 
modul general, deoarece nici ele nu erau înfiinţate pe tot 
cuprinsul ţării. Dacă în acele mici şcoli, cărţile de pe care copiii 
învăţau să citească ar fi fost cu puţin mai educative decât erau 
şi dacă, în locul unei spoieli de latină, care este predată adesea 
copiilor obişnuiţi acolo şi care nu le poate fi decât de un prea 
mic folos, ar fi învăţaţi nişte geometrie şi mecanică elementară, 
educaţia şcolară a acestei categorii de oameni ar fi, probabil, 
pe cât de completă cu putinţă. Aproape că nu există o meserie 
obişnuită unde să nu existe nişte oportunităţi de aplicare a 
principiilor geometriei şi mecanicii şi care, prin urmare, să nu 
ducă la o exercitare şi îmbunătăţire treptată a acestor principii 
de către oamenii obişnuiţi - o introducere necesară în cele mai 
sublime, dar şi cele mai utile dintre ştiinţe. 

Statul poate încuraja dobândirea acestor părţi mai impor¬ 
tante ale educaţiei prin oferirea unor mici premii sau diplome 
de distincţii copiilor obişnuiţi care excelează în acestea. 

Statul poate impune asupra întregii populaţii necesitatea 
dobândirii celor mai necesare părţi ale educaţiei, obligând fie¬ 
care om să treacă printr-o examinare sau testare la fiecare din¬ 
tre ele, înainte de a obţine libertatea, în orice corporaţie sau 
înainte de a i se permite să se apuce de orice afacere, fie ea 
într-un oraş sau într-un târg. [...] 

O persoană care nu se află în posesia facultăţilor intelectu¬ 
ale demne de un om este, dacă e posibil aşa ceva, mai demn 
de milă chiar decât un laş şi pare mai mutilat şi deformat 
într-un aspect şi mai important al caracterului naturii umane. 
Deşi statul nu obţine niciun fel de avantaj din instruirea cate¬ 
goriilor inferioare de oameni, totuşi aceasta merită atenţia sta¬ 
tului, pentru ca ei să nu ajungă cu totul neinstruiţi. Cu toate 
acestea, statul nu obţine nici măcar avantaje mărunte din 
instruirea lor. Cu cât sunt mai instruiţi, cu atât sunt mai puţin 

expuşi iluziilor entuziaste şi superstiţiilor care, la naţiunile mai 
ignorante, duc adesea la cele mai îngrozitoare tulburări. 

In plus, o populaţie instruită şi inteligentă e întotdeauna 
mai cuviincioasă şi mai ordonată decât una ignorantă şi proas¬ 
tă. Fiecare dintre ei se va simţi, ca persoană, mai respectat şi 
va fi mai uşor să obţină respectul din partea superiorilor săi 
legiuiţi, fiind, prin urmare, mai dispuşi să-şi respecte superi¬ 
orii. Ei vor fi mai înclinaţi să examineze şi chiar mai capabili 
să înţeleagă cu adevărat revendicările interesate ale diferitelor 
facţiuni şi răzvrătiţi; şi, din această cauză, mai puţin înclinaţi 
să fie împinşi către excese şi împotriviri inutile faţă de măsu¬ 
rile guvernământului. In ţările libere, acolo unde siguranţa 
guvernului depinde, în mare măsură, de judecata favorabilă 
pe care şi-o formează oamenii despre conduita acestuia, cu 
siguranţă că este de cea mai mare importanţă ca ei să nu fie 
dispuşi a o judeca pripit sau capricios. [...] 

Concluzie 


Cheltuielile pentru apărarea societăţii şi cele pentru spriji¬ 
nirea demnităţii magistratului suprem sunt, ambele, făcute în 
beneficiul general al întregii societăţi. Prin urmare, e rezonabil 
ca ele să fie acoperite prin contribuţiile generale ale întregii 
societăţi, toţi membrii participând, cât de precis cu putinţă, în 
raport cu capacitatea lor. 

Şi cheltuielile pentru administrarea justiţiei pot fi conside¬ 
rate, fără îndoială, ca fiind făcute în beneficiul întregii societăţi. 
Drept urmare, nu e impropriu ca ele să fie acoperite de con¬ 
tribuţiile generale ale întregii societăţi. Totuşi, persoanele care 
justifică prin comportamentul lor aceste cheltuieli sunt cele 
care, prin nedreptăţile lor, într-un fel sau altul, fac necesare 
căutarea dreptăţii sau protecţia din partea curţilor de justiţie. 
Persoanele care beneficiază în mod direct de această cheltuială 
sunt cele pe care curţile de justiţie fie le repun în drepturi, fie 
le menţin în drepturi. In consecinţă, cheltuielile pentru admi¬ 
nistrarea justiţiei ar trebui acoperite, în mod adecvat, de con¬ 
tribuţiile private ale unuia sau altuia dintre cele două categorii 
de persoane, sau ale amândurora, în funcţie de cum pot cere 
circumstanţele - adică, prin taxe plătite curţii. Nu e necesar să 
se recurgă la contribuţiile generale ale întregii societăţi, excep¬ 
tând pentru condamnarea acelor infractori care nu au nicio 
proprietate sau fonduri suficiente pentru plata acestor taxe. 

Cheltuielile locale sau ale unei provincii, de exemplu, al 
căror beneficiu este unul la nivel local sau provincial (adică 

ceea ce se cheltuieşte pentru poliţia unui anumit târg sau a 
unei anumite zone), ar trebui acoperite din veniturile locale 
sau ale provinciei şi nu ar trebui să reprezinte o povară asupra 
veniturilor generale ale societăţii. Este nedrept ca întreaga soci¬ 
etate să contribuie la aceste cheltuieli, al căror beneficiu este 
limitat doar la o parte a societăţii. 

Cheltuielile de menţinere a unor drumuri şi căi de comu¬ 
nicaţie în stare bună sunt, fără îndoială, benefice pentru întrea¬ 
ga societate; prin urmare, fără să reprezinte o nedreptate, ele 
vor fi acoperite din contribuţia generală a întregii societăţi. 
Totuşi, această cheltuială este benefică în mod direct şi imediat 
celor care călătoresc şi transportă bunuri dintr-un loc într-altul 
şi celor .care consumă acele bunuri. Taxele de barieră din 
Anglia şi taxele vamale numite peages* din alte ţări se sprijină 
în întregime pe aceste două categorii diferite de oameni, des- 
cărcând, prin aceasta, veniturile generale ale societăţii de o 
povară considerabilă. 

Cheltuielile instituţiilor şcolare şi de instruire religioasă 
sunt, şi ele, fără îndoială, benefice pentru întreaga societate şi 
ar putea, în consecinţă, fără ca acest lucru să fie nedrept, să fie 
acoperite prin contribuţia generală a întregii societăţi. Totuşi, 
este posibil ca această cheltuială să fie acoperită, la fel de adec¬ 
vat şi chiar cu ceva avantaje, în întregime de la aceia care bene¬ 
ficiază imediat de o astfel de educaţie şi instrucţie sau prin 
contribuţia voluntară a celor care consideră că au nevoie fie 
de una, fie de cealaltă. 

Când instituţiile sau lucrările publice care sunt benefice 
pentru întreaga societate fie nu pot fi, fie nu sunt susţinute în 
întregime din contribuţia acelor membri particulari ai societă¬ 
ţii care beneficiază imediat de pe urma lor; această deficienţă 


* Termenul care desemnează taxa de drum în Franţa şi ţările francofone (n.r.). 

ar trebui compensată, în majoritatea cazurilor, prin contribuţia 
generală a întregii societăţi. Venitul global al unei societăţi, 
dincolo de ce este necesar pentru acoperirea cheltuielilor de 
apărare a societăţii şi de cele pentru sprijinirea demnităţii 
magistratului suprem, trebuie să compenseze deficienţele mul¬ 
tor ramuri particulare de venit. Mă voi strădui în continuare 
să explic în următorul capitol sursele acestui venit general sau 
public. 

Despre sursele venitului general 
sau public al societăţii 


Veniturile care trebuie să acopere nu doar cheltuielile făcute pentru 
apărarea societăţii şi pentru sprijinirea demnităţii magistratului suprem, 
dar şi toate celelalte cheltuieli necesare pentru guvernare, pentru care 
modul de constituire al unui stat nu a oferit niciun venit particular, pot fi 
luate fie, mai întâi, din unele fonduri care aparţin în mod anume 
suveranului sau ale naţiunii şi care sunt independente de veniturile 
publice, fie, în al doilea rând, din veniturile oamenilor. 


Partea I. Despre fondurile sau sursele de venit 
care pot aparţine în mod special suveranului 
sau statului 

Fondurile sau sursele de venit care ar putea în mod special 
să aparţină suveranului sau naţiunii constau fie în stocuri, fie 
în pământ. [...] 

Deşi nu există, în prezent, în Europa, niciun stat civilizat, 
de niciun fel, care să-şi obţină cea mai mare pare a veniturilor 
sale din arenda pământului care se află în proprietatea statu¬ 
lui, totuşi, în toate marile monarhii ale Europei, există încă 
mari loturi de pământ care aparţin coroanei. Ele sunt, în gene¬ 
ral, păduri, iar uneori, păduri în care, după ce mergi mai mulţi 
kilometri, abia de mai găseşti vreun copac - o risipă şi o pier¬ 
dere pentru ţară, atât în ceea ce priveşte producţia, cât şi 


Cartea a V a Avuţia naţiunilor 


391 



pentru populaţie. în fiecare mare monarhie din Europa, vân¬ 
zarea pământului coroanei ar produce o mare sumă de bani 
care, dacă ar fi folosită pentru plata datoriei publice, ar scăpa 
de ipotecă un venit mult mai mare decât cele pe care le-au 
produs ele vreodată coroanei. în ţările unde pământul, îmbu¬ 
nătăţit şi cultivat foarte bine, şi care aduce, la momentul vân¬ 
zării sale, cea mai mare arendă pe care ar putea-o aduce la acel 
moment, se vinde de obicei la un preţ care echivalează cu 
arenda pe 30 de ani, pământurile Coroanei, care sunt neîmbu¬ 
nătăţite, necultivate şi care aduc o arendă scăzută, ne-am putea 
aştepta să se vândă contra arendei pe 40, 50 sau chiar 60 de 
ani. Coroana ar putea să se bucure imediat de venitul cu care 
acest preţ bun ar amortiza valoarea ipotecii. în decurs de câţi¬ 
va ani, probabil că s-ar bucura de un alt venit. Iar când toate 
pământurile coroanei vor fi devenit proprietate privată, în 
decursul a câţiva ani, ar ajunge foarte bine lucrate şi cultivate. 
Creşterea produsului lor ar duce la creşterea populaţiei ţării, 
prin creşterea venitului şi a consumului oamenilor. Dar veni¬ 
turile pe care Coroana le obţine din taxe vamale sau accize vor 
creşte şi ele, odată cu venitul şi consumul oamenilor. 

Venitul pe care, în orice monarhie civilizată, aceasta şi-l 
obţine de pe urma pământurilor Coroanei, deşi pare să nu-i 
coste nimic pe indivizi, în realitate costă mai mult societatea 
decât poate s-o facă orice alt venit de aceeaşi mărime de care 
se bucură coroana. în toate cazurile, ar fi în interesul societăţii 
ca acest venit al Coroanei să fie înlocuit de orice alt venit de 
aceeaşi mărime, iar aceasta să împartă pământurile la oameni, 
lucru care n-ar putea fi făcut mai bine, probabil, decât prin 
scoaterea lui către vânzare publică. 

Pământurile destinate desfătării şi asigurării măreţiei - par¬ 
curile, grădinile şi aleile publice (posesiuni care sunt conside¬ 
rate, peste tot, drept motiv de cheltuieli şi nu sursă de 

venituri) - par să fie singurele care, într-o monarhie grandioa¬ 
să şi civilizată, ar trebui să aparţină coroanei. 

Prin urmare, întrucât stocurile publice şi domeniul public, 
cele două surse principale de venit care ar trebui să aparţină 
în mod special suveranului şi naţiunii, reprezintă fonduri 
care sunt atât neadecvate, cât şi insuficiente pentru acoperirea 
cheltuielilor necesare unui stat mare şi civilizat, rămâne ca 
aceste cheltuieli să fie acoperite prin taxe de-un tip sau altul, 
poporul aducând drept contribuţie o parte din propriile sale 
venituri private, pentru a alcătui venitul public al suveranului 
şi naţiunii. 

Partea a Il-a. Despre taxe 

Veniturile particulare ale indivizilor, după cum am arătat 
în prima carte a acestei investigaţii, se constituie, în cele din 
urmă, din trei surse foarte diferite: arenda, profitul şi salariul. 
Fiecare taxă, în cele din urmă, va fi plătită din una sau alta 
dintre cele trei surse diferite de venit sau din toate trei. Mă voi 
strădui să ofer cea mai bună descriere posibilă, mai întâi, a 
acelor taxe care au fost concepute în mod intenţionat pentru 
a fi aplicate asupra arendei; în al doilea rând, a celor care 
s-a intenţionat să se răsfrângă asupra profitului; în al treilea 
rând, a celor care s-a intenţionat să se răsfrângă asupra sala¬ 
riilor şi, în al patrulea rând, a celor care vor cădea în mod 
nediferenţiat asupra uneia dintre cele trei surse ale venituri¬ 
lor particulare. Consideraţiunile diferite cu privire la cele 
patru tipuri diferite de taxe vor împărţi cea de-a doua parte a 
acestui capitol în patru articole, dintre care trei vor privi câteva 
alte subdiviziuni. Multe dintre aceste taxe, după cum se va 
vedea din următoarea trecerea în revistă, nu sunt plătite, în 

cele din urmă, din fondul sau sursa de venit asupra cărora s-a 
intenţionat să fie aplicate. 

înainte să ne apucăm de examinarea diferitelor taxe, este 
necesar să postulăm următoarele principii cu privire la taxe în 
general: 

1. Supuşii fiecărui stat ar trebui să contribuie la sprijinirea 
guvernământului, cât de precis cu putinţă, proporţional cu 
capacitatea fiecăruia - adică, proporţional cu venitul de care 
se bucură fiecare sub protecţia statului. Cheltuielile guvernului 
pentru indivizii dintr-o naţiune mare sunt similare cu cheltu¬ 
ielile conducerii tuturor ocupanţilor unui mare domeniu, care 
sunt, toţi, obligaţi să contribuie proporţional cu interesele fie¬ 
căruia în ceea ce priveşte domeniul respectiv. Din respectarea 
sau neglijarea acestui postulat constă acel lucru numit echita¬ 
tea impozitării - sau inechitatea sa. Fiecare taxă, trebuie să 
precizăm odată pentru totdeauna, care se va răsfrânge asupra 
unuia sau a altuia dintre cele trei tipuri de venit mai sus-men- 
ţionate, este, în mod necesar, inechitabilă, atâta vreme cât nu 
o afectează pe niciuna dintre celelalte două. în analizarea de 
mai jos a diferitelor taxe, nu prea voi lua în discuţie acest tip 
de inechitate, în majoritatea situaţiilor limitându-mi observa¬ 
ţiile la acea inechitate care este ocazionată de o anumită taxă 
care se va răsfrânge inegal asupra unui tip anume de venit 
particular, care este, astfel, afectat de aceasta. 

2. Taxa pe care este obligat să o plătească fiecare individ 
trebuie să fie precis fixată şi nu arbitrară. Timpul la care tre¬ 
buie plătită, modul de plată, suma care trebuie plătită, toate 
aspectele trebuie să-i fie clare şi simple plătitorului de taxe şi 
oricărei alte persoane. Dacă lucrurile nu stau aşa, fiecare per¬ 
soană supusă plăţii taxei se va afla mai mult sau mai puţin la 
mâna celui care o colectează, care poate fie să o înăsprească, 
asupra vreunui contributor mai recalcitrant, fie să-i smulgă. 

ameninţându-1 că o va înăspri, vreun dar sau vreun câştig 
suplimentar. Nesiguranţa cu privire la impozitare încurajează, 
la un soi de oameni care sunt, de felul lor, recalcitranţi, inso¬ 
lenţa şi favorizează coruperea lor - chiar dacă ei nu sunt inso¬ 
lenţi şi nici corupţi. In sistemul de taxare, siguranţa cu privire 
la ce trebuie să plătească fiecare persoană este o chestiune de 
o aşa mare importanţă, încât un grad foarte mare de inegalităţi 
par să fie, cred eu, din experienţa tuturor naţiunilor, un rău 
nu atât de mare precum este chiar şi cel mai mic grad de 
nesiguranţă. 

3. Fiecare taxă trebuie percepută la vremea - sau în 
maniera - care este cel mai probabil să fie convenabilă pentru 
plătitori. O taxă asupra rentei funciare sau asupra chiriei case¬ 
lor, care poate fi achitată exact la acelaşi termen la care sunt 
plătite de obicei astfel de chirii şi arende, va fi colectată la 
momentul care este cel mai probabil să fie convenabil pentru 
plătitor sau când este cel mai probabil să aibă suma necesară 
plăţii. Taxele asupra bunurilor consumabile, cum ar fi artico¬ 
lele de lux, sunt, în cele din urmă, plătite de consumator şi în 
general într-un mod foarte convenabil pentru acesta. El le va 
plăti încetul cu încetul, pe măsură ce va avea nevoie să cum¬ 
pere bunurile. Şi, de vreme ce are libertatea fie de a cumpăra, 
fie de a nu cumpăra, după cum voieşte, va fi doar vina sa dacă 
va suferi vreodată vreun inconvenient considerabil de pe urma 
acestor taxe. 

4. Fiecare taxă trebuie să fie gândită de aşa natură încât să 
scoată cât mai puţin din buzunarul fiecăruia şi să se ţină cât 
mai departe de acestea, dincolo de ceea ce este necesar să ajun¬ 
gă în trezoreria publică a statului. O taxă poate să scoată din 
buzunarul fiecăruia - sau să împiedice să ajungă acolo - cu 
mult mai mult faţă de ceea ce este necesar să ajungă în trezo¬ 
reria publică a statului doar în următoarele patru mari situaţii. 

Mai întâi, perceperea ei poate necesita un mare număr de func¬ 
ţionari, ale căror salarii ar putea înghiţi cea mai mare parte a 
produsului acestei taxe, iar aceste câştiguri suplimentare ar 
putea impune o altă taxă suplimentară asupra oamenilor. In al 
doilea rând, ea ar putea obstrucţiona hărnicia oamenilor şi i-ar 
putea împiedica să se aplece asupra altor ramuri de afaceri care 
ar oferi mijloacele de întreţinere şi ocupaţie pentru mari gru¬ 
puri de oameni. Obligându-i pe oameni să plătească, ar putea 
diminua sau poate chiar distruge unele dintre fondurile care 
i-ar putea ajuta pe oameni să se întreţină mai uşor. In al treilea 
rând, prin confiscare şi prin alte penalizări cu care s-ar putea 
confrunta acei nefericiţi indivizi care ar încerca fără succes să 
eludeze,taxele, i-ar putea ruina, punând capăt, astfel, benefici¬ 
ilor pe care comunitatea le-ar fi putut avea prin utilizarea capi¬ 
talului acestora. O taxă nedreaptă duce la tentaţii mari de 
evazionism. Dar pedepsele pentru evazionism trebuie să fie 
proporţionale cu tentaţia. Legea, contrar oricărui principiu juri¬ 
dic, este cea care creează mai întâi tentaţia, iar apoi îi pedep¬ 
seşte pe aceia care îi cedează - iar pedeapsa va fi sporită, de 
obicei, şi ea, proporţional chiar cu circumstanţele care cu sigu¬ 
ranţă ar trebui să uşureze tentaţia de a comite infracţiunea. 
(Vezi Schiţe pentru o istorie a umanităţii, p. 474 şi următoarele.) 
In al patrulea rând, supunând oamenii la frecventele vizite şi 
examinări odioase ale colectorilor de taxe, le-am putea provoca 
necazuri, frustrări şi opresiuni inutile; şi, deşi frustrarea nu 
reprezintă, stricto sensu, o cheltuială, este, cu siguranţă, echiva¬ 
lentă cu cheltuiala pe care fiecare om ar trebui să fie dispus să 
o amortizeze. Taxele sunt adesea mai împovărătoare pentru 
oameni decât sunt ele benefice pentru guvern, într-unul sau 
altul dintre aceste patru diferite moduri. 

Evidenta dreptate şi utilitate a principiilor de mai sus le-au 
adus, mai mult sau mai puţin, în atenţia tuturor naţiunilor. 

Toate naţiunile s-au străduit, cântărind foarte bine lucrurile, 
să-şi conceapă taxele cât mai echitabil cu putinţă: pe cât de 
sigure şi convenabile pentru plătitor, atât în ceea ce priveşte 
vremea plăţii, cât şi modalitatea şi, proporţional cu venitul pe 
care-1 aduc prinţului, pe atât de puţin împovărătoare pentru 
popor. Următoarea scurtă trecere în revistă a principalelor taxe 
care au existat în diferite epoci şi în diferite ţări ne va arăta că 
strădaniile naţiunilor n-au avut, din acest punct de vedere, 
acelaşi succes. [...] 

Despre datoria 
publică 


în acea stare rudimentară a societăţii care precedă extinderea comerţului 
şi progresul manufacturilor, când acele bunuri de lux, scumpe, pe care 
nu le pot introduce doar comerţul şi manufacturile, erau întru totul 
necunoscute, persoana care avea un venit mare, cum m-am străduit să 
arăt în prima Carte a acestei investigaţii, nu îşi poate cheltui acest venit 
sau nu se poate bucura de el decâtîntreţinând cât de mulţi oameni poate 
întreţine. în orice vremuri, un venit mare constă în a avea control asupra 
unei mari cantităţi de bunuri necesare traiului. în acea stare rudimentară 
a lucrurilor, el era plătit sub forma unor mari cantităţi din cele necesare 
traiului, din materia primă pentru mâncarea simplă şi pentru hainele mai 
grosolane, din porumb şi vite, din lână şi piei netăbăcite. Atunci când nici 
comerţul, nici manufacturile nu produceau nimic din ceea ce proprietarul 
ei putea să cumpere cu cea mai mare parte a acelor materiale care-i 
depăşeau nevoile proprii de consum, cu ceea ce-i prisosea el nu putea 
face nimic altceva decât să hrănească şi îmbrace cât de mulţi oameni 
putea hrăni şiîmbrăca. Cauza principalelor cheltuieli făcute de cei bogaţi 
şi măreţi,în acea starea lucrurilor, consta într-o ospitalitate lipsită de lux 
şi într o generozitate lipsită de ostentaţie. Dar acestea, aşa cum m-am 
străduit să arăt, în aceeaşi Carte, sunt cheltuieli prin care oamenii nu prea 
se pot ruina. Probabil că nu se poate să nu existe plăceri egoiste atât de 
frivole a căror urmărire cu asiduitate să nu fi ruinat oameni altminteri 
chiar raţionali. Pasiunea pentru luptele cu cocoşi a ruinat mulţi oameni. 
Dar exemplele de oameni care să şefi ruinat din cauza ospitalităţii şi 
generozităţii de genul acesta, cred eu, nu sunt atât de numeroase, deşi 
ospitalitatea de lux şi generozitatea ostentativă i-au ruinat pe mulţi. La 

înaintaşii noştri feudali, perioada lungă în care o avere a continuat să se 
afle în aceeaşi familie demonstrează cu suficienţă predispoziţia oamenilor 
de a trăi în limitele veniturilor proprii. Deşi ospitalitatea rustică, afişată 
constant de marii seniori proprietari de domenii, n-ar putea să pară - cel 
puţin nouă, în vremurile noastre - consecventă cu acea ordine a lucrurilor 
pe care noi suntem înclinaţi să o considerăm ca fiind corelată cu o 
economie bună, trebuie totuşi să acceptăm că au fost cel puţin atât de 
cumpătaţi, încât să nu-şi fi risipitîntregul venit. Aveau posibilitatea dea 
vinde pe bani o parte din lâna şi pieile netăbăcite. Poate că o parte din 
aceşti baniîi cheltuiau pe cumpărarea unor obiecte legate de vanitate şi 
lux, cu careîmprejurărileacelorvremuri puteau să îi aprovizioneze -însă 
o parte a acestora probabil că, de obicei, era păstrată. într-adevăr, nu prea 
puteau face altceva cu banii economisiţi decât să i strângă. A face comerţ 
era dezonorant pentru un gentleman; să dea bani cu dobândă, care, la 
vremea aceea, se considera a fi camătă şi era pedepsită de lege, ar fi fost 
încă şi mai dezonorant. în plus, în acele vremuri de mari violenţe şi 
tulburări, era convenabil să ai un sac de bani la îndemână, pentru ca, în 
cazul în care ai fi fost scos din propria casă, să ai ceva de o valoare 
cunoscută, pe care să-l poţi lua cu tine într-un loc mai sigur. Aceeaşi 
violenţă care a făcut ca acumularea banilor să fie convenabilă a făcut să 
fie la fel de convenabil să ascunzi acest comportament. 

Frecvenţa cu care se găseau îngropate averi sau comori al 
căror proprietar nu era cunoscut demonstrează din plin recu¬ 
renţa, în acele vremuri, atât a acumulării banilor, cât şi a 
ascunderii acestora. Comorile îngropate erau, pe atunci, con¬ 
siderate o parte importantă a veniturilor suveranului. în zilele 
noastre, toate comorile îngropate abia de ar reprezenta o parte 
importantă a veniturilor unui gentleman cu o situaţie bună. 

Aceeaşi predispoziţie, de a economisi şi strânge, a prevalat 
şi la suveran, şi la supuşii săi. La naţiunile cărora comerţul şi 
manufacturile le sunt prea puţin cunoscute, suveranul, după 

cum remarcam deja în Cartea a IV-a, se află într-o situaţie 
care-1 predispune în mod natural către cumpătarea necesară 
acumulării. In această situaţie, cheltuielile, chiar şi ale unui 
suveran, nu pot fi dictate de vanitatea care se bucură de găte¬ 
lile ieftine şi de prost gust de la curte. Ignoranţa din acele 
vremuri făcea ca gătelile să nu fie altceva decât nişte zorzoane. 
Pe atunci, armatele permanente nu erau necesare, astfel încât 
cheltuielile, chiar şi cele ale unui suveran, dar şi ale unui mare 
senior, nu puteau fi îndreptate spre altceva decât către gene¬ 
rozitatea faţă de ocupanţii pământului şi ospitalitatea faţă de 
angajaţii şi servitorii săi. Insă generozitatea şi ospitalitatea duc 
arareori la extravaganţe, pe când vanitatea duce aproape întot¬ 
deauna. In consecinţă, toţi vechii suverani ai Europei, s-a 
observat, aveau tezaure. Chiar şi conducătorul tătar din vre¬ 
murile noastre se spune că ar avea unul. 

într-o ţară comercială, în care există din abundenţă toate 
felurile de produse scumpe de lux, suveranul, la fel ca aproape 
toţi ceilalţi proprietari de pe domeniul regal, îşi va cheltui în 
mod natural o mare parte din veniturile sale pentru a cumpăra 
acele produse de lux. Propria sa ţară, precum şi cele vecine îi 
vor furniza din abundenţă toate acele zorzoane costisitoare 
care alcătuiesc pompa splendidă, dar nesemnificativă a curţii. 
De dragul unei străluciri de acelaşi tip, dar mai reduse, nobilii 
săi îşi vor concedia angajaţii, le vor oferi independenţa aren¬ 
daşilor lor şi vor ajunge, treptat, la fel de lipsiţi de importanţă 
ca cea mai mare parte a biirgerilor bogaţi din domeniile sale. 
Aceleaşi pasiuni frivole care le influenţează conduita acestor 
nobili o influenţează şi pe a sa. Cum am putea să ne gândim 
că el este singurul om bogat din regatul său insensibil la plă¬ 
cerile de acest fel? De vreme ce nu aşa stau lucrurile, este 
foarte probabil să cheltuiască pe acele plăceri o parte atât de 
mare din veniturile sale, încât să-şi şubrezească într-o mare 

măsură puterea de apărare a statului sau ne-am putea aştepta 
să cheltuiască pe acele lucruri tot ceea ce trece peste cheltuie¬ 
lile de sprijinire a acestei puteri de apărare. Cheltuielile sale 
extraordinare vor egala veniturile sale obişnuite şi ar fi bine 
dacă nu s-ar întâmpla frecvent chiar să le depăşească. Nu ne 
mai putem aştepta să adune averi, iar atunci când nişte situaţii 
de criză extraordinare necesită cheltuieli extraordinare, el va 
trebui cu necesitate să apeleze la supuşii săi pentru un ajutor 
extraordinar. Actualul prinţ al Prusiei şi cel precedent sunt 
singurii mari prinţi ai Europei care, de la moartea lui Henric 
al IV-lea al Franţei, adică din 1610 încoace, se pare că au mai 
adunat vreun tezaur considerabil. Cumpătarea care duce la 
acumulare a devenit aproape la fel de rară în cazul guvernă¬ 
rilor republicane ca în cel al guvernărilor monarhice. 
Republicile italiene. Provinciile Unite ale Olandei - toate sunt 
înglodate în datorii. Cantonul Bemei este singura republică 
din Europa care a strâns o avere considerabilă. Celelalte repu¬ 
blici elveţiene nu au reuşit. Gustul pentru anumite tipuri de 
spectacole publice, pentru clădiri somptuoase şi pentru alte 
ornamente publice adesea prevalează atât în aparent sobrele 
clădiri ale senatului din micile republici, cât şi la curţile risipi¬ 
toare ale celor mai mari regi. 

Absenţa cumpătării, pe timp de pace, impune necesitatea 
contractării de datorii în vreme de război. Când începe războ¬ 
iul, în trezorerie nu există alţi bani decât cei necesari pentru 
cheltuielile obişnuite pe timp de pace. In război, pentru apă¬ 
rarea statului este nevoie de un venit de trei sau chiar patru 
ori mai mare decât aceste cheltuieli; în consecinţă, un venit de 
trei până la patru ori mai mare decât venitul pe timp de pace. 
Să presupunem că suveranul ar avea ceva de care nu prea 
dispune vreodată, şi anume mijloacele imediate de creştere a 
veniturilor sale proporţional cu creşterea cheltuielilor; totuşi. 

produsul acestor taxe, din care se va trage această creştere, 
probabil că nu va începe să curgă în vistierie decât după zece 
sau 12 luni după ce sunt impuse. Dar, la momentul la care 
începe războiul - sau, mai degrabă, la momentul la care pare 
cel mai probabil că va începe războiul -, armata trebuie spo¬ 
rită, flotele trebuie echipate, oraşele cu garnizoane trebuie 
puse într-o poziţie de apărare; toate acele armate, flote şi ora- 
şe-gamizoană trebuie aprovizionate cu arme, muniţie şi pro¬ 
vizii. O cheltuială imediată şi imensă apare încă de la momentul 
pericolului iminent, care nu va aştepta rezultatele treptate şi 
lente ale noilor taxe impuse. In această stare de necesitate, 
guvernul nu poate recurge la altceva decât la împrumut. 

Aceeaşi situaţie comercială a societăţii care, ca urmare a 
funcţionării legilor morale, a adus în acest mod guvernul în 
situaţia de a trebui să se împrumute, produce, la supuşii aces¬ 
tuia, atât capacitatea, cât şi înclinaţia de a da bani cu împru¬ 
mut. Iar dacă acestea aduc după sine necesitatea de a lua bani 
cu împrumut, vor aduce şi uşurinţa de a face acest lucru. 

O ţară în care abundă negustorii şi fabricanţii va fi neapărat 
plină şi de un soi de oameni prin mâinile cărora vor trece nu 
doar capitalurile lor, ci şi capitalurile celor care fie împrumută 
bani, fie le încredinţează bunuri - la fel de frecvent sau poate 
chiar mai frecvent decât îi trece prin mâini venitul propriu 
unei persoane particulare care, fără a avea vreun negoţ sau 
vreo afacere, trăieşte din venitul său. Venitul unui astfel de om 
poate să-i treacă prin mâini doar o dată pe an, de obicei. Insă 
întreg capitalul şi creditul unui comerciant, care face afaceri 
într-un domeniu în care profiturile apar foarte repede, pot 
câteodată să-i treacă prin mâini de două, trei sau chiar patru 
ori pe an. O ţară unde există mulţi negustori şi fabricanţi, prin 
urmare, va fi plină de un tip de oameni care au în orice 
moment puterea de a da, dacă aleg să facă asta, o sumă foarte 

mare de bani guvernului. De aici, şi capacitatea supuşilor unui 
stat comercial de a da bani cu împrumut. 

Comerţul şi manufacturile rar pot înflori într-un stat care 
nu se bucură de o administrare regulată a justiţiei, în care 
oamenii nu au un sentiment de siguranţă cu privire la propri¬ 
etate, în care încrederea în contracte nu este sprijinită de lege 
şi în care autoritatea statului nu este folosită cu regularitate 
pentru impunerea plăţii datoriilor asupra tuturor celor capa¬ 
bili să plătească. 

Pe scurt, comerţul şi manufacturile pot arareori să înflo¬ 
rească în orice stat în care nu există un anumit grad de încre¬ 
dere în justiţia acelei guvernări. Aceeaşi încredere care-i 
predispune, în situaţii obişnuite, pe marii negustori şi fabri¬ 
canţi să-şi pună proprietatea sub protecţia unei guvernări 
anume, îi va predispune ca, în situaţii extraordinare, să aibă 
încredere în guvernare şi să-i încredinţeze folosinţa proprietă¬ 
ţii sale. 

împrumutând bani guvernului, ei nu-şi vor restrânge cu 
niciun chip capacitatea de a-şi desfăşura negoţul sau activită¬ 
ţile de producţie - din contră, ei le vor spori. Necesităţile pe 
care le are statul vor face ca guvernul, în majoritatea ocaziilor, 
să fie dispus să împrumute în condiţii extrem de avantajoase 
pentru împrumutător. Sentimentul de securitate pe care i-1 
oferă creditorului iniţial este transferabil asupra oricărui alt 
creditor, iar din această încredere universală în justiţia statului, 
pe piaţă se va ajunge ca preţul să fie mai mare decât ce s-a 
plătit iniţial. Comerciantul sau omul cu lichidităţi, împrumu¬ 
tând guvernul, va face bani, nu va pierde. Prin urmare, el va 
considera, în general, o favoare că administraţia îi va permite 
să aibă o parte din prima subscripţie pentru un nou împru¬ 
mut. De aici, şi înclinaţia sau dorinţa supuşilor unui stat 
comercial de a da cu împrumut bani. 

Guvernarea unui astfel de stat poate să se sprijine pe aceas¬ 
tă abilitate şi dorinţă a supuşilor săi de a-i împrumuta bani în 
situaţii extraordinare. Ea va anticipa această uşurinţă cu care 
poate lua cu împrumut, în consecinţă scutindu-se pe sine de 
datoria de a economisi. [...] 

